
A atribui Universului un creier şi o minte este, 
desigur, o metaforă, dar înapoia acesteia se află un mare 
adevăr, şi anume acela al unei aparente minți, al unei 
rațiuni care străbate, de la stele până la firul de iarbă, 
toate legitățile lumii existente. 

Om şi galaxii îşi datorează existența aceleiaşi legi 
fundamentale înscrise în profunzimea cuantică a 
materiei, în dansul particulelor subatomice care se 
interferează, intră în coliziune şi dau naştere unor noi 
particule. Din infinita lor facere şi desfacere, din 
frământări şi din aparentă rătăcire, sosesc apoi pentru 
câteva nanosecunde în lumea noastră, conturează toate 
formele ei existente şi dispar în Universul din care au 
venit. 

Ne întrebăm cine generează aceste particule, cine le 
impune eterna lor mişcare şi neodihnă, de unde vin şi 
unde se duc? 

Înclinăm să credem că suntem singurele fiinţe 
raționale, dar vom vedea că întâlnim conduite inteligente 
la toate nivelurile de existență ale lumii vii. Ceea ce 
numim conştiinţă nu este doar proprietatea creierului 
uman, ci o manifestare inclusiv în dimensiunea 
Universului. Şi dacă este aşa, trebuie să lămurim care 
este suportul său dincolo de creierul uman şi care sunt 


rosturile Congştiinţei existente în  nemărginirea 
Universului. 

Aparent este exclus ca „eterul”, nimicul ce se vede 
când nimic nu vedem, să fie suportul unei rațiuni, al 
unei gândiri. Este şi motivul cel mai adesea invocat de 
către cei care îşi neagă aderenţa la o religie. Dar, după 
cum cu toții ştim, nici undele care aduc în casele 
noastre sunetul şi imaginile şi nici cuvintele auzite şi 
rostite în telefonul mobil nu le vedem călătorind prin 
„eter” spre noi. Observăm doar efectul lor, care are ca 
suport câmpul electromagnetic. Se poate obiecta că 
modularea acestui câmp de energie electromagnetică în 
frecvențe purtătoare de informație este o creație umană. 
Este adevărat, dar nu am creat noi acest câmp de 
energie electromagnetică, ci este una dintre cele patru 
forțe fundamentale care aparțin Universului. Noi doar îl 
folosim. 

Admițând că există o Conştiinţă extinsă la Univers, 
independentă de creierul nostru, se naşte o altă 
întrebare de ordin ontologic: conştiinţa este secundară 
creierului, aşa cum susține ştiinţa actuală, sau precede 
creierul? 

Dacă prioritatea față de creier este a conştiinţei, aşa 
cum ne sugerează experiențele morţii clinice şi după 
cum afirmă chiar unele mari personalități din viața 
ştiinţifică, atunci ecuaţia explicativă a lumii se schimbă 
şi va trebui să discutăm în această cheie şi rostul nostru 
în Univers. 

Însuşi raportul dintre conştiinţă şi liberul arbitru, 
extins acum într-o anumită gândire la libertatea de a 
face orice, se impune să fie altfel înțeles. 

Experiențele morţii clinice, asemenea fizicii cuantice, 
au tulburat profund liniştea şi mintea adepților viziunii 
materialiste despre lume. 


Indiferent ce origine îi atribuim Universului - 
aleatorie sau creaționistă -, ca ființe raţionale care 
trăiesc într-o lume complexă cu relații de 
interdependenţă, cu sau fără voia noastră ne implicăm 
în destinul lumii, revenindu-ne o mare responsabilitate 
față de noi înşine, față de semeni, față de mediul 
ambiant şi cosmic. 

Din necunoaştere sau din spirit de frondă, unele 
persoane s-au arătat stupefiate de ideea că gândurile 
noastre pot avea o influență favorabilă sau 
perturbatoare asupra Universului în funcţie de 
conținutul lor semantic. 

lată ce spune în acest sens Werner Heisenberg, unul 
dintre cei mai mari mentori ai fizicii cuantice: cel mai 
neînsemnat gând ajunge până în cel mai îndepărtat 
„colț? de Univers. 

Carl Sagan, astronom şi ilustru popularizator al 
ştiinţei, cel care ne-a amintit că suntem „pulbere de 
stele”, spunea că şi cele mai îndepărtate galaxii din 
Univers ne influențează, undele lor ajungând până la 
noi. 

Bruce Rosenblum şi Fred Kuttner, specialişti în 
domeniul fizicii cuantice, afirmă şi ei, metaforic vorbind, 
că aceste unde ajung din marile îndepărtări cosmice 
până în „grădina noastră”. 

Două mari personalități ale fizicii secolului trecut, 
James Jean şi Wolfgang Pauli, deşi în timpi diferiți, au 
spus acelaşi lucru: „Universul începe să semene mai 
mult cu o mare minte decât cu o maşină”. 

Filosoful francez Jean Guitton spunea, de 
asemenea, că universul este „mi mare gând, un gând de 
creator”. 

Aşadar, Universul-gând comunică cu universul 
gândurilor noastre. 


Prin titlul acestei cărți am dorit să exprim o imagine 
a Universului văzut ca un mare creier şi o mare minte 
prin multitudinea de legități şi funcționalități comune 
acestuia şi întregii lumi vii. 

Suntem cu toţii o singură minte. Om şi Univers sunt 
o singură ființă. Ni s-a dat o rațiune pentru a uza de ea, 
evoluând până la conştientizarea Sursei. 

Parafrazând, vom spune, ca şi alți comentatori, că 
toate comorile ştiinţei au fost aduse cu mari sacrificii de 
predecesori, uneori aceştia plătind cu viața, până la uşa 
noastră, iar cheia se află la noi. 

Autorul 


INTRODUCERE 


Motto: „Doar prin orbire... cineva ar putea să nu fie 
conştient de provocările cu care ne confruntăm - 
schimbările climatice globale, poluarea aerului şi a 
apei... dispariția habitatelor şi a speciilor... 
deşertificarea, ideologiile criminale, epuizarea resurselor, 
sărăcia din ce în ce mai gravă, nesfârşitele războaie, 
pornite din raționamente politice... manifestările de ură 
etnică şi religioasă... Soluţia cere o schimbare a 
atitudinii noastre etice şi morale, față de Pământ, față de 
noi înşine şi față de ceilalți oameni”. 

Larry Dossey, Singura minte, 2014 


Cartea are ca scop analizarea stadiului actual al 
evoluției spirituale şi a căilor necesare schimbării 
capabile să evite riscul autodistrugerii. Îşi propune, de 
asemenea, o discuție asupra posibilităților de menţinere 
a sănătății fizice şi mentale de creştere a speranţei de 
viață şi chiar de reîntinerire. 

Am început să scriu prima sinteză asupra 
cunoaşterii umane în jurul vârstei de 36 de ani. Ca 
urmare, în 1981 a apărut Inteligența materiei. Se spune 
că valoarea nu aşteaptă numărul anilor şi cred că pot 
confirma acest adevăr. 

Deşi încă tânăr pentru un asemenea demers, 
lucrarea nu era o simplă trecere în revistă a cunoaşterii 
umane acumulate până la acea vârstă, ci aducea şi o 
serie de opinii proprii asupra multora dintre temele 
abordate. Acum, la aproape 40 de ani de la apariția 
primei ediții a acestei cărți, pot spune cu satisfacție că 
nimic din ceea ce am scris nu a fost infirmat de 


progresul ulterior în cunoaştere. Aş aminti doar una 
dintre aceste opinii proprii. 

În ciuda teoriilor astrofizice actuale, nu avem 
certitudinea asupra a ceea ce a fost la începutul lumii. 
Cred că acesta ţine de un mister la care omul nu va 
accede niciodată. Nu vom şti nici dacă a fost vreodată un 
început. 

Este exclus ca întreaga ordine din Univers, aşezată 
pe o logică implacabilă, la dimensiunile unor energii şi 
forțe uriaşe, să fie doar efectul banalei întâmplări. Acolo, 
la început, se sugerează a fi o creaţie, o ordine, o 
Inteligență, o Conştiinţă de dimensiuni cosmice. 

În acest început apar Timpul şi Spaţiul, se 
organizează Vidul, se petrece miracolul transformării 
Luminii în substanţă şi al zămislirii Universului prin 
Cuvânt 

De unde vin toate acestea? De la Dumnezeu, ne 
spune religia. De unde vine Dumnezeu? Nu ştim şi nu 
vom şti niciodată. Acesta este Adevărul Absolut. Suntem 
etern condamnați să ştim doar că existăm. Avem doar 
bănuieli, ipoteze. 

Aceeaşi întrebare este valabilă însă şi pentru 
materie. De unde vine materia, dacă la începutul lumii 
nu a existat nimic? 

A existat o energie, ni se va spune. Şi energia de 
unde vine? Cine a creat legile care au transformat 
energia în substanță? Cine a creat legile care guvernează 

Universul? Aş fi curios să văd ce mi-ar răspunde cel 
mai înalt for ştiinţific din lume, dacă ar exista aşa ceva. 
Parafrazându-l pe Shakespeare, putem spune că dincolo 
de „început” nu este decât... tăcerea. 

Să rămânem aici o clipă. Se spune că Dumnezeu ne- 
a creat pentru ca prin noi să se experimenteze pe sine. 


Cum Dumnezeu este atotştiutor, are sens să afle ceea ce 
deja ştia? 

O altă ipoteză mi se pare a fi mai acceptabilă. Se 
spune că noi venim aici, pe Terra, pentru a învăța lecţia 
iubirii şi pentru a acumula informaţie, care, dincolo, ar 
servi ca sursă pentru noi creaţii în Univers. În această 
ipoteză, omul ar deveni un co-creator de univers şi nu 
mi se pare a fi absurdă ideea, ci dimpotrivă. Ca ființe 
raționale, de ce nu am putea fi creatoare şi în altă 
dimensiune de Univers? 

Dacă admitem ipoteza existenței unui Dumnezeu 
necreat, existent dintotdeauna, neliniştea interogativă a 
minții noastre tot nu s-ar stinge. Am înțelege că 
Universul este o creaţie divină, că trăim într-un univers 
inteligent, spiritual, conştient de sine, că grație acestei 
inteligenţe toate lucrurile obțin o explicaţie priit originea 
spirituală a lumii, dar nu am rezolva contradicția logică 
a minții noastre. Cum să existe ceva necreat când noi 
ştim, priit bun-simt şi din discursul logic al ştiinţei, că 
tot ceea ce există are o cauză? 

Cum nu vom putea niciodată să rezolvăm această 
dilemă, este înţelept şi util să admitem ceea ce este cert, 
să rezolvăm ceea ce se poate rezolva, să acceptăm ceea 
ce nu se poate rezolva în lumea în care am venit, 
formulă repetată frecvent pentru a delimita puterile 
omeneşti. 

Certitudinea de la care plecăm în înțelegerea 
problematicii lumii actuale este aceea că Universul 
există, că lumea în care trăim există, că dispunem de o 
conştiinţă, de o rațiune şi de o inteligență, pe care le 
explicăm ca atribute ale creierului uman. 

Ultimele observaţii venite din domeniul 
neuroştiințelor impun ideea existenței unui cod etic în 
funcționarea creierului nostru. Un comportament etic 


înseamnă sănătate, longevitate, armonie socială, în timp 
ce opusul său, exprimat prin agresivitate, violenţă, 
ostilitate, conduce la boală, suferință şi dizarmonie 
socială. 

Este ştiinţific admis că, apărând în acest Univers, 
indiferent dacă prin întâmplare sau prin creație, purtăm 
în structura noastră efectul tuturor legilor cosmice care 
au condiționat viața. Dacă în noi, în funcționarea 
creierului nostru, sălăşluieşte o lege morală, despre care, 
după cum ştim, vorbea şi Kant, considerat a fi vârful 
filosofiei clasice moderne, este uşor de sesizat că la baza, 
la fundamentul Universului se află aceeaşi lege morală, 
a binelui, a zidirii pe care o vedem manifestată în uriaşul 
său edificiu. 

Într-o lume în care totul se schimbă într-un ritm 
fantastic de rapid, apar concepte noi, contestări la tot ce 
părea clasic şi definitiv stabilit, în care pretutindeni 
suntem asaltați de conflicte şi războaie continue, în care 
vremea pare să fi împrumutat modul agitat, cu mari 
oscilații, al comportamentului uman, îmi propun să 
aduc în discuţie acele argumente care ne-ar putea 
apropia de adevărul despre noi. Nu întâmplător s-a spus 
că a cunoaşte adevărul înseamnă a te elibera de povara 
ignoranței. 

Cuvintele citate ca motto îi aparțin lui Larry Dossey, 
distins medic american, scriitor cu o înaltă conştiinţă 
civică, autor a numeroase cărți în care, uzând de o vastă 
cultură ştiinţifică, pledează, ca şi noi, pentru statuarea 
unei gândiri spiritualizate ca unică alternativă la criza 
morală a lumii actuale. 

Şi alți comentatori, îndeosebi din SUA, sunt profund 
îngrijorați de direcția periculoasă spre care se îndreaptă 
societatea umană a zilelor noastre. 


Este indiscutabil că în centrul tuturor preocupărilor 
noastre se află ființa umană, care, grație inteligenței şi 
minții sale, s-a răspândit pe întreaga planetă. 
Problemele lumii actuale nu pot fi privite ca 
independente de soarta planetei şi nici de cea a 
Universului din care venim şi în care conviețuim. 

Ştim acum, în virtutea ultimelor date oferite de ceea 
ce a fost numită Noua Ştiinţă, că gândurile, emoţiile, 
comportamentul nostru sunt reflectate la nivelul întregii 
planete. 

În lucrările noastre anterioare, am insistat să 
ilustrăm unitatea de manifestare a întregii lumi vii, prin 
conduite inteligente comune, îndeosebi la speciile 
animalelor care ne preced filogenetic. 

Ne propunem să aducem aici în discuţie şi un alt 
domeniu plin de surprize în ceea ce priveşte modul de 
exprimare a existenţei: lumea vegetală. 

Este necesară o precizare. Sunt două moduri de a 
cunoaşte realitatea. Direct, prin propriile simțuri, 
reprezentând o cale de cunoaştere empirică. Este însă o 
cunoaştere naivă, fără suport ştiinţific. Fără instrumente 
ajutătoare, nu vedem nici Pământul rotund, nici 
dimensiunile reale ale astrelor. Vedem doar o iluzie a 
realității. 

Mai apropiată de adevăr este cunoaşterea ştiinţifică. 
De aici vine şi sintagma de realism ştiinţific. Vom discuta 
în alt capitol despre limitele ştiinţei. 

O altă precizare. Se vorbeşte despre noţiunile de 
conştiinţă, conştientă şi minte, făcându-se cel mai adesea 
o confuzie între ele. 

Conştiinţa, în înțelegerea mea, aparține Cosmosului, 
propria conştiinţă fiind doar un segment al celei 
cosmice. 


Congştiința este Sursa primordială la nivel de Univers 
şi sursă a propriei existenţe. Are o conotație axiologică, 
de valorificare, de oferire de sens, de motivare a ceva. 

Conştienţă are un sens neurofiziologic, reprezentând 
o stare de veghe, de _ trezie a creierului, necesară 
manifestării conştiinţei. Când dormim, conştiinţa nu se 
mai poate manifesta, la fel ca şi în leziunile grave ale 
creierului. 

Conştiința este informație, undă non-fizică, non- 
localizată. În această calitate ne învăluie corpul, o găsim 
prevalent localizată în creier, dar şi la nivelul tuturor 
structurilor din organism, ca şi dincolo de organismul 
nostru, extinsă la Universul din care vine. Memoria 
manifestată la cei care au primit un transplant de cord 
am putea, eventual, să o explicăm în acest mod, al 
ubicuității conştiinţei. 

Mintea este rezultatul proceselor neurochimice şi 
neurofiziologice din creier, al impactului dintre 
Conştiinţă şi creier. Este intermediarul dintre Conştiinţă 
şi creier, sau altfel spus, este interpretul Conştiinţei la 
nivel de creier. 

Am optat să ilustrez unitatea lumii în pluralitatea sa 
de manifestare prin aducerea în discuție a câtorva teme, 
dintre care citez: Conduite inteligente comune la nivel 
cosmic şi biologic; Problematica Conştiinţei în secolul al 
XXI-lea; Fiziologia şi filosofia gândirii; Religia în lumea 
modernă; Codul etic al creierului şi Noua Spiritualitate; 
Lectiile experiențelor morții clinice; Creierul uman - marele 
miracol al Universului; De la gândire la reîntinerire; Ştiinţa 
înfrumusețează femeia; Timpul altfel văzut; Citindu-l pe 
Harari; Viitorul omenirii privit din perspectiva ştiinţifică. 

Am dedicat un capitol special, intitulat „Citindu-l pe 
Harari”, pentru a face o trecere în revistă a marilor teme 


comentate de Harari din perspectiva postmodernistă şi o 
alta proprie, fără nicio intenţie de confruntare polemică. 

Concluzia esențială care se desprinde din 
comentarea tuturor temelor abordate este aceea că 
suntem cu totii rezultatul unei rațiuni care traversează 
întreaga existență de la astre până la ultimul grăunte de 
nisip. 

Avem cu toții o singură rațiune: aceea de a fi în 
acord cu intenția primă a creației - indiferent de modul 
în care ne interpretăm originea. 

Dispunem acum de argumente ştiinţifice prin care 
înțelegem că nu suntem singuri într-un univers 
indiferent şi rece la patimile şi suferințele noastre, că nu 
ne-am născut întâmplător, ci cu un rost bine precizat. 

Fiecare dintre noi îşi ocupă locul său în Univers, în 
virtutea unei gândiri înscrise dincolo de noi. Acest rost 
ne conferă motivația de a fi şi calea de eliberare, de 
salvare. 

Avem nevoie de o nouă conştiinţă, o nouă gândire, o 
nouă paradigmă, o nouă spiritualitate. 

În fiecare clipă, cu fiecare gând pe care îl avem, cu 
fiecare acțiune, pledăm pentru viață sau pentru moarte. 
Alegerea ne aparține. Respectul pentru valorile etice, pe 
care se sprijină însuşi Universul, nu mai reprezintă o 
simplă convenţie socială, ci o condiţie vitală a propriei 
existente, înscrisă în structura noastră biologică, în ADN- 
ul nostru. 

Niciodată până la aceste studii de Neurofiziologie de 
la cumpăna dintre secolul trecut şi cel în care ne aflăm 
nu am avut o motivare ştiinţifică a Binelui şi Răului 
provocate nouă înşine, semenilor noştri şi mediului 
cosmic şi ambiant printr-un simplu gând. 

Am fost aşezaţi în acest punct din Galaxie, alături 
de  luceferi, cum le spunea genialul nostru poet, 


oferindu-ni-se toate instrumentele de care avem nevoie 
pentru a prospera şi a înflori, nu pentru a ne ucide. 
Trebuie doar să vrem. Trebuie doar să cedăm din orgoliul 
nostru, atât de putin, pentru a câştiga atât de mult. 

Fizica actuală ne spune că suntem atât de 
indisolubil conectaţi unii cu alții prin fire şi forțe 
invizibile, încât nu putem decât ori să evoluăm împreună, 
ori să dispărem împreună. 

Vreau să cred în înțelepciunea de pe urmă, alegând 
viața. 


Cap. 1 - SCURTĂ CONFESIUNE 


Fiecare viață este o poveste. E important însă dacă 
ţi-o scrii tu însuți, cel puţin într-o anumită măsură, sau 
dacă este determinată în cea mai mare parte de 
circumstanţele vieţii. 

Condiţiile existenţei au fost numite „destin” şi până 
de curând se credea că destinul este implacabil, că este 
înscris rigid în codul nostru genetic. 

Fără îndoială că „nimeni nu îşi poate depăşi propria 
umbră”, nu poate ignora total circumstanțele lumii în 
care trăieşte. Cu mintea de acum, ştiu că prin voinţă şi 
perseverență este posibil, în mare parte, să devii ceea ce 
s-a numit „self-made man”, să te construieşti pe tine 
însuți. Istoria marilor creatori şi a marilor personalități 
este plină de astfel de exemple, începând din Antichitate 
şi până în prezent. Afirm cu recunoştinţă că am avut 
şansa să beneficiez de astfel de lecturi grație unora 
dintre profesorii mei din perioada gimnaziului, care mi- 
au fost şi exemple demne de urmat. Citind viața 
oamenilor care au rămas în istoria lumii prin mari 
merite, am sesizat că majoritatea dintre ei vorbesc 
despre modelele care i-au inspirat. Îndeosebi în 
adolescenţă, când creierul, prin transformările 
endocrine, devine foarte receptiv la spectacolul vieții cu 
întreaga sa varietate de forme de exprimare, nevoia de 
modele se impune. Adolescența este vârsta marilor 
aspirații, dar şi a lipsei de experiență şi de repere. De 
aceea este nevoie de modele, de ghidarea de către părinți 
şi de către societate. 


Cu toţii greşim când neglijăm acest aspect din viața 
copiilor noştri. Şi nu sunt puţini tinerii care eşuează ori 
aleg căi greşite de formare sau, mai rău, se autodistrug. 

Dacă părinţii, din diverse motive, nu sunt nici ei 
buni educatori, profesorii lor nu pot avea scuze. Sunt 
noțiuni care ar trebui să facă obiectul pregătirii psiho- 
pedagogice a tuturor celor care îşi aleg profesia de 
educatori. Atenţia cea mai mare ar trebui acordată 
copiilor timizi, care pot oferi surprize de comportamente 
nedorite când se cred incapabili de performanţele cerute 
de şcoală. Aceşti copii, în loc să fie admonestaţi, ar 
trebui să fie încurajați, susținuți moral. 

Condiţiile în care m-am dezvoltat eu însumi le-am 
descris mai detaliat în cartea în căutarea sensului 
pierdut, vol. I: întâlnirea cu destinul. Acesta a fost dedicat 
momentelor de început ale căutărilor mele, oferind 
amănunte de ordin autobiografic pe care nu le voi relua 
decât în măsura cerută de contextul expunerii. 

Încerc aici să prezint modul în care am perceput 
realitatea lumii dincolo de fața sa vizibilă impusă de 
istoria timpului trecut, să înțeleg esența sa perenă 
situată înapoia formelor efemere în care se manifestă. 

Voi spune de la început că între ceea ce mi-am 
propus să cunosc prin efortul de instruire şi ceea ce am 
obținut dincolo de studii şi lecturi este o imensă 
diferenţă. 

În mod total neaşteptat şi necerut de mine, am avut 
şansa unor experienţe inedite, venite instantaneu, şi a 
unor vise premonitorii sau anticipative, cum le-am 
numit eu şi pe care C.G. Jung le-a definit ca fiind 


semnificative. 
* 


* k 


M-am născut sub zodia Scorpionului, la începutul 
lunii noiembrie, după-amiaza. Importanța zodiilor în 
viața noastră este discutabilă. Îmi amintesc de duelul 
dintre profesorul de psihiatrie Stanislav Grof (SUA) şi 
celebrul astronom Carl Sagan. 

Profesorul Stanislav Grof susținea că în momentul 
naşterii suntem influenţaţi de conjunctura câmpurilor 
planetare, mai exact de interferența lor, care îşi lasă 
amprenta, cel puţin parţial, asupra destinului nostru. 
Carl Sagan nega cu vehemență această influenţă, 
considerând aceste alegații ca pure superstiții. Argument 
major: două persoane născute în acelaşi timp şi în 
acelaşi loc au destine diferite. 

Şi totuşi, persistența acestei credințe în timp, 
originea sa în lumea Orientului Mijlociu, care a avut un 
important aport în începuturile civilizației umane, îi 
conferă o valoare cel puţin ca sugestie a unor elemente 
comune, constatate statistic la cei născuți sub aceeaşi 
zodie. Vorbim la modul orientativ şi în niciun caz ca 
adevăr absolut. 

Memoria mea funcționează din vremea în care 
mama încă mă mai putea ţine în braţe şi se străduia să 
mă înveţe trecerea la hrana obişnuită, îmi amintesc şi de 
momentul când, mergând de mână alături de ea şi 
obosind, ridicam mâinile ca să mă ia în brațe. 

Ştiu sigur când am înțeles rolul fiecărei persoane 
din familie. Mai aveam încă trei frați (doi băieți şi o soră). 
Mama era idolul vieții mele, inima universului meu 
psihologic, celorlalți le atribuiam un rol secundar. 

Eram un copil interiorizat şi foarte atent la 
comportamentul tuturor celor pe care îi întâlneam. La 
vremea aceea îi clasificam pe oameni în buni, indiferenți 
şi răi, în funcție de atitudinea agresivă sau de 
bunăvoința față de semeni şi, sigur, față de mine. Îi 


evitam întotdeauna pe cei agresivi. Spre surpriza mea, 
câțiva dintre cei agresivi în copilărie au devenit oameni 
cu un comportament foarte decent ca adulți. Sigur, unii 
s-au manifestat ca „bătăugşi ai satului” şi mai târziu. 

Spun asta pentru că studiile actuale asupra 
comportamentului uman sunt uneori contrazise de 
realitatea vieții. Voi aborda mai târziu cu date ştiinţifice 
şi acest capitol. 

Prima experiență neobişnuită am avut-o la vârsta de 
3-4 ani. Am sesizat că, dacă îmi doream ceva şi era, 
bineînțeles, în limitele posibilităților mediului în care 
trăiam, mi se împlinea. Dacă în prima copilărie îmi 
doream doar dulciuri, mai târziu, în anii de studii, îmi 
doream diverse cărți care erau incluse în programul meu 
de instruire. Spre exemplu, în anii de studenție eram la 
capitolul literaturii şi culturii universale. Din literatura 
universală se publicau deja şi la noi multe cărți, dar din 
istoria religiilor, a culturii umane de pretutindeni, a 
artei, a filosofiei, nu erau uşor de găsit. 

Am povestit în scrierile mele cum mi s-a oferit cea 
mai rară carte, netradusă niciodată la noi, despre 
societățile antice de mistere. Cineva mi-a adus-o, fără să 
i-o cer. Era publicată în Franța, în 1941. Am fost primul 
cititor al acestui exemplar, cu filele încă nedespărțite. Aş 
putea spune că m-a aşteptat 40 de ani ca să fiu primul 
său cititor. Am căutat-o cu ardoare, fără să ştiu că 
există, pentru a-mi lămuri ritualurile efectuate în 
interiorul societăților antice de mistere. Voiam o 
explicaţie dincolo de mitologia criticii materialiste. 

Privind înapoi, cred că mai tot ceea ce am realizat 
important în viață a fost mai întâi dorit, anticipat. Acum 
este la modă să se spună, mai mult sau mai puțin în 
glumă: „Ai grijă ce îți doreşti, că ţi se poate întâmpla”. 


La vremea când aveam aceste experienţe, eram cu 
toții îmbâcsiți de filosofia materialistă simplistă şi nu 
vorbea nimeni de aşa-zisa „proiectare a unei dorinţe în 
astral” pentru a ţi se îndeplini. Modul meu de operare 
era o simplă constatare că lucrurile se pot întâmpla dacă 
le doreşti insistent. Astăzi, în era fizicii moderne, ştim 
că, procedând astfel, ne putem crea propria realitate, 
activând una dintre posibilitățile latente existente în 
dimensiunea cuantică. Avem acum suficiente argumente 
venite din domeniul fizicii cuantice şi al psihologiei 
dezvoltării care ne spun că trăim într-un univers 
spiritual, dincolo de aparenţa sa fizică. În consecință, 
după cum spun Joe Dispenza şi alții, putem obţine ceea 
ce vrem dacă ştim cum să comunicăm cu Universul. 
Drumul până la această cunoaştere a fost însă foarte 
lung şi, cel puţin pentru mine, a însemnat o căutare de- 
a lungul întregii mele vieți. 

Ştiinţa actuală ne spune că inclusiv genele noastre 
sunt influențate şi de factorii de mediu ambiant şi 
cosmic, de stres, de traumatismele psihice şi fizice, de 
coloratura emoţiilor noastre, de bolile pe care le avem şi, 
ceea ce este foarte important, de gândurile noastre. Vom 
detalia mai târziu cu date concrete din literatura 
ştiinţifică. 

Atent la psihologia umană, încă de la vârsta în care 
m-am conştientizat pe mine însumi ca ființă gânditoare, 
frământat de o mulțime de întrebări, am devenit atent la 
modul cum se exprimă oamenii, cum se comportă, de ce 
gândesc aşa de diferit, de ce au reacții şi comportamente 
uneori imprevizibile şi violente. În monotonia şi 
simplismul vieţii de la sat, redusă în cea mai mare parte 
la truda muncii fizice, mereu aceeaşi, repetată obsesiv, 
cu rare clipe de relaxare în zilele de sfârşit de săptămână 


şi de sărbători, aveam senzaţia că spiritul îmi este 
încătuşat într-o închisoare din care era greu de evadat. 

Spectacolul naturii în cele patru anotimpuri era, 
indiscutabil, un dar pe care îl oferea viața la sat şi, 
personal, l-am perceput în toată frumuseţea şi 
sălbătăcia sa. Dar este suficientă admiraţia pentru 
natură pentru a evolua spiritual? Fără îndoială, este 
utilă, plină de învățăminte, dar nu suficientă. În acea 
perioadă, mi-am decis programul de instruire, pe care l- 
am respectat ferm de atunci şi până astăzi, când scriu 
aceste rânduri. Voi supune aici discuţiei ceea ce am 
înțeles ca ultime concluzii privite din unghiul propriei 
experiențe de o viaţă şi al surselor esențiale de 
cunoaştere, chiar dacă acestea nu coincid întotdeauna 
cu opiniile la modă. Am acest drept, clamat pe toate 
lungimile de undă, în numele democrației şi al 
drepturilor omului, într-un „stat de drept”, nu-i aşa? 

De ce, dintre toți colegii mei din şcoala primară, din 
liceu şi din facultate, am fost unul dintre cei care şi-au 
pus aceste întrebări şi au încercat să răspundă scriind, 
mi-e greu să ştiu. Probabil că aici se poate vorbi de ceea 
ce numim destin. 

Vreau să cred despre mine că am fost un copil 
retras, înclinat mai mult spre şcoală şi lecturi decât spre 
jocurile fireşti la vârsta copilăriei sau spre 
amuzamentele ieftine, care sunt inevitabile în marile 
colectivități şi, poate, unele fireşti la vârsta primei 
tinereți. Priveam şi atunci viața mai mult ca un adult 
decât aşa cum o percepeau cei din jurul meu. 
Preocupările mele, diferite de cele ale colegilor, li se 
păreau acestora stranii şi mult mai târziu, când am 
început să scriu, am fost înțeles. Pe cât era posibil, 
încercam să mă integrez în lumea vârstei mele, dar în 
mintea mea eram conştient că am altceva de realizat. 


Erau foarte puţini cei pe care i-am putut numi prieteni 
Şi cu care abordam câteva dintre preocupările mele. 

În afară de câţiva dintre profesorii mei din şcoala 
generală, cred că pentru toţi colegii, inclusiv din spitalele 
în care am lucrat, a fost o mare surpriză când am 
publicat Inteligenta materiei care a avut ecoul 
binecunoscut. Nimeni nu se aştepta, pentru că nu 
făceam zgomot în jurul meu. Mi-am atras multe invidii, 
mai ales de la unii colegi de breaslă, dar, privind acum 
în urmă, cred că a meritat efortul. 

Privind în urmă, afirm, fără lipsă de modestie, că 
trăiesc satisfacția de a fi reuşit să descriu, la nivelul 
posibilităților mele, desigur, cele două dimensiuni ale 
existenţei: universul fizic, corespunzător corpului nostru 
fizic, prin Inteligența materiei, şi universul spiritual, 
corespunzător entității noastre spirituale şi eterne, prin 
Mintea de dincolo. Chiar şi numai pentru atât şi cred că 
merită să-ți dedici o viată! 

În drumul meu spre devenire, spre cunoaştere, îi 
sunt dator în primul rând tatălui meu, care, în ciuda 
situației lui materiale foarte precare, a ţinut „cu ghearele 
şi cu dinţii”, cum se spune, ca noi, băieţii, să fim trimişi 
la studii superioare. A fost revanşa pe care şi-a luat-o 
prin noi pentru frustrarea sa de a nu fi avut această 
şansă din cauza condiţiilor sociale nefavorabile. 

Graţie voinţei tatălui meu şi, desigur, şi istoriei, am 
ştiut din primii ani de şcoală că nu voi rămâne în sat, ci 
voi avea alt drum de urmat. Frații mei, cu mulți ani mai 
mari decât mine, erau deja studenţi şi, evident, era o 
certitudine şi pentru mine ce cale voi urma. 

Am decis atunci să studiez Medicina, pentru a avea 
înțelegerea bazelor fundamentale ale vieţii, care nu 
puteau fi însuşite temeinic doar prin lecturi de cultură 
generală. În gimnaziu şi în liceu am citit atât literatură 


autohtonă, cât şi universală, din care la acea vreme se 
publica mult şi la noi în ţară. 

Un alt sprijin în evoluția mea l-am avut din partea 
familiei, care m-a degrevat de multe dintre treburile 
casei. Recunoştința mea este adresată îndeosebi soției 
mele, care, dincolo de serviciul său în învățământ, şi-a 


rezervat şi timpul necesar transcrierii lucrărilor mele. 
* 

Medicina a constituit pentru mine nu doar o 
profesie, ci şi o posibilitate de a mă întâlni cu misterele 
existentei noastre într-o lume în care se pare că noi nu 
am dorit să venim, ci mai degrabă am fost trimişi sau 
aduşi. 

Îmi propun să răspund doar la câteva din noianul de 
întrebări care mi-au hrănit neliniştile spirituale: 

+ De ce există ceva în loc de nimic şi de unde vine? 

+ Se poate imagina ce ar fi fost dacă nu era ceea ce 
este? 

+ De ce omul a fost singura ființă care a evoluat până 
la nivelul posibilității de a-şi crea o civilizație dincolo de 
limitele naturii? 

e Dacă ştiinţa academică susține că suntem doar 
rezultatul evoluției materiei, iar aceasta este lipsită de 
orice rațiune, de unde vin rațiunea şi emotivitatea 
noastră? Mai clar, dacă atomii din care suntem făcuți nu 
au nici rațiune, nici culoare, nu sunt nici calzi, nici reci, 
de unde vin însuşirile cu care suntem dotati? 

«Pot gândi atomii? De ce nu gândim toți la fel 
aceeaşi realitate? 

+ De ce se ucid şi se sinucid oamenii? 

«De ce există suferința umană şi o flagrantă 
inegalitate materială? 


+ De ce sunt războaie şi astăzi, când ne credem atât 
de inteligenți şi de raționali? 

* În ipoteza creaţiei divine, de ce suntem imperfecţi, 
când admitem că Sursa este perfectă? 

+ Poate evolua ceva care este lipsit de rațiune, când 
„a evolua” înseamnă a exista o intenție, o voință de a 
merge doar înainte, iar întâmplarea evocată de teoria lui 
Darwin nu poate avea doar un singur sens? Mai clar, 
susţinem că întâmplarea ne-a adus de la primate la om. 
De ce nu funcționează şi invers „întâmplarea”, de la om 
la primate? 

+ Mai avem astăzi argumente pentru a susține ideea 
de divinitate? 

+ Poate ieşi omenirea din actuala criză morală? Ce 
soluție există? 

e Ce este Adevărul? 


+ Ce este Noua Spiritualitate? 
* 

+ „Ce este Adevărul?”, l-a întrebat Pilat pe Iisus, 
voind să sublinieze că nimeni nu ştie. 

În termeni comuni, conceptul de Adevăr se 
raportează la redarea exactă a realității unui fenomen. 

Dar ce este Realitatea? Există una singură sau 
fiecare om are o alta proprie, implicând subiectivismul 
uman? în acest sens, sunt tot atâtea realități câți 
oameni capabili de raționament există. 

În acord cu principiile fizicii cuantice, fiecare om îşi 
creează propria realitate în funcție de capacitatea de 
interpretare, de instrucția pe care o are şi, mai ales, în 
funcție de interesele proprii sau de grup. Sub acest 
ultim aspect, două persoane aparținând unor grupuri cu 
motivare ideologică diferită vor vedea Realitatea complet 
diferit. Fiecare îşi afirmă Adevărul său, chiar dacă nu 


este decât unul convenţional, la care este obligat să 
adere. Este situația partidelor politice, care au o 
motivare subiectivă dictată de interesele de grup. 

Să recunoaştem că acesta nu este un Adevăr 
absolut, ci doar unul confecţionat ad-hoc prin care se 
doreşte cucerirea puterii într-o societate. Prin alternanța 
la putere, fiecare grup îşi proclamă adevărul său. Unde 
este Adevărul? La cei care înving, ne spune istoria, 
pentru că ei pot să o scrie. Morţii nu pot vorbi. 

Este cunoscută stratagema lui Procopius din 
Caesarea de a scrie o carte de istorie „oficială” despre 
viața lui Justinian publicată în timpul vieții acestuia şi o 
alta, Istoria secretă, lăsată posterității. 

Adevărul adevărat ar trebui să aibă o susținere 

Ştiinţifică, dar este ştiinţa infailibilă? 

lată o abordare actuală a conceptului de Adevăr. 

Dicţionarele de filosofie definesc Adevărul ca acordul 
dintre gând şi realitate sau, mai clar, este acordul dintre 
ceea ce vedem şi ceea ce gândim (Didier Julia, Dicţionar 
de filosofie - Larousse, Editura Univers Enciclopedic, 
1999). 

Ceea ce pare simplu în gândirea comună este însă 
departe de înțelegerea actuală. 

lată câte aspecte ridică definirea Adevărului, despre 
care toată lumea vorbeşte fără a bănui cât de departe 
este de realitatea sa. 

Mai întâi se vorbeşte despre un adevăr parțial şi 
unul absolut. 

Adevărul absolut îl excludem din discuţie, pentru că 
nu ţine de capacitatea de raționament a minţii umane. 
Adevărul absolut este Adevărul ultim, la care omul nu va 
avea niciodată acces pentru că, în ciuda tuturor 
ipotezelor ştiinţifice, nu vom şti niciodată originea Sursei 
primordiale a lumii. Suntem obligați să ne limităm la 


adevăruri parțiale, dar nici acestea nu sunt simplu de 
înțeles. 

Max Planck, marele mentor al Fizicii cuantice şi 
creatorul noţiunii de cuantă, spunea că ştiinţa nu poate 
dezvălui misterul ultim al naturii pentru că noi înşine 
facem parte din natură şi deci facem parte din mister. 

În definirea simplă, adevărul este reflectarea exactă 
a realității. Dar care realitate? Cea aparentă, sensibilă, 
accesibilă simțurilor noastre, postulată de fizica 
newtoniană, sau cea descrisă de fizica modernă ca fiind 
non-fizică şi invizibilă? Realitatea este doar un văl, este 
cortina care ne ascunde fata nevăzută a lucrurilor, 
spunea A. Peake (2013). Imaginea macroscopică a 
realității nu corespunde nicicum cu cea microscopică. 
Noi suntem  programați să vedem o lume 
tridimensională, dispusă succesiv în Timp şi Spaţiu, la 
un ordin de mărime util finalității speciei noastre. 
Văzută la microscop, o riglă nu este dreaptă, iar o celulă 
din corpul nostru sau o bacterie ne relevă forme 
nebănuite. Alte specii văd lumea diferit, în funcţie de 
trebuințele lor. Felinele au olfacția şi auzul incomparabil 
mai performante decât omul, iar asta îmi ridică 
întrebarea: unde este sensul evoluției? Ca specia cea 
mai evoluată, ultima venită pe scara filogenetică, nu ar 
trebui să avem toate funcțiile mai performante decât 
ființele care ne preced? Şi constatăm că nu le avem! 

Isaac Newton a descris un univers guvernat de legi 
naturale, rațional, predictibil şi determinist. Unitatea şi 
stabilitatea universului erau date de forța gravitației, 
exercitată în funcție de masa obiectelor. Prin lucrarea sa 
fundamentală Principiile matematice ale filosofici naturale 
(1687), Newton declanşează o revoluţie a luminilor 
intelectuale în întreaga Europă. Este considerat omul 
care a inaugurat „epoca rațiunii”, descriind un univers 


rațional. David Hume l-a considerat a fi „cel mai mare şi 
neasemuit geniu care s-a născut vreodată pentru 
înfrumusețarea şi educarea speciei umane”. 

Fizica clasică a impus o viziune materialistă despre 
lume, conducând discursul ştiinţific până la atom, văzut 
ca ultima particulă a materiei. Timp de peste 200 de ani 
s-a considerat că această viziune asupra lumii 
reprezintă un adevăr cu cea mai solidă fundamentare 
ştiinţifică. Şi totul a durat până în 1895, când se 
constată că dincolo de atom nu este sfârşitul materiei, 
ci... un nou început. Începe odiseea unei lumi 
necunoscute care bulversează toate conceptele clasice. 
Dincolo de atom, materia < substanță nu mai există. În 
consecință, în această „Terra incognita?” concepţia 
materialistă despre lume rămâne fără fundamentul său 
ştiinţific. 

Fizica cuantică pune în dificultate întreaga 
cunoaştere, creând, cum spunea Jean Guitton, o adâncă 
falie epistemologică, amintind inclusiv de efemeritatea 
realismului fizicii newtoniene, care este umbrită de 
Teoria relativităţii a lui Einstein. 

La viteze cosmice şi forțe gravitaționale intense 
generate de mase mari ale corpurilor cereşti, principiile 
fizicii newtoniene nu mai sunt valabile. 

Validitatea lor funcționează doar pentru lumea 
terestră. Carl Sagan subliniază că şi adevărul Teoriei 
relativității rămâne valid până ce o nouă descoperire o 
va face nefuncțională. 

Karl Popper, apreciat ca fiind cel mai mare filosof al 
ştiinţei din secolul al XX-lea, emite conceptul de 
raționalism critic. El este de părere că nu se poate dovedi 
niciodată că o teorie ştiinţifică este adevărată, pentru că 
într-o altă etapă de dezvoltare a ştiinţei se pot descoperi 
erori. Aşa cum s-a spus, mai mult ca amuzament, dar 


nu chiar neadevărat, că un om sănătos este unul 
insuficient examinat, s-a spus şi despre ştiinţă că este 
un adevăr care n-a fost încă infirmat. 

Thomas Kuhn, creatorul conceptului de paradigmă, 
în aceeaşi notă cu Popper, afirmă că adevărul ştiinţific 
este valabil doar pentru un moment al ştiinţei. 

Carl Sagan (1996) susține acelaşi punct de vedere. 
Ştiinţa însăşi este conştientă de marja de eroare, pe care 
şi-o precizează în lucrările ştiinţifice. Nu poate să existe 
cunoaştere perfectă, dar, în acelaşi timp cunoaşterea 
este într-un continuu progres. De la uneltele de piatră la 
telefonul fără fir este o lungă distanță parcursă de 
mintea umană. Dacă acceptăm cu totii că există limite în 
demersul cognitiv al minţii noastre, nu înțeleg de unde 
vine pretenţia scientistă că ştim tot şi încă ceva în plus, 
după cum se exprima Pico della Mirandola. 

Un alt impas în susținerea adevărului ca o reflectare 
exactă a realităţii lumii îl constituie aria foarte redusă de 
acces la cunoaşterea Universului. Diferiți autori dau 
cifre diferite - de la 1 % la 4 %, iar alții, mai generoşi, 
vorbesc de 30 %. 

Oricare din aceste proporții ar fi luate în 
considerare, este extrem de mică aria de cuprindere din 
Univers în câmpul cunoaşterii. Să luăm în discuţie 
proporţia de 30 %. Înseamnă că restul de 70 % din 
Univers ne este străin şi că întreaga noastră civilizație - 
cultură, ştiinţă, filosofie, dictaturi, religii, războaie, 
repere ale existenței - s-a bazat pe un minim de 
cunoaştere.  Realizăm că toate orgoliile noastre, 
egoismul,  avariția, pretenția de  atotcunoscători, 
indiferent în ce domeniu s-au manifestat - al religiei, al 
ştiinţei, al politicii etc. au avut un suport incomplet în 
realitatea fundamentală a lumii. Realizăm, de asemenea, 
cât suntem de mici în fața unui Univers atât de mare? 


Ca să nu-i spun infinit. Cu ce măsură îi judecăm pe 
oameni dacă Ştim atât de puţin din adevărul despre ei? 

Vom discuta momentul actual al cunoaşterii prin 
prisma celor mai noi domenii pe care David Wilcock le-a 
înglobat în termenul de Noua Ştiinţă. 

În Noua Ştiinţă, sau Noul val cognitiv, după cum i- 
am spus eu, aş include: principiile fizicii cuantice, 
lecţiile psihologiei transpersonale şi ale experienţelor 
morții clinice, experiențele extracorporale ale lui Robert 
A. Monroe, ultimele cercetări din ştiinţele 
neurocognitive. 

Toate aceste domenii de cunoaştere au intrat, nu 
fără o anumită semnificaţie, în atenția publicului la 
sfârşitul secolului al XX-lea şi începutul celui de al XXI- 
lea. 

Vom discuta mai târziu despre semnificaţia acestor 
noi date de cunoaştere. 

În concluzie, se poate spune că distingem un Adevăr 
Absolut, inaccesibil cunoaşterii umane, privitor la 
originea primordială a lumii, un adevăr parţial, 
incomplet, bazat pe un realism naiv, impus de bunul- 
simț, şi un adevăr ştiinţific, corespunzător doar unui 
moment din dezvoltarea ştiinţei. 

Constatăm, aşadar, că nu există Adevăr fără erori. 
Ce-i de făcut? Avem totuşi nevoie să operăm cu Adevărul 
ca instrument de gândire, aşa cum este, trunchiat, 
fragmentat, relativ, ştiind că prin evoluţia cunoaşterii ne 
apropiem tot mai mult de adevărul ca Adevăr. 

Care este marea lecţie pe care o putem extrage din 
această discuție? Răspunsul ni-l oferă Bernard 
dEspagnat: să ne mulțumim cu incompletitudinea 
cunoaşterii şi să fim smeriți atunci când pretindem că 
ştim Adevărul şi dăm sentinţe care pot genera tragedii. 


Cap. 2 - CONDUITE INTELIGENTE COMUNE LA NIVEL 
COSMIC ŞI BIOLOGIC 


În cartea Inteligența materiei, spuneam că Universul 
ne apare ca un ansamblu coerent cu relații de rezonanță 
şi interdependenţă între elementele sale componente. 

Existența tuturor astrelor este înscrisă în legi pe 
care ştiinţa le-a descris în bună parte. Chiar dacă, din 
motive partizane, conceptual atribuim aceste legi 
hazardului, nu putem nega că prin conţinutul lor ne 
sugerează ideea de inteligenţă, de rațiune extinsă la 
Univers. Însuşi Newton a subliniat ideea de ordine în 
Cosmos când l-a comparat cu un ceasornic perfect 
reglat. 

În clasificarea nivelurilor de inteligență pe care le- 
am descris ca fiind prezente în Univers, am plecat de la 
cea cristalizată în materie sub forma valenței elementelor 
chimice componente, graţie cărora se petrec toate 
combinaţiile din natură. Jocul dintre plus şi minus 
explică misterul atracției, al facerii şi desfacerii de la 
nivelul fizic al materiei până la cel al lumii vii, de la stele 
până la flori, de la iubirea adolescentină până la reacțiile 
termonucleare din centrul Soarelui. 

Chiar dacă Mendeleev afirma că prin vis a avut 
reprezentarea celebrului său Tablou periodic al 
elementelor, aceasta este mai mult decât impresionantă; 
este de-a dreptul emoţionantă descoperirea unei ordini 
matematice în Univers. Atât de precisă, încât s-au putut 
descrie şi locurile goale ale elementelor chimice care la 
acea vreme nu erau încă descoperite şi care aveau să-şi 
ocupe ulterior exact locurile rezervate. 


Între legile de organizare ale Universului şi structura 
vieții, sub toate formele sale, există o stranie şi strânsă 
relaţie de la cauză la efect. De la ființa umană şi până la 
un fluture, întâlnim, cu particularizările de rigoare, 
desigur, aceleaşi modele structurale şi funcționale. 
Impresia de inteligență, de rațiune, de conştientizare, 
sub forme extrem de variate, care condiționează viața, 
este irepresibilă. 

În cele ce urmează îmi propun să ilustrez ideea de 
inteligență, de rațiune, de modele comune de 
comportament într-o lume foarte puţin comentată până 
acum din acest unghi de vedere, cea vegetală şi cea a 
păsărilor, uzând de câteva lucrări apărute relativ recent. 


Inteligența lumii vegetale 

Peter Wohlleben este un împătimit cercetător al vieții 
arborilor. În cartea sa Viaţa secretă a copacilor, apărută 
în ediția originală în 2015 şi publicată în limba română 
în 2017 la Editura Publica, am avut surpriza să 
descopăr un univers nebănuit de complex şi de 
interesant. Aproape nimic din ceea ce se petrece în 
universul uman nu lipseşte din cel al arborilor, 
demonstrând că, indiferent de forma de manifestare - 
animală sau vegetală -, există o unitate a vieţii. 

Ştiu că sunt voci care vor replica prompt că această 
unitate a vieții este rezultatul evoluției lumii vii, de la 
formele simple vegetale până la cele mai complexe din 
lumea animală. Eu am însă un alt răspuns şi îl voi 
comenta în finalul acestui capitol. Până atunci, voi 
formula o singură frază: unitatea lumii vii este rezultatul 
unei singure rațiuni, al unui model informațional general 
şi unic. 

Aflăm că, asemenea nouă, oamenilor, şi copacii au 
aceleaşi trebuinţe. Au, ca şi noi, o viață limitată - este 


adevărat, uneori până la multe sute de ani. Este o lege a 
naturii în virtutea căreia ființele care au nevoie de mult 
timp până să ajungă la maturitate au o viaţă lungă, iar 
cele care ating rapid maturitatea trăiesc puțin. 

Copacii sunt ființe sociale, ni se spune. Îşi împart 
hrana între ei şi îi ajută pe cei mai firavi. 

Copacii respiră absorbind dioxid de carbon Şi 
eliminând oxigenul atât de necesar vieţii prin procesul 
de fotosinteză. 

Se hrănesc cu zahăr, pe care îl împart cu ciupercile, 
care le dau în schimb azot şi fosfor. Ciupercile 
înconjoară rădăcinile copacilor şi astfel îi conectează 
într-o vastă rețea întinsă pe arii mari prin care aceştia 
comunică între ei, constituind ceea ce frumos numeşte 
Peter Wohlleben un adevărat Internet al copacilor. 

Prin aceste rețele îşi transmit reciproc informații şi 
se avertizează în caz de pericole. Trimit mesaje chimice 
(feromoni) prin frunze şi semnale electrice prin rădăcini. 

Ni se spune, de asemenea, că ar simţi durerea şi că 
au memorie, că dau dovadă de generozitate când îşi 
împart lumina soarelui cu „vecinii”. 

Probabil că exprimarea acestor însuşiri atât de 
direct poate friza o tendință antropomorfică, o 
asemănare exagerată cu ființa umană, dar în mod cert şi 
lumea vegetală acoperă un registru de capacități care 
aminteşte de cel uman, deşi un sistem nervos capabil să 
genereze aceste posibilități nu s-a descris încă. Într-un 
capitol dedicat sensibilităţii la plante, publicat în altă 
lucrare, am abordat mai pe larg această temă. 


Altruismul copacilor 

Acelaşi autor vorbeşte despre „spiritul altruist” al 
copacilor. Oferă, prin rădăcini, glucoza pe care o produc 
în frunze „vecinilor” mai neajutoraţi sau bolnavi. Parcă 


noi am învățat că cei mai slabi şi bolnavi din natură 
sunt lăsaţi să moară prin selecție naturală. Oare copacii 
fac excepţie? Ni se spune că fagul, luat desigur ca 
exemplu, dar nereducându-se fenomenul exclusiv la 
nivelul său, poate „lega prietenii” cu alți copaci vecini, 
iar aceştia se pot hrăni reciproc. 

Catherine Lenne (2018) ne spune că un studiu 
efectuat cu trasori radioactivi a evidenţiat substanțe 
hidrocarbonate produse de un arbore la vecinii săi, 
transmise probabil prin rețeaua de ciuperci care le 
înconjura rădăcinile. 

În Focşani, lângă Hotelul Green Park, am avut o 
plăcută surpriză să văd că doi copaci vecini, din specii 
diferite, respectiv un brad şi un cireş, dacă am reţinut 
corect, şi-au împărțit „frățeşte” spaţiul de expunere a 
coroanelor la soare. Şi-au construit coroanele doar pe 
jumătate şi le-au orientat în sensuri opuse, în aşa fel 
încât să beneficieze de soare fiecare în mod egal. Am fost 
foarte impresionat de ceea ce am văzut. 

Copacii din pădure înfloresc în momente apropiate, 
dar pentru a evita endogamia (riscul de a se fecunda cu 
propriul polen), aplică o strategie ce pare să fie gândită 
de o minte rațională. 

lată un exemplu de strategie aplicată la cireşul 
sălbatic, la care structurile masculine şi cele feminine 
sunt situate pe aceeaşi floare. Dacă polenul cu care s-a 
încărcat o albină este al aceleiaşi flori, pentru a evita 
propriul polen, duetul (canalul) spre ovul se închide. 
Dacă polenul adus de albină este de la alt cireş, duetul 
spre ovul rămâne deschis. 

Copacii dispun de o serie de mecanisme de apărare: 
secretă substanțe otrăvitoare prin frunze, emit 
substanțe cu rol de antibiotice (fitoncide) împotriva 
virusurilor şi bacteriilor. 


Când girafele se hrănesc cu frunza de salcâm, 
acesta secretă o substanță toxică în frunze şi îi 
avertizează şi pe „vecini” de pericol. La rândul lor, pe o 
rază de circa 100 m, toți salcâmii recurg la acest mijloc 
de apărare. Girafa dă şi ea dovadă de inteligenţă şi va 
ataca salcâmii situați dincolo de acest perimetru! 

Stejarii se apără de insecte secretând în frunze şi 
scoarță  taninuri otrăvitoare.  Mesteacănul secretă 
betulina, cu efect antiviral şi antibacterian. 

Pădurile situate mai ales în partea de nord a 
oraşelor - dacă, bineînţeles, nu sunt tăiate, ca la noi - au 
mari avantaje: purifică aerul, menţin un climat răcoros 
şi ne apără de intemperii. 


* 
* k 


Un aspect interesant: copacii hibernează şi îşi fac 
rezerve de hrană din timpul verii, iar iarna stau în 
repaus. 

Un exemplu de inteligență încifrată a naturii îl 
constituie „grija? pentru înmulțire. Am asistat în 
copilărie la modul cum unele flori îşi răspândeau 
sămânța. După căderea petalelor, apăreau nişte sfere cu 
diametrul de circa 5-6 mm, pline cu semințe mici şi 
negre, rotunde ca nişte biluțe. Când soarele ardea 
puternic, sferele pline cu semințe explodau cu zgomot, 
ca şi cum ar fi conținut un gaz în interior, răspândind 
semințele pe o arie mare. 

Alți copaci înzestrează sămânţa cu o aripioară care 
este purtată de vânt la distanţă de sursă. Ajunsă pe sol, 
se înşurubează, căutând umiditatea de care are nevoie 
să se dezvolte. Dacă nu o găseşte, mecanismul cu care 
este prevăzută se deşurubează şi, cu aripioara pe care o 


are, se lasă purtată de vânt, căutând un alt loc, mai 
prielnic pentru încolţire (!) 
* 
* * 


Am comentat aceste conduite la nivelul regnului 
vegetal pentru a ilustra ideea că, indiferent de regnul 
vegetal sau animal, la nivel de copaci sau de plante, de 
oameni sau de animale situate pe trepte filogenetice 
diferite şi, evident, premergătoare, viața este exprimată 
printr-o mulțime de conduite, de manifestări care, în 
expresia lor funcțională, reprezintă o inteligență, o 
rațiune înscrisă în marea Conştiință Cosmică. 

Aducerea temei în această discuție este strict 
necesară pentru a înțelege că viața este una singură la 
toate nivelurile sale de manifestare, că viața omului este 
dependentă de existența a tot ceea ce ne înconjoară. 
Vedem că viața freamătă peste tot - în pământ, la 
suprafața pământului, în apă sau în aer. Tot ceea ce 
trăieşte şi coabitează cu noi pe această planetă sunt 
frații şi surorile noastre cu care formăm o mare familie 
şi, în consecință, față de care trebuie să manifestăm 
acelaşi respect ca şi pentru propria familie. 


Conduite inteligente în lumea păsărilor 

Obişnuiți să privim inteligența ca fiindu-i specifică 
doar omului, avem tendința să ne considerăm singurele 
ființe raționale din Univers. 

Am avut de multe ori ocazia să observ păsările cum 
începeau să-şi construiască cuibul pentru viitorii pui. 
Apropo de observația că, exceptând omul, toate celelalte 
animale trăiesc doar în prezent, fiind incapabile de 
anticiparea viitorului. Dacă asta ar fi realitatea, 
construirea cuibului nu este un gest de anticipare a 
viitoarei generații? 


Am văzut cum ambele păsări aduceau încontinuu 
hrană pentru pui - insecte, mici şopârle etc. 

Aflându-mă un timp mai îndelungat într-o ţară din 
Asia, am avut ocazia să urmăresc atitudinea unei păsări, 
de o extremă prudenţă, de a nu îşi deconspira cuibul, pe 
care îl avea într-un tufiş situat lângă vila în care 
locuiam. Mă privea fix şi, când avea impresia că nu sunt 
atent la ea, cobora din ce în ce mai aproape de locul 
ascuns al cuibului şi abia în ultima clipă se furişa acolo. 
Jocul de-a v-aţi ascunselea era perfect mimat. Asta 
însemna prudenţă, intenţie şi inteligență şi nu avea 
nimic în comun cu impulsurile instinctive atât de mult 
evocate pentru a le nega inteligența. Circulă pe Internet 
o povestioară filmată de un călugăr de la o mănăstire 
care hrăneşte zilnic o privighetoare liberă din natură. 
Drept mulțumire, după ce îşi ia tainul, începe să-i cânte, 
emițând nişte triluri de o rară frumuseţe. Se vede cum 
pasărea este aşezată pe mâna călugărului, liberă, fără 
nicio contenție, şi cântă. 

S. A. Barnett, în cartea sa Instinct şi inteligență 
(1973), abordează pe larg conduitele inteligente la păsări 
şi la alte vietăți existente dincolo de ființa umană şi pe 
care le-am comentat pe larg în Inteligența materiei. 
Reamintesc aici doar faptul subliniat atât de Barnett, cât 
şi de către alți autori că, neaşteptat, şi păsările învață să 
cânte cu părinții lor sau de la „vecini, că unele îşi 
însuşesc mai bine, altele mai puţin bine lecţiile şi că de 
la un crâng la altul se pot auzi concerte diferite, tot aşa 
cum şi noi, oamenii, în funcţie de teritoriul în care ne 
aflăm, avem graiuri diferite. 

O mulțime de alte obiceiuri şi comportamente care 
traduc o participare ce pare a fi conştientă, desigur, cu o 
limitare specifică la păsări, sunt descrise de Jennifer 


Ackerman în cartea sa Geniul păsărilor (Editura Publica, 
Bucureşti, 2018). 


Oameni şi păsări - aceleaşi conduite 

lată enumerate doar câteva dintre manifestările de 
socializare la păsări, contabilizate de Jennifer Ackerman 
în studiile sale, uimitor de comune cu cele umane: 

+ îşi educă puii, îi hrănesc până când pot zbura şi se 
pot hrăni singuri; 

e puii îşi şantajează părinții pentru a obţine favoruri; 

e se curtează, se iubesc, se sărută; 

+ unele sunt monogame, rămânând toată viața cu un 
singur partener; 

e se ceartă, se tachinează; 

e mint, se răzbună; 

e fură de la „vecini”; 

+ oferă daruri. 

Se poate spune că duc o viaţă de... om! 

O fetiță din Seattle punea zilnic alune pe o tăviță 
pentru ciori. La rândul lor, ciorile i-au adus şi pus pe 
aceeaşi tăviță mărgele, nasturi, un cercel, o inimioară, 
adică obiecte de uz uman găsite de ele. 

Jennifer Ackerman citează după un alt autor, ca o 
mare curiozitate, isprava unor vrăbii care au învăţat să 
deschidă uşa unui restaurant la care se duceau după 
firimituri, atingând cu capul senzorii uşi de la intrare. 

În ciuda creierului lor mic, păsările au o memorie 
foarte bună, recunoscând după mult timp chipurile unor 
oameni. Unui cercetător care a ţinut captive nişte ciori 
pentru a le studia, după ce le-a eliberat, ori de câte ori îl 
întâlneau, îi „făceau scandal”... 

Păsările drongo au fost văzute imitând sunetul de 
alarmă în timp ce alte surate se ospătau. Speriate, 


acestea fugeau, iar hrana era furată de către cele care le- 
au alarmat. 

Pentru a ajunge la conţinutul oului de struț, unele 
păsări se folosesc de pietre cu care lovesc ouăle pentru a 
le sparge. 

Un exemplu de inițiativă gândită îl constituie unele 
ciori din Japonia care aruncă nucile pe trecerea de 
pietoni şi aşteaptă să le spargă sub roți autovehiculele 
care circulă, după care vin şi le consumă miezul. 

Apropo de modul de a traversa strada, am văzut de 
mai multe ori câini aşteptând culoarea verde şi m-am 
gândit că este un foarte bun exemplu de dat oamenilor. 


Ciorile şi ritualul de înmormântare 

O scenă impresionantă i-a fost relatată lui Jennifer 
Ackerman de un alt cercetător care a urmărit-o dinapoia 
unei ferestre. 

În curtea casei în care se afla, era o cioară care 
murise. În jurul acesteia s-au adunat alte douăsprezece 
ciori, care priveau tăcute. Apoi una dintre ele a plecat şi 
a revenit cu o ramură pe care a lăsat-o să cadă peste 
corpul congenerei lor neînsuflețite. Rând pe rând, după 
aceea, fiecare cioară a zburat şi a revenit cu câte o 
ramură cu care a fost acoperit corpul surorii lor 
defuncte. 

Oare gestul acestor păsări nu se aseamănă cu gestul 
nostru de a ne lua adio de la morții noştri aruncând câte 
un bulgăr de pământ peste sicriul coborât în groapă? 
Oare aceste păsări sunt cutremurate de misterul morții 
ca şi noi? Este această atitudine numai instinct? Exclus! 
Şi, dacă da, atunci este un argument indubitabil că 
originea sa tine de o altă dimensiune de univers. 


Animalele au personalitate 


În fine, şi păsările, ca de altfel şi mamiferele, par să 
aibă trăsături de „personalitate” diferite. Unele sunt mai 
calme, mai sfioase, altele mai irascibile, mai agitate sau 
mai curioase. La câini, pisici şi la primate, aceste 
trăsături, ca şi nivelul de inteligenţă diferit, sunt foarte 
evidente. 

Unele animale pot fi uneori răzbunătoare dacă li s-a 
făcut un rău. Este interesant că gestul de răzbunare 
poate avea loc la distanță de momentul în care au fost 
ofensate. Sunt multe povestiri de acest gen constatate la 
cai, câini, pisici, elefanţi, gorile, cimpanzei. 

Aidoma omului, şi păsările, ca şi alte animale, cum 
sunt mamiferele, sunt sensibile la stres, eliberând 
cortizol în exces. Se şi spune că animalele care sunt 
sacrificate pentru consum în condiții stresante au 
carnea impregnată cu hormoni de stres - adrenalină şi 
cortizol. Bineînţeles că, prin consumarea cărnii, şi 
chimia noastră va fi invadată de aceiaşi hormoni, 
preluaţi de la aceste animale sacrificate. 


Păsările învaţă să cânte 

O observație aparținând lui Jennifer Ackerman este 
de o deosebită importanţă pentru a argumenta că viața 
este una singură la toate nivelurile de manifestare. 

Fenomenul de neurogeneză, descoperit abia în 1992 
la om, este prezent şi la păsări. Pot învăţa peste 60 de 
cântece şi, în timp ce şi le însuşesc, are loc formarea de 
noi neuroni. 

Păsările care simt cântătoare au 50 de gene în 
relație cu această capacitate. Contrar a ceea ce se 
susține de către sceptici, păsările trăiesc plăcerea de a 
cânta, de vreme ce sunt eliberați în acelaşi timp 
hormonii generatori de plăcere - dopamina şi 
endorfinele. 


În cărţile care descriu viaţa lui Francisc din Assisi, a 
lui Serafim de Sarov, a lui Arsenie Boca, dar şi a unor 
mari inițiați în tradițiile spirituale orientale, se vorbeşte 
despre comunicarea armonioasă cu animalele, inclusiv 
cu cele din junglă. Se povesteşte despre unii mari 
maeştri din India că erau urmați într-o deplină armonie, 
când se plimbau, de către animale din junglă la care, în 
afara acestor momente, funcționa relația prădător - 
victimă. 

Corul de vrăbii îl urma şi pe Francisc din Assisi, şi 
pe Arsenie Boca. Mai mult, când le şi vorbeau, acestea 
înțelegeau şi se conformau. Arsenie Boca ar fi îndepărtat 
de oameni un urs şi un lup doar vorbindu-le cu 
blândeţe. 

Sunt prea multe surse care confirmă aceste 
întâmplări ca să nu fie adevărate. Cum să explicăm 
atunci fenomene care contrazic toată ştiinţa noastră? Să 
nu mi se spună că era vorba de lupi şi urşi dresați... 


Spiritele protectoare ale pădurilor 

Într-o întâlnire cu Brian Weiss care a avut loc la 
Roma în 2013, în timpul unei regresii prin hipnoză, o 
doamnă a vorbit despre misiunea unor entități spirituale 
non-fizice de a controla vremea şi de a proteja lumea 
animală şi cea vegetală, întrebată cum s-ar putea 
controla de către oameni vremea, a răspuns că numai 
dacă ei se adresează acestor entități spirituale aşa cum o 
persoană religioasă se adresează entităților sacre. Este 
uşor de imaginat cum sună acest sfat într-o lume 
laicizată, secularizată, atee. 


Gândirea animistă 


În virtutea acestei gândiri, orice obiect (piatră, 
munte etc.) sau ființă, inclusiv plantele, posedă un spirit 
(suflet) individual şi un altul de grup (colectiv). 

Omul epocii ancestrale trăia în comuniune cu 
natura şi comunica, prin intermediul şamanilor sau 
direct, cu aceste spirite. 

De la lumea triburilor, ca prime forme de organizare 
socială, cu gândirea sa magică sau animistă, revenim la 
o sursă actuală, dar care se înscrie de asemenea într-o 
dimensiune a spiritului. 

Daniel Meurois şi Anne Givaudan au capacitatea de 
a efectua experienţe extracorporale, la nivel de spirit, în 
eter. Cu informațiile primite pe această cale au publicat 
o serie de cărți, dintre care Cele nonă trepte. O privire 
spirituală asupra genezei ființei umane (Editura Şcoala 
Ardeleană, 2018) a fost lansată împreună cu Anne 
Givaudan într-un turneu, plin de succes, prin România 
în mai 2018. 

Reamintesc pentru cititori că aceste experienţe 
extracorporale nu mai sunt un mister, ci sunt 
considerate ca fiind experiențe ale Conştiinţei. Acum 
sunt monitorizate ştiinţific, studiate de către oamenii de 
ştiinţă în cadrul Institutului Monroe creat de Robert A. 
Monroe în acest scop. 


Fraţii noştri mai mici 

Una dintre lucrările scrise de Anne Givaudan 
împreună cu Daniel Meurois se numeşte Frații noştri 
necuvântători... Oare animalele au şi ele suflet? publicată 
la Editura For You (2007). 

La vremea când scriam cartea Inteligența materiei, 
am sesizat că şi în lumea vie fără limbaj articulat 
întâlnim conduite inteligente, cum sunt construirea 
cuibului la păsări, culcuşul din crengi cu frunze pentru 


somnul de noapte la unele primate, creşterea puilor etc. 
M-am întrebat atunci: cine le învaţă pe aceste animale 
să-şi organizeze singure viața de vreme ce noi avem 
nevoie de şcoli pentru a şti să facem acelaşi lucru? 
Conceptele de natură şi instinct nu îmi spuneau nimic. 
Servesc doar pentru a ne ascunde ignoranța. Natura 
este formată din noi toţi, dar niciunul nu am instruit o 
pasăre cum să-şi construiască cuibul. 

Instinctul, după cum l-am definit, este o înlănțuire 
de operaţii inteligente cu care se operează în natură, dar 
cum se formează nu ştim. Aţi văzut puii animalelor 
sălbatice (antilope, căprioare etc.) cum, imediat după ce 
se nasc, se ridică pe picioarele încă tremurânde, încă 
nesigure, şi se îndreaptă singuri spre ugerul mamei să 
se hrănească? Cine îi îndrumă acolo? De unde îi ştiu 
locul? O să-mi răspundă cineva la modul foarte ritos că 
este înscris în memoria ADN-ului. Adică, vine o genă şi-l 
duce cu boticul acolo? Nici de glumă nu e bună! Gena 
este regina celulei, funcționează în interiorul celulei, dar 
nu în afara sa. Alte resorturi intervin acolo, iar acelea 
sunt deasupra noastră, a tuturor. Este spiritul inteligent 
şi conştient al speciei, instrumentul prin care Universul 
îşi rezolvă treburile la acest nivel. Oamenii se ajută în 
bună parte prin propriul efort de instruire, dar lumea 
fără grai este ajutată. 

Acelaşi lucru ne zic şi cei doi autori prin cartea 
citată. 

Pentru a înțelege ceea ce spun aceştia, trebuie să 
mai aduc unele precizări. În capitolul dedicat 
Experienţei Morţii Clinice, am motivat că aceasta ne 
sugerează existenţa în principal a două dimensiuni de 
univers - una a Universului fizic, în care ne aflăm cu toții 
la nivel de corp fizic, şi o alta a Universului spiritual, în 
care se află Spiritul nostru non-fizic, non-gravitațional. 


Este dimensiunea  Conştiinţei extinse la Univers, 
moartea nefiind decât o transcendere a Conştiinţei din 
corpul fizic în dimensiunea spirituală. 

Venim cu toţii din dimensiunea spirituală şi ne 
întoarcem în aceeaşi dimensiune la originile lumii. Acolo 
este rațiunea de a fi a lumii, izvorul vieţii şi leagănul 
eternității, teritoriul sacrului. Acolo este informația, 
ştiinţa, logosul a tot ce există viu şi neviu. Este 
începutul şi sfârşitul. 

Aceasta este dimensiunea în care Anne Givaudan şi 
Daniel Meurois au fost chemaţi să discute cu entitățile 
care conduc lumea animală. Acestea sunt expresia unei 
inteligențe intermediare între Univers şi cele două 
regnuri - animal şi vegetal. Sunt cele care „veghează 
asupra plantelor, animalelor şi mineralelor”, încercând 
să păstreze armonia a tot ce ne înconjoară. 

Cei doi autori menţionaţi spun că au urmat această 
experiență timp de 6 luni şi că de fiecare dată când se 
întorc în corpul fizic scriu o nouă carte, afirmând că este 
dictată din lumea în care au călătorit „cuvânt cu 
cuvânt”. 


Toate animalele au suflet 

Toate animalele au suflet, spun ei, în ciuda ştiinţei 
materialiste care îl tot caută şi nu îl găseşte. Este şi 
firesc, sufletul animă viul. Tot ce moare are un suflet. 

Ni se vorbeşte despre măreţia şi noblețea lumii prin 
care au călătorit, despre divinitatea care sălăşluieşte în 
noi toţi, inclusiv în „frații noştri mai mici”, fără de care 
nu putem evolua, pentru că viața palpită în noi ca o 
singură Fiinţă. 

Spiritul grupului este o Inteligență, o Conştiință 
colectivă, iar limbajul său este cel al Universului. 


Acesta este ghidul din umbră al lumii fără grai 
articulat. Poate fi de asemenea văzut ca un suflet de 
grup. 

lată un exemplu de dicteu: „Sufletul de grup este o 
forță care absoarbe individul, îi impune o serie de reacții 
şi îl determină să reacționeze conform unor scheme 
funcționale”. 

Simt afirmaţii venite din planul spiritual al 
Universului care confirmă întreaga țesătură ideatică a 
acestei cărți: unitatea conştiinţei şi a inteligenței din 
Univers prezentă în toate structurile sale. 

Trebuie să înțelegem că există o multitudine de 
niveluri la care conştiinţa poate cobori într-un corp - 
indiferent dacă acesta este uman, animal, vegetal sau 
mineral. 

La oameni, inteligența se manifestă prin calitățile 
intelectuale, prin posibilitatea de abstractizare. La 
celelalte animale şi la plante, se exprimă prin scheme 
(modele) funcționale. „Oameni şi animale ne aflăm pe 
aceeaşi scară a Universului, ale cărei trepte nu sunt 
foarte îndepărtate unele de altele”. 

Oamenii şi animalele funcționează la fel. Avem în noi 
aceeaşi Divinitate care experimentează în permanenţă 
noi trepte ale Congştiinţei. Această afirmație constituie 
esența dimensiunii spirituale, justificarea vieţii la diferite 
niveluri de experiență a Divinităţii. Bineînţeles, pentru 
cine poate să înțeleagă. 

Înapoia tuturor lucrurilor care funcționează în 
Univers se află o inteligenţă reală, ascunsă în instincte, 
în modele informaţionale. 


Dumnezeul animalelor fără grai articulat 
lată o formulare splendidă şi înduioşătoare venită de 
dincolo de noi: „Eu sunt sufletul poporului meu, 


legătura sa cu Divinitatea, calea spre propria lui 
devenire!... Eu sunt tatăl şi mama a mii de suflete care 
au patru labe şi o hăinuţă de blană. Eu trăiesc prin ele, 
iar ele prin mine. Ele îşi trăiesc viața legate de conştiinţa 
mea... iar eu le ofer întreaga cunoaştere şi înțelepciune 
de care au nevoie”. 

Nu am găsit încă nicăieri o definiție mai frumoasă a 
Divinităţii. Este, înainte de cuvinte, o undă de Lumină, 
asemenea unui cristal pur care țâşneşte din inimă şi din 
conştiinţă. Este momentul de comunicare făcută mai 
mult mental decât prin voce. 

Reținem din cele discutate anterior faptul că 
organizarea şi coordonarea întregului univers poartă în 
sine amprenta unei inteligențe, a unei rațiuni sau 
Conştiinţe. 

Modul de structurare şi de funcţionare a lumii 
sugerează existența unui model informaţional general 
din care se desprind cele individualizate în funcţie de 
specie şi de indivizi. 

Ordinea din Univers pare să fie expresia unei 
gândiri, a unui Creier Global, a unei Conştiinţe Globale 
sau a unei Mari Minţi. 

Din „Cornul Abundenţei Cosmice” fiecărei specii nu i 
s-au dat mai multe „daruri” decât avea nevoie pentru 
satisfacerea propriilor trebuințe şi a propriei finalități. 
Numai omului i s-a dat mai mult decât la toate celelalte 
ființe cu care coabitează pe Terra, având sarcina 
edificării unei civilizații. 

Conştiința umană nu este decât un ram al Marii 
Conştiinţe Cosmice. 


Conştiinţa motivează întreaga existenţă a lumii. 
Iubirea, altruismul şi compasiunea dau sensul, 
coeziunea şi conexiunea a tot ce există. 


Într-o ultimă esenţializare, cred că putem distinge la 
nivelul Universului trei mari virtuți prin care toate sunt 
făcute: Congştiința, Inteligența şi Iubirea. 

Am trecut în revistă o serie de conduite inteligente 
prezente atât în regnul animalelor fără un limbaj 
articulat, cât şi în regnul vegetal pentru a arăta faptul că 
există o singură rațiune şi o singură Conştiinţă sub al 
căror sceptru ființează întregul Univers. 

Este unul manifestat într-o pluralitate de forme în 
Univers. 

A fost nevoie de o îndelungată evoluție a cunoaşterii, 
îndeosebi a celei spirituale, pentru a înțelege unitatea a 
tot ceea ce există. 


Ultima schismă 

S-ar putea spune că omenirea a trecut printr-o 
succesiune de schisme. 

În mod ciudat, religia a separat omul de celelalte 
animale, deşi acum ştim că ele nu sunt decât „fraţii săi 
mai Mici”. 

Ştiinţa materialistă ne-a separat apoi de Dumnezeu, 
negându-i existența, în ciuda unor argumente pe care le 
ignoră şi pe care le-am comentat pe larg în capitolul 
dedicat religiei. 

Următoarea schismă ne bate la uşă: noua creație a 
minții umane - omul cibernetic, suprainteligent şi care 
este posibil să-l renege pe creatorul său, omul, ca fiind o 
formă depăşită de existență. Este foarte posibil să 
trateze specia umană la fel cum le-am tratat şi noi pe 
celelalte animale, ca simple dobitoace, judecându-le 
după nivelul inteligenţei lor. 

Deocamdată suntem încă „stăpâni la noi acasă” şi ar 
trebui să învăţăm ceva din experiențele dramatice pe care 
le-am parcurs şi încă le trăim. 


Biologic gândind, viața este una singură - de la 
bacterii şi plante la celelalte animale, om şi natură, 
dispunem acum de ştiinţa necesară pentru a înțelege că 
suntem cu toţii interconectați, interdependenţi, că nu 
putem decât să evoluăm împreună sau să dispărem 
împreună. 

Esenţa vieții înseamnă ordine, comunicare, 
inteligență, conştiinţă, rațiune. 

Din cele expuse mai sus, constatăm că, discutând 
despre cei cu care coabităm pe Terra, avem impresia că 
discutăm despre noi înşine. 

Om şi univers - împărtăşim aceleaşi legi. Om şi toate 
celelalte ființe - împărtăşim aceleaşi trebuinţe, aceeaşi 
rațiune de a fi. 

Ultima schismă ar fi să ne pierdem şi ultima rațiune. 


Cap. 3 - O ALTĂ VIZIUNE ŞTIINŢIFICĂ ASUPRA 
PLANTELOR 


Emanuele Coccia, profesor de Istoria filosofiei la 
Universitatea Freiburg im Breisgau din Germania, 
referindu-se la cartea lui P. Wohlleben, ne spune că 
autorul descrie pădurea ca fiind un mediu perfect de 
coabitare, contrazicând ideea darwinistă a concurenței 
din natură pentru supraviețuire. 

Ne spune, de asemenea, că botaniştii din trecut s-au 
limitat în descrierea plantelor la un cadru morfologic şi 
la o clasificare sistematică. Abia în ultimii 50 de ani, 
studii efectuate în SUA, Franţa şi Italia au făcut un pas 
înainte printr-o abordare mai profundă a vieţii lumii 
vegetale (Francis Halle în Franța, Stefano Mancuso în 
Italia, Karl Niklas în SUA). 

Îndrăgostit de frumuseţea plantelor, Emanuele 
Coccia ne spune că Terra arată mai mult ca o grădină 
decât ca un parc zoologic. Graţie lor, soarele ajunge în 
pământ şi lumina sa este transformată în energia 
necesară vieții. 


Fiziologia plantelor demonstrează unitatea 
structurală şi funcțională a întregii lumi vii 

Plantele nu au ochi, dar „văd”, nu au muşchi, dar se 
mişcă, nu au senzorii noştri tactili, dar simt atingerea, 
nu au grai, dar comunică, nu au urechi, dar sunt 
deranjate de muzica zgomotoasă, nu au „suflet”, dar 
simt durerea şi atitudinea noastră de iubire sau de 
indiferență față de ele. Au „compasiune” şi reacționează 
când o ființă moare în prezenţa lor. 


Experiențele indianului Jagadish Chandra Bose, ale 
lui Cleve Backster (SUA) şi ale regretatei Marioara 
Godeanu, cercetător de excepţie în biologie, au 
demonstrat toate aceste conduite şi însuşiri ale plantelor 
descrise mai sus. 

M-am convins personal că florile oferite cu drag, din 
inimă, rămân mult mai mult timp proaspete în vază, 
decât cele oferite din obligaţie sau cu indiferentă. 

Regretatul profesor Solomon Marcus mi-a povestit 
un episod din viața unui prieten, binecunoscut filosof. 
Auzind-o pe soție vorbind tandru cu florile din casă, şi-a 
exprimat îndoiala că acestea ar putea să aibă vreo 
reacție. Când soția a plecat într-un concediu şi l-a rugat 
pe soț să ude florile, la întoarcerea acasă, toate erau în 
agonie. Nu a fost suficientă doar... apa. 


Ca şi noi, plantele se mişcă 

Studiile ştiinţifice din ultimii ani au evidențiat 
aceleaşi abilități atât la lumea vegetală, cât şi la lumea 
regnului animal, deşi plantele nu dispun de un sistem 
nervos - sau cel puţin nu li s-a descris încă. Am putea 
spune că aceleaşi funcţii din lumea animală sunt 
executate la plante prin „înlocuitori”. 

Să începem cu mişcarea, care la plante este foarte 
lentă, aproape imperceptibilă, cu excepţiile pe care le 
vom menționa imediat. 

Să recunoaştem că vom prinde cu mare greutate o 
„panală” muscă, pentru că are o viteză de reacție mult 
mai mare decât noi, deşi în loc de creier are doar un 
ganglion de circa 2 mg. 

Este încă o dovadă pe care am subliniat-o de multe 
ori în ceea ce am scris, că nu întotdeauna există o relație 
de proporţionalitate între masa creierului şi capacitatea 


sa funcțională. Insectele gregare (albine, viespi, termite) 
sunt un argument elocvent. 

Dar iată şi o plantă care, spre deosebire de noi, 
poate să prindă cu mare dexteritate o muscă. Este vorba 
despre planta carnivoră Dionaea mnscipula, care îşi 
închide fulgerător cupa frunzei ca două valve, din a 
căror capcană musca nu are nicio şansă de scăpare... 





Dionaea muscipula în timp ce devorează o insectă 


Foto: Malcolm Paterson, CSIRO 
(https: / /wwrw.scienceimage.csiro.au /image / 1766 /venus 


-fly-trap/) 


Darwin a aplicat pe cupa plantei, în loc de o insectă, 
diverse obiecte de aceeaşi dimensiune şi greutate, din 
lemn, nisip etc. Ce credeţi că s-a întâmplat? Planta nu a 
putut să fie indusă în eroare. 

Nu a avut nicio reacție. 

Această capacitate de a răspunde adecvat la stimulii 
din mediu prin mişcare este numită senzoriomotricitate. 

În anii copilăriei am urmărit modul în care tulpina 
de fasole îşi caută un suport vertical pe care să se agate 
prin cârceii pe care îi trimite spre el. M-am întrebat cum 


îl „vede”. Pentru a mă convinge că nu este doar o 
întâmplare orientarea spre un suport, înainte ca planta 
să-l atingă, i-am schimbat locul. În următoarele zile şi 
extensia plantei a fost orientată spre noua sa poziție. 

O altă plantă care îşi pliază frunzele la atingerea lor, 
cu o viteză lentă, de câteva secunde, dar vizibilă, este 
Mimosa pudica. Simpla atingere cu degetul este urmată 
de plierea frunzelor. Am mai spus că, vizitând Grădina 
Botanică din Canton (China), am văzut modul de reacție 
al acestei plante. Dacă atingerea se repeta de câteva ori, 
planta nu mai reacționa. Apărea fenomenul de 
habituare, de obişnuire. Oricum s-ar explica, acest mod 
de răspuns îi este specific sistemului nervos, pe care 
plantele nu îl au, cum spunem noi. 

Claude Bernard, cel care a introdus metoda 
experimentală în fiziologie, în 1858, a „anesteziat” cu 
eter planta şi a constatat că nu a mai reacționat la 
atingere. Din nou, neavând sistem nervos, nu înțelegem 
cum s-a produs această „anestezie”, dacă s-a produs. 


Heliotropismul plantelor 

Oamenii de ştiinţă numesc diversele reacţii ale 
plantelor tropisme. 

Împreună cu fiul său, Francis, Darwin a făcut studii 
pe plantele dintr-un parc situat în apropierea casei sale. 

Este indiscutabil că Darwin era un mare cercetător 
şi observator al multor fenomene din natură, limitele 
teoriei lui fiind doar ale ştiinţelor din vremea sa. 

Între altele, a studiat heliotropismul plantelor, 
constatând orientarea lor spre lumina solară. Poate cel 
mai cunoscut exemplu este cel întâlnit la floarea- 
soarelui. 

Pentru receptarea luminii, plantele sunt dotate cu 
fotoreceptori formați din molecule sensibile la lumină şi 


specializate pe diferite lungimi de undă - roşu, infraroşu, 
albastru, ultraviolet. 

Pot distinge, de asemenea, umbra dată de plantele 
vecine şi se orientează pe o altă direcție sau aleg să 
crească în înălțime. 


Plantele dorm? 

Asemenea lumii animale, şi plantele reacționează la 
schimbările de mediu - lumină, întuneric, temperatură, 
forță de gravitație - şi la presiunea mecanică exercitată 
asupra lor prin atingere, ploaie şi vânt. 

Când florile se închid noaptea şi se deschid ziua, 
fenomenul este explicat prin hidratarea şi deshidratarea 
celulelor de la baza petalelor. 

Poate fi interpretat acest fenomen ca un echivalent 
al somnului? Din câte ştim, sunt şi flori care se deschid 
noaptea. 


O surprinzătoare lecţie de inteligenţă a naturii 

Cercetătorii de la Universitatea Clermont- Ferrand 
au descris în 2012 mecanismul de orientare pe verticală 
a tijei la plante şi a trunchiului la arbori, ca un simţ de 
gravitropism, graţie capacității de proprioceptivitate. 
Surprinzător este că structura care permite această 
capacitate necesară echilibrului este aproape identică la 
plante cu cea de care dispun oamenii. 

În celulele numite statocite se găsesc granule de 
amidon. La om, aceste granule sunt din calcar. Când 
planta se înclină prin mişcare, statocitele îi semnalizează 
poziția asemenea unei bule cu nivel. 

Meditând la această invenţie a naturii, aproape 
identică la om şi la plante, îmi este imposibil să cred că 
a apărut din pură întâmplare la două regnuri atât de 


diferite, decât dacă admit că acea „întâmplare” era 
atotştiutoare. 


Şi plantele dispun de microbiom 

Deşi nu au intestine, aflăm că şi plantele posedă, 
asemenea nouă, ceea ce se cheamă microbiom, format 
din bacterii şi fungi, cu rol benefic, dispus pe suprafața 
frunzelor, în structura lor internă şi în sol pe rădăcini. 

Şi mai interesant, plantele îl transmit ereditar prin 
semințe. Scopul este acela de a proteja dezvoltarea 
viitoarei plante. 

După cum am descris şi în discuţia despre arbori, 
ciupercile din microbiomul din sol au un rol esenţial în 
simbioza cu plantele şi copacii. În timp ce plantele şi 
copacii le furnizează ciupercilor glucoza fabricată prin 
fotosinteza din frunze, acestea, la rândul lor, le oferă 
apă, azot şi fosfor. Neutralizează, de asemenea, 
substanţele toxice din sol. 

De relativ puțin timp aflăm că lumea vegetală... nu 
mai „vegetează”. Şi-a „revendicat” dreptul la inteligență. 


Putem vorbi de inteligenţă la nivelul plantelor? 

Ca sisteme vii şi deci deschise spre mediul ambiant 
în care sunt obligate să comunice, să se hrănească şi să 
se adapteze, şi plantele inter-reacționează cu acest 
mediu, ipostază care corespunde definiției inteligenţei. 
Inter-legere înseamnă capacitatea de a sesiza relația 
dintre cauză şi efect, sau dintre elementele unei situații, 
de a se adapta, de a răspunde adecvat la solicitările de 
care depinde existenţa unei ființe. 

Nicio ființă nu poate fi redusă la un comportament 
strict instinctiv, mecanic, fără o posibilitate de 
intervenţie ad-hoc, prin proprie deliberare. Niciun 
instinct din lume nu poate prevedea, nu poate anticipa 


toate condiţiile variabile ale unui mediu în care va trăi 
viitoarea ființă. O schimbare neprevăzută de mediu, 
neînscrisă în codul său genetic, ori impune o intervenție 
adaptativă deliberată, ori are drept consecință moartea 
acelei ființe. 

Chiar şi la nivelul cel mai elementar al materiei - 
particule, atomi, molecule - există un comportament 
inteligibil, impus de o informaţie, de unda existentă 
înapoia lor, exprimată de legitățile descrise deja la acest 
nivel. Nu sunt primul care spune că legea este 
informație, iar informația înseamnă o cunoaştere, fiind 
emisă de o conştiinţă. 

Fiecare particulă este însorită de o undă, adică de 
informația care îi spune ce să facă, altfel zis, îi impune 
programul necesar îndeplinirii propriului rost. Este o 
forță cuantică sau o potențţialitate care acționează 
asupra particulelor şi le imprimă propriul program, 
continuă să ne spună David Bohm, unul dintre marii 
specialişti în fizica cuantică şi cu un ales spirit civic, 
cunoscut şi pentru dialogurile sale cu Einstein şi cu 
Dalai Lama. 

Sunt de părere că, dacă în profunzimea câmpului 
cuantic funcţionează o conştiinţă primară, extinsă la 
Univers (acea Minte a materiei despre care vorbea Max 
Planck), înseamnă că, începând de la nivelul cel mai 
elementar - electron, proton, neutron quarc etc. - se 
dispune de o inteligență sau mai exact de o informație 
care este expresia unei inteligențe. Potenţialul cuantic 
este, în înțelegerea mea, inteligența care le permite 
particulelor să dea noi forme materiei. 

Câtă vreme vom nega aceste ipoteze sau posibile 
realități, nu vom înţelege nimic din țesătura Universului. 
Nu vom înțelege cum este altfel posibil ca propria 
noastră minte să transforme unda invizibilă şi non-fizică 


într-o particulă vizibilă şi fizică, perceptibilă. Nu vom 
înțelege că fenomenul este posibil pentru că propria 
conştiinţă intră într-un dialog cu cea de dincolo de 
condiția noastră fizică, adică cu acea non-fizică a 
câmpului cuantic, între cele două niveluri nu există 
decât o diferenţă de frecventă. 


Inteligența unor bacterii nemuritoare 

În toate experiențele cuantice ne întâlnim cu 
conştiinţa, spun B. Rosenblum şi F. Kuttner (2006). Una 
dintre concluziile întâlnirii dintre marii corifei ai fizicii 
cuantice de la Copenhaga (1926) era aceea că o 
proprietate microscopică observată devine o realitate 
fizică. Ilya Prigogine afirma de asemenea că, într-o 
soluție fizică, fiecare moleculă „ştie” locul său în funcție 
de celelalte. 

lată un alt exemplu care, deşi are loc în lumea 
bacteriilor, este foarte sugestiv pentru inteligența din 
natură, existentă şi la acest nivel invizibil. 

Miroslav Radman, profesor şi cercetător în biologie 
moleculară (Franța), descrie un studiu efectuat în 
laboratorul său asupra bacteriei Deinococcus 
radiodurans (2006). Dacă este supusă radiației 
radioactive, ADN-ul său este fragmentat într-o mulțime 
de elemente componente. 

Spre surpriza cercetătorilor, s-a constatat că, după 
3-4 ore, ADN-ul bacteriei a fost complet reconstituit, fără 
nicio eroare, în forma sa inițială. 

Uimiţi de această reconstituire a ADN-ului, 
cercetătorii s-au întrebat de unde au venit enzimele 
necesare acestui proces de refacere, practic de re- 
înviere. Nu ştim, dar constatăm că „natura” ştie să facă 
miracole care includ, fără nicio îndoială, exemple de 
inteligență care poate nemuri. 


Inteligența plantelor între antropomorfism şi 
antropocentrism 

În 2005, Stefano Mancuso şi Frantisek Baluska au 
creat catedra de Neurobiologie Vegetală la Universitatea 
din Bon (Germania). Termenul de neuro-biologie a pus 
pe jar comunitatea oamenilor de ştiinţă care nu sunt de 
acord cu tendințele de antropomorfism prin care 
fiziologia plantelor este comparată cu potențialul 
creierului uman. Şi pe bună dreptate dacă au în vedere 
doar accepțiunea comună, populară a inteligenţei, care 
este confundată cu gândirea umană. 

Pe de altă parte, adepţii concepţiei antropocentriste, 
cultivată inițial prin religie, nu vor ca omul să fie coborât 
de pe piedestalul pe care a fost înălțat, atribuind 
inteligența exclusiv ființei umane. 

Eu nu cred că pe om îl poate detrona inteligența 
lumii premergătoare lui, ci propria ignoranță şi răutate 
cu care tratează această lume - defrişând sălbatic 
pădurile, poluând şi otrăvind pământul şi aerul pe care 
îl respiră, chinuind din distracţie animalele care nu se 
pot apăra. 

În sens strict etimologic, inteligenţa este un program 
care ne spune cum să facem ceva, să ne adaptăm la 
condițiile de existenţă, să găsim soluțiile cele mai bune 
de a acționa. 

Conştiința este însă entitatea care ne motivează, ne 
spune de ce trebuie sau nu trebuie să facem ceva. 
Conştiința are un sens etic, moral, axiologic, dă valoare 
lucrurilor. Inteligența este un algoritm, o înlănţuire de 
operații necesare îndeplinirii unei sarcini, ca la 
calculator, care nu are morală sau o are pe a aceluia 
care îl programează. El ştie cum să facă, dar nu ştie de 
ce face. Acela este apanajul conştiinţei. 


Gândirea umană elaborează concepte, imaginează şi 
se exprimă prin simboluri, inclusiv verbale. 

Tot ce s-a creat în Univers reprezintă în sine o 
înlănțuire de acte inteligente, de la forțele electrice de 
atracție la gravitație, la energia electromagnetică, la 
forțele tari şi slabe din atom, la astre, a căror existență 
este coordonată prin legi riguroase. 


Nu suntem singurele fiinţe inteligente 

Să enumerăm doar câteva elemente comune ale 
lumii vii: celulele cu ADN şi o compoziție chimică 
apropiată; transmitere de semnale electrice prin care 
comunică la nivel intercelular, dar şi la distanță; 
neurotransmițători -  Acetilcolină,  Adrenalină, Nor 
adrenalină, Serotonină -, hormoni şi feromoni cu care 
comunică la distantă de asemenea. 

Plantele reacționează la lumină, întuneric, 
temperatură, stimuli tactili şi de presiune, au senzori de 
echilibru aproape identici cu cei din urechea umană. Se 
mobilizează, se orientează în mediu, învață, memorează, 
sunt receptive la emoțiile noastre. 

Frantisek Baluska şi colectivul său de la 
Universitatea din Bon au descris la extremitatea 
rădăcinilor formațiuni similare sinapselor din creierul 
uman. Acolo se secretă hormonul auxină, derivat din 
triptofan. Aceleaşi celule de la extremitatea rădăcinilor 
emit spontan semnale electrice sub forma potențialelor 
de acțiune (PA). 

Un fenomen interesant, mai mult pentru 
neurofiziologi, decât pentru publicul larg, îl constituie 
substratul potențialelor de acțiune de la nivelul 
plantelor. 

Depolarizarea (excitația membranei) nu este mediată 
ca la animale de Natriu, care este toxic pentru celula 


vegetală, ci de Calciu şi de Clor, iar repolarizarea 
(inhibiția membranei) este mediată de ionul de Kaliu. 

Se apreciază de către cercetătorii actuali în 
domeniul fiziologiei plantelor că modalitatea 
electrochimică de comunicare de la bacterii şi plante 
este o formă primară care a fost preluată pe scara 
evoluției biologice de către sistemul nervos prezent la 
regnul animal. 

Eu nu cred într-o evoluţie care tatonează pas cu pas 
să găsească soluții tot mai bune de a rezolva problemele 
atât de diferite ale tuturor speciilor, pentru că ar trebui 
să personalizăm această „evoluţie”, s-o dotăm cu o 
conştiinţă capabilă să analizeze formele cele mai 
performante apărute pur întâmplător, sau mai nou prin 
mutații genetice întâmplătoare, sau să ia un model 
reuşit de la o specie şi să-l împrumute la alta, după cum 
am exemplificat prin structurile de control al poziției în 
spaţiu. 

Eu cred că toate aceste modele comune ale vieţii pe 
Pământ emană dintr-o singură Sursă, un câmp 
informațional universal, care funcționează ca un „creier 
invizibil”. 

Coerenţa funcţională a întregului Univers, cu 
relațiile de rezonanță şi de interdependență a tot ce 
există, lasă impresia organizării şi coordonării de către 
Creierul invizibil al Universului. Creierul uman nu este 
decât un ecou al Creierului Universal. 

Conectarea lumii vii la informația acestui creier 
invizibil explică unitatea modelelor generale de 
organizare cu particularizarea la nivel individual. În 
acest câmp informațional universal s-ar situa Ideile lui 
Platon şi arhetipurile inconştientului colectiv şi individual 
descrise de Carl Gustav Jung. 


Cap. 4 - PROBLEMATICA CONŞTIINŢEI ÎN SECOLUL 
AL XXI-LEA 


Cred că esența a tot ce există în Univers constă în 
capacitatea de a raționa, de a gândi, de a ne conştientiza 
pe noi înşine şi lumea înconjurătoare. 

Sfântul Augustin spunea că şi animalele gândesc, 
dar ele nu ştiu că gândesc. Suntem singurele ființe 
cărora li s-a oferit darul de a se gândi pe sine dincolo de 
trebuințele imediate, aşa cum se întâmplă la toate 
ființele care ne preced pe scara filogenetică. 

Suntem, de asemenea, singurele ființe care, prin 
capacitatea de a învăța şi a ne forma noi programe, 
dincolo de cele înnăscute, am avut şansa de a crea o 
civilizație şi o cultură, obținând cel mai mare grad de 
libertate față de condiționarea naturii. 


Fiecare fiinţă îşi ajunge sieşi 

Nu am nicio îndoială că întreaga lume vie, de la 
ființele monocelulare până la cele pluricelulare, dispune 
de rudimente de gândire. La toate nivelurile - 
monocelular sau  pluricelular celula „ştie? să-şi 
îndeplinească toate funcţiile impuse de existența sa. 
Metabolismul, reproducerea, găsirea hranei, evitarea 
pericolelor sunt în sine acte de inteligenţă, chiar dacă le 
reducem la instincte. Instinctele nu sunt decât 
tezaurizări de inteligență. La nivel rudimentar nu vom 
întâlni o inteligență „de lux”, aşa cum deține ființa 
umană, ci doar acea inteligență de care are nevoie 
pentru a-şi îndeplini propria finalitate, exprimată prin 
autoconservare şi reproducere. Din acest punct de 


vedere, fiecare ființă îşi ajunge sieşi, spuneam în 
Inteligența materiei. 

Problematica conştiinţei, în opinia mea, este la fel de 
dificil de înțeles pentru că natura sa este aceeaşi cu a 
Sursei primordiale a lumii. Oricât ne-am strădui s-o 
strecurăm prin poarta îngustă a explicaţiei materialiste, 
fără să-i admitem originea şi natura spirituală ca şi a 
Sursei Universului, nu vom ajunge s-o înțelegem. 


Poate genera conştiinţă o materie fără 
Conştiinţă? 

Quinsey se întreba cum se poate obţine „minte din 
materie fără minte”, cum ceva care nu are masă poate 
genera ceva cu masă. 

Afirm cu toată convingerea că un Univers fără 
rațiune, fără legități în structurarea, funcționalitatea şi 
evoluția sa nu putea exista. Dacă am fi capabili să 
răspundem la întrebarea „De unde vine rațiunea în 
Univers?”, am răspunde şi la întrebarea „De unde vine 
Conştiința?”, pentru că nu poate fi decât o singură 
rațiune, o singură inteligență care s-a plămădit în stele, 
galaxii, sisteme planetare, lucruri, ființe, sentimente şi 
cuvinte. 

Aud până la saturație spunându-se că materia a 
evoluat, ajungând la stadiul în care prin conştiinţa 
umană s-a putut gândi pe sine. 


Evoluţia poate fi doar un şir de erori? 

A evolua, după cea mai elementară logică, 
presupune a exista o minte, o intenție, o voință care să 
propulseze, să imprime un sens doar ascendent, ca să 
fie evoluție. O materie inertă, inconştientă s-ar mişca la 
întâmplare, în ambele sensuri, şi înainte şi înapoi, dacă 
admitem, cum spune Jacques Monod (Le hasard et la 


nécessité, Editions Seuil, Paris, 1970), că evoluţia este 
doar rezultatul hazardului, al întâmplării care a 
determinat erori în ADN-ul formelor precedente de viață. 
Evoluție prin eroare?! Dar dacă tot reducem evoluţia la 
erori genetice, care nu au nicio logică, nicio rațiune, de 
ce nu ar opera acestea şi în sens invers, astfel ca un 
cuplu uman, mergând din eroare în eroare, să dea 
naştere la o maimuţă, la o reptilă... Erori genetice există 
fără nicio îndoială, dar mai mult decât forme 
nefuncționale, patologice nu am văzut. Vorbim de 
mutații genetice la bacterii care îşi cresc rezistența la 
antibiotice, de creşterea virulenței la virusuri. Dar şi 
acolo este o strategie, nu doar o întâmplare. Când 
repurtăm succese prin inginerie genetică, ne folosim de 
elemente „fabricate? de natură, nu le-am creat noi 
adunând atomii din structura lor într-o eprubetă, cum 
spera Francis Crick să se obțină în viitor. 

Sunt conştient că sunt în contratimp cu opiniile 
actuale despre evoluţia biologică, pe care nu o neg sub 
nicio formă, ci doar resping ideea de a o explica numai 
prin întâmplare. 


Este întâmplarea genială când creează două sexe 
diferite, dar complementare? 

Cea mai grea întrebare: prin ce miracol a creat 
întâmplarea două ființe de sexe diferite, dar nu oricum, 
ci complementare, nu numai anatomic, ci şi funcțional, 
cu o endocrinologie adecvată conceperii unei alte ființe? 
Dacă „întâmplarea” a reuşit o astfel de performanţă, 
înseamnă că era absolut genială şi, de ce nu, foarte 
inspirată (!) 

După cum spuneam mai sus, elemente de ordinul 
raționalului, al unei inteligente sunt prezente pe 
întreaga scară biologică. Este interesant că aceste 


trebuințe de hrănire, perpetuare, apărare şi de orientare 
în mediu sunt prevăzute şi la ființe monocelulare, unde 
nu s-a descris încă un sistem nervos. Albinele, furnicile 
etc. au doar un ganglion cu rol de sistem nervos şi au 
abilități încă neatinse de creierul uman. Pentru mine 
este un mare mister cum reuşesc albinele şi furnicile să 
obțină din acelaşi genotip forme (fenotipuri) diferite. 
Altfel spus, cum reuşesc acestea să obţină, în funcție de 
necesități, din aceeaşi „sursă genetică”, indivizi cu 
morfologie şi fiziologie diferite - regine, doici, lucrătoare, 
trântori,  „soldați”, singurii care sunt dotați cu 
mandibule puternice cu care apucă inamicii în atac şi 
apărare? 


Abilităţi mai performante la unele specii care ne 
preced filogenetic 

O altă nedumerire. Cum să explicăm existența unor 
structuri mult mai performante la specii care ne preced 
filogenetic: auzul şi mirosul felinelor, vederea vulturului, 
imunitatea animalelor care se hrănesc cu alte animale 
aflate în putrefacție? 

Dacă omul este ultimul venit în evoluție, nu ar 
trebui să avem şi noi aceste performanțe? Dacă le-am 
pierdut, atunci am involuat? 

Am abordat subiectul şi în Inteligența materiei. 

Înseamnă că evoluţia nu a avut ca obiect totalitatea 
noilor organisme, ci doar performanţa acelor structuri de 
care specia avea nevoie pentru finalitatea sa. Omului i s- 
a dat creierul capabil să creeze o civilizaţie, vulturului i 
s-au dat gheare puternice şi vederea de care are nevoie 
în actul de vânare a prăzii, iar exemplele pot continua. 


Dificila problemă a definirii Conştiinţei 


Jean-Pierre Changeux descrie un „spaţiu de lucru 
global” la nivelul creierului în care s-ar procesa 
activitatea conştientă. Pentru ca un stimul primit de 
creier să devină conştient, trebuie să aibă acces în acest 
spaţiu. 

David Chalmers, deşi recunoaşte dificultatea 
lămuririi naturii conştiinţei, nu neagă suportul său 
neurofiziologic. 

John Searle (Universitatea Berkeley) face afirmația 
în aceeaşi notă, susținând dependența conştiinţei de 
creierul uman. 

John Eccles, distins cu Premiul Nobel pentru 
Medicină, are o opinie care ne trimite într-un registru 
complet opus de înțelegere a conştiinţei. Creierul este 
doar un receptor al conştiinţei. O exprimă, dar nu este 
sursa acesteia. 

Ca neurolog, ar trebui să fiu de acord cu viziunea 
implicării neurofiziologiei în geneza conştiinţei, dacă o 
serie de alte informaţii din domeniul fizicii cuantice, al 
experienţelor morții clinice, al psihologiei 
transpersonale, al stărilor modificate ale conştiinţei, ca 
şi din alte domenii, ar putea fi înțelese în acelaşi sens. 

Reducerea conştiinţei la procesele fizico-chimice din 
creier nu poate răspunde la toate întrebările. Orice 
reacție chimică este univocă, univectorială şi liniară. Se 
derulează într-un singur sens. Conştiinţa este însă 
plurivectorială şi neliniară. În actul gândirii ne putem 
opri, ezităm, ne întoarcem, revenim. Cu toate acestea, 
fiecărui gând şi fiecărui sentiment îi corespunde o 
anumită chimie, doar că eu cred că cea care îşi alege 
suportul biochimic şi reţeaua neuronală, menite să o 
exprime, este Conştiința. Şi invers este valabil. O 
substanţă antidepresivă poate restabili eutimia. 


Inteligența la virusuri şi bacterii 

Când scriam la Inteligența materiei, în virtutea 
concepțiilor la care ajunsesem, că înapoia tuturor 
fenomenelor biologice se află o cauză care implică o 
inteligență, am dedus că şi rezistența bacteriilor la 
antibiotice poate avea aceeaşi explicație. Câţiva prieteni 
microbiologi m-au contrazis. Eu am spus să aşteptăm 
timpul să ne lămurească. Şi acel timp a venit, chiar dacă 
după mulţi ani. Jacqueline Humphries - împreună cu 
colectivul său de la Universitatea din San Diego 
(California) - a studiat comunicarea la bacterii cu alte 
specii în scopul formării de colonii care îşi construiesc 
un biofilm, o peliculă calcaroasă în interiorul căreia 
conviețuiesc.  Biofilmul aderă, spre exemplu, pe 
instrumentele chirurgicale şi este rezistent la sterilizare 
şi la antibiotice. Se discută posibilitatea creării în viitor 
de antibiotice inteligente capabile să învingă rezistența 
acestor bacterii. 

Cercetătorii opinează ca viitoarele antibiotice să fie şi 
ele „inteligente” şi să emită semnale capabile să le 
bruieze pe cele ale bacteriilor înainte ca acestea să-şi 
construiască biofilmul de protecţie. 

lată o strategie a virusului HIV, în care din nou se 
poate vorbi de existența unei inteligenţe chiar şi la acest 
nivel. Dincolo de faptul că, la orice vaccin creat pentru 
a-l combate, demonstrând o „abilitate” greu de înţeles, 
are şi capacitatea de a ataca limfocitele T Helper (LTH). 
Acestea sunt cele care sesizează pericolul invadării 
organismului de către bacterii, virusuri etc. şi dau 
alarma pentru LT de atac. Blocând LTH, virusul HIV îşi 
creează cale liberă de acţiune patogenă asupra 
organismului. 

Anticipând ideea de extensie a conştiinţei dincolo de 
creierul uman, pe care o vom discuta mai departe, 


trebuie să menționez că nu se poate exclude total 
participarea creierului nostru la actul conştiinţei. 

Vorbindu-se de extensia conştiinţei la Univers se 
deduce că propria conştiinţă ar fi un segment al 
acesteia. Din impactul dintre Conştiinţa Cosmică şi 
creierul uman rezultă, după cum spuneam, ceea ce 
numim mintea proprie. Este firesc deci să acceptăm 
participarea creierului cu întreaga sa chimie la procesele 
cognitive şi afective. 


Unde poate fi sediul memoriei? 

Conştiința este partea noastră invizibilă, unda care 
vehiculează toate informaţiile din afara şi din interiorul 
corpului şi pe care le exprimă prin mintea noastră. Eu 
cred că memoria noastră se află în câmpul conştiinţei, 
iar neuronii destinați memoriei au doar rolul de a evoca, 
de a aduce engramele înscrise din câmpul conştiinţei. 
Când spunem că ne pierdem memoria, în realitate 
pierdem doar neuronii din hipocamp care intermediază 
memoria, îmi sprijin această afirmaţie pe două 
argumente. Primul: în experiența morţii clinice şi în 
regresiile prin hipnoză se constată că nu uităm nimic 
din ceea ce am memorat de-a lungul vieţii. Conştiința 
care transcende creierul conţine toate informațiile 
acumulate până în acel moment. Al doilea: celulele nou 
formate în hipocamp nu pot prelua informația de la 
neuronii care au murit, ci numai din câmpul conştiinţei. 


Unitatea conştiinţei 

Conştiința ca un fel de instanță văzută cumva 
distinctă de creier ar putea fi susținută şi de capacitatea 
sa de a conferi o unitate continuă gândirii, în timp ce în 
funcționalitatea creierului intervin arii, zone diferite şi 
disparate. Percepem o realitate continuă, asemenea 


vizionării unui film, care, ca şi percepţia noastră, este 
compus din cadre succesive derulate cu o anumită 
viteză. 

Vorbind despre conştiinţă, aş distinge două 
compartimente: conştiinţa propriu-zisă şi 
subconştientul. 

Conştiinţa propriu-zisă este, în opinia mea, cea 
explicită, operațională conştient, cea care „ştie că ştie”. 

Şi la nivel de subconştient este tot o cunoaştere, o 
rațiune care gestionează toate structurile noastre 
vegetative, un angrenaj de miliarde de celule cu alte 
miliarde de reacții pe secundă care trebuie să fie perfect 
sincronizate pentru ca noi să funcționăm normal. 
Sarcina sa față de conştiinţa vigilă este infinit mai mare. 

Cunoaşterea de la nivelul subconştientului am 
numit-o „conştiinţa care nu ştie că ştie”. Subconştientul 
este purtătorul Sinelui sau al Eului esenţial. Tot aici 
sunt depozitate arhetipurile şi cartea propriului destin. 
Dacă am fi „clarvăzători”, am putea citi în subconştient 
atât propria istorie, cât şi cea a Universului. 


Cine anticipează gândirea? 

Un fenomen straniu şi dificil de explicat este cel 
observat atât de către Benjamin Libet (1994), cât şi de 
Angela  Sirigu. Studiile au evidenţiat că reacţiile 
creierului (unde cerebrale adecvate, vasodilatație în 
centrii de comandă ai unui gest motor) apar înainte cu 
câteva miimi de secundă de a se lua act conştient de 
către subiect. Subconştientul precede aici conştientul. 
Ce instanță ştie înaintea mea ce acțiune urmează să 
execut? 

S-au observat şi modificări vegetative specifice 
emoțiilor anticipând cu fracțiuni de secundă expunerea 
la acestea. 


În descrierea, în alte lucrări, a fenomenului 
anticipării inconştiente de către creier a unei acțiuni, m- 
am întrebat dacă „gândim” sau suntem „gândiți”. 


Super conştiinţa 

Superconştiința sau hiperconştiinţa este ipostaza în 
care controlul rațional este comutat pe un alt registru de 
percepție decât cel comun. 

Existența acestui fenomen sugerează prezența mai 
multor niveluri de realitate, fiecare cu un conţinut 
informațional diferit. Toate aceste niveluri de realitate au 
o frecvență de manifestare proprie şi au fost numite stări 
modificate ale conştiinţei. 

În loc de existenta mai multor niveluri de realitate aş 
opta pentru o singură realitate structurată pe mai multe 
straturi sau dimensiuni. 

În întreaga sa istorie, omul a fost confruntat cu 
aceste stări modificate ale conştiinţei, de la practicile 
spirituale orientale, la şamanism, credințe magice, 
experiențe mistice, până la tehnicile de meditaţie. 

Se includ aici hipnoza, visele, mai ales cele cu 
caracter  premonitoriu, experiențele morţii clinice, 
regresiile transpersonale, experienţele extracorporale, 
unele revelații spirituale sau ştiinţifice. 

Există şi circumstanţe în care, pe fondul conştiinţei 
clare, percepem brusc evenimente care se petrec într-o 
dimensiune paralelă. Sunt momente scurte, ca o 
străfulgerare a minţii, în care ni se comunică ceva sau 
vedem o scenă care se petrece în prezent sau în viitor. 
Este asemenea unui vis trăit cu ochii deschişi, în stare 
de veghe. 

Se întâmplă uneori ca două persoane să aibă în 
acelaşi timp un vis în care este anticipat un eveniment 
ce ar urma să se petreacă. Spre exemplu, sunt 


anticipate unele accidente de circulaţie. Unele pot fi 
evitate tocmai pentru că au fost anticipate, altele, nu, şi 
se întâmplă ca o fatalitate. Am citat în cartea Mintea de 
dincolo. Sinteza şi semnificația experiențelor morții clinice 
un asemenea vis pe care în limba engleză se foloseşte 
sintagma de „stări alterate” ale conştiinţei, dar nu în 
sens patologic, ci doar fiziologic, aşa cum sunt înțelese 
în limba română, l-au avut concomitent o mamă şi o 
fiică soldat, din fericire, cu evitarea unei posibile drame. 

Când sunt anticipate evenimente în plină stare a 
conştiinţei, eu le numesc „ieşiri din timpul prezent cu 
proiectare conştientă într-un timp viitor”. Este evident că 
nu putem provoca aceste trăiri, ci suntem involuntar 
implicați în manifestarea lor. Am avut o astfel de 
experienţă, al cărei sens l-am înțeles cu mult mai târziu. 
Este evident că astfel de anticipări de evenimente au un 
sens şi nu sunt întâmplătoare. 

Experiențele mistice şi spirituale sunt un alt 
exemplu. Pe drumul Damascului, Saul din Tars, devenit 
Apostolul Pavel, are o astfel de trăire, catalogată eronat, 
insinuant şi nu fără un anume interes ca fiind o criză de 
epilepsie. Lui Jakob Bohme (1575-1624), într-o astfel de 
experiență şi de moment pe care l-aş numi astral, i s-a 
revelat conținutul unei întregi doctrine filosofice, în 
ciuda culturii şi ocupaţiei sale total inadecvate, şi pentru 
care Hegel (1770-1831) avea să-l aprecieze ca fiind 
„primul filosof german”. 

Ioana D'Arc (1412-1431), dintr-o copilă analfabetă 
de şaisprezece ani, devine o mare eroină a Franţei, 
repurtează numeroase victorii militare împotriva 
armatelor engleze, îi salvează viața celui care va deveni 
rege, doar ascultând „sfaturile” primite în timpul unor 
„crize” pe care ştiinţa neurologică actuală le-a apreciat 
ca fiind generate de o „epilepsie temporală”. 


Am spus în volumul II al cărţii în căutarea sensului 
pierdut că eludarea răspunsului la multe întrebări 
ridicate de aceste experiențe taxate ca patologice de 
către ştiinţa actuală, dar cu urmări absolut concrete, 
logice şi normale, lasă dubii asupra întregului 
raționament ştiinţific, cel puţin pentru aceste trei cazuri 
comentate de noi - Apostolul Pavel, Jakob Bohme şi 
Ioana D'Arc. 

Repet „a mia oară” că eu privesc lucrurile din 
unghiul ştiinţei şi nu o acuz că nu ştie răspunsul corect 
la multe fenomene din universul în care trăim, ci pentru 
că nu recunoaşte că nu ştie pentru moment şi emite 
sentinţe eronate. 

Am spus că ştiinţa este un demers în continuă 
evoluție şi ce nu ştim azi poate vom şti mâine sau 
niciodată. Am şi explicat de ce nu vom şti vreodată 
adevărul ultim al existenţei. Depăşeşte biata noastră 
minte. 

Onest gândind, aceste experiențe, ca şi multe altele, 
ne spun că mai avem încă de învăţat şi că nu suntem 
doar noi singuri în acest Univers, că, dimpotrivă, 
suntem încontinuu supravegheați. Prin cine doreşte 
Universul să vorbească, după cum constatăm, este total 
imprevizibil şi străin de rațiunea noastră. Şi nu pot să 
mă abțin şi să nu-mi amintesc de shakespeariana 
meditație exprimată prin Hamlet: „Horatio, în Cer şi pe 
Pământ sunt mai multe lucruri decât mintea ta poate să 
cuprindă”. 

Depăşind reticența față de aceste practici venite 
îndeosebi din spiritualitatea orientală, astăzi sunt 
studiate în laboratoarele moderne şi multe dintre ele 
sunt deja aplicate în practica medicală, după cum am şi 
menționat/ tocmai pentru beneficiile lor terapeutice. 


S-a constatat că din punctul de vedere al ritmurilor 
activității electrice a creierului sunt propice acestor 
experienţe cele din banda Teta (4 la 7 cicli/sec.). 

Ritmul alfa de 8 la 12 cicli/sec. este cel 
corespunzător stării de relaxare prin care se obține o 
potenţțare optimă a energiei şi a activităţii cerebrale. 

Regresia transpersonală, despre care am mai vorbit, 
reprezintă de asemenea proiectarea conştiinţei într-o 
altă dimensiune a timpului prin care se accede la 
informații cu finalitate terapeutică. 

Am menţionat şansa de a participa la un curs 
despre regresiile transpersonale ţinut la Roma, în 2013, 
de Brian Weiss. Cei peste o mie de participanți la acest 
curs am avut sentimentul că suntem proiectaţi într-un 
tunel al timpului, trăind o istorie încărcată cu noianul 
de emoții şi întâmplări ale unei lumi care şi-a consumat 
existența cu multe veacuri şi milenii în urmă. 
Evenimentele evocate nu erau însă rodul unei simple 
imaginații, ci aveau o conexiune directă cu viața şi cu 
suferințele actuale ale persoanelor supuse acestor 
regresii, induse în doar câteva secunde de profesor. 

Afirm cu întreaga mea responsabilitate, ca martor 
ocular, că evenimentele evocate în aceste experiențe 
sunt o sursă de cunoaştere, de indubitabilă valoare, 
atestate şi prin verificarea cu documente istorice de mari 
personalități ale lumii ştiinţifice. În acelaşi timp, afirm 
că nu pot gira toate şedinţele de regresie transpersonală 
efectuate oriunde şi în orice condiții. 

Îmi amintesc de o tânără care nu şi-a văzut mama 
decât în fotografii, pentru că murise când ea era foarte 
mică. În timpul regresiei s-a văzut dintr-odată aşezată 
pe un scăunel în bucătărie, în momentul în care mama 
sa îi dădea să mănânce cu lingurița şi îi vorbea. Brusc, 
în tăcerea atentă a sălii, am auzit un strigăt venit din 


străfundurile ființei ei: „Mama! Uite-o pe mama! 
Profesorul opreşte regresia. Venită brusc la realitate, din 
nou strigă: „Unde-i mama?!”. Este de prisos să spun că 
noi toți eram cu ochii plini de lacrimi. 

Fobii şi suferinţe fizice cărora nu li se poate detecta 
nicio cauză prin instrumentele de care dispunem astăzi 
îşi găsesc răspunsul în întâmplări petrecute în vremuri 
de mult uitate. După cum am mai spus, aducerea în 
memoria actuală explicită, din memoria ancestrală 
implicită, inconştientă, are rolul de catharsis, de 
expulzare a vechilor engrame, care sunt sursele 
suferințelor din prezent. 

Asumându-şi riscul pentru care a plătit un greu 
tribut, prof. univ. lon Mânzat este cel care a pledat 
printre primii la noi pentru psihologia transpersonală. 
Recent, prof. univ. Anca Munteanu din Timişoara a scris 
o adevărată enciclopedie nu numai a psihologiei în 
viziune holistică, ci şi o foarte valoroasă antologie de 
cultură ştiinţifică (Psihologia transpersonală. Peregrinaj 
dincolo de văl, Editura For You, 2018). 

Am observat că mai multe surse au evocat numele 
lui Srinivasa Ramanujan, care la vârsta de numai 20 de 
ani a fost considerat un gigant al matematicii într-un 
articol din Scientific American (1948). Tânărul a povestit 
că îi apărea în vis o zeiță care îi dictează formulele 
matematice cu care a uimit lumea specialiştilor. 

Este, fără îndoială, încă o enigmă adăugată la 
dosarul mintii noastre cu autori necunoscuți. 

Din discuţia asupra multiplelor posibilități cognitive 
ale stărilor modificate ale conştiinţei vreau să cred că 
acestea au fost cel puţin un prim izvor, o primă sursă a 
religiilor. De ce sunt aşa de multe culte religioase şi cu 
aşa de multe diferențe între ele - pentru mine este 
explicabil. Orice informaţie, indiferent de originea sa - 


terestră sau extraterestră, ca să spun aşa, referindu-mă 
la sursa lor transcendentă -, este mai întâi memorată şi 
apoi redată cu întreaga încărcătură emoţională şi mai 
ales cu fondul său psihologic, intelectual şi cultural, 
diferit de la om la om. Este limpede că vom avea tot 
atâtea interpretări câți oameni sunt. 

În concluzie, posibilităţile minţii noastre sunt 
imense şi, cel puţin pentru mine, fascinante. 

Cred că putem avea şi un răspuns, pe care în parte 
l-am mai comentat, la întrebarea „De ce murim?”. 
Pentru nevoia de a experimenta şi alte dimensiuni de 
univers. Orice şcoală, ca şi cele de aici, are o durată 
proprie. Numai parcurgând numeroasele şcoli ale 
universului putem deveni noi înşine creatori de noi 
universuri. 


Inteligența lumii fizice 

Poate exista o extensie a conştiinţei şi la sistemele 
fizice, nevii? Dean Rad in, cercetător la Institutul de 
Ştiinţe Noetice (SUA), în lucrarea sa Universul conştient 
(1997) descrie o serie de interacțiuni stranii dintre 
mintea umană şi diverse sisteme fizice. 

În prezenţa lui Wolfgang Pauli, distins cu Premiul 
Nobel pentru Fizică cuantică, coautor cu C.G. Jung la 
Teoria sincronicității, se întâmpla frecvent ca aparatele 
să nu mai funcționeze sau chiar să ia foc. 

Acţiunea asupra sistemelor fizice este mai uşor de 
observat în prezența celor foarte mobile, care au un 
echilibru extrem de labil. Un exemplu poate fi cel al 
pendulului. 

S-au făcut multe experimente cu Generatoarele de 
numere aleatorii, constatând-se că numerele alese prin 
concentrare mentală asupra lor depăşeau probabilitatea 
statistică. 


S-au făcut experiențe în care s-a studiat 
interacțiunea dintre voința unor copii şi contorul Geiger- 
Miller. Un lot de copii a fost motivat prin concentrare să 
crească numărul de scintilații de pe ecranul aparatului, 
iar alt lot a fost motivat invers, să scadă numărul 
acestora. 

Din nou, rezultatele obținute au demonstrat 
existența unei interacțiuni, şi într-un sens, şi în altul, 
dintre mintea umană şi un dispozitiv fizic, în exemplul 
de aici fiind vorba despre influențarea ritmului activităţii 
radioactive. 

Nu mai puţin stranie este inter-relația dintre 
conştiinţa umană şi plante - subiect deja binecunoscut 
prin experienţele efectuate în multe țări, ca SUA, India şi 
România. 

Fizica cuantică ne aduce noțiunea de câmp al 
conştiinţei, extinsă la câmp cuantic şi, implicit, Univers. 

Conform paradoxului Einstein-Podolski-Rosen 
(EPR), două particule care au funcționat ca pereche au 
spinuri (rotaţie în jurul propriei axe) diferite, de sens 
contrar. Dacă sunt separate la distanţe de ordin cosmic 
şi în mod experimental modificăm spinul unei singure 
particule, cealaltă şi-l schimbă aproape instantaneu, 
demonstrând existența unei comunicări la acest nivel. 

În 1982, Alain Aspect expediază în laborator (la 
Paris) două jumătăţi ale unui foton, prin fibre optice, în 
sensuri diametral opuse şi la distanţe diferite. Când cei 
doi fotoni gemeni au ieşit de sub incidența deplasării 
dirijate, s-au repliat în acelaşi timp, refăcând unitatea 
lor ca şi cum „ar fi ştiut” că sunt gemeni. 

Experiențele au fost repetate şi în alte laboratoare 
cu aceleaşi rezultate, sugerând existența unei conştiinţe 
extinse la întregul Univers. 


Conştiinţa co-creatoare 

Capacitatea conştiinţei de a transforma unda 
invizibilă şi non-materială în particulă vizibilă şi 
materială demonstrează accesibilitatea sa la nivel 
cuantic şi capacitatea sa co-creatoare. Altfel spus, 

Conştiința organizează materia. O proprietate 
microscopică observată devine o realitate fizică, se spune 
în interpretarea de la Copenhaga. 

Nu poate fi observată o particulă fără să i se 
modifice funcţionalitatea. Întâlnirea cu Conştiinţa se 
petrece în toate experimentele de fizică cuantică, spun 
fizicienii R. Rosenblum şi F. Kuttner. 

Dialogul dintre conştiinţa noastră şi profunzimile 
noastre tăcute, din care nu ne vin decât energia sub 
formă de particule şi informațiile primare care premerg 
tot ce există, este extrem de interesant. Venind dintr-un 
câmp cuantic invizibil şi inaccesibil, rațiunii noastre îi 
este greu să-şi imagineze structura şi funcționalitatea 
lumii. Practic, în raport cu lumea reală, dincolo este 
doar neantul, nimicul. Pentru mulți oameni, unii chiar 
instruiți, este greu să admită că ne extragem sorgintea 
din nimic. În realitate, acest câmp sau vid cuantic este, 
după cum spune Stanislav Grof, un plenum de 
posibilități latente din care toată lucrurile vin. 

Paradoxal, spune acelaşi psihiatru, ne aflăm între 
existență şi nonexistență. Suntem şi nu suntem. 
Potențial suntem, în realitate, nu. 

„Neființa conține toată ființa”, spune fizicianul Heinz 
Pagels. 

Mergând pe aceeaşi linie a paradoxului, eu însumi 
am afirmat că nimicul este sursa întregii existenţe. 

Cei care au avut experiențe mistice ne spun că acel 
„ceva” din începuturi poate fi doar sesizat ca trăire, 


experimentat, dar limbajul nostru analitic şi rațional nu 
îl pot exprima. Ne lipsesc cuvintele şi imaginația. 


Conştiinţa inimii 

Transplantul de cord a relevat un aspect total 
neaşteptat, vizavi de suportul real al conştiinţei. S-ar 
părea că odată cu cordul ar putea avea loc şi un transfer 
de personalitate. 

Observațiile au fost comunicate de către medici în 
reviste de profil. 

Informaţiile relatate în materialul de care dispun 
sunt atât de insolite şi de incredibile, încât mă obligă să 
citez aici sursele bibliografice care, eventual, pot fi 
consultate: Paul Pearsall, The Hearts Code, N.S. 
Broadway Books, 1998; Pearsall, Schwartz, Russek, 
articol în The Journal of Near Death Studies, vol. 20,3, 
2002. 

Pentru ilustrare, voi cita câteva cazuri. 

Tânăr de 19 ani, decedat într-un accident de 
circulație. La vârsta de 12 ani le spune părinților că 
doreşte să-şi doneze organele pentru transplant. Tatăl 
său, psihiatru, a considerat că este rezultatul unor 
discuții cu colegii de la şcoală. După deces, inima sa 
ajunge la o tânără de aceeaşi vârstă. În camera fiului, 
tatăl său a găsit o poezie şi un cântec care aveau titlul: 
„Dana, inima mea este cu tine”. Tânăra la care a ajuns 
inima purta acest nume! întâmplător?! Când tatăl i-a 
arătat fotografia cu fiul său, purtătoarea inimii lui l-a 
recunoscut fără să-l fi văzut vreodată, iar cântecul îl ştia 
deja pe de rost. De unde ştia cine va purta inima sa?! 

Al doilea caz comentat aici este cel al unui copil de 
16 luni, înecat în baie. Va beneficia de transplant de 
cord alt copil, de 7 luni, cu tetrada Fallot. Când acesta 
avea 5 ani, părinții săi s-au întâlnit cu cei ai copilului 


donator de cord. Într-o noapte, părinţii copilului donator 
au fost găzduiți de părinţii celui receptor. Seara, copilul 
gazdei a venit în patul oaspeţilor, i-a îmbrăţişat pe 
amândoi, iar ei au început să plângă. „Nu plângețţi, le-a 
spus acesta. Jerry (numele copilului donator) mi-a spus 
că aşa este bine să fac”. 

Inima unui copil de 3 ani, căzut de la o fereastră, 
ajunge la un altul, în vârstă de 5 ani, cu malformațţie 
cardiacă congenitală. Mama copilului donator relatează 
că în momentul când l-a întâlnit pe cel care purta inima 
fiului său, acesta i-a zâmbit şi i-a spus numele şi vârsta 
binefăcătorului său, fără să le fi ştiut până atunci. 
Surprinsă, mama donatorului a plâns şi s-a bucurat că 
fiul său trăieşte prin acest copil în care bate inima fiului 
său. 

Şi un ultim exemplu. Un student de 17 ani este ucis 
pe stradă. Studia muzica cultă. Inima sa ajunge la un 
muncitor oțelar în vârstă de 47 de ani. După transplant 
a început să asculte muzică cultă şi să fredoneze arii din 
opere pe care nu le învățase niciodată. 

Ştim că a fost o lungă dispută în istoria cunoaşterii 
referitor la structura anatomică cu care gândim. S-a 
presupus la un moment dat că ar putea fi inima, pentru 
motivul că emoţiile intense păreau să se proiecteze pe 
zona sa. Stomacul a fost în discuţie pentru acelaşi 
motiv. 

O perioadă de glorie, cu încurajarea studiilor în 
toate domeniile de cunoaştere, a fost la Alexandria pe 
vremea când a domnit Dinastia Ptolemeică, urmaşii 
generalului căruia i-a revenit Egiptul după moartea lui 
Alexandru Macedon. 

Fiind permise acolo disecţiile de cadavre umane, 
lucru rar pe atunci, Herofil ajunge la concluzia că sediul 


gândirii este în creier, nu în inimă. Descoperă de 
asemenea că în artere este sânge, nu aer. 

Transferul de obiceiuri, afecte şi informaţii de ordin 
cognitiv de la donatori la receptori odată cu cordul este 
dificil de explicat în termenii cu care operează astăzi 
ştiinţa creierului. Descoperirea unui număr important 
de neuroni la nivelul cordului, relativ recent, a fost pusă 
în relație mai mult cu afectele, dar din mărturiile 
descrise, rezultă mai mult de atât. O fetiță care a primit 
cordul unui tânăr ucis l-a visat nopţi de-a rândul pe 
acesta spunându-i numele ucigaşului său şi rugând-o 
să-l divulge pentru a fi pedepsit. S-a dovedit că 
informația primită era reală. 

Este greu de găsit o explicaţie ştiinţifică acestor 
observaţii. Aici, neurofiziologia nu ne ajută cu nimic, 
dacă ne limităm doar la ceea ce ştim acum despre creier. 

În virtutea principiului funcționării holografice, 
descris încă din 1946 de Dennis Gabor şi acceptat şi în 
fizica cuantică, fiecare celulă conține în sine schema 
structurală a întregului organism, mai mult chiar, sunt 
fizicieni care susțin că şi fiecare atom conţine întreaga 
istorie a lumii (David Bohm). 

Se vorbeşte şi despre memoria celulară, idee care 
pare să fie susținută de experiențele psihologiei 
transpersonale. 

În 1981 am emis ipoteza inteligenţei celulare. 
Fiecare celulă din corpul nostru îşi gestionează propria 
existență, apoi pe cea a organului în care este inclusă şi, 
de asemenea, a întregului organism. Aceeaşi idee o 
găsim la Bruce Lipton (2005). Institutul Inimii din 
California atribuie ipotetic un rol cordului în gestionarea 
unor afecte, dar este greu de explicat conţinutul cognitiv 
mai elaborat, mărturisit de unele persoane receptoare de 
transplant cardiac. 


În ceea ce priveşte comunicarea dintre donatorii şi 
receptorii de cord, menționată de medici de prestigiu, nu 
putem decât să păstrăm tăcerea. Ori acceptăm şi ne 
schimbăm concepția reducționistă despre om şi Univers, 
ori o susţinem absurd în numele concepţiei materialiste. 

Sigur că, în fața unor fenomene care nu pot fi forțate 
să intre pe poarta îngustă a ştiinţei oficiale, le putem 
nega acestora existența, aşa cum se întâmplă cu multe 
altele, dar atunci nu mai vorbim de ştiinţă. 

Tot ca o abatere de la „ortodoxia” ştiinţei actuale 
poate fi încadrată şi observaţia mea că actul conştiinţei 
nu începe strict la creier, ci la receptorii din periferia 
corpului. 

Să luăm ca exemplu simţul tactil. În urma 
contactului unui stimul extern cu tegumentul, are loc o 
convertire prin receptori a stimulului în biocurenți 
modulați în frecvență. Este apoi trimis prin fibrele 
nervoase în lobul parietal al creierului, unde este 
decodificat în senzaţia respectivă pe care o percepem 
conştient. Deci, primum movens al conştiinţei nu este în 
creier, ci în receptorii şi analizorii din periferia corpului. 


De la lumină la conştiinţă 

Relaţia dintre Conştiinţă şi lumină este una directă. 
Dacă suntem copii ai Soarelui şi, printr-o lungă odisee a 
proceselor evolutive a luminii venite de acolo, suntem cei 
care suntem, înseamnă că atât conştiinţa, cât şi noi 
reprezentăm o lumină transformată. 

Conştiința noastră este lumină, o scânteie din 
marea Congştiinţă Cosmică, ne spune Fritz-Albert Popp. 
Corpul nostru fizic este de asemenea o lumină 
condensată - creația unei Conştiinţe. 


Emitem, absorbim şi acumulăm lumina la nivelul 
ADN-ului, pe care Fritz-Albert Popp îl desemnează ca 
fiind un depozitar major. 

Luminii din organismul nostru i se atribuie calitatea 
de a fi coerentă, boala fiind cea care o perturbă. 

Se apreciază că celulele noastre comunică prin 
semnale luminoase şi înlocuirea lor fiziologică s-ar 
efectua în acelaşi registru. 

Este interesant că în toate religiile şi tradiţiile 
spirituale s-a acordat un rol primordial luminii. În toate 
templele din Orient sau bisericile din Europa, în 
ritualurile lor era inclusă aprinderea luminii. 

Einstein ne-a spus că spaţiul şi timpul sunt creații 
ale luminii prin propagare. 

Bernard M. Haisch (Universitatea Wisconsin - 
Madison, SUA) vede Universul ca fiind un fundal de 
lumină pură din care a provenit el însuşi. Şi el confirmă 
astfel prioritatea luminii ca sursă a tot ce există. 


Câmpul conştiinţei 

Institutul Inimii din California a experimentat 
puterea conştiinţei prin meditaţia în grupuri mari de 
persoane. 

Prin meditaţia în grup se generează o conştiinţă 
coerentă cu efecte de provocare a unor evenimente dorite 
sau, dimpotrivă, de evitare a celor nedorite. A fost 
numită Conştiinţa Colectivă sau Globală. 

Cu cât numărul celor care meditează sau se 
concentrează asupra unui eveniment este mai mare, cu 
atât rezultatele sunt mai bune. 

S-a reuşit pe această cale să se amâne un 
bombardament aviatic asupra Irakului. 


S-a obținut în acelaşi mod reducerea într-un an, în 
lunile iunie şi iulie, a criminalităţii cu 25 %, în oraşul 
Washington, D.C. 

Randolph Byrd (1988) a publicat efectul pozitiv al 
concentrării în grup pe ideea de vindecare asupra a 193 
de pacienți din Spitalul General din San Francisco. 

Herbert Benson obţine aceleaşi rezultate pozitive la 
Harvard, constând în vindecarea într-un timp de două 
ori mai scurt la pacienții vizați faţă de lotul martor. 

Efectul Conştiinţei Colective a fost testat şi pentru 
controlul vremii. În copilăria mea am văzut venind ploaia 
imediat după slujba preoţilor făcută pe câmp în anii de 
secetă. La fel, după ce copiii umblau prin sat cu ceea ce 
numeau „paparudele”. Un copil era îmbrăcat în plante 
verzi în timp ce un grup de copii îl uda şi striga: 
„Paparudă rudă/, vino tu şi udă” etc. În incinta 
Sfântului Mormânt de la Ierusalim, în acelaşi mod, în 
preziua  Paştelui la ortodocşi, lumina apare după 
ceremonialul executat de preoți ortodocşi şi după ce un 
grup de tineri foarte gălăgioşi bătea din tobe şi invoca 
lumina să apară. Se povesteşte că, în anul în care nu au 
mai fost lăsați să se manifeste aşa, lumina nu a mai 
apărut!  Neînţelese mai sunt, de multe ori, căile 
Domnului! 


Prin simpla voinţă putem provoca şi stopa 
ploaia? 

Experienţa de a amâna sau chiar de a opri o ploaie 
am avut-o personal. Eram într-o excursie cu vaporaşul 
pe lacul Vidraru, format de baraj, împreună cu mai 
mulți tineri participanți la un congres în Curtea de 
Argeş. Pe lac era ceață, nor şi burniță. Excursia părea 
ratată. Într-o dispoziţie de amuzament, i-am întrebat pe 
rezidenții mei dacă ei cred că prin concentrarea minții 


pot schimba vremea... Spre surpriza mea, toți au spus 
„da”. „Atunci, hai să ne concentrăm”, am zis. Sunt sau 
nu crezut, într-un sfert de oră a apărut un soare de 
toată frumusețea. 

Altădată eram cu multă lume venită la casa mea de 
la țară, în care mi-am amenajat un mic muzeu. Urma să 
facem o excursie pe o vale cu salcâmi înfloriți, dar 
deasupra noastră ne amenințau nori care deja îşi 
anunțau intenția prin răzlețe picături de ploaie. Situaţia 
era delicată. Veniseră pentru această ieşire la câmp 
oameni din mai multe zone ale țării. 

În timp ce ne întrebam ce să facem, i-am rugat să se 
concentreze pe ideea de amânare a ploii până ce se 
termină excursia. Exact aşa s-a întâmplat. Ploaia „ne-a 
aşteptat” să terminăm excursia şi apoi şi-a reluat 
programul. 

Nu sunt singurul care a avut astfel de experienţe. 
Sunt multe relatări în acest sens. Trebuie spus şi că nu 
întotdeauna se obțin astfel de efecte. Aleatoriul este 
valabil şi aici, dar influența minţii noastre asupra 
Universului este o realitate. 

Dean Radin citează un studiu efectuat de Roger D. 
Nelson, psiholog la Universitatea Princeton, asupra 
vremii favorabile în timpul ceremoniilor de absolvire ale 
studenților de-a lungul a 30 de ani. 

A constatat că în 1962 a plouat şi la Princeton, mai 
mult decât în oraşele din jur, dar ploaia a început 
imediat după ce s-a încheiat ceremonia de absolvire, 
oferindu-le studenților şi de această dată o şansă de 
vreme bună. Este încă un exemplu de succes al unei 
dorințe exprimate de mai multe minţi sincronizate. 


Puterea fatală a Conştiinţei Colective 


Efectele Conştiinţei Colective nu sunt însă numai 
pozitive, ci şi negative. Poate că cele mai semnificative, 
cu consecințe atât la nivel de individ, cât şi de societate, 
îl au, prin stresul generat, manifestările stradale cu 
violenţă şi agresivitate. 

Refugiul în consumul de droguri, atitudini 
antisociale şi alte tulburări de comportament sunt 
numai câteva din aceste consecințe. Ni se spune textual 
că fanatismul a milioane de oameni poate destabiliza 
grav ordinea socială a întregii lumi, mergând până la 
conflicte militare nu numai locale, întreaga omenire 
poate fi incendiată prin aruncarea într-un război 
mondial. 

Gustave Le Bon spunea că o civilizație degenerează 
când un popor îşi pierde idealurile. Toate structurile 
sociale decad, se exacerbează egoismul individual, se 
pierd coeziunea, unitatea şi forța acelui popor. Ceea ce 
constituie o națiune devine o aglomerare de indivizi, fără 
viitor. Se instalează barbaria şi disoluția naţiei. Să se 
întâmple undeva şi cândva ceea ce spunea Gustave Le 
Bon? Ar fi sfârşitul acelui neam. 

Reamintesc, legat de context, iluzia de separare, de 
izolare în singurătate, având impresia că între oameni 
nu există nicio legătură în afara celor familiale şi de 
rudenie. Consider că această iluzie a perceperii unei lumi 
cu indivizi izolați unul de altul este cauza esențială a 
tuturor conflictelor interumane. Fizica clasică, 
newtoniană, nu a fost pregătită pentru o altă viziune 
asupra lumii. 

Abia fizica cuantică a demonstrat teoretic şi 
experimental că există o interconexiune în întregul 
Univers care transcende timpul, spațiul şi viteza luminii. 

„Congştiinţa precede Fiinţa, şi nu invers... Fără o 
evoluție globală în sfera conştiinţei umane, nimic nu se 


va schimba în bine în existența noastră (...) o prăbuşire 
generală a civilizației ar fi inevitabilă”. (Vaclav Havel, 
Cuvântare în Congresul SUA, 21 februarie 1990) 


Puterea distructivă a gândirii 

În ciuda acestor concluzii ale fizicii modeme, 
majoritatea dintre noi continuă să gândească la fel ca în 
secolul al XIX-lea, deşi uzează de toate facilitățile ştiinţei 
şi tehnologiei moderne. 

Să ştii că răul pe care îl faci semenilor când te porți 
violent, îi agresezi fizic şi verbal, îi calomniezi şi îi 
batjocoreşti este şi răul tău, că se întoarce şi împotriva 
ta şi a urmaşilor tăi, şi totuşi să continui în această 
atitudine păguboasă este ori o dovadă de ignoranță, ori o 
dorință de a te sinucide. 

O explicaţie foarte simplă a răului pe care îl 
săvârşim în ciuda consecințelor nedorite pentru noi 
înşine ar fi aceea a percepţiei naive pe care o avem clipă 
de clipă asupra realității înconjurătoare. Vedem oameni 
pe stradă care ne sunt necunoscuţi şi ca urmare îi 
tratăm cu indiferență. Ei sunt pentru noi nişte străini 
față de care nu avem nicio obligaţie. Este rezultatul unei 
gândiri superficiale şi egoiste, în zadar au încercat marii 
mentori spirituali să ne spună că avem o origine 
comună, că din acest unghi de vedere suntem cu totii 
fraţi, că fiecare dintre noi, ca indivizi, existăm pentru că 
există şi ceilalți, că toate bunurile de care dispunem 
sunt şi rezultatul trudei celorlalți şi că, negându-i pe ei, 
ne negăm pe noi înşine. 

Cercetările de ultimă oră ne spun acelaşi lucru cu 
toată rigoarea ştiinţei, dar parcă suntem într-un pustiu 
în care nimeni nu vede şi nu aude pe nimeni. Evoluţia 
socială a lumii pare să fie dirijată de oameni care nu văd 
şi nu aud, ca să mă exprim blând, uzând de eufemisme. 


În speranţa că cineva totuşi ar putea auzi, repet una 
dintre principalele concluzii ale ştiinţelor actuale: 
gândurile, cuvintele, sentimentele şi acţiunile noastre 
sunt emisii de energie şi informaţii care se propagă în 
întregul Univers. De aici decurge şi riscul răspândirii 
tuturor relelor în lumea largă. Cu cât mai multe minți 
gândesc în acelaşi sens, cu atât efectul este mai de 
temut. 


Concluziile lui Dean Radin 

Dean Radin, cercetător cu o activitate îndelungată în 
domeniul Ştiinţelor Noetice, formulează câteva dintre 
proprietățile Conştiinţei Globale (1997): 

+ Conştiința se extinde dincolo de creierul uman 
având comportamentul câmpului cuantic. 

Ea influențează atât sistemele vii, cât şi nevii, 
având un efect organizatoric, efect sesizat şi de Carl 
Gustav Jung şi de mulți alți cercetători. Materia se 
mişcă odată cu mintea, s-a spus. 

+ Forța Câmpului Conştiinţei nu este constantă, ci 
fluctuantă de la un moment la altul. S-ar părea că în 
experiența mistică este cea mai puternică. 

+ Conştiința colectivă sau de grup are o acțiune 
crescută dacă este sincronizată. Rugăciunea exprimată 
în grup a fost experimentată ştiinţific cu efecte pozitive 
certe. 


În concluzie la acest capitol, se poate spune că prin 
darul Conştiinţei am devenit oameni, desprinzându-ne 
de restul lumii animale care ne precede filogenetic. 

Conştiința este, în acelaşi timp,  ziditorul 
Universului. 


Trăim într-un Univers rațional, străbătut de 
inteligență până la nivel de cuante. Cum ar fi putut să 
se nască un univers rațional dintr-o sursă iraţională? 

Conştiința este, în consecință, axul central al 
Universului, a cărui lege fundamentală este aceea a 
binelui, a construcției unei lumi inteligibile. Cel puţin la 
nivel uman se poate sesiza planul său etic, moral. 

Respectarea moralei divine înseamnă 
funcționalitate, armonie, eficiență, evoluție spirituală. 
Nerespectarea acestei conduite duce la dizarmonie, 
ineficiență şi mediocritate pentru mulți muritori. 

Exemplul marilor mentori spirituali şi al celor care 
şi-au făcut din normele moralei creştine un mod de 
viață, cum au fost Arsenie Boca, Sfântul Nectarie de la 
Eghina, Serafim de Sarov, Sfântul Luca de la Simferopol 
şi mulți alţii, ilustrează fără dubii eficienta acestei 
morale. 

Sunt curios cum explică ştiinţa atee performanţele 
obținute prin practicarea unei religii de către aceşti 
oameni. Mulţi au trăit până în zilele noastre şi lângă noi. 
O pot confirma cei care i-au cunoscut. 

Oricum am privi lucrurile, performanțele lor 
constituie un subiect de adâncă meditaţie şi nu pot fi 
înțeleşi fără implicarea Conştiinţei extinse la Univers. 


Cap. 5 - FIZIOLOGIA ŞI FILOSOFIA GÂNDIRII 


În orice descoperire ştiinţifică importantă este 
întotdeauna o poveste interesantă. Când le citeşti, ai 
impresia că un şir de întâmplări simt legate de o voință 
de dincolo de noi pentru ca, la finalul unei asidue trude, 
anumiți oameni să fie destinații să ofere lumii încă un 
pas în evoluția cunoaşterii, cu consecințe uneori 
fundamentale pentru existența umană. 

Matthieu Ricard, fiul unui distins filosof francez, 
Jean-François Revel, era în 1972 un tânăr cu mari 
perspective ştiinţifice în domeniul geneticii, agreat de 
Francois Jacob, laureat al Premiului Nobel, alături de 
Jacques Monod. La vârsta de 26 de ani, face o vizită în 
Tibet şi, în ciuda şanselor de a urca în ierarhia 
universitară, alege să devină călugăr budist. 

În ultimii ani ai secolului XX, Richard J. Davidson, 
pasionat de ştiinţele neurocognitive, şi-a creat la 
Universitatea Wisconsin - Madison un laborator de 
Neuroştiințe Afective. 

Întâlnirea celor doi protagonişti va avea ca rezultat 
una dintre cele mai surprinzătoare descoperiri: 
gândurile, cuvintele, emoţiile, sentimentele şi acțiunile 
îşi au un sediu de emitere şi de procesare diferit în 
creier, în funcție de semnificația lor etică - pozitivă sau 
negativă. 

Inventarea relativ recentă a tehnicii de investigație 
numită Rezonanța Magnetică Nucleară funcţională (mai 
nou,  RMIf, înlocuindu-se cuvântul „nucleară” cu 
„Imagistică”) permite să vizualizăm zonele din creier care 
sunt activate în timp ce o persoană gândeşte. 


În opinia mea, această triere etică a gândirii, în 
pozitivă şi negativă, în funcție de efectele pe care le are 
asupra propriei sănătăți, sugerează existenţa unui „cod 
etic al creierului”, pe care l-am descris în 2008 şi care ar 
putea avea consecinţe profunde asupra istoriei umane. 

Asemenea funcțiilor motorii, senzitive şi vegetative, 
şi gândurile şi emoţiile noastre au o proiecție la nivelul 
creierului. 

Folosind, în principal, RMIf, Richard J. Davidson 
face observaţia că gândurile şi emoţiile care au o 
semnificație pozitivă activează în majoritatea cazurilor, 
segmentul prefrontal al lobului frontal stâng, iar gândurile 
şi emoţiile cu semnificaţie negativă activează prevalent 
segmentul prefrontal al lobului frontal drept. 

Observaţii ulterioare au relevat că această 
alternanță a zonelor prefrontale care se activează în 
funcție de semnificația gândirii poate uneori să se 
inverseze, ceea ce este firesc în condiţiile în care şi 
dominanța emisferelor cerebrale se poate inversa. 

Majoritatea zonelor prefrontale activate în funcție de 
ceea ce gândim rămâne însă aşa cum a fost descrisă de 
R. Davidson. 

Observă, de asemenea, că timpul de percepţie (de 
conştientizare) este mult mai lent pentru informațiile cu 
coloratură negativă. 

Un exemplu. Spunem unei persoane: „Eşti 
frumoasă!”. Va avea loc o activare în zona prefrontală a 
lobului frontal stâng. Dacă schimbăm sensul a ceea ce 
spunem: „Nu eşti frumoasă!”, se va produce o activare 
mai pregnantă în zona prefrontală a lobului frontal 
drept, dar cu un timp de conştientizare mult mai mare. 
Este ca şi cum creierul ar refuza să recepteze şi să 
prelucreze informaţiile cu conotaţie negativă. 


O altă observaţie a lui Richard J. Davidson este 
aceea că emoțiile, deşi îşi au sediul în creierul limbic, 
sunt exprimate prin lobii frontali, după aceleaşi criterii 
descrise mai sus, adică în funcție de semnificaţia lor, 
pozitivă sau negativă. 


Chimia gândurilor noastre 

Un al doilea efect al gândurilor şi emoţiilor asupra 
organismului este cel de ordin chimic. 

Efectele lor biochimice sunt variabile, în funcţie de 
prezența sau absența acestora, cât şi de nivelul lor 
cantitativ. Să luăm câteva exemple: 

Hidrocortizonul şi adrenalina sunt substanţe cu rol 
fiziologic indiscutabil în organism. Excesul lor cantitativ, 
cum se întâmplă în timpul stresului, este însă dăunător 
pentru organism. 

Dopamina (DA) este molecula plăcerii, a bucuriei, 
dar şi a reglării tonusului muscular. Absența sa este 
însă incriminată în boala Parkinson, iar excesul 
dopaminei este prezent în tulburarea psihotică. Tocmai 
pe aceste modificări patologice de ordin biochimic se 
bazează şi tratamentul necesar. 

Aceleaşi modificări biochimice apar şi în momentul 
gândirii sau al comportamentului nostru. Sunt cuvinte 
care alină, dezmiardă, înalță, entuziasmează, vindecă şi 
calmează, dar sunt şi cuvinte şi emoții care îmbolnăvesc 
sau ucid prin conținutul semantic şi chimia lor, mai 
întâi pe cei care le rostesc şi apoi pe ceilalți. 

Ne amintim că Daniel Goleman folosea pentru 
emoțiile cu efect nociv asupra organismului termenul de 
emoții distructive. 

Al treilea aspect al gândurilor noastre este acela de 
câmp fizic, care, ca orice câmp fizic, are capacitatea de a 
se propaga în spaţiu. Prin acest efect, în funcţie de 


semnificația etică a ceea ce gândim, noi îi influențăm în 
bine sau în rău pe toți semenii receptivi şi, în acelaşi 
timp, întregul Univers. Am comentat suficient cred acest 
efect. Agitaţia actuală de la nivel global, războaiele, 
terorismul, conflictele sociale sunt dor câteva exemple. 

lată un sfat util, aflat imediat la dispoziția noastră, 
dedus din relația existentă între chimia propriu-zisă din 
organism şi mimică. 

În momentul în care ne încruntăm fruntea şi faţa, 
nu doar că facem riduri, ci şi intrăm într-o stare psihică 
specifică stresului, cu eliberare excesivă de hidrocortizon 
şi adrenalină, ale căror efecte nedorite le vom analiza 
mai târziu. 

Când zâmbim, eliberăm hormoni favorabili sănătății 
- oxitocină, serotonină etc. 

Într-o zecime de secundă facem trecerea de la rău la 
bine, de la boală la sănătate, de la stres la starea propice 
sănătăţii, doar schimbând expresia mimică. În loc de 
încruntare, relaxăm fața, adoptând imaginea unui 
zâmbet abia schițat. A fost numit şi „zâmbetul lui 
Buddha”, după aspectul din statuile care l-au înfățişat. 
Constatăm astfel că uneori avem nevoie de gesturi foarte 
mici pentru a fi sănătoşi. Ideal ar fi să adoptăm 
continuu acest zâmbet. 


Pelerina albă şi cea întunecată a gândurilor 
noastre 

Am spus adeseori, în conferințele mele, că atunci 
când suntem stresaţi, furioşi, anxioşi, deprimati, 
violenți, invidioşi, bârfitori, ironici şi batjocoritori la 
adresa altora sau când îi calomniem şi umilim pe 
semenii noştri, când suntem triviali şi cinici sau 
răzbunători, prin efectul de câmp fizic al cuvintelor şi al 
acțiunilor noastre, ne înconjurăm de un halo întunecat 


asemenea unei pelerine de culoare neagră pe care o 
purtăm pe noi. Energia sa nocivă se imprimă în fiecare 
celulă, îmbolnăvindu-ne, în virtutea legii atracției, care 
ne spune că ceea ce gândim şi facem devenim. 

Sunt studii care au relevat că în cazul multor 
persoane care au suferit un infarct miocardic, cu circa 
două ore înainte, acestea au avut un conflict soldat cu o 
mare supărare. 

Alte observaţii atestă că unele persoane care s-au 
manifestat sarcastic şi denigrator la adresa unor semeni, 
indiferent de poziția lor socială, au de suferit accidente 
fără nicio legătură cu cei pe care i-au calomniat. Din 
nou, legea atracției a funcționat. 

Sunt oameni care se autostresează şi nu se pot 
bucura de nimic - fie soare, fie nori. Sunt supăraţi pe 
toată lumea, sunt ostili cu toată lumea, îi vedem adesea 
întunecați la față pentru că nu ştiu să fie senini. Fața 
noastră devine însă luminoasă schimbând, simplu, doar 
modul de a gândi şi de a ne comporta. 

Afirmațiile de mai sus pot părea figurative, dar ele 
au un corespondent direct în lumina din noi, mai exact 
în cantitatea de fotoni cu care ne încărcăm sau pe care îi 
pierdem prin gândurile şi emoţiile noastre. Dialogurile 
veninoase dintre doi parteneri, indiferent pe ce temă, 
precum şi gândurile negative, chiar neexprimate verbal, 
ne reduc riscant cantitatea de fotoni, îndeosebi cea 
depozitată în ADN-ul din celulele noastre. Când lumina 
din noi scade, suntem în mare pericol de îmbolnăvire. 

În momentul morţii, lumina din noi se micşorează 
treptat până când, în final, se stinge. Mulţi oameni care 
sunt conştienţi în acele clipe spun „Asta a fost” sau 
„Asta e tot”. Unii chiar le spun „Adio” celor din jur. 
Ultimele cuvinte ale lui Goethe ar fi fost: „Licht, Mehr 
Licht” (Lumină, să fie mai multă lumină!) 


Atunci când ne exprimăm admiraţia sau 
compasiunea față de cineva, când facem un gest de 
generozitate pentru o persoană aflată în dificultate, când 
spunem o vorbă bună unui om pe care îl vedem supărat, 
când suntem amabili cu cei care au nevoie de noi chiar 
dacă nu avem posibilitatea de a răspunde acelei 
solicitări din motive reale, ne înveşmântăm în lumină, 
îmbrăcând, cum spun eu, o pelerină albă, simbol al păcii 
şi al armoniei. Sănătatea noastră se va hrăni din 
linţoliul de lumină pe care ni l-am creat doar printr-o 
simplă bunăvoință. 

Când un număr mare de persoane gândesc negativ, 
se manifestă ostil cu ură, furie şi violență, însumarea 
tuturor câmpurilor de energie negativă emise conduce la 
formarea deasupra capetelor noastre a unor nori 
întunecaţi care contaminează atmosfera tuturor. Am 
citat deja comentatori occidentali care afirmă că această 
însumare de câmpuri de energie negativă emisă în 
spaţiu poate influența nefericit alte persoane receptive, 
determinând tulburări de comportament cu consum de 
droguri, acte de violenţă, iritare la nivel general a 
populaţiei, conflicte sociale, crime prin acumulare de 
ură, mergând până la declanşarea de războaie. 

Sunt atribuite acestor cauze şi perturbări drastice 
ale vremii, uragane, inundații, catastrofe naturale etc., 
chiar şi unele seisme sunt menţionate în acelaşi context, 
biata noastră planetă cutremurându-se şi ea de răutatea 
cu care ne manifestăm unii fată de alții. 

Este fără îndoială că nu pot fi excluse cauzele 
naturale în multe dintre aceste efecte, dar nu este mai 
puțin adevărat că Terra acționează ca o ființă vie. 

Influenţată de acțiunile noastre negative, îşi caută 
restabilirea echilibrului şi prin astfel de răspunsuri. 


În categoria cuvintelor şi sentimentelor şi cu 
semnificații pozitive pentru sănătatea proprie şi a 
semenilor sunt incluse: iubirea, iertarea, compasiunea, 
empatia, altruismul, optimismul, speranța, credința, 
buna dispoziţie, blândeţea etc. 

Acestea au ca suport biochimic eliberarea de 
oxitocină care, la rândul său, va stimula secreția de 
dopamină, endorfine şi serotonină. 


Molecula moralei 

Paul J. Zak (SUA) este un cercetător cu un destin 
interesant. S-a ocupat mai întâi de economie, apoi s-a 
dedicat cercetării din domeniul neuroştiințelor, venind 
cu un studiu amplu despre oxitocină. 

În cartea sa Molecula morală (apărută în original în 
2012, iar în limba română, la Editura Humanitas, în 
2014), atribuie oxitocinei rolul esenţial în unitatea 
familiei, în coeziunea dintre oameni şi în conexiunea cu 
Divinitatea. 

Oxitocină, la rândul său, va stimula secreția de 
dopamină, endorfine şi serotonină. 

Dumnezeu şi lisus, spune Paul J. Zak, înseamnă 
iubire, iertare, pace, morală, armonie - atribute care îi 
aparţin oxitocinei. 

Este o listă impresionantă cu virtuțile pe care le are 
în corpul nostru oxitocină: rol de neurotransmițător la 
nivelul creierului; funcția de hormon în declanşarea 
lactaţiei şi în facilitarea naşterii; dezvoltă atracția 
sexuală într-un cuplu; intervine împreună cu dopamina 
şi endorfinele în geneza orgasmului; oferă suportul 
chimic în altruism, în fidelitate, în armonie socială, în 
iertare, în empatie, în cooperarea dintre oameni; 
controlează emoțiile negative procesate la nivelul 
amigdalei. 


I se atribuie, de asemenea, o implicare în atenţia şi 
ocrotirea care li se acordă copiilor în prima fază de 
creştere. Cei care sunt maltrataţi în acea perioadă pot 
avea mai târziu atitudini antisociale prin nedezvoltarea 
receptorilor de oxitocină. 

Se discută în prezent despre necesitatea ca nou- 
născutul să fie aşezat câteva clipe, imediat după naştere, 
în brațele mamei pentru a se consolida, prin eliberarea 
de oxitocină, chimia dintre mamă şi prunc. 

Nu numai la ființele umane este mediată fidelitatea 
de către oxitocină, ci şi la alte specii, în înțelepciunea şi 
inteligența sa natura utilizând de multe ori aceleaşi 
instrumente pe o scară largă a biologiei. Spre exemplu, 
şoarecii de câmpie, care au mulți receptori pentru 
oxitocină, sunt fideli şi monogami. Congenerii lor de 
munte, având puţini receptori pentru oxitocină, nu sunt 
monogami şi nici fideli. 

Spuneam că oxitocină declanşează secreția de 
dopamină, care este suportul chimic al plăcerii, bucuriei 
şi satisfacției. Declanşează şi secreția de serotonină, 
care are un rol anxiolitic. Acestei triade biochimice i se 
arogă rolul de control etic al comportamentului uman 
prin moderarea agresivității. Acestei acțiuni antiagresive 
a oxitocinei i se opune titrul crescut de testosteron care 
până la 25-30 de ani are niveluri maxime. 


Există o agresivitate a testosteronului? 

Titrului crescut al testosteronului i se incriminează 
agresivitatea, violența, infidelitatea şi divorțul, mai 
frecvent la tineri. 

Nu cred că din acest motiv căsătoria bărbaților ar 
putea fi recomandată peste vârsta de 30 de ani, când 
testosteronul are niveluri mai mici. Dovada o oferă multe 


cupluri care nu au divorţat, deşi sunt constituite înainte 
de această vârstă. 

Maturizarea tardivă şi trezirea regretului de a nu fi 
avut mai multe experienţe anterioare căsniciei ar putea 
explica mai degrabă rata crescută a unor divorțuri la 
această vârstă. 

Un fenomen interesant pentru mine şi care mă 
determină să fiu sceptic în acceptarea întâmplării ca 
factor decisiv în propulsarea evoluției biologice îl 
constituie creşterea testosteronului la un nivel maxim la 
femei în perioada ovulației. Se ştie că testosteronul 
declanşează libidoul, la ambele sexe. În cazul discutat, 
creşterea libidoului îi este necesară femeii pentru 
procreare. Este semnalul naturii că în momentul 
ovulației femeia este fertilă, aptă de procreare. 

Dacă urmărim animalele de casă, spre exemplu o 
pisică, în momentul de rut, constatăm o cumplită 
presiune hormonală pusă de natură, care pare să aibă o 
singură poruncă: Perpetuare, perpetuare, perpetuare! 
Mai simplu spus: înmulțiți-vă, înmulțiți-vă, înmulțiți-vă! 

În cartea sa The God Illusion, Richard Dawkins 
afirmă că cel mai mare rău de pe lume l-a adus religia- 
La modul ironic şi aparent politicos, Paul J. Zak îi cere 
scuze lui Dawkins că, prin studiul său, îl contrazice, 
constatând că persoanele cu nivelul de oxitocină cel mai 
ridicat erau şi cele mai fericite şi aparțineau unor religii. 
Ceea ce era de demonstrat! 

Ştim acum că în toate ritualurile de inducție a unor 
stări modificate ale conştiinţei nivelul oxitocinei este 
foarte crescut. 

În relaţie mai mult sau mai puţin directă cu 
oxitocină este conceptul de reziliență, prin care se 
înțelege capacitatea de a reveni într-un timp cât mai 
scurt după emoția unui stres (Richard J. Davidson, 


2011). Cu cât ne restabilim mai rapid echilibrul afectiv 


după un stres, cu atât reziliență este mai mare. 
* 


* k 


În concluzie la comentariul dedicat oxitocinei, putem 
spune că este hormonul care determină starea noastră 
de bine, sentimentul de fericire, sănătatea, 
comportamentul decent, neagresiv şi conciliant, 
empatia, iubirea şi compasiunea pentru semeni, ca şi 
sentimentul de religiozitate. 


Fericirea ca ideal 

Oricât ar părea de ciudat - sau dimpotrivă, ar trebui 
să fie normal -, sunt țări care şi-au propus ca obiectiv, 
nu câte puşcării să mai construiască şi ce păduri să mai 
taie, ci creşterea nivelului de fericire şi a stării de bine. A 
fi fericit înseamnă a fi sănătos. A fi sănătos înseamnă să 
gândeşti frumos. Suntem ceea ce gândim. 

În opinia mai multor comentatori, ar trebui întrunite 
câteva condiții în acest sens: 

e armonia cuplului; 

+ să avem prieteni; 

eo societate în care să ai sentimentul siguranței 
economice şi al securității propriei vieți; 

e sentimentul de împlinire a unui sens al vieţii. 


O primă ţară care şi-a propus oficial fericirea 
propriilor cetățeni a fost regatul Bhutan, situat lângă 
Nepal. 

Acolo, sănătatea şi învățământul sunt gratuite. 
Vânătoarea şi pescuitul sunt interzise. Pădurile au un 
regim strict de protecţie. 

Ca indice al stării de mulțumire, de fericire, este 
citată şi Costa Rica, cu 8,5, față de SUA, cu 7,4. 


De ce suntem nefericiți? a întrebat Neale Donald 
Walsch, în convorbirile pe care le-a avut, după propriile 
sale afirmaţii, cu Dumnezeu. 

lată răspunsurile: pentru că faceți următoarele erori 
de gândire: 

e că sunteți separați; 

e că aveți nevoie de competiție; 

e că unii se cred superiori altora; 

e că nu aveți suficiente resurse; 

«că trebuie să vă ucideţți pentru a vă rezolva 
problemele. 


„Magia” cuvintelor 

Se poate vorbi despre o magie a cuvintelor? în mod 
cert, da. Dar nu în sensul care i-a fost acordat îndeosebi 
în Evul Mediu, motiv pentru care foarte multe persoane 
suspectate, de multe ori pe nedrept şi din motive 
meschine, după cum am relatat la capitolul dedicat 
religiei, au fost arse pe rug, lapidate sau chiar îngropate 
de vii. 

Am observat un fenomen cu consecințe nefaste, larg 
răspândit, inclusiv în societatea noastră - „gura lumii”, 
impresia populară care, chiar dacă este expresia unei 
naivități, fără un suport raţional, contaminează şi 
minţile instruite adeseori când decid soarta unui om. În 
construirea unei opinii eronate un rol îl are şi o parte a 
unei prese grăbite şi dornice să găsească vinovați cu 
inculpări care satisfac dorința de revanşă şi de justiție 
indiferent de suportul real sau doar inventat. 

Să admitem totuşi că nu întotdeauna Vox populi este 
şi vox dei, şi de aceea nu poate fi un motiv pentru a crea 
victime cu orice preţ. 


O inchiziţie criminală 


Este probabil reminiscența nevoii de spectacol a 
celor din trecut, la care participa inclusiv regele. 
Inchiziția a avut o vastă experienţă în organizarea unor 
astfel de spectacole, ca de altfel şi societatea romană. 

În Salem (SUA) au fost ucise 27 de femei, în 1692, 
de către capii Bisericii locale, sub acuzaţia de vrăjitorie, 
când în realitate unele leşinau de groaza spectacolului la 
care asistau, iar altele aveau manifestări psihice 
determinate de ergotamina din spicul de secară din care 
se făcea pâinea. În faţa unei asemenea tragedii absurde 
şi de proporţii inadmisibile, până şi cei din ierarhia 
superioară a Bisericii s-au sesizat şi au oprit dezastrul. 

Sigur, şi nivelul de cunoaştere al celor din trecutul 
îndepărtat poate fi implicat în modul lor de gândire 
eronat. Dar cunoaşterea timpului nostru ne oferă acum 
cu totul alt suport ştiinţific în deciziile pe care le luăm 
când este în joc viața unui om. Sau aşa ar trebui să fie! 

Este necesară aici o observaţie. Unele persoane 
leşină când văd sânge sau asistă la o scenă cu mare 
impact emoţional. Îmi amintesc de un moment petrecut 
pe când urmam cursul de psihiatrie la Spitalul 
„Obregia”, la o şedinţă de hipnoză. Două dintre colege au 
intrat într-o stare de nelinişte şi agitație, fiind 
impresionate de ceea ce vedeau prima oară. M-am gândit 
atunci că ele ar fi fost victime sigure ale evenimentelor 
din Salem. Unele femei au plătit cu viața asistând în 
sala de judecată la ceea ce li se întâmpla celor acuzate. 
Era suficient pentru juzii de acolo să le considere ca 
fiind „posedate de diavol” şi să le condamne la moarte. 


Noua Ştiinţă 

Suportul esenţial necesar în clipa de față pentru 
înțelegerea realității lumii - natura, sensul şi finalitatea 
acesteia - ni-l oferă fizica modernă şi, după cum este şi 


firesc, ştiinţele neurocognitive. Am discutat anterior şi 
aportul altor domenii de cunoaştere. 


Graţie fizicii cuantice, ştim acum că ceea ce numim 
materie este doar un câmp de energie infinită, aflată în 
continuă mişcare din care, sub imperiul informației, s-a 
creat şi se creează la infinit tot ceea ce a fost şi este. 

În sens comun, informaţia este un model, un 
program, un proiect, ceea ce înseamnă a fi rodul unei 
minți, al unei inteligențe creatoare. 

Din acest câmp de energie eternă ne extragem şi noi 
sursa, fiind, în consecinţă, noi înşine un câmp de 
energie condensată sub acţiunea informaţiei genetice. 
Totul în noi este energie şi informație. Ca urmare, şi 
gândurile noastre, exprimate prin cuvinte, emoții, 
sentimente şi acțiuni, sunt emisii de câmp energetic ale 
creierului. 

Am discutat deja toate efectele ce decurg din natura 
gândurilor noastre. Ceea ce doresc să subliniez acum 
este modul în care unele cuvinte ne decid destinul. 

Spuneam anterior că noi ne creăm propria realitate, 
în funcţie de capacitatea de înţelegere, de instrucția şi de 
interesele pe care le avem, optând pentru una dintre 
multiplele variante existente potențial în universul 
cuantic. Alegerea pe care o facem prin gânduri şi 
comportament reprezintă destinul nostru. Cuvintele, 
emoțiile, credințele, obiceiurile şi acțiunile noastre sunt 
materializate în celulele noastre, în carnea noastră, în 
destinul nostru. 

Motorul, instrumentul care materializează 
conținutul gândurilor noastre este ADN-ul prezent în 
toate celulele. De la gând la ADN, calea este directă şi 
foarte scurtă. Avem în ADN gene active şi gene inactive. 
Kazuo Murakami, Joe Dispenza şi mulţi alții ne spun că, 


prin meditaţie, noi putem activa genele sănătății, ale 
fericirii, putem vindeca boli şi crea noi disponibilități 
intelectuale, psihice şi fizice. 


Joe Dispenza spune că fiecare idee nouă, emoție 
nouă, credință nouă, gând nou activează şi dezactivează 
80 % din gene. Genele reglatoare ale altor gene, într-un 
sens sau altul, au nevoie de numai 3 secunde, după 
cum, pentru a forma o rețea neuronală nouă ca suport a 
ceea ce gândim şi experimentăm, o sinapsă nouă 
(conexiunea dintre neuroni) se realizează într-un timp de 
la 4 minute la 4 ore. 

Am citat aceşti timpi necesari modificărilor din 
creier pentru a înțelege cât de receptiv este creierul şi 
cât de repede putem avea prin ceea ce gândim un efect 
favorabil sau nociv. Schimbând gândirea, ne schimbăm 
destinul. 

Barbara McClintock (SUA), distinsă cu Premiul 
Nobel (1983), a adus informaţii noi în genetică, arătând 
cum stresul schimbă (comută) poziția genelor din 
cromozomi şi reduce dimensiunea telomerilor. 

Cu fiecare diviziune celulară, telomerii, care sunt 
proteine protectoare dispuse la capetele cromozomilor, 
îşi reduc dimensiunea. Scurtarea telomerilor înseamnă 
scurtarea concomitentă a vieţii. 


Un pragmatism american. Miracolul Dispenza 

Joe Dispenza (SUA), care a prezentat câteva 
conferinţe şi la Bucureşti, este printre cei despre care se 
poate spune că şi-au reconstruit corpul şi viața în acord 
cu ideile pe care le susțin teoretic. La vârsta de 20 de ani 
are un accident grav de circulație, soldat cu zdrobirea 
întregii coloane vertebrale. A refuzat intervenția 
chirurgicală care i s-a propus pentru că nu i s-a 


garantat recuperarea completă. Povesteşte cum, în 
disperare, a ales calea autovindecării prin intermediul 
propriei sale minți. Imobilizat complet la pat, şi-a 
reprezentat imaginea fiecărei vertebre, pe care a 
reconstruit-o mental meditând câte două ore de două ori 
pe zi. După 9 săptămâni era complet refăcut, reluându- 
şi activitatea. Ascultându-l şi citind ceea ce a scris, Joe 
Dispenza mi-a lăsat impresia celei mai pertinente 
aplicaţii a conceptelor teoretice din fizica cuantică în 
viața practică. Din nou, pragmatismul american se 
dovedeşte a fi eficient. 

Prima noastră relație cu câmpul cuantic se face, 
după cum ştim deja, prin conştiinţă, care are 
capacitatea de a converti energia cuantică invizibilă în 
particule vizibile. Reconstruirea corpului nostru va 
începe prin conştiinţă, de la cuante la molecule, din 
lumea invizibilă spre dimensiunea vizibilă. Acolo, în 
profunzimea cuantică, sunt prezente în formă potenţială 
toate disponibilitățile de care avem nevoie. Conştiința 
este singura noastră instanță care are acces acolo, iar 
aceasta nu are la dispoziție ca instrumente de lucru 
decât gândurile exprimate prin cuvinte, idei, emoții, 
sentimente, comportament. Sunt însă instrumente 
perfect valabile şi suficiente pentru ceea ce avem noi 
nevoie. 

Mai ştim, de asemenea, că avem un creier prin 
excelență informaţional, aflat în continuă schimbare sub 
acțiunea minţii noastre, ca şi a altor factori interni şi 
externi. 


La gânduri noi - reţele neuronale noi 

Schimbarea modului de gândire care ne-a periclitat 
sănătatea se bazează pe un mecanism foarte simplu: 
schimbarea vechilor rețele neuronale care au constituit 


suportul vechilor idei, experienţe, emoții, imagini, 
obiceiuri etc. 

Noile idei, experienţe etc. Îşi vor construi ca suport o 
chimie proprie şi o altă rețea neuronală. 

Devenim în acest mod creatorii noii noastre fiinţe. 

Este nevoie, în acelaşi timp, să renunțăm la vechile 
obiceiuri şi la modul de gândire din trecut pentru a nu 
întreține şi suportul lor anatomic din creier. De aici vine 
şi îndemnul de a trăi numai în prezent, părăsind total 
trecutul. 

Prezentul construieşte viitorul şi destinul, sănătatea 
pe care ne-o dorim, performanțele creierului pe care ni le 
visăm. 

Toţi comentatorii din domeniu recomandă să evităm 
gândurile axate pe dureri, întâmplări nefericite, frică etc. 
pentru a nu reveni la vechiul creier, mai exact, la vechile 
rețele neuronale. 

l-am sfătuit întotdeauna pe studenții mei să-şi 
îmbrace noțiunile pe care le au de învăţat în căldura 
emoţiilor, a afectivității. Încălzite la focul emoţiei, 
întotdeauna elementele de ordin cognitiv se rețin mult 
mai bine. Memoria afectivă este mult mai bună decât cea 
cognitivă. De aceea amintirile plăcute nu se pot uita şi 
nici nu trebuie. Sunt cei mai buni prieteni, care la vreme 
de restrişte ne înfrumusețează singurătatea, făcând-o 
mai uşor de suportat. 

Această ultimă afirmaţie ar putea contrazice 
recomandarea de a renunţa la trecut. Da, dar este vorba 
de trecutul nefericit, de experienţele care ne tulbură şi 
anulează efortul de a ne schimba. Este nevoie deci să 
ştergem din memorie tot ce a fost rău în trecutul nostru, 
după cum ne sfătuieşte prof. dr. David R. Hawkins, un 
mare inițiat. Să ne iertăm pe noi înşine şi apoi pe ceilalți 


care au greşit față de noi pentru că, aşa cum scrie în 
marea carte a lumii, nimeni nu este fără de greşeală. 

Noile idei şi experienţe ne aduc o nouă chimie, noi 
activări de gene, noi rețele neuronale, un nou creier, un 
nou destin şi o nouă ființă. 

Dacă până nu cu mult timp în urmă genele 
însemnau obligatoriu şi un destin inevitabil, acum ştim 
că, prin mintea noastră, îl putem controla. 

În cursurile sale, Joe Dispenza recomandă ca 
modalitate de realizare a acestor deziderate practicarea 
meditaţiei, acest instrument prin care inițiații din Orient 
au obţinut performanţe neatinse încă de fiziologia 
clasică occidentală. 

Toţi comentatorii domeniului spun că nu există 
vârstă la care să nu ne putem schimba. Cu un 
amendament, aş spune eu. Cu cât suntem mai tineri, cu 
atât rezultatele sunt mai reuşite. Energia vârstei tinere 
conferă şi aici un mare avantaj. Personal, am adoptat 
tehnici de relaxare efectuate la jumătatea zilei, pentru 
recuperarea energiei consumate dimineața, începând de 
la vârsta de 26 de ani şi acest lucru îmi este de mare 
utilitate şi astăzi, mai ales când am de efectuat un efort 
intelectual important. 


Meditaţia ca instrument al schimbării modului 
de gândire 

Din mulțimea experienţelor referitoare la meditație, 
am preferat pe cea practicată de Joe Dispenza şi pe cea 
studiată de Andrew Newberg, profesor şi director al 
Centrului pentru Studii Integrate de Spiritualitate şi 
Neuroştiinţe al Universităţii Pennsylvania (SUA), Gregg 
Braden şi David Servan-Schreiber. 


În rândurile care urmează vom comenta experienţa 
demnă de reţinut a lui Joe Dispenza, iar în alt capitol le 
vom trata pe cele ale celorlalți autori. 

Meditaţia, care vine din Orient, este răspândită 
acum în mai toată lumea occidentală, deşi la început era 
hulită şi considerată fără acoperire ştiinţifică. În prezent 
i se dedică întâlniri ştiinţifice de prestigiu şi este 
studiată cu mijloace moderne. 

Şezând într-o poziție comodă şi nemişcați, timp de 
circa 40 de minute, cu axarea minții doar pe universul 
nostru interior, are loc o amplificare a potenţialului 
energetic cu o chimie corespunzătoare stării de bine, de 
sănătate şi de echilibru afectiv, prin eliberarea de 
oxitocină, dopamină, serotonină. 

Se crede că în momentul meditaţiei ne încărcăm cu 
energia adusă chiar din câmpul cuantic. 

Studiile efectuate asupra meditaţiei au relevat o 
sincronizare a ritmurilor celor două emisfere cerebrale 
cu o dominație a ritmului alfa. 

Starea creată de meditație este propice, de 
asemenea, organizării de noi rețele neuronale în funcție 
de noile deziderate pe care ni le propunem. 

Studiile prin  electroencefalografie şi imagistică 
efectuate de Richard J. Davidson au relevat la 
persoanele cu o practică îndelungată în aceste tehnici 
spirituale orientale, un ritm EEG foarte înalt, de tip 
gamma, şi o activare a ariei prefrontale stângi. 

Joe Dispenza este de părere că prin meditație 
aducem unda (informaţia) din câmpul cuantic şi o 
transformăm în propria noastră realitate. 

lată câteva sfaturi în plus pentru succesul 
meditației. 

+ Să nu fim agitati, supăraţi, deprimați. 


+ Să ne înarmăm numai cu sugestii pozitive a căror 
materializare să o vizualizăm cu convingere, fără nicio 
urmă de îndoială şi cu bucuria de a le vedea deja 
împlinite. 

e Unii autori recomandă să ne înconjurăm într-o 
atmosferă de lumină - utilă atât pentru protecție, cât şi 
pentru ajutorul oferit şi în această împrejurare, dar şi în 
oricare alta, mai ales când călătorim sau mergem în 
aglomeraţie mare. 

Fără excepţie, toată lumea recomandă ca în final să 
ne exprimăm recunoştinţa, multumind pentru dorinţele 
deja împlinite. 

Această ultimă recomandare merită să-i acordăm 
mai multă atenţie, având un sens foarte adânc. 

Pentru a înțelege mai bine fenomenul, voi aminti o 
scurtă poveste. 

Se spune că într-un sat dintr-o altă țară s-a 
îmbolnăvit grav un tânăr cu o instrucție modestă. 
Neexistând acolo niciun medic, nimeni nu ştia cu ce să îl 
trateze. S-a întâmplat ca în acea localitate să apară în 
vizită la cineva un psiholog. 

Aflând de această vizită, rudele bolnavului s-au 
gândit că, chiar dacă nu este medic, şi psihologul poate 
să le dea un sfat. Şi aşa a ajuns şi la tânărul bolnav 
acest psiholog. 

lată ce sfat i-a dat: timp de două săptămâni să nu se 
gândească la nimic decât la starea sa de om sănătos. Să 
se imagineze vesel, mergând, alergând, îndeplinindu-şi 
treburile lui zilnice, exact ca şi atunci când era perfect 
sănătos. Atât! Era singurul ajutor pe care putea să i-l 
ofere acestui tânăr bolnav, dar şi cel mai bun! 

Înţelegând bine ce are de făcut, tânărul şi-a pus 
imaginația la lucru şi, după cele două săptămâni 


recomandate, a devenit ceea ce şi-a imaginat: un om 
sănătos. 

Explicaţia este simplă: e un exemplu de imagerie 
mentală. Dar ascunde unul dintre mecanismele de 
funcționare extrem de importante ale creierului uman. 
La nivel de subconştient, creierul nu face diferenţa între 
real şi imaginar şi, în consecință, va pune în acţiune 
energia şi toate reacțiile chimice specifice realităţii 
sugerate. Este modul de funcţionare al imageriei 
mentale, despre care am discutat cu mai multe detalii şi 
exemple în lucrările deja publicate. 

Efectele sunt, trebuie spus, dependente de gradul de 
sugestibilitate, de puterea de implicare şi de voinţa de a 
persevera. În funcţie de structura fiecăruia, răspundem 
diferit şi la terapii diferite. 

Să ne reamintim: orice gând, emoție sau sentiment 
poartă în sine energia şi informaţia prin care sunt 
materializate, transformate în realitatea concretă, în 
funcție de finalitatea pozitivă sau negativă, au de 
asemenea o frecvenţă înaltă sau joasă. 


Vibraţia cuvintelor 

Cuvintele cu înaltă frecvență reprezintă un limbaj 
elevat folosit îndeosebi de inițiați. Cuvintele de joasă 
frecvență sunt cele de nuanţă vulgară şi cele care au o 
finalitate negativă (injurii, ură, blesteme, invidie etc.). 

Purtăm în permanenţă cu noi energia limbajului pe 
care îl folosim cotidian - de înaltă sau joasă frecventă. 
Modul în care ne dezvoltăm în anii copilăriei, caracterul, 
educația îşi pun amprenta prin atitudine, comportament 
şi limbaj. 

Romanele care descriu atmosfera din Franța şi 
Anglia secolelor al XVIII-lea şi al XIX-lea relevă un limbaj 
ceremonios, civilizat. Cultura acelui timp a strălucit prin 


frumusețe şi profunzime filosofică, dând naştere operelor 
considerate astăzi ca fiind clasice. 

Epoca noastră, aşa-zis postmodernistă, se complace 
într-o lume a anticulturii şi a vulgarității. Vibraţia sa 
este una foarte joasă explicând agitația de pretutindeni, 
atitudinea războinică şi patologia care face ravagii zilnice 
prin cancer, obezitate, diabet şi boli vasculare cerebrale 
şi cardiace. Repet: paradoxul lumii noastre constă în 
aceea că, prin civilizația tehnologică pe care am pus 
accent în defavoarea culturii umaniste, ne-am schimbat 
radical condiţiile de existență, dar prin bolile generate de 
efectele secundare ale aceleiaşi tehnologii (poluare, stres 
etc.) nu mai avem timp suficient să beneficiem de 
avantajele acesteia. 

Ni se aduce drept argument pentru binefacerile 
epocii actuale creşterea longevităţii. Dar se omite să se 
vorbească şi despre calitatea vieții actuale şi despre 
mulțimea celor care mor la vârste foarte tinere prin boli 
specifice adulților. O vizită într-o secţie de Terapie 
intensivă şi de Oncologie ar fi pe deplin concludentă. 

Solicitat doar de context, reamintesc ipostazele în 
care beneficiem de vibraţiile înalte, utile sănătății: 
comportamentul decent, onestitatea în tot ceea ce facem, 
calmul, generozitatea, optimismul, iubirea - în sensul 
acceptării semenilor -, blândețea şi bunătatea. Am 
discutat anterior şi despre una dintre virtuțile religiei pe 
care nu o putem ignora decât dacă reducem existența 
lumii doar la simțurile noastre, incapabile să vadă 
dincolo de substanța concretă. Este oare necesar să 
repet că, pe lângă fizica clasică, limitată la substanţă, 
este şi o alta, care descrie un univers situat dincolo de 
atomi, unde substanța ca formă fizică cunoscută 
dispare? 


Pentru unii oameni este foarte greu să se desprindă 
de gândirea valabilă la jumătatea secolului al XIX-lea. 


Nevoia de iertare 

Fără iertare nu există pace şi linişte sufletească. 
Opuse iertării sunt ura şi ruminaţia, care presupun 
menținerea unei stări de stres permanente. 

Nu revin asupra accepţiunii moderne a noțiunii de 
iertare, pe care am comentat-o anterior. Aş dori să 
amintesc însă despre marii iertători din istorie. 

Primul a fost, se înțelege, lisus. „lartă-i, Doamne, că 
nu ştiu ce fac”, a fost ceea ce a avut de spus la adresa 
celor care l-au ucis în cele mai cumplite chinuri. Este 
suficient să vedem astăzi mostrele de cuie grosolan 
construite din forjă şi ciocan, înfipte în mâini şi picioare, 
pentru a înțelege chinul răstignirii. 

Socrate a refuzat, la îndemnul discipolilor lui, să 
evadeze pentru a se salva de la moarte. A rămas senin în 
fața ei, acceptând-o cu demnitate. 

Se spune că în timpul unei vizite efectuate în locul 
în care era arestat, Socrate îşi consuma timpul 
încercând să înveţe să cânte la liră. Vizitatorul său îl 
întreabă: „La ce folos, Socrate, să înveţi să cânțţi din liră 
când ştii că ai să mori?” Şi iată răspunsul lui Socrate: 
„Să ştiu să cânt din liră înainte de a muri”. 

Nelson Mandela i-a iertat pe toţi cei care l-au ţinut 
în închisoare 26 de ani. La moartea acestuia, Obama, pe 
atunci preşedinte al SUA, a declarat: „Nelson Mandela a 
transformat ura în iubire”. Oare câtă forță îi trebuie 
unui om pentru un asemenea gest? 

În cartea sa Izvorul negru. Revelaţii la porțile morţii 
(Editura Nemira, 1998), Patrice Van Eersel scrie despre o 
tânără de 18 ani pe nume Golda. Eliberată de armata 
americană din lagărul nazist în care şi-a pierdut 


întreaga familie, Golda se întoarce în Germania pentru a 
îngriji copiii orfani ai celor care i-au ucis părinții. 

În cartea întoarcere din Lumea de Dincolo (Elizabeth 
Sherill, George G. Ritchie, Editura Adevăr Divin, Braşov, 
2014) ni se povesteşte despre psihiatrul american 
George Ritchie, care, în timpul celui de al Doilea Război 
Mondial a participat ca soldat în armata americană la 
eliberarea unui lagăr nazist şi a întâlnit acolo un avocat 
evreu cu o istorie impresionantă. Arestat în Polonia cu 
întreaga familie, formată din cinci membri, asistă cum 
toți sunt ucişi în fața sa. Are pulsiunea imediată de a se 
duce lângă familie să moară odată cu toți. Dar nu este 
ucis, pentru că ştia mai multe limbi străine şi aveau 
nevoie de el pentru a-l folosi pe post de translator în 
lagăr. 

Când G. Ritchie l-a întâlnit în lagăr, avocatul părea 
să fie împăcat cu sine în ciuda calvarului suferit în 
infernul de acolo. În discuţia pe care au avut-o într-o zi, 
acesta îi spune că, intrând în lagăr şi având libertatea de 
mişcare mai mare decât ceilalți nefericiți, prima sa 
tendință a fost aceea de a se răzbuna pe cei care i-au 
ucis familia. Dar un gând l-a oprit: cu ce este el mai bun 
decât ei dacă procedează la fel? Şi i-a iertat. De atunci a 
devenit un alt om, renunțând să răspundă la ură cu ură 
şi la rău cu rău. Călugărul Arsenie Papacioc de la 
Mănăstirea din Techirghiol a fost mulți ani deţinut în 
închisorile comuniste, dar a avut puterea să ierte pentru 
că, spunea el, cel care răspunde cu iubire la ură este de 
10 ori mai bun decât călăii săi. 

Oscar Wilde afirma că nimic nu îi supără mai mult 
pe duşmani decât faptul că îi ierti. Te dovedeşti superior 
lor. Răzbunarea este arma celor mici, care nu sunt cu 
nimic mai buni decât cei pe care se răzbună. 


Chimia şi câmpul nostru biologic 

Toate hainele, obiectele noastre, casa noastră, mai 
ales patul în care dormim poartă amprenta energiei 
noastre care este direct corelată cu chimia corpului 
nostru. 

Simțim imediat când intrăm într-o incintă (casă etc.) 
dacă acolo s-au certat cu puţin timp înainte oamenii ori 
dacă s-au comis crime. Am întâlnit persoane care au 
recunoscut calitatea energiei autorului unor tablouri şi 
am putut confirma cunoscându-l pe cel care le-a pictat. 


Atacul energetic al cuvintelor 

Cuvintele, expresiile cu conținut negativ conțin, se 
înțelege, energii de câmp negativ. 

Calomnia, insulta,  stiegmatizările, blestemele, 
batjocura constituie atacuri energetice la adresa 
persoanelor vizate. Sigur că, după cum spuneam, avem 
o receptivitate diferită şi ca urmare vom reacționa diferit 
când suntem confruntați cu aceste situații, dar în mod 
cert, sănătatea tuturor este afectată. 

La Domul Invalizilor din Paris, unde Napoleon îşi 
doarme somnul de veci, se pot citi şi aceste cuvinte care 
îi aparțin şi pe care le redau din memorie şi în traducere 
liberă: „Nu sunt atât de mândru de victoriile militare pe 
care le-am obţinut, cât sunt de legile justiției pe care le- 
am elaborat”, îmi amintesc, între altele, că el a 
recomandat ca inculpaţilor să nu li se lezeze sănătatea, 
ci legea să pedepsească doar infracțiunea. Marele jurist 
Cesare Beccaria, în studiul său a învederat, cu mai bine 
de un secol şi jumătate înainte, acelaşi lucru. Or, ce 
înseamnă decizia de a dezincrimina calomnia în anii de 
grație pe care îi trăim? Pur şi simplu un atac la 
sănătatea omului, pe care îl interzic toate legile 
precedente. Nu înseamnă că societatea actuală admite 


legi care vin în contradicție cu sănătatea noastră 
biologică şi psihică? într-un stat de drept, atât de 
trâmbițat astăzi, nu trebuie respectat şi dreptul la 
sănătate? Nu pentru acest motiv s-a prevăzut prin lege 
prezumția de nevinovăție, care presupune a nu se aduce 
acuze publice până ce justiția nu a dat un verdict? 
Acuzele nedovedite nu înseamnă calomnie, defăimare? 
Cine îi dă dreptul unui om, care, indiferent de funcția pe 
care o ocupă, este doar o ființă imperfectă, ca şi noi toți, 
să-şi aroge autoritatea de Dumnezeu şi să decidă asupra 
vieții şi sănătății altui om? Cine mai reface onoarea 
terfelită a celor defăimați pe nedrept? 

Cine mai redă viața celor care se sinucid sau mor 
prin accidentele vasculare generate de stres, după ce s-a 
dovedit că nu au avut nicio vină? Şi iarăşi mă întreb: de 
ce vrem să vedem sânge cu orice preţ, de ce suntem aşa 
de răzbunători, de cruzi cu semenii noştri? 


Cuvinte care ucid. 

În categoria cuvintelor care ucid sunt incluse, pe 
lângă calomnie şi defăimare, şi iatrogeniile şi obsesia 
îmbătrânirii. 

latrogeniile sunt boli sau suferințe psihice induse 
prin limbajul medical. Este o mare imprudenţă să spui 
unui pacient suspectat de o boală gravă: „in 6 luni 
mori!”, celor cu o posibilă suferință oncologică, sau: „în 6 
luni vei ajunge în cărucior”, celor care sunt suspectaţi 
de scleroză în plăci. Mai întâi, ceea ce se spune este 
neadevărat. Nimeni nu este Dumnezeu să poată da o 
astfel de sentință. Orice boală poate avea o evoluție 
imprevizibilă, inclusiv o remisiune spontană. 

În al doilea rând, astfel de sentințe au ca efect 
blocarea sistemului imunitar prin stresul generat şi îl 


privează pe bolnav de resursele lui naturale de apărare 
în fața bolii. 

De ce ideea de îmbătrânire ne poate chiar 
îmbătrâni? Pentru că, devenită o obsesie, ne însuşim şi 
energia specifică îmbătrânirii, mai propriu spus, pierdem 
energia specifică vârstei tinere. De aceea psihologii ne 
sfătuiesc să evităm aniversările şi să ne sărbătorim doar 
zilele onomastice. 

Am dat exemple în cărțile publicate de persoane care 
au înregistrat succese remarcabile în acest sens. 

Se spune despre Napoleon că ar fi scos din 
vocabularul său expresia „nu pot”. Posibil, dar nu 
pentru că s-ar fi temut de energia acesteia, ci pentru a 
lăsa supuşilor impresia că este atotputernic, că poate 
face orice vrea. 

Recomandarea unor psihologi de a evita şi noi 
această sintagmă este motivată tocmai de blocarea 
energiei subsidiare. 

lată câteva sfaturi care ni se dau de către psihologi, 
după opinia mea, foarte pertinente: 

+ Să nu insultăm pe nimeni. Dacă o facem, este şi în 
paguba noastră. 

e Nu te desconsidera pe tine însuți. Ceea ce crezi 
despre tine, acel ceva devii. 

e lubeşte-te mai întâi pe tine însuți şi apoi pe ceilalți. 
Cine nu se poate iubi pe sine nu-i poate iubi nici pe alții. 

e Nu-ţi atribui epitete negative: „sunt idiot”, „sunt 
incapabil”. 

+ Nu-ţi vorbi de rău copiii şi părinții. Aici cred că 
greşim cu toții. Credem că îi mobilizăm criticându-i 
aspru. În realitate, trimitem energii negative şi îi 
descurajăm. 

Se spune că blestemele părinților adresate copiilor le 
fac foarte mult rău. Este acelaşi mecanism ca mai sus. 


Aşadar, cuvintele, emoţiile, sentimentele, acţiunile, 
filmele etc. cu conținut negativ pot fi nocive pentru 
sănătatea noastră pentru că: 

e au o frecvenţă joasă; 

«atrag după sine energiile de acelaşi fel, adică pe 
cele joase; 

e devin un atac energetic şi pentru sine, şi pentru cei 
cărora le sunt adresate, perturbând energia de câmp a 
tuturor; 

e câmpul de energie înseamnă unde, iar acestea se 
împrăştie ca un nor în jurul nostru. Este comparat cu 
un nor de viespi iritate care ne înconjoară şi ne înțeapă. 


Cap. 6 - RELIGIA ÎN LUMEA MODERNĂ 


Cineva a spus că nu mai găseşte argumente în 
ştiinţele actuale pentru a-l apăra pe Dumnezeu. Regret. 
Eu găsesc. 

Pe de altă parte, suntem în plină campanie de 
secularizare, de dezdumnezeire şi nu ştiu dacă este mai 
puţin agresivă decât era în timpul comunismului. Cel 
puţin atunci nu era obligatoriu a se ascunde 
instrumentele unui cult pentru a nu deranja alte culte, 
în numele a ceea ce astăzi se cheamă „corectitudinea 
politică”. Comuniştii o numeau „politică de partid” şi 
Doamne-fereşte să fi ieşit din rândurile partidului! Se 
ştie ce anateme se aruncau în capul dizidenţilor. 

Să lămurim mai întâi noțiunea de secularizare, 
destul de vag explicată în unele dicționare. 

Secularizarea înseamnă - pompos -  laicizarea 
instituțiilor dintr-o societate dominată de religie. 
Instituţiile, ca şi o parte din oameni, îşi impun propria 
autonomie, independenţa față de religie. 

Este fără îndoială că, odată cu emanciparea de sub 
mentalitatea şi tradițiile comunităţilor rurale, prin 
cererea tot mai mare a forței de muncă de către 
industrie, aflată îndeosebi în oraşe, viața religioasă şi-a 
diminuat vizibil rolul. Dezvoltarea civilizaţiei şi a ştiinţei 
cu accentul pus pe ateism a contribuit mult la 
îndepărtarea unor oameni de Biserică. 

Teritoriul profanului a crescut semnificativ şi este şi 
acum în plină ofensivă, îngustând tot mai mult pe cel al 
sacrului, îndeosebi în Occident. 

Cu toate astea, într-o anumită parte a lumii, 
bisericile nu sunt goale. Pentru mulți oameni credința 


rămâne încă o nevoie fundamentală, mai ales pentru cei 
care sunt dezamăgiți de haosul fără precedent din 
societatea modernă. 

S-ar putea crede că cei care au încă nevoie de 
Biserică plătesc un mare tribut naivității. Dar sunt tineri 
şi vârstnici şi mulți intelectuali care nu pot fi suspectați 
de naivitate. 

I-aş împărți în două categorii pe cei care cultivă încă 
religia: cei care cred fără să aibă nevoie de explicații, şi 
cei care prin ştiinţă ştiu că există Dumnezeu. Există şi 
mulți intelectuali care nu sunt adepţii unei religii 
instituționalizate, dar care cred într-o rațiune cosmică. I- 
aş spune „religie cosmică”, fără ritualuri. 

Sunt atei care au un comportament decent în orice 
circumstanță, respectând normele etice de convieţuire 
socială. Am spus despre aceştia că îi respect mai mult 
decât pe cei care, ieşind din biserică, îşi reiau 
comportamentul suburban. Am scris, de asemenea, că 
lui Dumnezeu cred că îi sunt mult mai plăcuți ateii 
civilizați decât fariseii. 

În ultimă instanţă, religia autentică nu ne cere decât 
să avem un comportament decent. Avem acum multe 
argumente ştiinţifice în acest sens. 


Argumente în favoarea religiei 

Se spune de către contestatarii religiei că întreaga 
doctrină este o invenție a unor inşi interesați să 
exploateze o masă de oameni ignoranți. 

Sunt binecunoscute cuvintele lui Marx despre 
religie, pentru că erau citate în ţările din estul Europei 
până la idiosincrazie: „Religia este suspinul creaturii 
copleşite de nefericire, sufletul unei lumi lipsite de 
inimă, tot aşa cum este spiritul unei lumi lipsite de 
suflet. Religia este opiumul popoarelor”. 


Sunt de acord că nu întreaga doctrină a religiilor 
este primită ca revelație. Sunt şi „făcături” umane. Spre 
exemplu, este exclus ca ideea geocentrismului să fie o 
revelație. Nu ştia Dumnezeu unde a aşezat Soarele şi 
Pământul? Absurd. În realitate, era o simplă observaţie a 
aparentei mişcări a Soarelui în jurul Pământului, care 
era perceput ca fiind static, nemişcat. Şi în antichitatea 
greacă Aristotel şi Ptolemeu vedeau la fel Pământul, ca 
rezultat al unei gândiri naive. Până la Copernic nu aveau 
alte informaţii. Nu neştiința era de condamnat, ci 
cruzimea cu care au fost ucişi Hypatia şi Giordano 
Bruno, cu care a fost condamnat Galileo Galilei, acuzați 
de erezie la adresa Bisericii. 

Nici nu poate fi însă exclusă o bună parte din 
doctrina religiei. Să luăm ca exemplu religia creştină. 
Ideea că suntem doar o lumină condensată în materia 
din care totul este făcut e relativ recentă, aparținând 
ştiinţelor timpului nostru. Dar iată că această informaţie 
ne-a venit cu cel puţin 2.000 de ani înainte, prin 
revelația transmisă de religie, când Creatorul a ordonat 
Luminii: „Fiat Lux!” (Să fie Lumină)). Şi s-a făcut 
Lumina, care, fiind prima sursă, înseamnă că toate s-au 
făcut din aceea Lumină, inclusiv ființa umană. Au 
trebuit să treacă peste 2.000 de ani de evoluţie a 
cunoaşterii până când ştiinţa actuală să poată confirma 
ceea ce părea a fi o simplă afirmaţie fără suport real. Mai 
mult, s-a reuşit experimental să se transforme lumina în 
materie - substanţă - şi invers, materia a fost convertită 
în lumină - confirmând strălucit „zisa biblică” (sic!). 

În 2007, profesorul danez Lene Hau a reuşit acest 
experiment, publicat în numărul din 8 februarie 2007 al 
Harvard Gazette. 

În 2010, la Universitatea din Bon, se repetă aceeaşi 
experiență. O rază laser este adusă aproape de zero 


absolut (-273,15 *C) transformând-o în condensul numit 
Bose-Einstein. Prin procedeul invers, condensul Bose- 
Einstein este încălzit până se ajunge la forma luminii 
inițiale. 

Este interesant că această intuiție sau chiar 
informaţie despre Lumina primordială au avut-o şi alte 
tradiții spirituale din antichitatea elenă şi din Orient şi 
din alte zone ale lumii. Nu este de mirare că în toate 
templele lumina face parte din ritual. 


Lumina vie 

Pentru mine, cea mai impresionantă Lumină a fost 
cea pe care am văzut-o apărând la Sfântul Mormânt din 
Ierusalim în anul 2000, în preziua Paştelui, la ora 14.15. 
Prin orificiul cu un diametru apreciabil de 15-20 cm, din 
peretele lateral, dispus spre nord, a izbucnit un fascicol 
masiv de Lumină de culoare alb pur. A aprins 
lumânarea unui copil de 10-11 ani şi s-a proiectat în aer 
ca un corp material care nu se deformează la impactul 
cu zidul de aer. În primele minute nu era incandescentă. 
Lumea şi-o aplica pe față, crezând în proprietăţile ei 
tămăduitoare. 

La început am văzut doar plutind în aer nişte 
scintilații multicolore, asemănătoare cu cele care apar la 
aprinderea unui tub de neon. În secunda următoare a 
apărut Lumina din interiorul Sfântului Mormânt, odată 
cu nişte coloane groase de lumină care cădeau pe 
Mormânt, venind de sus, din turla Bisericii. 

Bernard Haisch (de la Universitatea din Wisconsin, 
SUA) susține că Universul este un fundal de lumină care 
umple totul şi din care s-a generat Universul. Lumina, 
spune el, a fost înaintea Universului, dar Lumina aceea 
era alta decât cea pe care o vedem acum. 


Împărtăşesc total această opinie, fiind convins că 
Lumina primordială, din care s-a făcut lumea, era una 
vie, diferită de cea fizică, accesibilă nouă. Şi cea pe care 
am văzut-o la Ierusalim în preajma Paştelui din anul 
2000 şi cea pe care am văzut-o când eram în 
convalescență, încă internat în spital, în anul 2003, 
după o boală gravă, erau de o culoare alb-auriu. 

Este interesantă şi forma luminii care mi-a apărut în 
spital. Era în jurul orei 10, în luna martie, într-o 
duminică, cu un cer plin de nori care ascundeau 
Soarele. În salonul în care eram internat era uşor 
întunecat. Dinspre fereastra situată în partea de est a 
camerei au început deodată să vină în interior nori de 
lumină în rotocoale care înaintau foarte încet, timp de 
minute bune, până ce au umplut tot spațiul. Apoi, la fel 
de lent s-au retras în ordinea inversă de cum au venit. 
Mi-au trecut atunci multe idei prin minte vizavi de rostul 
acestei întâmplări. Întrebând o persoană care se mai afla 
atunci în salon dacă vede acea lumină, mi-a spus că nu. 
Eram deci singurul său destinatar. Ce a voit să-mi 
spună? Multe se pot gândi. 

Argumentul Luminii generatoare de Univers 
menționat de toate tradițiile spirituale, ca şi de fizică şi 
de astrofizică, este esențial pentru a înțelege că religia 
nu a apărut ulterior, când societatea umană s-a 
structurat în mai multe straturi sociale cu scopul unora 
de a domina şi a profita de alții, cum zice Marx. 

Faptul că această Lumină primă, de la începuturile 
lumii deci, este confirmată de cele mai moderne ştiinţe 
mă autorizează să afirm ceea ce am mai spus deja, că 
religia a ținut loc de lege şi ştiinţă în vremuri fără lege şi 
ştiinţă. 

Şi fiindcă discutăm aici de apropierea dintre religie 
şi ştiinţă, trebuie să mai observăm că în toate dietele 


recomandate de  nutriționişti pentru menținerea 
sănătății este inclus şi postul, cu durată variabilă. 
Religia a recomandat postul pentru respectarea unor 
tradiții, iar ştiinţa, pentru beneficiul sănătății. Ambele, 
în final, servesc aceluiaşi scop. 

În continuare voi comenta ce alte elemente din 
conținutul doctrinar al religiei au astăzi un suport 
ştiinţific indubitabil, demonstrat experimental şi în 
practica vieţii. 


Vindecările prin religie 

Cel care spunea că nu a găsit argumente în zilele 
noastre pentru a susține actualitatea religiei este foarte 
probabil că nu le-a căutat. 

Într-o epocă a dezvoltării tehnologice în care aproape 
zilnic apare ceva nou, la care se face o reclamă 
insistentă, ocupând toate ecranele TV, şi într-o economie 
de consum excesiv, este fără îndoială că Biserica nu se 
mai află în prima linie de interes public. Cu toate 
acestea, Biserica îşi are încă utilitatea sa şi în ziua de 
astăzi. 

Sunt vindecări certe obținute numai apelând la 
ajutorul religiei. Nu le voi discuta pe cele care îi sunt 
atribuite lui lisus pentru că sunt prea îndepărtate în 
timp. Dar acestea nici nu pot fi negate, de vreme ce sunt 
astfel de vindecării petrecute sub ochii noştri. Voi 
reaminti cazul aviatorului Stavros Kalkandis (analizat pe 
larg în volumul în căutarea sensului pierdut, vol. II: 
Creierul şi noua spiritualitate), care este imposibil de 
explicat ştiinţific, şi fac această afirmaţie deoarece se 
înscrie în domeniul meu de specialitate - el fiind 
tetraplegic, adică paralizat complet la toate membrele 
prin răni de război. 


Stavros avea 18 ani când a participat ca aviator în 
cel de-al Doilea Război Mondial. Se vindecă după o 
primă rană soldată cu o hemoragie la nivelul măduvei 
cervicale. Din nou participă la lupte aviatice aeriene şi 
din nou este rănit, mult mai grav, în aceeaşi zonă, având 
drept consecință paralizia completă, mai întâi a 
membrelor inferioare şi apoi a celor superioare. 

De la Sanatoriul Militar din Atena, unde a fost 
internat, este trimis în 1947 la Howard Rusk, medicul 
personal al fostului preşedinte al SUA, Franklin Delano 
Roosevelt. Este internat de două ori, i se aduc medici de 
specialitate să-l trateze, dar totul este fără niciun 
rezultat. 

Timp de 24 de ani, complet paralizat, fără 
posibilitatea de a-şi mişca mâinile şi picioarele, rămâne 
în sanatoriul militar sub îngrijirea soldaților. La cererea 
sa, aceştia îl transportă cu targa la racla Sfântului 
Nectar ie de la Mănăstirea „Sfânta Treime” din Eghina. 

Ajuns a doua oară la mormântul Sfântului Nectarie, 
Stavros se roagă resemnat: „Sfinte, de data asta n-am 
venit să-ți cer nimic. Am venit să-ți dau, să-ți dau viața 
mea, să-ți dau toată ființa mea. Tu ştii mai bine ce 
trebuie să-mi dai. Dacă nu poți să-mi dai nimic, ajută- 
mă cel puţin să devin un bun ostaş duhovnicesc al 
Mântuitorului Christos. Învredniceşte-mă ca oriunde m- 
aş afla, fie în cărucior, fie pe picioarele mele, să devin 
pricină a slăvirii Sfântului tău nume”. 

După câteva zile de la această vizită are sentimentul 
că se va întâmpla miracolul vindecării aşteptate. 
Chemaţi, medicii săi curanți se declară sceptici: „Vă 
ţineţi de glume? Ştiţi bine că nu există nicio şansă de 
vindecare pentru boala dvs.”.. Sigur pe ajutorul divin, 
Stavros face însă dovada „reînvierii” în mijlocul 
personalului şi al bolnavilor din sanatoriu, adunați în 


Paraclisul construit din inițiativa sa. Despre momentul 
când a început să meargă am scris în cartea citată mai 
sus că: „Trăiau cu toţii incredibila clipă a minunilor 
săvârşite de lisus în vremurile biblice de la începutul 
creştinismului. După 24 de ani, sechestrat în 
închisoarea paraliziei totale, lanţurile îi sunt zdrobite”. 

Cazul de vindecare miraculoasă a  aviatorului 
Stavros Kalkandis a avut un mare ecou în presa vremii, 
Eghina devenind loc de pelerinaj. 

Eu însumi am vizitat de două ori Eghina, unde am 
văzut o mulțime de scrisori de mulțumire pentru 
vindecarea de boli grele (reprezentări în metal, plastic 
etc.), de organe vindecate şi după moartea Sfântului 
Nectarie în 1920. 

În cărțile despre Sfântul Nectarie, publicate şi la noi, 
în limba română, se pot citi multe mărturii ale celor 
vindecați îndeosebi de cancer. 

Revenind la cazul lui Stavros Kalkandis, după 
vindecare, în 1974, îi face o vizită în SUA binefăcătorului 
său, prof. dr. H. Rusk. În acel timp a avut loc un 
Congres Internaţional de Chirurgie. Profund impresionat 
de istoria lui Stavros Kalkandis, prof. Rusk îl aduce în 
fața participanţilor la acest congres spre a lua act de un 
asemenea... miracol. 

Aş fi foarte curios să ştiu cum ar fi explicat 
confratele meu neurolog Sam Harris (SUA), care este un 
neînduplecat ateu, acest caz, imposibil de explicat prin 
medicina actuală. 

Până în 1996, când a plecat să-i prezinte 
recunoştinţa sa Sfântului Nectarie în regatul luminii 
eterne, eroul nostru a îndeplinit acţiuni de misionariat. 

Analizând acest caz din punct de vedere neurologic, 
este imposibil de găsit o explicație ştiinţifică. Măduva din 
zona cervicală are un diametru foarte mic şi, odată 


distrusă total, ca în acest caz, nu are nicio şansă de 
vindecare, mai ales după un timp atât de îndelungat. 

Fibrele nervoase care comandă mişcarea şi 
sensibilitatea celor patru membre vin din creier şi trec 
prin acest spațiu îngust al măduvei cervicale. Odată 
distruse la acel nivel, paralizia e completă. Medicina nici 
astăzi nu este capabilă să vindece astfel de cazuri, cu 
atât mai puţin era la acea vreme. De aceea se şi spune 
că lui Dumnezeu nimic nu îi este imposibil. Omului, 
după cum vedem, da! 

Există şi multe mărturii ale unor oameni care l-au 
întâlnit pe Sfântul Nectarie pentru câteva clipe şi după 
moartea sa. În cartea lui Nicuşor Morlova, Sfântul 
Nectarie Taumaturgul (Editura Bunavestire, 2002), sunt 
multe relatări în acest sens. 

Le simt, de asemenea, atribuite astfel de vindecări şi 
capacități de clarvedere multor altor slujitori ai Bisericii 
- cum au fost Arsenie Boca, la noi, şi Sfântul Serafim de 
Sarov, la ruşi. Mai nou au apărut cărți despre viața 
Sfântului Luca, fost profesor de chirurgie, plecat dintre 
semeni în 1962 şi ale cărui moaşte sunt acum în 
Crimeea, la Simferopol. Pe seama lui sunt puse vindecări 
de boli grave, intervenţii chirurgicale, alături de alți 
confraţi, într-o manieră neobişnuită. 


Confruntarea dintre religie şi medicină 

Sigur că la nivel popular sunt multe legende 
confecționate din care este greu de distins adevărul. Mă 
întreb însă de ce nu se fac verificări prin comisii 
medicale instituite în acest scop, aşa cum se procedează 
la Lourdes de către Biserica Catolică. Sunt cazuri de 
acest gen urmărite de-a lungul mai multor ani. 

Întreb în numele ştiinţei medicale: de ce trebuie să 
rămână două lumi separate şi indiferente una față de 


cealaltă - una a medicinei academice, distante, şi alta a 
unor mase de oameni, mulți poate inocenți, însă alții 
instruiți, dar disperaţi că n-au găsit în medicina clasică 
ajutorul de care au avut nevoie şi acum recurg la orice 
altă soluţie în speranța de a avea o şansă? Sigur că la 
acest nivel fără pretenţii se poate naşte şi multă 
mitologie, dar să ne gândim că, indiferent de nivelul de 
instrucție al unei persoane, nimeni nu este atât de sărac 
la minte, încât să spună că s-a vindecat când este 
bolnav. 

Trebuie să observăm că vindecări „miraculoase” prin 
apel la religie nu s-au făcut doar aici, „pe Pământ”, ci şi 
în „Cer”, ca să mă exprim aşa. Studiul experienţelor din 
moartea clinică a relevat vindecări spontane, certificate 
de înşişi medicii curanți, prin declaraţii în care au 
descris cu documente medicale, elaborate prin internare 
în spitale, bolile în cauză şi constatarea remisiunii 
acestora prin revenirea din moartea clinică. Profesorul 
Eben Alexander, cercetător la Universitatea Harvard, 
descrie odiseea sa cu remisiunea din moartea clinică 
după o comă de 7 zile produsă prin encefalită cu E. coli. 
Creierul său a plutit realmente într-o masă de puroi, iar 
vindecarea sa instantanee la ieşirea din comă este un 
„miracol”. Şansa de a supraviețui după această boală şi 
mai ales fără sechele este constatată la un caz dintr-un 
milion. 

Anita Moorjani, după o suferinţă de 4 ani cu cancer 
limfatic, se vindecă după ieşirea din moartea clinică. 
Organismul său era total compromis, cu insuficiență 
funcțională la nivelul tuturor organelor interne, şi 
nimeni nu i-a dat nicio şansă de vindecare. Mărturia 
scrisă a medicului său curant confirmă miracolul acestei 
vindecări. 


Profesorii Raymond Moody, Pim van Lommel, 
Kenneth Ring descriu o mulțime de întâmplări de acest 
gen. Cel mai greu de înțeles mi se par a fi cazurile 
studiate de Kenneth Ring, ale nevăzătorilor care au 
afirmat că în timpul morţii clinice au „văzut? ce s-a 
întâmplat în jurul lor, afirmaţii confirmate ulterior prin 
martori. Vom mai discuta despre acest fenomen, greu de 
explicat, al vederii fără vedere. 

Este fără îndoială că vindecările prin religie simt 
mult mai rare decât cele care se fac prin medicina 
ştiinţifică. Nu întrunesc criteriul probabilității statistice 
pentru a fi confirmate ştiinţific. Dar raritatea nu 
înseamnă şi absența acestora, am mai spus. Pentru 
mine, dacă un singur om poate trece printr-un zid 
nevătămat, eu trebuie să caut o explicație ştiinţifică, nu 
să neg fenomenul pentru că nu are o relevanță 
statistică. Eticheta de „singularitate” pusă acolo unde nu 
avem o explicație nu mă satisface. Este ceva care există 
şi am obligaţia să-l înțeleg. 

Sunt vindecările prin religie o dovadă de existenţă şi 
a altei rațiuni, dincolo de cea umană? Fără îndoială. 
Sunt un argument ce nu poate fi negat doar pentru că 
nu se explică încă prin ştiinţa de care dispunem. 


Rugăciunea 

Pentru mulți sceptici, rugăciunea reprezintă vorbe 
aruncate în vânt. Dar iată că avem acum deja o mulțime 
de studii ştiinţifice care demonstrează contrariul. Reiau 
mai jos exemple deja citate pentru a fi înțeles în context. 

În SUA se uzează de practica rugăciunii pentru cei 
cu boli grave. Şi Eben Alexander, şi Anita Moorjani spun 
în cărțile referitoare la evenimentele pe care le-au 
traversat că au beneficiat de rugăciunile celor care s-au 
rugat pentru ei. 


Eben Alexander povesteşte că în timp ce se afla în 
comă „simţea” fluxuri de energie binefăcătoare venind 
din partea unui grup de persoane care se rugau pentru 
el. A ştiut atunci că va avea şanse de vindecare. 

La Harvard, Herbert Benson selectează două grupuri 
de pacienţi cu acelaşi diagnostic, unul pentru studiu şi 
altul pe post de martor. Unui alt grup de persoane din 
afara spitalului i se cere să se concentreze la o anumită 
oră pe ideea de vindecare a pacienţilor aflați în studiu, 
fără ca aceştia să ştie unii de ceilalți şi fără să se 
cunoască, timp de 10 zile. Rezultatele au fost 
semnificativ favorabile, cei din grupul de studiu 
vindecându-se într-un timp mai scurt şi cu o medicație 
mai redusă față de grupul martor. 

R. Gardner (1983) publică în The British Medical 
Journal rezultatele favorabile obţinute prin aceeaşi 
metodă în 3.500 de cazuri. 

Este interesant de sesizat aici că efectul pozitiv se 
obține indiferent dacă se folosesc cuvinte din registrul 
canonic sau din cel laic. 

Concluzia ce se desprinde de aici este aceea că 
rugăciunea nu e doar o credință naivă, ci un canal de 
transmitere a gândurilor noastre spre o instanță 
capabilă să ne răspundă favorabil. Indiferent de limbajul 
folosit - laic sau religios -, importantă este fervoarea, 
intensitatea emoției implicate în acel moment. Am avut 
ocazia să pot verifica ambele ipostaze şi să constat 
funcționalitatea lor. 

Am scris deja în cărțile mele, bazându-mă pe studii 
proprii şi pe literatura din domeniu, că gândul este o 
forță, una dintre cele mai puternice din Universul care s- 
a construit din gândul creator şi din Lumina vie, aceea 
care a făcut timpul şi spațiul, după cum spune Einstein. 


Gândurile noastre sunt emisii de câmpuri 
energetice, forme-gând, însoţite de informaţia care le 
materializează. În capitolul precedent, am menţionat că, 
în virtutea interconectării universale, gândurile noastre 
călătoresc ca unde până în cel mai îndepărtat „colț? de 
Univers, cum se exprima Werner Heisenberg. 

Unde se trimit aceste gânduri? La acele forțe de 
Univers capabile să rezolve solicitările noastre. Cum se 
numesc ele? Aşa cum le-au numit religiile. Doresc unii 
alte nume? Sunt liberi. Nu cuvintele contează, ci 
credința care le conferă puterea. 

Faptul că religiile au ştiut de această posibilitate a 
contactului cu Universul cu mii de ani înaintea ştiinţei 
este un argument în plus pentru ele. Sunt, dacă vrem, 
primele surse de cunoaştere, şi de aceea nu pot fi 
eludate sub acest aspect, chiar dacă, inevitabil, au avut 
şi multe erori. Este datoria noastră să alegem grâul de 
neghină. 

Un alt motiv de a pleda în favoarea religiei, cel puțin 
a celei creştine, este enunțarea legii morale pe care se 
sprijină Universul. 

În capitolul dedicat ştiinţelor neurocognitive, am 
descris codul etic al creierului. Dacă noi suntem creația 
Universului care, la nivel uman, vorbeşte prin creierul 
nostru şi acesta respectă un cod etic în funcționalitatea 
sa, atunci, prin extensia şi raportarea efectului la cauză, 
atribuim şi acestuia aceleaşi legități. 

Vom lua ca reper aici învățătura lui lisus, cel care 
pentru mine este modelul psihologic ideal al 
comportamentului uman. Dacă l-am fi ascultat în loc să- 
l răstignim, am fi avut 2.000 de ani avans în civilizație şi 
o cu totul altă lume decât aceasta, aflată în pragul 
sinuciderii. 


Modelul psihologic ilustrat de lisus prin viața sa şi 
prin învățăturile sale este fără niciun dubiu, benefic 
pentru sănătatea, pacea şi înțelegerea rosturilor lumii. 

Ceea ce ne-a lăsat lisus ca sfaturi şi învățături 
rezonează realmente cu datele celor mai noi ştiinţe ale 
timpului nostru. Au trebuit să treacă 2.000 de ani până 
să le putem explica ştiinţific. Oare cât timp ne va mai 
trebui să şi respectăm ceea ce ne-a dat? 

Să aducem în discuţie câteva exemple. În opinia 
mea, lisus ne-a lăsat două imperative supreme: iubirea 
şi iertarea. 

Contrar viziunii materialiste, cuvintele nu sunt doar 
simple simboluri verbale create pentru a ne putea 
exprima. 

Repet, spunând că, odată cu cuvântul, creierul 
nostru emite şi un câmp de energie şi informație menit 
să-i dea viață, finalitate şi substanță. Purtăm în 
permanență cu noi energia şi informaţia gândurilor, 
emoţiilor şi acțiunilor noastre. În funcţie de semnificaţia 
lor favorabilă sănătăţii sau nocivă, ADN-ul nostru va 
construi ceea ce am gândit şi făcut. Aceasta este biologia 
pe care nu o putem eluda. Prin efectul fizic, câmpul 
gândurilor noastre se va propaga sub forma undelor care 
îi influențează în bine sau rău, după semnificaţia 
acestora, pe semenii noştri şi, de asemenea, propagate 
în câmpul informaţional global al Universului, vom avea 
aceleaşi efecte. 


Iubirea 
In sensul christic, înseamnă pace, înţelegere, 
sănătate, fericire, vitalitate, succes În orice 


întreprindem. 


Iubirea rezolvă toate conflictele dintre oameni, aduce 
vindecarea sufletului şi a trupului, conferă sens 
existenței apropiindu-ne de finalitatea sa. 

Iubirea este forța de coeziune a lumii. 

Prin îndemnul „lubeşte-ţi aproapele!”, lisus anticipa, 
acum 2.000 de ani, conceptele fizicii cuantice şi cele ale 
neurofiziologiei emoţiilor. 


Iertarea 

Este condiția bunei conviețuiri între semeni. 

Nu poți fi în conflict continuu cu oamenii. Conflictul 
înseamnă stres şi stresul este sursa tuturor bolilor, a 
neliniştii şi a nefericirii. 

Conflictul nestins înseamnă ură, iar ura este în 
directă opoziție cu iubirea. Mai clar spus, prin chimia 
sa, ura purtată o lungă vreme în suflet înseamnă cancer. 
Nu este singura cauză a acestei boli cumplite, dar este 
una dintre ele. 


Singurul antidot al urii este iertarea şi iubirea 
necondiționată 

Ştim că nu este uşor să iertăm, deşi lisus ne-a dat 
această mare lecție de conduită morală. Trebuie să 
ținem seama însă că fiecare cuvânt, fiecare emoție îşi are 
chimia sa, iar chimia nu iartă nici ea şi dezastrele sale în 
organism ne costă foarte scump. Aşa că haideţi să o 
luăm înaintea chimiei urii, iertând! 

Am meditat mult la sensul sintagmei lui lisus: 
„Ajută-ţi aproapele!”. Dacă fiecare l-ar ajuta pe cel de 
lângă el şi s-ar continua gestul, fără oprire, la un 
moment dat cercul s-ar închide la cel de la care a plecat 
şi în acest fel am fi cu toții beneficiari. 

Un sens mai puţin cunoscut al iertării este acela de 
a constitui condiția vindecării. David R. Hawkins (SUA), 


profesor de psihiatrie, condiționa vindecarea de gestul de 
iertare, mai întâi a noastră, pentru propriile greşeli, şi 
apoi a celorlalți care ne-au oferit motive. 

Din punct de vedere biochimic, a nu ierta înseamnă 
a rămâne sub tensiunea stresului, care afectează mai 
întâi imunitatea, cu scăderea capacităţii de apărare şi 
creşterea eliberării de citokine proinflamatorii. 

Câtă vreme ne aflăm sub stare de stres, 
mecanismele noastre de apărare în fața factorilor care ne 
agresează organismul vor fi afectate. De aici am dedus 
formula care a circulat în media: „Dacă vrei să-ți vindeci 
o boală, împacă-te mai întâi cu vecinii cu care te-ai 
certat”. 

I se atribuie lui lisus sintagma: „Credinţa ta te-a 
vindecat”. 

Credința implică atât încrederea într-o forță 
transcendentă, cât şi încrederea în noi înşine, în 
propriile forțe de vindecare, cu care toţi ne naştem. Este 
o relaţie directă între starea noastră psihică şi sistemul 
nostru imunitar. Optimismul îl mobilizează, depresia îl 
demobilizează şi blochează pur şi simplu procesul de 
vindecare. De aceea, în orice boală, eventuala depresie 
trebuie obligatoriu tratată concomitent cu suferința 
somatică. 

În orice acțiune pe care ne-o propunem este nevoie 
de încredere în noi înşine, de optimism. Câmpul de 
energie aferent îndoielii şi fricii de a nu reuşi merge 
înaintea noastră şi ne blochează curajul şi şansele în 
ceea ce întreprindem. Chiar şi câinii ne simt când ne 
este frică. O citesc pe fața noastră şi este posibil ca şi 
chimia anxietăţii noastre să aibă impact asupra simțului 
lor olfactiv, cu mult mai dezvoltat decât al nostru. 

Optimismul, conştiinţa că se poate ne furnizează 
energia de care avem nevoie în acele momente şi, de ce 


nu, puterea gândului nostru, după cum am discutat mai 
sus, conectează acele forțe necesare vindecării sau 
împlinirii unor dorințe ce se înscriu în limitele bunului- 
simț. 

Este nevoie, de asemenea, să facem o distincţie între 
credinţă şi efectul placebo. 

Credința vizează vindecarea completă a unei 
suferințe, în timp ce placebo poate avea o eficiență de 
circa 35 %. 

Placebo are ca suport sugestia. Credinţa antrenează 
mecanisme mult mai profunde ale biologiei noastre. 

Altruismul, generozitatea au fost atitudinile care i-au 
atras pe mulți nefericiți ai sorții, cel puţin la începuturile 
creştinismului. Ce s-a întâmplat mai târziu, când unii 
au luat tot şi n-a mai rămas altora nimic, este o altă 
poveste, care va genera încontinuu conflicte sociale. 

Blândeţea, subliniată prin simbolul mielului, a 
marcat toată viața lui lisus, cu excepţia episodului din 
templu, când a fost înfuriat de lăcomia zarafilor. Este o 
dovadă că nimicnicia omului poate dispera chiar şi 
Cerul... 

Religia este, în esența sa, dincolo de formele 
instituționale, o componentă fundamentală a sufletului 
omenesc şi s-a născut odată cu Homo Sapiens, omul ca 
ființă gânditoare. Chiar şi omul de Neanderthal îşi 
îngropa morții. Şi ei practicau anumite ritualuri, cu circa 
50.000 de ani în urmă, dovedind că aveau capacitatea 
mentală de a-şi pune şi întrebări existenţiale. 

Şamanismul are o istorie de circa 6.000 de ani. 
Ritualurile şamanilor erau menite să-i pună în contact 
direct cu spiritele pe care le invocau. 

Reiau exemplul oferit în altă lucrare. Antropologul A. 
Stelter (1975) povesteşte că a asistat într-o comunitate 
de băştinaşi la tratamentul unui copil muşcat de un 


şarpe veninos. Zona sacră era sub un copac impunător 
situat în mijlocul colibelor. Odată cu copilul, care era 
intens marcat, cu edeme mari, a fost adus acolo şi 
şarpele. Şamanul şi-a început incantaţiile şi ritualul. 
Uimit, antropologul a văzut cum treptat copilul se 
dezumflă, iar şarpele a început să se umile până a 
crăpat. 

O incursiune în literatura şi tradiţiile spirituale din 
vechime ne arată preocupări pentru religie care nu au 
nimic cu alegațţiile cu caracter evident politic. 

Stanislav Grof citează o seamă de poeţi şi filosofi 
care de-a lungul timpului şi-au pus aceleaşi întrebări 
existențiale ca şi noi, mai ales referitoare la originea 
Universului. 

„A fost ceva perfect şi fără formă înainte ca 
Universul să se nască. 

În lipsă de alt nume Eu îi spun Tao Curge prin toate 
lucrurile înăuntru şi în afară”. 

(Lao Tzu, Tao Te Ching) 


O expresie aidoma gândirii moderne o întâlnim în 
secolul al XIII-lea la poetul persan Rumi („Dumnezeu nu 
este decât nimicul care intră în manifestare”) şi la 
cabalistul Ariei („Cum a făcut Dumnezeu să apară forma 
din nimic? Nefiinţa e ființă, iar ființa e neființă”), unde 
referirile sunt la „nimicul” din începuturi. 

Oricât de simple ar fi versurile şi oricât de 
nepotrivită ar putea să pară asocierea numelui Veronicăi 
Micle cu cele de mai sus, ea a spus un mare adevăr, 
scris pe crucea de la mormântul din incinta Mănăstirii 
Văratec - unde a murit în 1889, la scurt timp după cel 
care a nemurit-o cu adevărat, Mihai Eminescu: 

„Nimicul te aduce, 

Nimicul te reia, 


Nimic din tine-n urmă 

Nu va rămânea”. 

Şirul poeţilor care şi-au mânuit lira în versuri 
dedicate misterului existenței este imens. Poate că unul 
dintre cei mai cunoscuți a fost William Blake, prin 
versurile căruia suntem îndemnați „să vedem lumea 
într-un fir de nisip şi cerul într-o floare”. 


Einstein despre religie 

S-a vorbit insistent, mai mult la modul interogativ, 
despre „religiozitatea” lui Einstein. Am avut curiozitatea 
să adun câteva din rostirile sale despre acest subiect: 

e înapoia tuturor legilor cosmice rămâne ceva 
subtil, intangibil şi inexplicabil. Venerarea acestei forțe 
pe care nu o putem înțelege este religia mea! Din această 
perspectivă sunt un om religios”. 

+ „Există o cauză fundamentală a întregii existente”. 

Întrebat dacă crede că lisus a existat, răspunde: 
„Incontestabil. Nimeni nu poate citi Evanghelia fără să 
simtă prezența reală a lui lisus. Personalitatea lui 
vibrează în fiecare cuvânt. Niciun alt mit nu are atâta 
viață ca el... Sunt evreu, dar sunt subjugat de figura 
luminoasă a nazarineanului”. 

Şi o meditaţie cu mult miez: „Ceea ce mă interesează 
pe mine cu adevărat este dacă Dumnezeu a avut de ales 
în facerea lumii”. Sună ca şi cum ar fi fost obligat să ne 
creeze pe noi. 

La întrebarea: „De ce a creat Dumnezeu omul?”, s- 
au încercat mai multe răspunsuri. Pentru a se reflecta 
pe sine în noi; pentru a-şi admira opera prin noi; pentru 
a vedea de ce putem fi în stare, iar ceea ce a văzut 
probabil că l-a făcut să regrete... 


Am auzit pe cineva spunând că Dumnezeu a greşit o 
singură dată: atunci când a creat omul. Este singura 
ființă care îşi distruge habitatul, natura şi probabil şi 
Pământul cu totul. 

Ca mulți alți intelectuali care s-au distins printr-o 
operă de mare valoare, nu puţini dintre ei onorați cu 
Premiul Nobel, şi Einstein şi-a exprimat adeziunea 
pentru o religie cosmică, pentru esența sa manifestată 
printr-o rațiune supremă - cauză a armoniei, a originii şi 
a funcționalității lumii. 

Vizavi de întrebarea „ce a fost la începutul lumii?”, 
prin 1989 mi-a venit în minte o metaforă. Să admitem că 
înaintea momentului creației era o mare de energie 
netulburată de nimic, ca apa unui ocean fără valuri. 
Pentru a declanşa un act de creaţie era nevoie de două 
forțe contrarii şi complementare (plus şi minus). 

Şi acestea s-au produs printr-un simplu gest de 
Creator: proiectarea indexului în oceanul de energie 
primară, până atunci nemişcată. În acea clipă se naşte o 
undă cu două laturi opuse - ascendentă şi descendentă. 

Cu acest gest s-ar fi generat Creaţia. Lumea putea 
începe! 

În pictura lui Michelangelo de pe plafonul Capelei 
Sixtine, Creatorul întinde degetul arătător spre Adam, 
părând să spună „lată! Tu eşti creația mea!” 

Am văzut ulterior că metafora oceanului primar a 
fost gândită de mai mulți comentatori. 

Este des discutată teoria lui Gottfried Wilhelm von 
Leibniz (secolul al XVII-lea). Lumea este alcătuită din 
unități elementare numite monade şi fiecare conţine 
tiparul întregului. Este pentru mine o uimitoare 
asemănare cu principiile fizicii cuantice, pe care tinde să 
o anticipeze cu aproape 200 de ani Leibniz. 


Ştiu că voi revolta pe mulți fizicieni atei spunând că 
fizica cuantică, spre deosebire de cea clasică, 
newtoniană (deşi Newton nu era ateu), ne poate oferi 
argumente pentru înţelegerea religiei ca esență. În 
universul cuantic este acum întregul mister al existenței, 
originea tuturor lucrurilor. Explică mai întâi natura 
acelui nimic invocat la începutul Universului. Este nimic 
în sensul viziunii noastre despre „ceva”. Nu este o formă 
fizică, o substanţă, ci este doar o energie în care stă 
înfăşurată toată informaţia lumii. Exact aşa este şi 
natura câmpului cuantic, o energie non-fizică, non- 
gravitațională, dispusă sub formă de cuante aflate într-o 
continuă mişcare, continuă combinație, continuă 
ciocnire din care răsar alte entități, vin spre noi şi ne 
dau formele întregii lumi. 

Max Planck numea această informație Mintea 
materiei (Mind of matter). Universul există pentru că 
particulele care formează atomul, aflat la baza a tot ce 
există, sunt întreținute într-o continuă mişcare de 
„Mintea materiei”. Şcoala de la Princeton a numit-o 
Conştiința Cosmică. Pe vremea când am folosit pentru 
prima oară sintagma de Inteligență a materiei (prin 
1977), nu aveam nicio informaţie referitoare la ce scriau 
alții, în Occident, despre acest subiect. Ştim bine cum 
funcționa Cortina de Fier pe atunci. 

Cum să explicăm capacitatea de precunoaştere pe 
care o aveau Arsenie Boca şi Serafim de Sarov, ca să mă 
limitez doar la aceste două personaje? Cum să explicăm 
visul premonitoriu? 

Cei care l-au cunoscut bine pe Arsenie Boca ne 
spun că ştia dinainte numele celor care veneau la el, le 
spunea ce gândesc, ce situație au acasă, ce boli îi 
aşteaptă etc. Unul dintre cei care l-au cunoscut bine a 
fost Gheorghe Vâlcea din Comarnic. Mi-a povestit multe 


întâmplări neobişnuite de acest gen. Este mult discutată 
participarea lui Arsenie Boca la înmormântarea mamei 
sale în timp ce se afla în închisoare, adică fără ca el să 
părăsească incinta acesteia. Întâmplarea a şi iscat o 
mare vânzoleală în închisoare, pentru că, nefiind găsit în 
celula sa câteva ore, s-a crezut că a evadat. Când a fost 
găsit lângă gardul închisorii, gardienii spun că era culcat 
şi cumva într-o stare de somnolenţă. În realitate se afla 
în meditaţie, o stare modificată a conştiinţei în care 
participarea la ceremonia de înmormântare a mamei 
sale s-a efectuat doar cu corpul spiritual, nu şi cu cel 
fizic. Fenomenul se cheamă bilocaţie sau teleportare şi 1l- 
au avut mai mulți confrați călugări. I se atribuie şi lui 
Padre Pio şi de asemenea era bine cunoscut la vechii 
tibetani. 

Asupra fenomenului de clarvedere la Arsenie Boca 
sunt foarte multe mărturii. Ne-ar putea explica ştiinţa 
noastră materialistă prin ce miracol ştia deja părintele 
care dintre tinerii ce i-au cerut binecuvântarea, plecând 
la război, nu se vor mai întoarce, murind pe front? 

Şi dacă această capacitate nu este o banală ghicire, 
care este exclusă la demnitatea părintelui Arsenie Boca, 
nu ar trebui să înțelegem că viața noastră este mai întâi 
înscrisă într-o altă ordine, non-materială, la care unii 
dintre muritori au acces? 

Dacă există o cunoaştere de dincolo de creierul 
nostru, nu înseamnă că tot ceea ce ştim grație ştiinţei 
este departe de a reflecta întreaga realitate? Nu este un 
argument că trăim simultan în două lumi - una fizică şi 
o alta non-fizică, spirituală, din care venim şi în care ne 
întoarcem, deținătoare a întregii informații despre noi? 

Reamintesc o întâmplare povestită de Raymond 
Moody, prin care putem să înțelegem multe despre 
lumea de dincolo. 


În 1971, o doamnă din SUA are o urgenţă 
abdominală pentru care este internată în spital. Intrând 
în moarte clinică, întâlneşte un ghid care îi spune că se 
va vindeca şi se va întoarce pentru a-şi continua 
misiunea. Este atenționată că peste un timp va cunoaşte 
o persoană care va fi interesată de ceea ce i se întâmplă 
acum. Pentru a o recunoaşte, i se arată imaginea 
acesteia şi i se comunică numele. 

În 1975, după 4 ani de la episodul morţii clinice, 
cunoaşte o doamnă care i se recomandă cu numele de 
Moody. Sensibilizată deja de acest nume, îi cere să 
discute cu soțul său, Raymond Moody. 

Deducem din această întâmplare că în lumea de 
„dincolo” suntem deja cunoscuţi, cu nume, chip, 
misiune, trecut, prezent şi viitor. Când Raymond Moody 
nici nu publicase cartea sa Viață după viaţă, acolo, sus, 
cineva ştia deja că se va scrie. Probabil că această 
explicaţie a fenomenului de precunoaştere li se va părea 
celor sceptici o simplă fantezie. Îi invit pe toţi să ofere o 
altă explicaţie, dacă pot. 


Visul premonitoriu sau anticipativ 

Visul premonitoriu, anticipativ, precognitiv, pe care 
C.G. Jung îl numeşte semnificativ, se înscrie în ordinea 
aceluiaşi mister care pune în dificultate ştiinţa 
materialistă. 

Este corect, din punct de vedere ştiinţific, să 
afirmăm că mintea noastră nu poate reflecta decât o 
realitate însuşită prin învățare sau prin experiență 
directă de viată. Atunci, de unde ne vin informațiile prin 
care ni se anunță evenimente neconsumate, netrăite 
încă, din viitor? 

Jung ne spune că visul este un mesager. De unde 
ne vine acest mesager? Visele premonitorii sau profeţiile 


prin vis sunt menționate în scrierile biblice şi 
traversează lumea antică până la cea modernă. 

Personal, am avut vise premonitorii în toate 
situațiile dramatice de viață. Şi aveau o logică, dovedind 
că aveau o sursă, categoric, rațională. 

În toate evenimentele nefericite pe care le-am avut, 
eram lăsat să-mi consum otrava până la ultima picătură 
şi numai în noaptea precedentă zilei în care totul se 
termina eram anunțat de rezultat printr-un vis simbolic 
al cărui sens îl înțelegeam simultan în termeni reali. M- 
am gândit intens la acest aspect. Dacă aş fi avut visul în 
care mi se anunța un final fericit de la începutul dramei, 
evident, nu m-aş mai fi consumat psihic, dar nu, scopul 
visului nu era să trec nepăsător pe lângă eveniment, ci 
dimpotrivă, să-i simt amarul cu fiecare celulă, fie ca o 
pedeapsă pe care trebuia s-o ispăşesc, fie ca o lecţie pe 
care trebuia s-o învăţ. Anunțarea finalului fericit cred că 
era menit să-mi spună că deasupra capului nostru 
există o altă rațiune căreia nimic nu-i scapă. 


Lumea misterelor 

Sfântul Augustin spunea că misterul este ceea ce nu 
ştim încă. 

După Einstein, viața poate fi privită fie ca banală, fie 
ca mister. El prefera misterul, care ordonează, 
armonizează şi dă frumuseţea lumii. „Venerarea acestei 
forțe care ne depăşeşte înțelegerea este religia mea”, 
spunea Einstein. „Privind din acest unghi, eu sunt 
profund religios”. 

Acest ceva de dincolo de lucruri, ascuns, invizibil, 
care exprimă o inteligență, o logică, o rațiune, o 
structură coerentă şi funcţională - eu îl numesc 
Conştiinţță Cosmică sau Inteligența organizatoare şi 
coordonatoare de univers. Religiile îi spun Dumnezeu. Nu 


are importanță numele. Important este că acest „ceva” 
atotputernic şi atoateştiutor există. 

Revenind la formula Sfântului Augustin, trebuie 
spus că inițial, când oamenii nu cunoşteau cauzele 
naturale ale lucrurilor, totul era un mister atribuit 
teritoriului Sacru. Prin evoluţia cunoaşterii, oamenii 
încep să descifreze cauzele naturale ale unor fenomene 
şi teritoriul Sacrului se îngustează, în timp ce teritoriul 
Profanului se extinde tot mai mult. Indiscutabil, ştiinţa a 
devoalat multe mistere şi acest merit nu poate fi 
subestimat. Dar chiar şi după mai bine de 500 de ani, 
socotind 1543 ca anul naşterii ştiinţei actuale, când 
Copernic îşi publică opera, au rămas încă multe mistere 
nedescifrate. Oricât am dori să le dăm o față ştiinţifică, 
sursa lor ne scapă. 


Experiențele mistice 

În experienţa mistică, conştiinţa nu este alterată. Nu 
există amnezia postcritică, prezentă în epilepsie. 

Având conştiinţa păstrată, subiectul trăieşte 
concomitent în planul realității sensibile şi în cel în care 
se petrec scene cu caracter religios. 

Conţinutul religios captează întreaga atenție a 
subiectului, care îşi fixează privirea asupra a ceea ce 
vede, atras ca de un magnet. 

În toate cazurile pe care le-am comentat în cartea În 
căutarea sensului pierdut, vol. II, aş pleda pentru 
prezența unor experiențe spirituale care au fost urmate 
de acţiuni bine coordonate şi extrem de utile. Jakob 
Bohme scrie o operă filosofică valoroasă dictată din alt 
plan; Apostolul Pavel pune bazele creştinismului; loana 
d'Arc, în ciuda vârstei total neadecvate misiunii pe care 
şi-a asumat-o, a dat un rege Franţei. Fără excepţie, toţi 


par a fi ghidaţi de o supraconştiință în scopul 
îndeplinirii unei misiuni. 


Constantele fizice care condiţionează viaţa 

Robin Collins (2003), preşedintele Comisiei care a 
descifrat codul genetic, a fost impresionat de „reglarea 
fină a acestor constante” pe care le-a apreciat ca fiind o 
dovadă a rațiunii transcendente. 

Vom exemplifica prin forța tare de la nivelul 
nucleului atomic: dacă magnitudinea (mărimea) forței 
tari ar fi fost sub 0,007, hidrogenul nu s-ar fi format. În 
absența sa nu ar fi existat nici apa şi deci nici viaţa. 

Sunt menţionate circa 30 de constante fizice care 
condiționează viața şi care au condus la sugestia că 
Universul a evoluat de o asemenea manieră, încât să 
permită apariţia vieţii. 

Concepţia materialistă despre lume obţine un suport 
mai concret la jumătatea secolului al XIX-lea, când 
ştiinţele principale cu suport materialist, respectiv fizica 
clasică şi chimia, i-au oferit argumente. Un singur lucru 
era neclar: de unde vin omul şi viața în general. În acele 
vremuri ştiinţa căuta un substitut de Dumnezeu şi încă 
nu găsea. Din această dificultate o scoate Darwin în 
1859, publicând cartea Originea speciilor. Hazardul şi 
selecția naturală aflăm că sunt noii zei care au creat 
omul. Adepții actuali ai lui Darwin, neodarwiniştii, au 
adăugat doar intervenția în mecanismul evoluției a 
mutațiilor genetice aleatorii. Mai pe înțeles, ne-am 
născut cu toţii din întâmplare, ca şi Universul. Ce a fost 
înaintea „întâmplării” nu ne spune nimeni. 

Trebuie să admitem totuşi că „întâmplarea” a fost 
foarte inteligentă când a creat două sexe diferite, dar 
complementare, pentru a da startul la înmulțirea lumii. 


Imaginea lumii aşa cum o avem astăzi este 
rezultatul gândirii materialiste, care îşi atinge apogeul în 
secolul al XX-lea, numit şi „secolul tehnologiei”. Morala 
propagată de religie, atât cât a mai rămas din ea, nu mai 
face parte din obsesiile societăţii actuale. Filosoful 
francez Jean-François Revel ne spune că actuala criză a 
lumii modeme este în primul rând de ordin moral şi o vede 
ca un eşec al filosofiei occidentale care a golit de sens 
existența. 

Sunt biologi, unii chiar confrați de profesie, care, 
captivați până la fanatism de darwinism, încearcă să 
explice originea comportamentului moral prin interesul 
celui mai puternic de a concede viața adversarului 
învins într-o confruntare, nu din mărinimie sau din 
bunătate, ci pentru a-l folosi ca sclav. 

Cu o asemenea morală nu este de mirare că încă 
provocăm războaie de dominație, de impunere a orgoliului 
de stăpâni, că probabil avem încă un comportament ca 
pe vremea când eram în caverne - violenți, conduşi de 
instincte, şi nu de rațiune. 

Este de neînțeles acum, când avem argumente care 
pledează pentru o societate armonioasă, pentru un 
comportament generos, plin de înțelegere pentru semeni, 
de compasiune pentru suferința umană - argumente 
care vin nu numai din aria religiei, ci şi a ultimelor 
ştiinţe -, să gândim atât de anacronic, cel puţin cu 150 
de ani în urmă! 

Dacă facem o scurtă incursiune în istoria 
cunoaşterii umane, primul lucru care ne frapează este 
incapacitatea de a accede la adevărul despre sine. Omul 
este o ființă imperfectă. I-a trebuit să parcurgă mii de 
ani ca să se apropie abia astăzi de un adevăr doar 
parțial despre sine, şi nu total, dar suficient pentru a-i 


conferi posibilitatea de a-şi construi o soartă în acord cu 
psihologia şi biologia sa. 

A doua lecţie pe care o putem extrage din istoria 
trecutului este aceea că instrumentul prin care ne 
putem transforma este cunoaşterea. Două căi de 
cunoaştere s-au impus în timp: religia şi ştiinţa. Niciuna 
nu poate fi ignorată, fiecare având posibilități diferite. 

Aristotel şi Ptolemeu credeau că Pământul este 
static, iar planetele se rotesc în jurul său. Încă se credea 
că întotdeauna corpurile grele cad spre Pământ pentru 
că îşi au originea acolo şi tind să ajungă de unde au 
plecat. Fumul şi vaporii se urcau spre cer pentru că 
„doreau”, de asemenea, să se întoarcă de unde au venit. 

Johannes Kepler a avut mari merite ca astronom, 
descriind legile mişcărilor planetare, dar, cu toate 
acestea, credea în mod naiv că planetele se mişcă fiind 
„împinse de îngeri”. 

Isaac Newton şi-a luminat secolul, cum se spune, 
impunând ideea unui univers rațional şi predictibil, 
guvernat de legi naturale. Concepţia sa despre univers a 
fost valabilă însă numai pentru dimensiunea sa 
macrofizică vizibilă. Interconexiunea existentă la nivel 
cuantic, operarea principiului incertitudinii aveau să 
devină cunoscute abia peste 200 de ani, prin fizica 
modernă. 

În opinia mea, cea mai mare descoperire a fizicii 
cuantice în contrast cu ştiinţa fizicii newtoniene a fost 
constatarea experimentală a  interconexiunii tuturor 
lucrurilor din Univers. Ideea din fizica newtoniană că 
suntem separați, strict individualizați, fără nicio legătură 
între noi, contrastează fundamental cu realitatea 
descrisă de fizica modernă. Sunt convins că însuşirea 
acestei idei a avut multe consecinţe nedorite de-a lungul 
istoriei. 


Este interesant însă că, înainte de Newton cu 
aproape 1.700 de ani, lisus cunoştea această conexiune 
cel puţin la nivel uman atunci când le-a spus adepților 
săi: „Voi toţi sunteți frați, fii ai aceluiaşi Tată”. Prin 
evocarea acestui adevăr, lisus a redat demnitatea 
sclavilor din timpul său, care erau considerați de 
stăpânii lor aidoma animalelor domestice, dispunând de 
viața lor aşa cum doreau. lisus este cel care îi ridică pe 
sclavi la demnitatea de oameni şi vreau să cred că a fost 
unul dintre motivele esențiale pentru care mulțimile l-au 
urmat şi religia creştină a câştigat prioritatea între alte 
religii concurente la acea vreme. 

Am convingerea că acesta este momentul 
Adevărului, când religia îşi găseşte o explicaţie prin 
ştiinţele de ultimă achiziție - fizica cuantică, ştiinţele 
neurocognitive, experiențele morţii clinice şi experiențele 
extracorporale. 

De ce abia acum dispunem de această cunoaştere? 
Aş răspunde pentru că acum, mai mult decât oricând, 
este nevoie de o schimbare fundamentală, de o altă 
cunoaştere, de o altă gândire, o altă spiritualitate. 


Observaţii critice la adresa religiei 

Se spune că primele îndoieli în cuvântul Bibliei ar fi 
fost exprimate în momentul când, în secolul al XIV-lea, 
în Europa a izbucnit ciuma bubonică, din cauza căreia a 
murit un sfert din populația Europei. 

Întrebarea care s-a pus a fost: de ce odată cu familii 
întregi au murit şi copiii, care sunt suflete nevinovate? 
De ce a admis Dumnezeu aceste tragedii produse în 
masă? 

Sunt multe întrebările pe care le pun ateii, dar şi 
credincioşii dezamăgiţi de realitate. 


Dacă Dumnezeu este atotputernic, de ce nu l-a 
creat şi pe om perfect, aşa cum sunt alte creații, ca de 
pildă legile care guvernează sistemele planetare şi 
galaxiile? 

Când Noe l-a întrebat pe Dumnezeu de ce oamenii 
nu au fost făcuți perfecţi, ca îngerii, i s-a răspuns: „Noe, 
eu nu v-am făcut îngeri pentru ca voi să faceţi efortul de 
a deveni îngeri”. 

*De ce sunt lăsaţi oamenii să săvârşească răul când 
Dumnezeu i-ar putea opri? Pentru că ni s-a dat liberul 
arbitru, se spune, necesar pentru a opta între bine şi 
rău, dându-ne astfel posibilitatea de a evolua prin liberă 
alegere. 

Aici am motive să intervin. Eu cred că sunt două 
modalități de a supraveghea şi a gestiona omenirea. 
Marea majoritate funcționează asemenea unui ceas 
deşteptător care sună la ora dorită de noi. 

După ce fixăm ora de trezire şi întoarcem arcul 
seara, până dimineaţa nu ne mai ocupăm de el; va suna 
singur. Pentru oamenii care au însă misiuni foarte 
importante pentru mersul societăţii, cum ar fi 
transmiterea unor idei, rolul lor în schimbarea unei 
istorii, crearea unor invenții, scrierea unor opere menite 
să transforme destine - liberul arbitru este mult mai 
limitat, pentru că ce trebuie să facă ei şi nu este dus la 
îndeplinire nu va mai fi făcut niciodată de nimeni. 
Fiecare operă poartă amprenta, semnătura, stilul unui 
autor destinat anume. 

Când, în virtutea liberului lor arbitru, cei cu misiuni 
importante se abat de la ceea ce au de făcut, sunt 
obligați, uneori prin mijloace foarte dure, să-şi ducă la 
bun sfârşit misiunea. Fiecare dintre noi vine aici cu un 
rost, cu o misiune, mai importantă sau mai puţin 


importantă. Când ne este prea greu, ne trimit ghizi ca să 
ne ajute. 

e Chiar şi unii slujitori ai Bisericii sunt nedumeriți 
de anumite versete din Vechiul Testament. 

lată câteva extrase din Vechiul Testament citate de 
Carl Sagan în Lumea şi demonii ei. Ştiinţa ca lumină în 
întuneric (Editura Herald, Bucureşti, 2015, p. 339): 

«În Cartea lui Iosua Na vi scrie că este celebrată 
exterminarea în masă în diferite oraşe din Canaan a 
bărbaţilor, femeilor, copiilor şi chiar a animalelor 
domestice: „Iosua (...) a omorât toată suflarea, cum 
poruncise Domnul Dumnezeu lui Israel” (Cartea lui 
Iosua Navi, 10:40). 

Despre ucideri în masă ni se vorbeşte şi în cartea lui 
Saul şi a Esterei. În Exod este interzisă uciderea. În 
Levitic ni se cere să iubim aproapele ca pe noi înşine, iar 
în Evanghelii se cere să ne iubim „duşmanii”. Dorind să 
fie imparţial, C. Sagan nu iartă pe nimeni, spunând că 
despre ucideri în masă, acte de incest şi sclavie se 
găsesc menționări aproape în toate religiile. Este fără 
îndoială că buna credință a unui credincios este pusă la 
grea încercare când citeşte aceste orori săvârşite în 
numele religiei. 


De ce persistă Răul în lume? 

Tema Răului este frecvent evocată ca un 
contraargument la adresa religiei, care propovăduieşte 
Binele. 

Tot ceea ce există în natură are o parte luminoasă şi 
o alta întunecată. Orice atitudine, gând, sentiment, 
acțiune se înscrie într-un registru pozitiv sau negativ. 

Întâlnim Răul ca gândire şi acțiune opusă Binelui la 
nivel colectiv, individual şi în natură. 


Orice gând, sentiment, acţiune cu conținut negativ 
poate genera distrugere dezordine, drame, crime, 
războaie, haos. 

Consecințele lor sunt de ordin biochimic, la nivelul 
organismului propriu, şi de ordin fizic, la nivel de 
Univers. 

Gânditorii antici ai medicinei tradiționale chineze au 
sesizat antiteza dintre aspectele pozitive şi cele negative 
specifice tuturor fenomenelor din natură, pe care le-au 
numit Yin şi Yang. Existenţa lor este necesară pentru 
unitatea funcțională la nivel de echilibru. Simbolul lor 
grafic exprimă excepţional unitatea acestui echilibru - 
un cerc cu două jumătăţi, alb şi negru, fiecare tinzând 
spre cealaltă şi, în acelaşi timp, fiecare conţinând în 
interiorul său o mică parte din cealaltă. 





Simbolul Yin şi Yang 


Exemplele sunt numeroase: alternanţa zi/ noapte; 
cald /rece; dreapta/stânga; sus/jos. 

Deducem de aici că Binele nu poate exista fără 
contrariul său, că ce este pozitiv are nevoie de negativ 
pentru acțiune şi echilibru. Se înscrie, cu alte cuvinte, în 


logica naturii, a Universului. Nu este nimic de obiectat 
până aici. Dar când negrul înlocuieşte complet albul, 
când întunericul învinge lumina, când frigul anihilează 
căldura, cum ar fi, spre exemplu, în „iarna atomică”, 
unde lumina şi căldura Soarelui ar fi complet şi pentru 
lungă vreme blocate în drumul lor spre Pământ, atunci 
negativul nu ne mai este util! 

Ca în toate lucrurile de pe Pământ, semnificaţia, 
intensitatea şi durata unui fenomen este ceea ce 
contează, ceea ce conferă o finalitate utilă sau nocivă. 

În cartea sa Jocul cosmic, Stanislav Grof aminteşte 
ca manifestări ale Răului din lume: masacrele din 
războaie, torturile şi crimele Inchiziției, lagărele de 
concentrare naziste, cele două războaie mondiale care 
au ucis, se spune, mai mult decât în întreaga istorie 
precedentă a acestora. 

O vizită la muzeele din Occident în care sunt expuse 
instrumentele de tortură ale Inchiziției lasă cea mai 
oribilă impresie despre ce a putut inventa omul - 
împotriva omului - în numele lui Dumnezeu. 

Carl Sagan, în cartea citată mai sus, relatează 
modul în care se desfăşurau procesele Inchiziției 
împotriva unor oameni nevinovați acuzaţi de vrăjitorie 
sau erezie, în oraşul german Wurzburg, în anul 1631. 

Mărturia îi aparţine lui Friedrich von Spee, călugăr 
iezuit care, înainte de a fi arestat pentru aceste 
dezvăluiri, a murit răpus de ciumă. Aş spune, mai 
degrabă, că s-a lăsat contaminat de ciumă, ştiind ce-l 
aşteaptă. 

Cei care judecă cred în superstiții, în calomnii şi în 
bârfe. La simple zvonuri sau la denunțul unor inşi 
cumpăraţi, josnici şi depravați - care, bineînțeles, au şi ei 
câteva firmituri ca răsplată a nimicniciei lor -, aduc în 
fața justiției persoane nevinovate sau pentru acte 


minore. Orice fantezie a unui nebun sau calomnie din 
răutate sau răzbunare constituie dovezi suficiente. 

Când nu sunt dovezi, se merge pe prezumția de 
vinovăţie, şi nu de nevinovăție. Dacă cineva dorea să 
distrugă o persoană, avea toate mijloacele să o facă. Şi 
dacă cei acuzați mărturisesc sau nu, sentința este 
aceeaşi: moartea. 

Motivele erau total ridicole. Dacă o femeie acuzată 
de vrăjitorie avea o viață normală, era totuşi vinovată, 
pentru că sub o viaţă virtuoasă vrea să-şi ascundă 
păcatele; dacă era speriată, însemna că se ştia vinovată; 
dacă nu era speriată, însemna că simula curajul. 

Oricine putea fi acuzat. Au condamnat mame cu 
copii abia născuți, fiind şi ei ucişi; o adolescentă, pentru 
că ştia mai multe limbi străine; o copilă de 8 ani, o soră 
mai mică a acesteia; o fată foarte frumoasă, pentru vina 
de „a fi frumoasă”; o fetiță nou-născută; o fată oarbă etc. 

În Anglia, o femeie cu fiica sa de 9 ani au fost 
spânzurate pentru vina că „au dezlănţuit o furtună 
scoțându-şi şosetele din picioare”!!! 

Un motiv şi mai grav de ardere pe rug decât 
vrăjitoria era erezia - abaterea de la dreapta credință în 
accepțiunea Bisericii timpului. 

Dacă un judecător nu marşa pe acuzele inventate, 
devenea el însuşi victimă. 

Slavă Domnului că astăzi, după 400 de ani de 


evoluție a civilizației, nu mai este aşa... 
* 


* * 
Îndepărtându-ne de ororile acelor vremuri 


întunecate şi absurde, revenim la realitățile zilelor 
noastre. 


Una dintre nedumeririle legate de religie este şi 
aceea a morții unor copii inocenți prin molime, foamete, 
războaie, crime, accidente etc. 

Geneza unei fiinţe umane presupune un travaliu de 
o extraordinară complexitate şi ingeniozitate. Dacă 
există un sens în toate, primit înainte de a veni pe lume, 
ce sens are moartea survenită imediat după naştere sau 
chiar în timpul acesteia? Parafrazându-l pe Pascal, care 
spunea că inima îşi are rațiunea sa despre care rațiunea 
noastră nu ştie nimic, şi în exemplul ultim citat aici, se 
poate spune că rațiunea noastră nu prea ştie nimic 
despre rațiunea de dincolo de noi. Una dintre întrebările 
la care nimeni nu mi-a putut răspunde este aceea a 
menținerii unei vieți prin sacrificiul altei vieți. Omul este 
omnivor şi se hrăneşte inclusiv cu animalele pe care le 
sacrifică. Sunt animale care trăiesc exclusiv pe seama 
altor animale, deşi, de vreme ce există specii exclusiv 
ierbivore, era posibil ca acest mod de hrănire să fi fost 
unic. 

Când vedem un pui de gazelă devorat cu violență de 
lei, tigri etc., ne întrebăm impresionați: de ce în natură 
nu există milă?! 

Alfred Kastler vorbea despre un conflict al 
finalităților, considerând că viața tuturor ființelor are o 
finalitate. Dar şi viața ființei care se hrăneşte prin 
sacrificarea altei ființe are o finalitate. Se naşte în acest 
fel un conflict de finalități, iar A. Kastler se întreabă: 
„Unde este în toate acestea Dumnezeul dragostei despre 
care vorbeşte lisus?” 

Când eram în Canada, am pus aceeaşi întrebare 
unui pastor care părea să fie foarte doct în profesia sa. 
Mi-a răspuns că nu ştie nici el. Probabil, a continuat 
dumnealui, undeva a intervenit ceva. 


Chiar şi în cazul vegetarienilor, viața se hrăneşte cu 
alte vieți. Este extrem de important aici de remarcat un 
aspect. Oamenii din comunităţile tribale, înainte de a 
consuma o plantă sau carnea unui animal, le cereau 
iertare şi permisiunea de a le consuma. Când citeam La 
mentalité primitive a lui Levy-Bruhl, credeam că gestul 
acestor oameni exprima o mentalitate primitivă, 
tributară gândirii magice, animiste. Acum înțeleg cu 
totul altfel lumea. Totul este interconectat şi, cum s-a 
spus, şi ruperea unei flori poate deranja o stea. 


RELIGIA ŞI SPIRITUALITATEA 

Am fost întrebat adeseori de ce vorbesc atât de mult 
despre spiritualitate şi de ce nu îmi este suficientă 
religia ca soluție unică de ieşire a lumii din impasul în 
care se află. 

Mai întâi, nu exclud rolul religiei în viața omenirii şi 
l-am subliniat prin ceea ce am scris. 

Religia este o cale de cunoaştere, asemenea ştiinţei, 
şi nu poate fi exclusă din această ecuaţie. 

Religia nu este doar o cale spre Divinitate, ci şi o 
trăire în acest spirit şi foarte mulți oameni au nevoie 
organică de acest sentiment, oricât de mare ar fi corul 
celor care, din diverse motive, neagă această funcție a 
religiei. Dacă funcționează, înseamnă că există, cu sau 
fără vrerea cuiva... 

Şi de ce atunci şi nevoia de spiritualitate? În primul 
rând, pentru că nu are limitările rigide, atât la nivel de 
concept, cât şi ca apartenenţă de grup, pe care le au 
toate religiile. 

Spiritualitatea nu exclude ideea de Divinitate pentru 
că tinde spre acelaşi țel, dar admite orice altă cale de a 
ajunge acolo. Am citit cărți scrise de către oameni ce ţin 
de Biserica ortodoxă dintr-o țară cu multe insule care 


anatemizau spiritualitatea orientală, atribuind-o forțelor 
opuse Divinităţii. Prin aceasta se neagă întreaga gândire 
şi cultură orientală, în care sunt valori de spirit 
inestimabile şi cu o vechime mult mai mare decât cea a 
filosofiei occidentale.  Vedele, Upanişadele sunt un 
exemplu. Să luăm ca ilustrare Imnul cosmogonic din 
Vede, referitor la începutul Universului, atât de genial 
versificat de Eminescu. Constatăm că nu este nicio 
diferență față de ipotezele astrofizicii actuale. Aidoma 
religiei creştine, gândirea orientală a intuit inclusiv rolul 
luminii în geneza Universului. 

Când toate aceste date au astăzi un suport ştiinţific 
real, cum pot fi negate, „afurisite”, ca să folosesc un 
termen adecvat? 

Sigur că, în orice practică în care sunt implicați 
oameni, pot fi erori şi derapaje, dar acestea ţin de firava 
condiție umană şi nu pot fi reproşate domeniului 
respectiv. 

Ideile valoroase ale unor oameni mari se transformă 
în pulbere când ajung pe mâna unor oameni mici. 

În opinia mea, filosofia lumii are doi versanţi - unul 
oriental şi altul occidental. Vreme îndelungată ştiinţa 
occidentală a pus sub semnul superstițiilor multe dintre 
informațiile venite din Orient. Acum sunt studiate în 
laboratoare şi introduse în practica medicală şi în 
psihologia dezvoltării! 

Spiritualitatea nu exclude religia, ci doar limitările ei 
conceptuale, refuzul de a accepta multe dintre 
descoperirile ştiinţei care sunt adevăruri de necontestat. 
În istoria ştiinţei de la Renaştere şi până acum, nu se 
poate spune că nu s-a făcut niciun progres în 
cunoaştere.  Spiritualitatea este deschisă oricărei 
achiziții ştiinţifice care se dovedeşte a fi utilă omului. 


Religia este  exclusivistă în ceea ce priveşte 
apartenenţa la un grup spiritual sau religios. 

Religia i-a declarat eretici pe toți cei care nu fac 
parte din aceeaşi confesiune sau care au îndrăznit să nu 
fie de acord cu toate condiţiile impuse adepților săi. 
Condamnarea la arderea pe rug, adesea doar pentru 
erezii inventate de către denunţătorii plătiți, a fost total 
contrară moralei creştine. 

Cruzimea de tip inchizițional s-a perpetuat şi în 
regimul de teroare instituit de Stalin, milioane de victime 
plătind cu viața. „Anatemizarea” prin sloganul abaterii 
de linia unei gândiri dirijate, impuse cu forța, o vedem 
din nefericire prezentă şi astăzi la „case” cu alte 
pretenţii! Este adevărat, interdicțiile sunt abia la început 
şi nu s-a ajuns încă la soluția lui Pol Pot, dar după 
modul în care ni se impune absurdul, este posibil orice. 

Noua Spiritualitate, despre care vom vorbi mai 
târziu, nu are nimic comun cu stigmatizarea oamenilor 
pentru aşa-zisele erezii. 

În cartea sa Jocul cosmic (Editura Antet, 1998), 
Stanislav Grof comentează câteva criterii care 
diferențiază conceptual Religia de Spiritualitate. 

e Spiritualitatea nu este o doctrină dogmatică. 

e Spiritualitatea nu are nevoie de intermediar între 
om şi Divinitate. 

+ Religia implică o instituţie oficială cu reguli precise 
de activitate. 

e Spiritualitatea nu impune interdicții, ci lasă o 
deplină libertate, fiind o alegere personală. 

Concluziile rezultate din experimentele psihologiei 
transpersonale nu sunt acceptate de către religie şi, din 
nefericire, nici de către ştiinţa materialistă, deşi au 
efecte terapeutice benefice în medicina modernă. 


Obsesiile, fobiile, atacurile de panică, unele afectări 
somatice îşi pot găsi vindecarea prin regresie 
transpersonală. Am asistat la Cursul de Psihologie 
Transpersonală al profesorului Brian Weiss, organizat la 
Roma în 2013, şi am putut să apreciez valoarea 
terapeutică indiscutabilă a acestei metode. 

Prin psihologia  transpersonală sunt explorate 
engramele din subconştient ale afecţiunilor care au 
relaţie de tip cauză - efect cu bolile actuale ale persoanei 
supuse regresiei. 

Experiențele psihologiei transpersonale ne vorbesc 
despre dimensiunea noastră spirituală, de conexiunea 
noastră cu o inteligență care transcende timpul şi ne 
relevă informații dintr-un alt statut biologic şi temporal 
al ființei noastre. 

Putem spune, în consecință, că Spiritualitatea ne 
aduce mai aproape de adevărul despre noi, uzând de 
toate achiziţiile ştiinţelor moderne. Este deci o cale strict 
necesară, despre care vom detalia mai târziu, spre 
adevărata cunoaştere şi ieşirea din criza morală a lumii 


actuale. 
* 


* k 


Este evident că nu putem să răspundem la toate 
întrebările care se referă la marea enigmă a originii şi 
sensului existentei noastre. 

Şi totuşi, chiar dacă ne-am limita doar la 
argumentele comentate în acest capitol, nu putem eluda 
realitatea lor. Confruntați cu exemple a căror explicație 
nu poate fi redusă la hazard, la condiția noastră fizică, 
suntem obligați să admitem şi alternativa originii 
transcendente a lumii. Demersul logic al evoluției 
pledează pentru „verbul primordial”, emis de o gândire, o 
inteligență, o Congştiință preexistentă. Pledează pentru 


un logos în care au fost înscrise modelul informațional şi 
sensul devenirii a tot ce există. 

Deşi suntem în plină eră a ştiinţei geneticii, după 
cum observa François Jacob, distins cu Premiul Nobel, 
plecând de la informaţia înscrisă în ADN, avem 
explicația genezei unei celule, dar nu şi a întregului 
organism, care se formează inițial prin segmente 
separate şi într-o ordine programată, urmând ca ulterior 
să se realizeze conexiunea dintre ele. 

Spre exemplu, inima apare în primele 3 săptămâni 
de gestație, iar creierul, după 3 luni. La apariția 
creierului sunt trimise fibrele nervoase care conectează 
viscerele (inimă, diafragmă, stomac etc.). Cum „ştiu” 
aceşti nervi să ajungă de Ia creier la organele destinate, 
traversând un drum foarte sinuos, printre alte 
formaţiuni anatomice? Este un mister care nu poate fi 
atribuit informaţiei din ADN, acesta funcţionând doar în 
interiorul celulei, şi nu în afara sa. 

O explicaţie posibilă. Suntem construiți după un 
model morfogenetic existent în câmpul conştiinţei. 
Informaţia precede materia, şi nu invers. Conştiinţa este 
organizatorul materiei, după cum au susținut mulți 
cercetători ai creierului, de la C.G. Jung la John Eccles, 
laureat al Premiului Nobel pentru studii în 
Neurofiziologie. 

În această idee trebuie să admitem că însăşi evoluţia 
biologică până la om a fost înscrisă mai întâi la nivel de 
informație, de model morfogenetic al lumii vii, existent în 
câmpul conştiinţei, şi nu la cel al ADN-ului sau al 


structurilor anatomice, cum se susține clasic. 
* 


* k 


Din când în când, în marea sa îngăduință, Creatorul 
se mai îndură şi de noi, cei plini de „păcate”, şi fie ne 


răspunde la câte o rugă, fie ne dă spontan câte un semn 
că există. Şi asta este cea mai mare certitudine pe care o 
putem avea. 

Dumnezeu există! 


Cap. 7 - SCURT DISCURS DESPRE SIMŢUL MORAL ÎN 
CONCEPȚIA DARWINISTĂ ACTUALĂ 


Reiau parțial acest subiect din al doilea volum al 
cărții în căutarea sensului pierdut datorită discuţiei 
aprinse în jurul acestei teme astăzi. 

La nivelul întregii lumi se caută soluţii de ieşire din 
marasmul moral actual. În acest context, biologii şi 
sociologii se întreabă dacă simțul moral are un 
fundament religios, unul cultural sau a apărut de-a 
lungul evoluției omului, înscriindu-se în genele sale. 

Mulţi comentatori actuali, convinşi neodarwinişti, 
susțin că morala nu trebuie să fie pusă în relație cu 
religia, pentru că, spun ei, religia nu are niciun 
fundament ştiinţific. Compasiunea, empatia - elemente 
componente ale simțului moral - trebuie excluse din 
dicționar şi din comportamentul uman pentru că nu au 
un suport ştiinţific. În concepţia biologiei evoluționiste, 
omul a apărut dintr-o întâmplare şi prin selecție 
naturală. Este deci un simplu accident al naturii, un 
animal ca toate celelalte pe care le vânăm fără reticențe 
morale, cum facem de altfel şi cu omul, care devine 
victimă a crimelor şi războaielor. 

Întrucât în capitolul dedicat Religiei am discutat 
argumentele care pledează, în opinia mea, pentru 
existenta unei rațiuni cosmice care a făcut obiectul 
marilor religii, nu voi mai reveni aici şi voi comenta doar 
argumentele „moralei” fără morală. 

Este fără îndoială că numeroasele conflicte dintre 
religii, actele de terorism puse pe seama fanatismului 
religios, campania insistentă de secularizare în lumea 


actuală nu pun în lumină favorabilă religiile, cel puţin ca 
organizare instituțională. 

Neurobiologi ca Jean Decety, consecvenţi adepţi ai 
darwinismului, susțin că de-a lungul evoluției biologice 
s-au format gene care controlează emoţiile negative, dar 
nu din motive altruiste, ci doar d in cele care ţin de 
supraviețuire. Era necesar să se prevadă atitudinea 
agresivă a adversarilor şi să se ia măsuri în consecinţă. 

Neurologul James Blair (SUA) este de aceeaşi părere, 
că cel care cruța viața unui adversar învins nu o făcea 
din motive morale, umanitare, ci pentru ca acesta să-i 
rămână îndatorat şi să se folosească de serviciile lui. Aşa 
crede că s-au format genele de suport ale aparenţei 
morale care, în realitate, nu reprezintă decât un simplu 
interes. 

Simțul echităţii este interpretat tot într-o notă 
biologizantă darwinistă, dar ceva mai concesivă. Nici 
acesta nu are o motivare morală - se putea altfel? ci doar 
nevoia de cooperare, de ajutor reciproc. 

Cooperarea o vedem aplicată şi de către alte specii: 
lupi şi lei, care vânează în grup, la insecte ca albinele şi 
furnicile, chiar şi la specii diferite care sunt avertizate 
prin strigăte de alarmă când apare un pericol. Simbioza 
dintre diferite specii de plante are acelaşi caracter. 

Dacă urmărim colaborarea dintre lupi sau dintre lei, 
constatăm aplicarea unei strategii foarte inteligente. 
Unul dintre membrii grupului sare la gâtul victimei, spre 
exemplu al unei antilope. Faptul că nu se mai desprinde 
din acea zonă ne spune că el pare să „ştie” că aceea este 
cea mai vulnerabilă, blocând respirația şi circulația 
sângelui spre creier. Ceilalţi membri ai grupului se luptă 
în acelaşi timp să doboare, prin greutatea lor, prada. 

Şi, în fine, să fie o dovadă de altruism la lupii care 
au crescut copii mici abandonaţi sau pierduţi în 


păduri?! Un copil care era ceva mai mare şi ştia să 
vorbească povesteşte că, pentru a-l determina să 
mănânce carnea oferită, o lupoaică a împins-o, pur şi 
simplu, spre el. 

Din fericire, sunt şi alte opinii contrare celor expuse. 

Joshua Greene crede că ne naştem cu simțul 
echităţii şi cu aversiunea de a face rău. Cel puţin unii 
copii ar avea înţelegere pentru suferința altor copii, fiind 
puternic impresionați. Este adevărat, sunt multe cazuri 
de copii ceva mai mari care şi-au scos frații mai mici din 
casa incendiată când adulţii erau plecați. Dar gesturi de 
acest gen întâlnim şi la multe animale - delfini sau câini, 
unii chiar maidanezi. 

Am vorbit despre cooperarea chiar şi dintre diferite 
specii de bacterii care comunică între ele şi îşi 
construiesc împreună o cuticulă calcaroasă de protecție. 

Este evident însă că există şi opinii rezonabile. 
Raymond Boudon vorbeşte despre o selecţie rațională în 
evoluție, în virtutea căreia nu se poate reduce ființa 
umană exclusiv la condiția sa biologică, ignorând 
dimensiunea spirituală, care ne defineşte ca oameni. 

În cartea în căutarea sensului pierdut (voi. II, Editura 
Eikon, 2008), spuneam că este inadmisibil să reducem 
morala la un simplu interes egoist când omenirea a dat 
o infinitate de dovezi de altruism, de compasiune, de 
înțelegere pentru suferința umană, înseamnă să 
ignorăm cultura, educaţia, bunul- simț şi dreapta 
credință a milioane de oameni de pretutindeni. Oare nu 
vede nimeni rezultatul acestei „morale” fără Dumnezeu 
care generează doar războaie, crime, terorism, violență şi 
o patologie pentru care nu ne mai ajung spitalele? 

Cine are interes să mențină această violentă 
continuă în societatea umană? Probabil, cei care fac 


războaie şi profită din plin de pe urma acestei gândiri 
păguboase. 

Mă întreb dacă cei care susțin aceste opinii sunt 
chiar convinşi de ceea ce spun sau sunt doar bine 
finanţați. Sunt oare conştienţi că prin teoriile lor oferă o 
justificare socio-biologică războaielor, care sunt mereu 
provocate şi întreținute? 

Epigenetica ne spune că nu suntem doar gene 
imuabile, ci şi rezultatul condițiilor de mediu pe care, în 
parte, le putem controla. 

Ştiinţele neurocognitive ne spun acum că suntem 
ceea ce gândim şi simțim. Gândurile noastre sunt 
celulele noastre. De unde atunci opinia că suntem 
tributari unei existente primare după o evoluție de multe 
mii de ani? Ne întoarcem la o epocă de primitivism? 

Experiențele morţii clinice, susținute cu argumente 
ştiinţifice, studiate cu mijloacele actuale de investigație, 
demonstrează că nu suntem simple ființe fizice apărute 
din întâmplare, ci creaţia unei entități spirituale care s-a 
întrupat pentru a experimenta condiţia fizică. 

O mostră de gândire păguboasă şi absolut 
periculoasă, cu implicaţii foarte adânci în existenţă, atât 
la nivel individual, cât şi al întregii societăți umane, o 
constituie ideea de excludere a conceptului de 
compasiune. 

Compasiunea, ni se spune, este o conduită impusă 
de religie, iar într-o lume secularizată, religia este 
abandonată pentru că nu ar avea un suport ştiinţific. 

Este total fals! Compasiunea este un concept cu 
nuanțe multiple, semnificând o atitudine de respect, de 
simpatie, de ajutor uman față de un semen aflat în 
suferință. Omul nu poate trăi singur, ca un sălbatic 
rece, amoral şi cu un suflet de piatră. Roata sorții se 


învârteşte încontinuu. Cel care astăzi exultă şi se simte 
fericit mâine poate avea nevoie de ajutorul altui semen. 

Egoismul nu este doar necuviința omului fără 
educaţie, ci şi o sursă de conflicte, de injustiții şi de 
suferinţe provocate altora. 

Pe de altă parte, compasiunea se înscrie în registrul 
comportamentului etic, moral, iar în virtutea ultimelor 
date ale ştiinţelor neurocognitive şi ale psihologiei 
pozitiviste, cultivarea acestor valori, aşa după cum am 
discutat deja, nu mai poate fi privită ca o simplă 
convenţie socială, ci este o condiție a propriei sănătăți, 
imprimată în ADN-ul propriu. 

Comportamentul arogant,  sfidător, agresiv se 
însoţeşte de o biochimie specifică stresului generator, 
mai devreme sau mai târziu, de urmări patologice, de 
ruinare a propriei sănătăți. 

Gândurile şi emoţiile noastre bune sau rele devin 
sănătatea sau bolile noastre. 

Fizica modernă este de asemenea în deplină 
consonanță cu concluziile ştiinţelor neurocognitive. 
Energia gândurilor noastre se propagă, după cum am 
mai spus, în spațiu, distorsionând sau, dimpotrivă, 
facilitând, în funcţie de semnificaţia lor, funcționalitatea 
lumii, atât la nivel social, cât şi la nivel cosmic. 

Avem, aşadar, o mulțime de argumente ştiinţifice 
care pledează pentru o lume a justiției, a bunului-simț şi 
a  comandamentelor morale susținute inclusiv de 
tradițiile spirituale. 

În concluzie, în fața atâtor dovezi ale originii noastre 
spirituale, ale implicării Conştiinţei extinse la Univers, a 
exclude dimensiunea spirituală din existența omenirii 
nu poate decât să-i aducă mari prejudicii. De aceea am 
susținut că este nevoie de o nouă gândire, de o Nouă 


Spiritualitate ca soluţie a depăşirii unui moment greu 
din istoria noastră. 


POATE EXISTA O MORALĂ FĂRĂ RELIGIE? 

Într-un dialog pe care Dalai Lama l-a avut cu mai 
mulți interlocutori occidentali din domeniul ştiinţei şi al 
culturii, s-a adus în discuție şi posibilitatea construirii 
unei morale fără religie, având în vedere gândirea lumii 
moderne şi postmoderne. 

Majoritatea lumii moderne trăieşte astăzi sub 
însemnul liberalismului, al economiei liberale care pune 
accentul pe proprietatea privată, pe individ şi pe 
libertatea sa nestingherită. A declara că este bine şi 
corect doar ceea ce îi este util individului, ignorând total 
interesele de conviețuire ale comunității umane, când 
ştim că, ştiinţific vorbind, nu s-a născut încă un om 
perfect, mi se pare a gândi nerealist. Mai mult, 
susținătorii acestei morale, deşi sunt conştienţi că 
imperfecțiunea umană poate merge până la suprimarea 
vieții şi a libertăţii altor oameni, declară că îşi asumă 
acest risc numai pentru a salva un principiu care în 
istorie, cu toate succesele în plan economic, nu a fost 
capabil să prevină cele două mari războaie mondiale, nu 
a putut preîntâmpina terorismul, crimele şi fanatismul 
care, iată, sunt expresia limitelor gândirii omeneşti. 
Acest principiu al economiei liberale nu a reuşit să 
rezolve nici marile discrepanțe economice dintre țări şi 
nici cele de la nivel social, dintre bogaţi şi săraci. 
Milioane de oameni suferă de foame şi se culcă flămânzi. 

Concret, majoritatea comentatorilor problemelor 
lumii actuale sunt în total acord că, deşi aflată în plină 
economie liberală, omenirea merge pe un drum greşit, 
implicând riscul autodistrugerii. Criza lumii actuale este 
una morală, spirituală. 


Morala presupune compasiune, înţelegere pentru 
omul aflat în suferinţă - atribute care sunt cultivate de 
religie, căreia îi este negat un fundament real. 

Preceptele religioase au fost înlocuite cu mult 
aclamatele „drepturi ale omului”. 

Cum sunt respectate drepturile omului deducem din 
motivarea tuturor războaielor la care suntem cu totii 
martori. 

Unii ideologi, mai pătimaşi, susțin chiar dreptul la 
sărăcie, la mizerie socială al celei mai mari părți a 
populaţiei sub pretextul că a te îngriji de soarta lor 
înseamnă să le încâlci dreptul la libertate! 

Mă întreb: până unde pot merge cinismul şi nebunia 
minții? în această viziune, şchioapă şi mioapă, 
societatea trebuie să-şi asume erorile indivizilor, inclusiv 
crimele, acesta fiind preţul plătit în numele libertății 
individuale. În acest context, mă întreb: cei ucişi nu au 
şi ei dreptul la viață? 

Să fie mai rău omul decât animalele, care ucid 
pentru hrană atât cât au nevoie să-şi astâmpere 
foamea? 


Câinii şi alte animale în postura de eroi 

Larry Dossey citează o mulțime de acte de „eroism” 
făcute de câini pentru stăpânii lor. Este plină literatura 
de astfel de exemple, eu însumi cunoscând multe din 
experiența personală. 

Am văzut filmată o scenă cu un câine care se afla cu 
stăpânul său pe un câmp când acesta a făcut un infarct 
miocardic, pierzându-şi cunoştinţa, întrucât în jur nu se 
aflau oameni, câinele a alergat câțiva kilometri până a 
găsit un om la care a început să latre şi să-i arate cu 
capul direcţia în care era căzut stăpânul său. În cele din 


urmă, acesta a înțeles ce vrea câinele, l-a urmat spre 
omul căzut şi l-a salvat, chemând ajutoare medicale. 

Sunt cunoscute cazuri de oameni salvați de către 
delfini, care i-au înconjurat pentru a-i apăra de rechinii 
care îi atacau. 

Despre câinii care au murit pe mormântul 
stăpânului, refuzând orice hrană oferită de oamenii cu 
compasiune chiar şi pentru un biet animal, există o 
mulțime de mărturii. 

Şi pisicile au intrat în cartea acestor „recorduri”. O 
pisică ataşată de copilul din leagăn îl păzea mai tot 
timpul. Într-o noapte, mama copilului a fost trezită de 
pisică. Copilului îi era rău. 

La Spitalul de Urgenţă din laşi a fost filmat, nu cu 
mult timp în urmă, un caniş care a aşteptat ore întregi 
la poarta spitalului să vină stăpânul, care fusese 
internat de urgenţă. În cele din urmă, personalul 
spitalului, înduioşat de bietul căţel care nu-şi lua 
privirea de la uşa de intrare, i-a deschis şi l-a lăsat să-şi 
vadă stăpânul. Când a ajuns în salon, a sărit direct în 
patul acestuia, unde au urmat clipe de o impresionantă 
tandrețe. 

În faţa atâtor exemple, se mai poate spune că nu 
există o morală chiar şi a naturii, nu numai la nivel 
uman? 


Ce nu vom şti niciodată 

Aşadar, de compasiune nu trebuie să facem uz, 
pentru că are o motivare religioasă, iar ştiinţa a 
demonstrat că Dumnezeu nu există. Dar care ştiinţă ne 
oferă onoarea de a ne informa despre ceea ce nici ea nu 
ştie? Dacă ni se spune că avem acces la doar 4 % din 
Univers, pe ce ne sprijinim această certitudine? Este 
cineva atât de genial, încât să poată să ne spună ce era 


când nimic nu era? Mă refer la începutul Universului. 
Sau dacă era totuşi ceva, de unde a venit acel ceva? Nu 
mai revin la comentariile pe care le-am făcut în capitolul 
despre religie. Voi readuce în discuție doar opinia unor 
personalități ale ştiinţei şi filosofiei avizate, deja citate. 

Karl Popper afirma: „Ştiinţa este un adevăr încă 
neinfirmat” (1985). 

Fizica lui Newton a dominat peste două secole 
ştiinţa, până când a venit Einstein cu Teoria relativității. 
Şi ea va domni poate până va veni o altă teorie, era de 
părere Karl Popper. 

Bernard d'Espagnat afirmă: „Pretenţia ştiinţei de a fi 
strict obiectivă este doar o dorință”. 

Rosenblum şi Kuttner (2006), citați anterior, ne 
spun că, deşi fizica cuantică are cel mai mare grad de 
precizie, nici aceasta nu este infailibilă. 

În virtutea principiului incertitudinii elaborat de W. 
Heisenberg, nicio cercetare nu poate fi strict obiectivă. 
Simpla implicare a conştiinţei noastre într-o experienţă îi 
influențează subiectiv rezultatul. 

La un colocviu organizat de revista Sciences et 
Avenir (2015) au fost întrebate mai multe personalități 
din ştiinţă şi cultură despre existenţa lui Dumnezeu. 

Răspunsurile au fost prezentate în articolul „Dieu et 
la Science” (Dumnezeu şi ştiinţa). 

Etienne Klein, profesor de filosofie a ştiinţei: „Nici 
religiile şi nici ştiinţa nu îmi pot răspunde la toate 
întrebările, dar mizez pe acelea care îmi oferă dovezi 
credibile”. 

Am discutat despre rugăciune şi am văzut 
confirmările experimentale ale acesteia efectuate la 
Institutul Inimii din California, cele efectuate de Herbert 
Benson (Harvard) şi de către alții. 


Dacă Universul este orb şi indiferent la doleanţele 
noastre, cine răspunde acestora? 

De unde au ştiut religiile cu mii de ani înaintea 
ştiinţei că la originea Universului a fost Lumina? Cum 
explicăm  vindecările exclusiv prin religie, cum s-a 
întâmplat în exemplele citate de noi, dacă religia nu are 
niciun fundament real? 

Da! Există şi oameni amorali care ucid şi fac mult 
rău semenilor lor, dar majoritatea oamenilor nu sunt 
aşa. Oricâte rele i-am găsi noi religiei, nu putem să 
negăm şi rolul său pozitiv în istoria lumii. Sunt convins 
că religia i-a întors pe mulți din drumul către crimă, 
către rău. Este incontestabil rolul său în cultură, în 
istoria învățământului, mănăstirile servind multă vreme 
ca şcoli. Însăşi Biserica ortodoxă a creat bolniţe 
mănăstireşti în care erau îngrijiţi bolnavii, inclusiv cei 
psihic. 

Bisericii noastre ortodoxe i s-au recunoscut de către 
istorici, chiar şi de către cei de astăzi, merite în formarea 
şi menţinerea identității noastre naționale şi în formarea 
statului român. Nu este întâmplător că domnitorii noştri 
construiau pe vremuri biserici. 

Cine nu a vizitat mănăstirile lăsate Moldovei de 
Ştefan cel Mare, astăzi fiind catalogate de UNESCO 
monumente istorice? Cine nu a admirat bijuteria de 
biserică de la Curtea de Argeş, ctitorie a lui Neagoe 
Basarab, ca şi multe altele? 

Cum va arăta o morală fără religie? Exact ca şi cea 
pe care o trăim cu toții acum: războaie, terorism, crime, 
sărăcie pentru unii şi lux şi profit pentru alții. 

Şi după ce criterii de comportament şi gândire 
trebuie să se ghideze omul care nu are decât interese şi 
este lipsit de suflet? Sufletul este al religiei, or, negând- 
o, nu va avea nici suflet. Am spus mereu că sursele 


principale de cunoaştere sunt doar religia şi ştiinţa. Mă 
refer la o religie fără folclor şi legende, una care prin 
cunoaşterea actuală să reflecte o realitate spirituală, 
cum se exprimă David R. Hawkins. Aceeaşi condiție i se 
cere şi ştiinţei. Nu aceea a orgoliilor savante care „ştiu 
tot şi încă ceva pe deasupra”. 

Ştiinţa nu are însă morală, doar vindecă şi, din 
nefericire, şi ucide. Şi apoi, care ştiinţă, cea nihilistă, 
rămasă la gândirea secolului al XIX-lea, pentru care 
ultima rațiune este doar substanța, sau o ştiinţă 
spiritualizată, capabilă să înțeleagă esența spiritului, 
subsumată conceptului de Conştiinţă Cosmică, descrisă 
de religie înaintea ştiinţei, chiar dacă cu altă denumire şi 
cu naivitățile 

inevitabile timpului? 

De ce, în definitiv, ne confruntăm cu atâtea oscilări, 
cu atâtea căutări de răspunsuri, fie de la religie, fie de la 
ştiinţă, sau de la ideologii care s-au dovedit mai peste tot 
a fi falimentare? 


Continue căutări 

Lumea se află într-o continuă căutare, nu doar din 
cauza unor nelinişti existenţiale, ci, în primul rând, din 
rațiuni pragmatice. Ne împotmolim în ideologii la modă 
care au durata efemeridelor, ne implicăm în conflicte 
sociale, politice, în confruntări militare, în experiențe 
care eşuează, şi pretutindeni „nu-i pace sub măslini”, ca 
să parafrazez un film la modă în vremuri de demult. 

Cu toţii spunem că ne luptăm pentru adevăr, ne 
considerăm fiecare ca fiind unicul purtător al adevărului 
în funcție de poziția pe care o ocupăm pe eşichierul 
politic sau de mărimea statului pe care îl reprezentăm. 
Dar care adevăr? Hai să apelăm şi la o autoritate cu 
posibilitate de cunoaştere în alte dimensiuni. Profesorul 


David R. Hawkins (SUA) a fost un medic psihiatru care 
şi-a descoperit virtuți inițiatice încă din adolescentă, a 
scris de asemenea o operă vastă, apreciată pe multe 
meridiane. 

David R. Hawkins ne spune că incapacitatea noastră 
de a distinge adevărul de iluzie, de impresia subiectivă 
sau inoculată prin manipulare de către cei cu interese 
contrare realităţii, este cauza majoră a neliniştilor şi 
conflictelor lumii. 


Iluzia realității 

După cum am mai spus, mintea umană, aşa cum 
este construită, în stare naturală, nu este capabilă să 
distingă ceea ce este real de ceea ce este doar aparenţă. 
Cu cât un avion zboară mai sus, cu atât îl vedem mai 
mic. Lumea pe care o vedem este rezultatul proiecției 
noastre mentale. Fiecare specie vede altfel decât noi 
realitatea. Marii inițiați ai tradițiilor spirituale hinduse 
au creat termenul de maya pentru iluzia realității. 

Din contradicția între percepţia subiectivă care ne 
hrăneşte egoul şi adevăr se nasc frecvent conflicte. 
Spuneam în capitolele precedente că experiența directă 
empirică reprezintă un realism naiv, dar nu şi adevărul 
impus printr-o cunoaştere mediată ştiinţific. David R. 
Hawkins spune că majoritatea oamenilor, circa 85 %, 
gândesc la modul naiv, neputând să diferenţieze 
realitatea de aparenţă şi adevărul de neadevăr. De aici 
ar deriva toate suferinţele şi neimplinirile lumii. 

Marii învățați ai lumii au ajuns la concluzia că 
nivelul scăzut al conştiinţei şi ignoranța, la care se 
adaugă orgoliul, îl ţin pe om să fie mereu în eroare. 

Realizând aceste limite umane, David R. Hawkins a 
stabilit o scală interesantă pentru nivelurile de 
dezvoltare a conştiinţei (1995). El stabileşte limita de 


200 sub care oamenii nu pot face diferența între Bine şi 
Rău, între Realitate şi Aparenţă, între Adevărat şi Fals. 
Găseşte că 85% din populaţia lumii se situează sub 
nivelul 200 al conştiinţei, ceea ce ar însemna un procent 
foarte mic, de 15 %, al celor care percep lumea cu ochii 
realității. Apreciază că echilibrul lumii îl menţin cei 15 % 
prin energia lor pozitivă, care contrabalansează influența 
negativă a celor 85%. 

Textual, Hawkins afirmă că nivelurile diferite ale 
conştiinţei umane constituie cauza tuturor conflictelor. 

Sunt interesante consecinţele care decurg din aceste 
diferențe de standard al conştiinţei relatate de David R. 
Hawkins. 

Peste nivelul 200 al conştiinţei sunt atrase energiile 
pozitive, exprimate prin iubire, iertare, adevăr etc. Sub 
nivelul 200 al conştiinţei sunt atrase energiile negative, 
manifestate prin ură, invidie, agresivitate, vulgaritate, 
calomniere, ironie etc. 

Toate deciziile noastre, comportamentul, gândirea, 
percepţia, religia, cultura, capacitatea de înțelegere ar fi 
influențate, după Hawkins, de câmpul de energie 
corespunzător nivelului conştiinţei. 

Oamenii se asociază în grupuri cu acelaşi nivel al 
conştiinţei - de o parte, cei cu preocupări spirituale, de 
alta, cei cu manifestări violente, cu atitudini antisociale. 

Cei care comit crime şi genocid aparțin celui mai jos 
nivel al conştiinţei. Aidoma sunt şi cei care comit acte de 
terorism, cei care comandă războaie sub diverse pretexte 
- ca eliberarea de sub dictatura care este înlocuită cu 
cea a cuceritorilor. 

Progresul omenirii este datorat celor care se situează 
peste nivelul 200 al conştiinţei. 

Mi se pare interesant de ce crede Hawkins că sunt 
unii oameni anti-religioşi: pentru că în orgoliul lor nu 


suportă instinctiv o putere mai mare deasupra lor. De 
aceea mulți aparțin ştiinţei şi cred că au argumente 
suficiente să-l nege pe Dumnezeu. Este o expresie a 
scientismului din ştiinţă: totul se ştie! 

Cei care declanşează războaie sau asupresc în 
diferite forme moderne, mai mascate, mai coafate, sunt 
împotriva religiei şi mai ales a moralei cu fundament 
religios pentru că se situează, prin ceea ce fac sau au în 
intenție, în totală contradicție cu morala religiei. 


Modelele sociale 

David R. Hawkins face şi o analiză a modelelor 
sociale vehiculate în lume după cel de al Doilea Război 
Mondial. 

În virtutea libertăţii de exprimare au apărut 
atitudini extremiste la adresa adversarilor. Anarhismul 
doreşte o societate fără legi şi restricţii, individului 
acordându-i-se o libertate totală. 

Secularismul relativist urmăreşte „eliberarea” lumii 
de hegemonia moralei şi a responsabilității. 

Sofiştii cer eliberarea de sub „persecuţia” rațiunii, 
voind o lume postmodernistă în care să domnească 
ateismul, haosul şi anarhia. 


Pledoarie pentru umanism 

Visul enciclopediştilor de a crea o societate a culturii 
şi civilizaţiei, a rațiunii şi umanismului s-a năruit mai 
întâi sub tăişul ghilotinei, apoi al războaielor ce au 
urmat şi i se pune capăt în epoca postmodernismului, în 
care toate valorile clasice care au făcut mândria gândirii 
umane cad în desuetudine şi în zgura vulgarității. 

Nu întâmplător Paul J. Zak opta pentru 
reintroducerea în şcoală a ştiinţelor umaniste - istorie, 
artă, literatură, filosofie, limbi clasice. 


Se simte o acută nevoie, dacă nu de o îndumnezeire, 
cel puţin de o umanizare în care sufletul să se 
regăsească pe sine printr-o autentică împlinire. 

Concluziile întâlnirilor dintre oamenii de ştiinţă şi 
personalitățile care susțin unele tradiții spirituale 
orientale coincid întocmai cu cele impuse de datele 
noilor ştiinţe. 

Celulele organismului nostru au nevoie pentru o 
funcționare optimă de chimia a ceea ce numim, în 
genere, fericire. Este starea în care creierul şi inima 
funcționează consonant, coerent, benefic pentru propria 
sănătate. 

Stării de fericire i se opune suferința, generată de 
stres şi de modul de gândire negativ. 


Cooperare în loc de competiţie 

Unul dintre principiile dominante ale economiei 
actuale este acela al competiţiei, care hrăneşte egoul 
celor victorioşi, dar provoacă suferința celor care pierd. 
Din acest motiv, tot mai multe voci pledează pentru o 
atitudine de cooperare în care cu toţii să fim învingători. 
Ne amintim că experiențele din fizica modernă au impus 
conceptul de interconectare, de interdependenţă la 
nivelul profund al întregului Univers. Depindem vital 
unii de alții şi nimeni nu poate nici să existe şi nici să 
devină ceea ce este decât prin aportul întregii comunități 
umane. 

Este deci înscrisă în natura noastră nevoia de 
importanţă vitală a cooperării, a respectului pentru tot 
ceea ce ne înconjoară. 


Compasiunea 
Compasiunea, ca instrument de consolare în fața 
suferinței semenilor, este o atitudine specific umană. Ne 


înnobilează când facem uz de ea şi ne dezumanizează 
când n-o avem. Pentru a compătimi şi atenua suferința 
nu trebuie să fii neapărat religios, ci doar să fii om. Am 
amintit de animalele care au intervenit în salvarea 
congenerilor. Nu cred că ne putem permite să fim mai 
nepăsători decât ele. 

Sentimentul compasiunii ar trebui educat încă din 
primii ani de şcoală, îndeosebi față de colegii cu 
dizabilități, mai ales fizice. Se ştie cât de mult suferă 
aceşti copii pentru starea lor şi cât de răi pot fi alți copii 
cu ei. Mulţi dintre cei care devin obiectul distracției 
colegilor ajung la suicid. Revine în sarcina pedagogilor 
să cultive, printre primele noţiuni, respectul şi 
generozitatea față de toți semenii ca o condiţie a 
conviețuirii normale. 

Studiile ştiinţifice, îndeosebi din ultimii ani, au 
demonstrat importanța fundamentală pentru sănătatea 
individuală şi armonia socială a modului de gândire şi 
de comportament, pe care l-am subsumat conceptului 
de Noua Spiritualitate şi pe care îl vom trata mai 
departe. 

Într-un interviu acordat de Corine Pelluchon lui 
Alexis Brocas, publicat în Le Nouveau Magazine 
Litteraire (nr. 6, noiembrie 2018), sunt aduse în discuţie 
două şcoli de gândire, exprimate prin două tendințe 
contrarii în lumea modernă. 

Una este şcoala de gândire umanistă, cu rădăcini 
încă din  Renaştere. Aceasta pledează pentru o 
transformare a ființei umane printr-o conduită morală, 
prin cultivarea empatiei, a compasiunii pentru semeni, 
prin militarea pentru protecția mediului ambiant, cu 
întregul său conţinut, inclusiv plantele şi animalele. 
Avem un destin comun. Mediul lor este şi al nostru. 
Dacă îl distrugem, dispărând el, vom dispărea şi noi. 


Gândirea umanistă este, după cum ne spun ştiinţele 
de ultimă oră, înscrisă în genomul nostru şi, după cum 
am subliniat încontinuu în scrierile mele, reprezintă 
unica soluție de a supraviețui într-o lume aflată în 
pragul autodistrugerii. 

Aşa cum pledăm şi noi, gândirea umanistă vizează o 
Nouă Spiritualitate, cu respectarea vieţii la toate 
nivelurile sale de existenţă. 

A doua şcoală de gândire este cea transumanistă, 
care optează pentru o transformare a lumii prin 
tehnologie şi nanotehnologie, în care ființa umană va 
face trecerea de la omul hibrid la omul exclusiv robot, 
capabil să se autoreproducă, fără conştiinţă, fără suflet, 
fără caracter - elemente inutile la acest nivel. 

Singurul instrument de acțiune al roboților va fi 
superinteligența bazată pe algoritmi mecanici. 

Lumea Transumanistă se vrea a fi una total liberă, 
fără legi, fără state, singurul zeu fiind cel corporatist. 

Fiind confecționați din „fierătănii”, este evident că 
nu vor avea moarte, ci, cel mult, ar putea rugini. 

S-ar putea crede că nu sunt conştient de aportul 
roboților în viața omului. Nu, mi-e teamă de ce vor fi 
puşi să facă dincolo de a ne ajuta. Am spus mereu: 
inteligența nu înseamnă înțelepciune. 

Înţelepciunea aparţine conştiinţei, iar conştiinţa îi 
aparține doar lui Dumnezeu. 

Corine Pelluchon are un discurs filosofic original şi a 
scris multe cărți în care apără dreptul animalelor de a fi 
tratate cu altă înțelegere decât până acum. 

La o întrebare a lui Alexis Brocas, dacă poate exista 
un capitalism moral, ecologic şi responsabil, oferă un 
răspuns surprinzător, complet diferit de al nostru, cei 
din Est, care am aşteptat cu nerăbdare să vină şi aici. 


Capitalismul, spune ea, nu doreşte decât profitul, ca 
normă absolută. Profitul doar al unora. Economia nu 
este în serviciul fericirii şi al justiției, ci al unor grupuri 
transnaționale pe care nu le interesează nici protejarea 
mediului, nici sănătatea oamenilor. Sistemul nu este 
compatibil cu justiția socială şi cu ecologia. 

„Reafirm politica a cărei misiune este aceea de a 
organiza diferitele sfere de activitate care vizează 
fericirea şi justiția..”., susține Corine Pelluchon. 

Cursul istoriei nu poate fi oprit, dar mi-e teamă ca 
între cele două alternative, lumea umanistă şi cea 
transumanistă, omul să nu dispară jucându-se de-a 
Ucenicul vrăjitor. 


Cap. 8 - CODUL ETIC AL CREIERULUI ŞI NOUA 
SPIRITUALITATE 


Din expunerea deja efectuată în capitolul precedent 
rezultă că, în funcționarea sa, creierul respectă ceea ce 
am numit un cod etic al creierului, descris de mine în 
anul 2008. 

Premisa de la care am plecat în această formulare a 
fost observaţia surprinzătoare a lui David Richardson, 
de la Universitatea Wisconsin - Madison (1999), că la 
nivelul creierului are loc o selecție pe criterii etice a 
gândurilor, emoţiilor şi sentimentelor. Gândurile cu o 
semnificație pozitivă activează prevalent cortexul 
prefrontal stâng, iar cele cu semnificație negativă 
activează prevalent cortexul prefrontal drept. În acelaşi 
timp, gândurile noastre au un multiplu ecou, pozitiv sau 
nociv, în funcție de semnificația lor etică, de ordin fizic şi 
biochimic asupra propriului organism şi asupra 
celorlalți semeni. 

Prin efectul de câmp fizic, emis de creier, ceea ce 
gândim se propagă în spațiu, influențând atât mediul 
ambiant, cât şi cel cosmic. 

Afirmația că prin gândurile noastre noi influențăm 
în bine sau rău atât mediul ambiant, cât şi pe cel cosmic 
întâmpină dificultăți în a fi înțeleasă pentru că face 
trimitere la noțiuni de fizică cuantică, şi anume la 
principiul interconexiunii tuturor lucrurilor din Univers 
şi la cel al funcționării holografice. Orice acțiune 
exercitată într-un punct se reflectă asupra întregului 
pentru că, repet, toate lucrurile existente sunt 
interconectate prin energia de fond a Câmpului 
Universal, despre care am scris încă din 1981 în cartea 


Inteligența materiei. În noi sunt reflectate toate legităţile 
Universului. Cu sau fără voia noastră, ne implicăm în 
funcționalitatea lumii vii şi nevii. Am spus adeseori că 
fiecare dintre noi este efectul a ceea ce ne precede şi 
cauza a ceea ce ne succede. De aici rezultă şi marea 
responsabilitate de a fi, de a trăi în lume. Nu pot doar să 
pretind, dacă eu nu ofer nimic lumii. Să conştientizăm 
că noi oferim doar o mică parte din mulțimea de bunuri 
de care beneficiem. Să realizăm că atunci când agresăm, 
când insultăm şi defăimăm pe cineva, acela poate fi 
tocmai cel care ne-a copt pâinea pe care o mâncăm în 
ziua respectivă sau cel care ne-a confecționat hainele pe 
care le purtăm - şi putem extinde astfel la tot ceea ce 
avem. 

Se ridică întrebarea: ce instanță de la nivelul 
creierului este capabilă să facă această selecţie între 
semnificația benefică şi cea nocivă a gândurilor şi 
trăirilor noastre? Nu poate fi decât un singur răspuns: 
propria conştiinţă. Este singura care poate funcționa 
după criterii etice, morale. 

Noile progrese în cunoaştere, înmănuncheate, 
înscrise în ceea ce a fost numită Noua Ştiinţă, din care 
fac parte Fizica modernă, Ştiinţele Neurocognitive, 
Experiențele Morţii Clinice, Psihologia transpersonală 
ş.a., pledează pentru existența unei Conştiinţe extinse la 
Univers. 

Mai departe, logica discursului ne conduce la cauza 
primă a tuturor lucrurilor. Avem astfel impresia că 
omului i s-a dat, prin creier, o inteligență superioară 
pentru a putea evolua, înălțându-şi conştiinţa până la 
stadiul în care devine capabilă să îşi conştientizeze 
Sursa reală, Spirituală. 

Suntem cu totii un rezultat al evoluției care s-a 
petrecut în Cosmos şi este firesc să admitem că orice 


efect poartă în sine însemnele cauzei care l-a 
determinat. Purtăm deci în noi legitățile Universului în 
care au apărut. Aceleaşi legi ne guvernează. Ce este sus 
este şi jos, s-a spus încă de demult. Dacă în creier se 
face o selecţie pe criterii de ordin etic, înseamnă că 
Universul îşi exprimă prin Conştiința noastră, ram al 
Marii Conştiinţe Cosmice, propriile sale legi. Deducem, 
în consecință, că legea creierului nostru este şi legea 
cauzei care ne-a creat, adică a Universului. Prin urmare, 
legea fundamentală a Universului este o lege morală, a 
binelui, a negentropiei. 

Plecând de la premisa că Sursa propriei conştiinţe 
se află în dimensiunea spirituală a Conştiinţei primare, 
ajungem la înțelegerea naturii noastre spirituale. 

Deoarece am scris deja despre consecințele multiple 
pozitive şi negative pe care le are modul nostru de a 
gândi şi de a ne comporta, pentru a nu mă repeta, voi 
supune discuţiei implicaţiile de ordin ştiinţific şi social 
ale existenței unui cod etic în funcționarea creierului 
uman. 

Analizând tabloul lumii actuale, constatăm că există 
o mare discrepanţă între realitatea pe care o trăim şi 
modul de funcționare al creierului nostru. 

Comportamentul nostru ar trebui să fie expresia 
culturii autentice, a nivelului de informare ştiinţifică, a 
capacității de înțelegere şi de interpretare a realității, 
bazat, în ultimă instanță, pe oferta ştiinţifică a 
momentului istoric trăit. 

Momentul ştiinţific actual, prin cele deja discutate, 
cred că este pregătit, dar avem nevoie şi de voinţa de a 
ne informa, de a şti cine suntem şi cum ar trebui să ne 
comportăm. 

Din discuţiile asupra modului de funcționare al 
creierului deducem existenta a două linii de răspuns, 


ambele cu ecou profund asupra sănătății noastre, 
asupra semenilor şi asupra mediului, după cum am mai 
spus. Una este a Binelui, iar alta, opusă, este a 
negativității, a „umbrei”, cum a numit-o Carl Gustav 
Jung. 

Această dihotomie în Bine şi Rău în funcționarea 
creierului mi se pare a fi unul dintre marile mistere ale 
neurofiziologiei noastre. Prin minte, creierul este 
construit de asemenea manieră, încât să distingă Binele 
şi Răul din cuvinte, din emoţii, din sentimente, din 
comportament, să le dirijeze spre arii diferite din 
structura sa şi să răspundă printr-un ecou biochimic, 
endocrin, imunologic, genetic etc., util sau nedorit, care 
este greu de înțeles dacă nu apelăm la sursa primă a 
Universului, la mintea atotcunoscătoare. 

Rațiunea, Iubirea şi Binele par să fi motivat creația 
şi este indubitabil că trebuie să motiveze şi societatea 
umană dacă vrem să aibă un viitor. 

Sesizăm că este o frapantă asemănare între modul 
de funcţionare al creierului şi codurile de norme morale 
de conduită, indiferent de sorgintea lor - socială sau 
religioasă. 

Nu este curios să constatăm că, în funcţie de ceea ce 
gândim şi trăim, creierul nostru se ordonează, se 
modelează biochimic şi anatomic, într-un timp foarte 
scurt, de ordinul minutelor, orelor şi zilelor, în noi 
conexiuni, noi sinapse, noi rețele neuronale, ca suport al 
noilor informaţii? 

Schimbând gândirea, schimbăm creierul, fenomen 
care nu se întâmplă cu niciun alt organ din corpul 
nostru. 

Vrem, nu vrem, trebuie să fim de acord că nu există 
decât Rațiunea - sau, pentru agnostici, Hazardul - care a 


creat Cerul şi Pământul şi rațiunea care ni s-a dat 
pentru a experimenta viața la cele două extreme. 

Avem ambele posibilități de opţiune - pentru Spirit 
sau pentru lut. Pentru fericirea trăită în transfigurarea 
in aetemum a ființei sau pentru efemeritatea ființei. 

Este obligatoriu să înțelegem că, dacă până la aceste 
noi date aduse de ultimele achiziții în cunoaştere a 
respecta un cod de norme de comportament civic, 
solicitat de nevoia păstrării unor relații armonioase între 
semeni, părea a fi doar o convenţie socială, acum, în 
virtutea a ceea ce ştim, devine o condiție vitală înscrisă 
în însăşi biologia noastră. 

Este în interesul sănătății, al împlinirii pe toate 
planurile existenței să respectăm acest cod etic al 
creierului. Să ne reamintim de marele filosof Immanuel 
Kant, care vorbea de cerul înstelat de deasupra sa şi 
legea morală din sine. Este fără niciun dubiu că 
omenirea a făcut progrese imense în edificarea unei 
civilizaţii, în crearea de facilități care i-au schimbat 
complet viața, oferindu-i prin nivelul atins în dezvoltarea 
actualei tehnologii posibilități nevisate nu cu mult timp 
în urmă. 

Longevitatea, confortul casnic, transportul, 
comunicarea, circulația informației, posibilitățile 
medicinei actuale sunt indubitabil cuceriri ale mintii 
umane. Nimeni nu le poate nega. 

Cu toate aceste succese, în planul trăirii psihologice, 
al atitudinii față de semeni, al relațiilor interumane şi al 
culturii, ne aflăm în plin regres. Iar regresul se vede în 
faptul că cea mai răspândită boală a lumii de azi este 
depresia. Toți comentatorii sunt de acord că omenirea 
merge pe un drum eronat, că ne aflăm într-o mare criză 
morală, o criză de gândire care implică riscul propriei 
anihilări. 


Ştiinţa  materialistă şi-a epuizat resursele de 
rezolvare a marilor probleme ale lumii. Şi nici filosofia 
politică actuală nu are soluții mai bune pentru a aduce 
pacea şi liniştea necesare lumii care trăieşte într-o 
continuă agitație şi în nesiguranţă. 

De aici vine şi nevoia stringentă de schimbare a 
vechilor repere pe care s-a sprijinit lumea. 

În ciuda progresului indubitabil al ştiinţei şi al 
tehnologiei, omenirea nu a găsit modelul social eficient, 
capabil să satisfacă nevoile materiale şi spirituale ale 
tuturor, nu a găsit acele căi prin care tuturor ființelor 
umane să li se respecte dreptul la demnitate pe care l-au 
obținut prin însuşi faptul că s-au născut. 

Se spune că 93 % din timp omenirea l-a petrecut 
numai cu războaie. 

Ce înseamnă războiul? O crimă oficializată. Om pe 
om se ucide la ordin. De ce se ucid oamenii? Din 
nimicnicie. Nu există altă explicaţie şi nu poate exista 
nicio scuză. Este ultima degradare la care se poate 
cobori un om, indiferent de treapta socială pe care o 
ocupă, de la omul simplu până la şefi de state care 
declară război altor state. Orice motiv s-ar invoca pentru 
susținerea unui război, în secolul al XXI-lea, considerat 
a fi al ştiinţei şi al rațiunii, reprezintă o josnicie, 
excluzând, bineînțeles, războiul de apărare, care este 
legitim. 

Opulenţa afişată indecent şi sfidător de cei parveniţi, 
într-o lume cu o populaţie în majoritate pauperă, este 
dovada unui stupid orgoliu şi a lipsei de civism. 

În ciuda succeselor din plan tehnologic, 
dimensiunea culturală şi spirituală este în plină cădere. 

Având în vedere conflictele lumii actuale, cu riscul 
de a scrie finalul istoriei umane şi poate chiar al 
planetei, date fiind mijloacele de ripostă militară, am 


convingerea că este nevoie de o nouă gândire, de o nouă 
paradigmă, de o revizuire a tuturor reperelor pe care s- 
au bazat până acum economia, cultura şi toate modelele 
sociale, inclusiv cel actual. Niciunul dintre modelele 
sociale experimentate de omenire până în prezent nu a 
reuşit să evite marile drame prin care a trecut omenirea. 

Noua Ştiinţă ne obligă să revizuim, după cum m-am 
exprimat de multe ori, conceptele de materie, energie, 
viață, moarte, destin, univers, sens al existenței, relații 
intermediare, modele sociale; redefinirea conceptului de 
om, de spiritualitate, de religie, de justiție umană şi 
divină. 

Este nevoie de o revoluție în cunoaştere pentru a afla 
adevărul despre noi, atât cât se poate şti (!). 

Să ne exprimăm clar şi fără dubii: societatea actuală 
este contrară, în antagonism ireconciliabil cu adevărata 
psihologie umană şi cu biologia noastră. Aşa cum rezultă 
din discuția despre codul etic al creierului, ura care ne 
dezbină, ostilitatea, agresivitatea, calomnierea, terfelirea 
demnității umane cu o motivare politică absurdă, 
recurgerea uneori aberantă la justiție pentru a anihila 
concurența, indiferent în ce domeniu, sărăcia unei 
majorități şi etalarea sfidătoare a luxului altora sunt 
suficiente argumente pentru aserțiunea de mai sus. 

Singura soluție care ne poate oferi o continuitate în 
istorie este o renaştere spirituală, o edificare a unei 
conştiinţe spiritualizate. 

O numesc o Nouă Spiritualitate pentru că are ca 
scop o nouă cunoaştere, oferită de cele mai recente 
progrese şi achiziții în cunoaştere. 

Prin conceptul de Nouă Spiritualitate înțeleg 
cultivarea acelor valori etice necesare să ne protejeze 
propria sănătate şi să asigure armonia şi convieţuirea 


într-o lume a diversității economice, sociale, politice, 
biologice şi psihologice, dar mai ales religioase. 

Noua Spiritualitate este era unei noi energii în care 
ştim că nu suntem singuri într-un Univers rece şi 
indiferent, că suntem cu toții interconectați, că este 
singura cale de salvare şi de împlinire a noastră deplină. 

Ştim acum din fizica modernă că noi cu mintea 
noastră, prin convertirea undei invizibile în substanţă, 
facem lumea să fie, devenind astfel co-creatori de 
univers. Suntem oare conştienţi de măreția şansei ce ni 
s-a dat? 

În confruntarea dintre trecut şi viitor, avem astfel un 
excelent instrument de a ieşi spre lumină. 

Lumea gândirii materialiste se zbate să 
supraviețuiască, inconştientă de agonia sa, în timp ce o 
alta, cea a Noii Spiritualități, se înfiripă lent, încă 
acoperită de zgomotul strident al trecutului care nu vrea 
să plece. Victoria va fi însă a Noii Spiritualități, pentru 
că se bazează pe cele mai noi ştiinţe, de unde şi 
denumirea sa, pentru că are cel mai mare atu în mâinile 
Atotţiitorului. Dar când se va întâmpla este foarte greu 
de spus, dacă avem în vedere conflictele din întreaga 
lume. 

Poate că, pentru cei neavizați sau pentru cei care ţin 
cu încrâncenare de o gândire valabilă în urmă cu peste 
150 de ani, apelurile la o Nouă Spiritualitate par clamări 
utopice. Trebuie spus însă că există o întreagă mişcare a 
multor oameni de ştiinţă care organizează anual 
conferințe internaționale dedicate  Conştiinţei şi 
Spiritualității. Stanislav Grof a prezidat o astfel de 
conferință la Praga în septembrie 2017, iar următoarea a 
avut loc la Sankt Petersburg în 2018. 

În perioada 7-9 septembrie 2014, la Tucson, Arizona 
(SUA), a fost organizată, de către Universitățile Columbia 


şi Arizona, o întâlnire ştiinţifică la care au participat 
universitari din domeniile biologiei, neuroştiințelor, fizicii 
moderne, sociologiei etc. 

Participanţii la această Conferință au lansat un 
„Manifest pentru o ştiinţă post-materialistă”, în care se 
critică excluderea Congştiinței şi a Spiritualității din 
înțelegerea realității. 

La rândul nostru, am inițiat Colecţia Noua 
Spiritualitate, publicată de Editura Şcoala Ardeleană, 
pentru a răspunde la problemele cu care se confruntă 
astăzi omenirea. 

Criza lumii actuale este în primul rând o criză de 
ordin spiritual, de ignorare a sensului pentru care 
existăm, se spune în acest manifest. 

Noua Spiritualitate, bazată pe Noua Ştiinţă, ne 
apropie prima oară în istorie de Adevărul despre noi şi 
Univers. 

Repet: fără cunoaşterea Adevărului despre noi nu 
este posibilă edificarea unei societăți corecte şi eficiente 
în acord cu statutul nostru biologic şi psihologic. 


Cap. 9 - LECŢIILE EXPERIENȚELOR MORȚII 
CLINICE 


S-ar putea spune că, printre evenimentele ştiinţifice 
care au avut un efect seismic asupra ştiinţei clasice, 
aduse în atenția publică în perioada de trecere dintre 
secolul trecut şi cel prezent, sunt şi experiențele morții 
clinice, alături de conceptele fizicii cuantice. 

Intrarea lor pe poarta ştiinţei, fiind susținute teoretic 
şi experimental, a clătinat profund ştiinţa clădită pe 
fundamentul viziunii materialiste despre lume. Ideile 
noi, ca şi noile descoperiri, au fost întotdeauna 
întâmpinate cu o mare inerție. Vechiul se luptă să se 
mențină, iar noul, să se afirme. 

Experiențele morţii clinice sunt aduse în atenția 
lumii ştiinţifice în 1975 de către medicul 

Deşi am dedicat o carte acestui subiect (Mintea de 
dincolo. Sinteza şi semnificația experiențelor morții clinice, 
Editura Şcoala Ardeleană, 2015), am dorit să reiau tema 
pentru a sublinia rolul fundamental al conştiinţei atât în 
explicarea fenomenelor morții clinice, cât şi în geneza 
universului şi pentru a aduce noi date în domeniu. 

Observaţii şi scrieri pe această temă au fost, până la 
cartea lui Raymond Moody, sporadice şi relatate doar ca 
nişte întâmplări stranii. În lumea antică i s-a acordat 
mai multă atenţie, fapt uşor de înțeles, dacă avem în 
vedere că pe atunci credința în supraviețuirea sufletului 
după moarte era larg răspândită. Au ajuns până la noi 
Cartea tibetană a morţilor (Bardo Thodol), folosită în 
ritualurile de înmormântare, şi Cartea morților la 
egipteni, în care erau sfaturi pentru călătoria ultimă în 
lumea umbrelor, cum se spune. 


Într-o lume cu o concepţie materialistă dominantă, 
este uşor de înțeles cum a fost primită cartea lui 
Raymond Moody: un succes fulminant la public şi 
contestări dure cu incriminări de invenții şi fantezii atât 
din partea unor confrați medici, cât şi din cea a altor 
categorii profesionale. 

În ciuda acestor contestări, cartea lui Moody este 
prima care tratează această temă dintr-o perspectivă 
ştiinţifică. În definitiv, se propunea un subiect de 
discuție, cu argumente pro şi contra, asupra uneia 
dintre cele mai frecvente întrebări care au obsedat ființa 
umană din toate timpurile, aceea a supraviețuirii 
sufletului după moarte. Dovadă sunt şi cercetările în 
care s-au implicat medici, psihologi şi specialişti din alte 
domenii. 

În ilustrarea celor spuse voi cita doar câţiva dintre 
oamenii de ştiinţă care s-au implicat în aceste cercetări: 
Kenneth Ring, profesor de psihologie (SUA); Michael B. 
Sabom, cardiolog (SUA); Melvin 

Morse, pediatru (SUA); lan Stevenson, psihiatru 
(SUA), Pim van Lommel, cardiolog olandez; Marc-Alain 
Descamps, profesor de psihologie francez; Peter Fenwick, 
profesor neuropsihiatru la King's College Hospital din 
Londra etc. 

În medicină se vorbeşte despre o moarte biologică şi 
o moarte clinică. 

Moartea biologică este aceea în care resuscitarea - 
întoarcerea la viață - nu mai este posibilă. 

Moartea clinică este aceea în care persoana îşi revine 
la viață spontan sau prin intervenție medicală. 


Este necesară încă o lămurire de termeni. „Dincolo” 
» 


nu este situat nici „sus”, nici „jos”. Se apreciază 
îndeosebi de către cei care au capacitatea de a se 


decorporaliza şi a călători în spațiu doar în spirit că ceea 
ce numim „dincolo” este o altă dimensiune de univers, 
non-fizică, non-gravitațională, una spirituală, paralelă 
cu cea a universului fizic şi sursă a întregii lumi fizice. 
Acoperă, în opinia mea, toate proprietăţile câmpului 
cuantic. 

Pe parcursul acestui capitol, vom folosi adesea, 
pentru ceea ce numim „dincolo”, şi denumirile intrate în 
uzul tradițional de „Cer”, „spaţiu celest”, „spaţiu 
spiritual” sau, şi mai simplu, „lumea de sus”, care pare 
să fie, după cum vedem, impropriu spus. „Sus” este aici, 
ca şi „dincolo”. 

Nu există un acord unanim pentru denumirea 
corpului în forma nefizică, după extracorporalizare. De 
aceea vom folosi mai mulți termeni: „corp subtil”, „corp 
de energie”, „corp eteric” etc. 

Raymond Moody a lăsat în literatura domeniului 
denumirea de Experienţă din Apropierea Morţii (Near 
Death Experience - NDE). Sintagma Experiența Morţii 
Clinice (EMC) mi se pare mai adecvată pentru limba 
română. 


Lecţia EMC 

De ce sunt importante studiile în domeniul EMC? 

În primul rând, pentru curiozitatea de a şti dacă 
există o continuare sub altă formă a vieții într-o altă 
dimensiune a Universului, confirmând sau negând ceea 
ce religiile au avut ca obiectiv doctrinar dintotdeauna. 

În al doilea rând, moartea clinică însemnând doar o 
experiență a conştiinţei care funcționează în afara 
creierului prin transcenderea din planul fizic al ființei 
într-o altă dimensiune de Univers, pune în dificultate 
întreaga ştiinţă academică, sfidând legile biologiei 
cunoscute. Or, este foarte important de ştiut în ce lume 


trăim şi ce lecţie avem de învățat pentru existența de 
aici. Este un aspect esenţial asupra căruia doresc să 
insist prin reluarea în discuţie a acestui subiect. 

S-au propus mai multe scale de evaluare ştiinţifică a 
experienţelor morţii clinice. 


La modul general, mărturiile celor care au traversat 
aceste experienţe includ elemente de ordin universal, 
cultural şi individual, însemnând că acestea nu sunt 
dependente de cultură, apartenenţă la o religie sau etnie 
etc. Aceste experienţe sunt întâlnite şi la copii, probabil 
începând de la vârsta la care se pot conştientiza pe sine 
pentru a realiza ceea ce li se întâmplă. 

Circumstanţele morţii clinice sunt foarte importante 
pentru a înțelege starea de sănătate sau patologică a 
creierului. În majoritatea cazurilor studiate, EMC s-a 
produs în timpul stopului cardio-respirator prin infarct 
miocardic, infecţii grave ale creierului sau accidente 
vasculare cerebrale, intervenţii pe creier pentru tumori 
sau  anevrisme cerebrale, come prin traumatisme 
cerebrale, dar, şi trebuie subliniat, şi în stări extatice, în 
timpul unor experiențe spirituale survenite spontan. 
Această diferenţiere între starea de sănătate a creierului 
şi cea patologică are importanță în aprecierea 
dependenței sau independenţei conținutului experienței 
față de creier. 


Tabloul elementelor din EMC 

Pe un lot de 334 de subiecţi care au avut stop 
cardio-respirator, Pim van Lommel (2001) a constatat că 
18 % au avut experiența morții clinice, din care 7 % au 
avut tabloul complet al acestei experiențe, iar 11 %, doar 
în proporții variabile. 


Ca şi în celelalte studii ale acestor experiențe, 
tabloul complet apare într-un procent relativ redus. 

Dacă subiectul suferea de o afecțiune însoțită de 
durere, în momentul când începea experiența morții 
clinice, aceasta înceta. 


Se instalează apoi un sentiment de pace, urmat de 
apariția bruscă a întunericului. Mulţi chiar întreabă de 
ce nu mai este lumină. Urmează ieşirea din corpul fizic 
şi proiectarea uneori până în plafonul camerei. Nu toţi 
realizează că au murit. De aici începe propriu-zis 
experiența morții clinice. 

Îşi văd acum aparţinătorii - care pot fi în afara 
incintei, a salonului în care este internat subiectul sau 
chiar în camera respectivă - că plâng şi se agită, 
încearcă să-i consoleze şi să-i mângâie, dar mâna lor 
trece prin corpul fizic întocmai cum trece prin aer. 

Se miră că nu sunt văzuți. 

Când corpul eteric este proiectat în afara celui fizic, 
vederea traversează orice obstacol - apă, oţel, ziduri - şi 
acesta este motivul pentru care îşi văd rudele lor aflate 
în afara incintei în care se află. 


„Vederea” nevăzătorilor 

Cel mai straniu fenomen este acela că nevăzătorii 
din naştere, în timpul EMC, văd. 

La ieşirea din această experienţă, pot relata cu 
exactitate ce au văzut, confirmat prin martori, atât în 
interiorul incintei în care se aflau, cât şi în afara sa, 
dincolo de ziduri. 

Este o vedere în spirit, prin conştiinţa care se 
detaşează de creier, afirmă Kenneth Ring, având o 
experiență pe 21 de persoane pe care le-a studiat în 
aceleaşi condiții. 


Ştiinţa clasică este în mare dificultate în explicarea 
acestui fenomen. Cum poate vedea cineva care nu mai 
dispune de un aparat vizual cu integritate anatomică? 

Este unul dintre cele mai elocvente argumente că 
EMC se petrece într-o altă dimensiune, una spirituală, şi 
nu mai este experiența propriului creier. 


Întâlnirea cu cei plecaţi dincolo 

Mulţi subiecţi îşi văd rudele (părinți, fraţi, bunici) 
plecate deja dincolo venind să-i întâmpine încă înainte 
de a-şi pierde cunoştinţa. 

lată un episod impresionant citat de Norman 
Vincent Peale în cartea sa Forța gândirii pozitive 
(traducere de Marius Chitoşcă, Editura Curtea Veche, 
1993), în care se redă povestirea unei doamne, Natalie 
Kalrnus, care a asistat la moartea prematură a surorii 
sale mai mici. Deşi în acest pasaj este vorba despre o 
moarte definitivă şi nu o moarte clinică, am adus-o în 
discuție pentru a constata că în ambele tipuri de moarte 
are loc în dimensiunea de dincolo o întâlnire cu părinții, 
rudele sau prietenii decedați. Ruth, verişoara celei ce 
deceda, murise cu o săptămână înainte fără ca ei să i se 
spună. Abia în momentul morții a înțeles ce s-a 
întâmplat. În literatură sunt descrise multe cazuri de 
acest gen care se petrec şi în timpul morţii clinice. Este 
un argument care pledează pentru realitatea lumii de 
dincolo, contestată cu obstinaţie de comentatori cu o 
viziune strict materialistă. 

„M-a chemat. Era pe moarte. M-am aşezat pe patul 
său şi i-am luat mâna într-a mea. Era fierbinte. Apoi s-a 
ridicat în şezut. «Natalie, a spus ea. Sunt foarte mulți 
aici. E Fred... şi Ruth... Ce face ea aici? Ah, ştiu!» 


Am simțit trecând prin mine un şoc electric. Ruth 
era verişoara noastră. Murise cu o săptămână înainte, 
dar nu i-a spus nimeni de moartea ei subită. 

«Sunt aşa de mulţi!» Dintr-odată şi-a deschis brațele 
fericită, ca atunci când mă întâmpina. 

«Mă duc sus», a spus ea. 

Braţele i-au căzut în jurul gâtului meu şi s-a relaxat 


în îmbrăţțişarea mea... [|...] în timp ce îi aşezam capul 
înapoi pe pernă, pe chipul ei era un zâmbet cald, 
împăcat. [...] Am luat o floare albă din vază şi i-am pus-o 


în păr. Cu fața ei mică, îngrijită, părul numai bucle, 
floarea albă şi zâmbetul blând, ea arăta odată pentru 
totdeauna ca o şcolăriță”. 

S-ar putea crede că întâmpinarea în clipa morții a 
rudelor săvârşite din viață este doar o halucinație. 
Trebuie precizat însă că uneori are loc o scenă de dat 
mâna cu cei ce îl întâmpină şi gestul este făcut succesiv, 
ca şi cum sunt aşezaţi unul lângă altul şi nu toţi într-un 
singur loc. 

Dar iată un caz de EMC în care o fetită este 
întâmpinată de bunicul încă în viață. O singură 
explicaţie este posibilă. Efigia energetică a bunicului a 
fost cea care a întâmpinat-o. Este de fapt şi cea cu care 
călătorim în timp ce visăm. Ni se spune că în vis 
„pântuim” prin multe universuri. 


Umbra celor nevăzuţi 

Raymond Moody povesteşte un caz de EMC în care 
subiectul, aşezat pe pământ, se vedea pe sine în poziție 
ortostatică, vedea oamenii agitaţi în jurul corpului fizic 
trecând prin „umbra” sa şi se întreba de ce nu îl văd. 

George Ritchie, medic psihiatru, pe când era soldat 
în cel de al Doilea Război Mondial, s-a îmbolnăvit de 
pneumonie, în timpul căreia a avut o moarte clinică. 


Fără să realizeze că nu mai este viu, pleacă din salonul 
în care era internat şi pe hol un sergent sanitar a „trecut 
prin el”. Are aceeaşi mirare: de ce nu este văzut? 

Dannion Brinkley (SUA) a avut mai multe experienţe 
de moarte clinică după ce a fost electrocutat în timpul 
unei furtuni cu descărcări electrice vorbind la telefonul 
cu fir. 


Mi-a mărturisit că, imediat după electrocutare, şi-a 
privit corpul carbonizat şi aşezat pe patul din salonul 
unde a fost internat de urgenţă. „Eram la capul meu, în 
picioare, îmi priveam corpul carbonizat şi mă bucuram 
că nu mai simt durerea” (discuţie pe care am avut-o în 
timpul unei întâlniri în Las Vegas, în 2016). 


Tunelul dintre lumi 

În următorul timp apare imaginea de tunel în faţa sa 
şi se simte obligat să-l traverseze. Într-unul din cazurile 
noastre, pacienta mi-a descris tunelul pe care l-a 
traversat ca fiind un tub rotund şi lung, cu capătul 
dinspre ea mai îngust şi mai larg la capătul opus. Ea l-a 
traversat singură, dar în cele mai multe mărturii, 
subiecții sunt însoțiți de ghizi necunoscuţi sau de o rudă 
plecată înaintea lor dincolo. 


William Buhlman asimilează acest tunel cu cel din 
fizica cuantică sau cu „gaura de vierme” prin care s-ar 
face trecerea între două dimensiuni de univers. 


Întâlnirea cu Fiinţa de Lumină 

La capătul tunelului este zărită o lumină. Toţi cei 
care ajung acolo vorbesc despre „Ființa de Lumină” care 
degajă o iubire copleşitoare, incomparabilă cu nimic 
asemănător de pe Pământ. 


Scara lui Iacob 

Alte persoane au văzut în fața lor o scară în spirală 
pe care trebuiau să urce sau, alteori, un portal. 

Copiii aflați la vârsta la care erau capabili să-şi 
relateze experiența de moarte clinică trăită au relatat că, 
în loc de tunel, le-a apărut o punte care trebuia 
traversată spre lumea de dincolo. 

Este interesant că ideea de scară pe care spiritele 
celor care pleacă dincolo trebuie să „urce la cer” o 
întâlnim şi în religia ortodoxă. Poate fi văzută pictată pe 
zidul exterior al Mănăstirii Suceviţa. Se numeşte Scara 
lui Iacob sau Scara Virtuţilor, fiecare treaptă a scării 
reprezentând o virtute. Se crede că cei care parcurg 
toate treptele ajung în Rai, iar cei care cad de pe o 
treaptă ajung în lad. Pictura de la Suceviţa este foarte 
sugestivă în acest sens. 

Comunicarea cu „Ființa de Lumină” se face ori 
telepatic, fără cuvinte, ori în limba proprie a persoanei 
respective. 


„Judecata de Apoi” 

Ajunse în fața Fiinţei de Lumină, persoanele care 
traversează EMC sunt îndemnate să-şi vadă filmul 
panoramic al vieţii în care apar scene cu tot ce au făcut 
bine sau rău. Văd toate persoanele cărora le-au provocat 
necazuri şi simt toată durerea acestora, aşa cum a fost 
la vremea în care le-au provocat neplăceri. 

Vedem, de asemenea, ce rosturi a avut viața noastră 
pe Pământ, ce am îndeplinit şi ce mai avem de făcut. 

Stanislav Grof (2006) asimilează vederea acestui film 
cu o „evaluare morală”, echivalentul „Judecăţii de Apoi”. 
Această „judecată” însă nu ţi-o fac alţii, ci tu însuti. 


„Era, mărturisea un subiect care a avut o astfel de 
experienţă, ca şi cum aş fi avut în minte în acelaşi timp 
şi gândurile mele, şi pe ale celorlalți”. 

Filmul panoramic al vieţii nu arată doar trecutul, ci, 
în câteva cazuri, şi viitorul. 

lată un caz povestit de Pim van Lommel: „Am 
întâlnit nişte ochi frumoşi care mă priveau cu o imensă 
iubire. Mi s-a arătat atunci o mare parte şi din viața mea 
viitoare, cu grija pentru un copil mic, boala terminală a 
soției mele, împrejurările prin care voi avea neplăceri din 
vina mea la slujbă şi altele...” 


Anticiparea viitorului 

Al doilea caz pe care îl reproduc din memorie este 
studiat de R. Moody. Un tânăr dintr-o familie modestă, 
engleză. În 1941, la vârsta de 10 ani, are o moarte 
clinică după complicația unei apendicite. Se vede la 
vârsta de 28 de ani cu familie, soție şi doi copii. Într-o 
cameră avea un aparat prins în perete, pe care nu îl 
cunoştea şi nu ştia ce reprezintă. 

Copil fără prea multă educaţie, nu ia seama la ce a 
văzut şi cu timpul a uitat totul. S-a mutat ulterior în 
SUA. Pe când avea 28 de ani, într-o zi, fiind cu familia în 
jurul său, brusc are reprezentarea din copilărie: aceeaşi 
casă în care locuia acum şi două fetițe, de 3 şi 4 ani. O 
singură nepotrivire. În imaginea pe care a avut-o la 
vârsta de 10 ani avea o fată şi un băiat. Pe perete era un 
aparat de încălzit, acelaşi pe care l-a văzut atunci, dar 
care nu era încă inventat. De aceea nu ştia ce este. Oare 
chiar totul este programat? 

După cum menţionam mai sus, toți cei ce au moarte 
clinică rămân ferm convinşi că viața are un sens şi toți 
venim aici cu o misiune. 


Mulţi comentatori se întreabă dacă celor ce au avut 
o EMC li s-au arătat şi evenimente ce nu s-au petrecut 
încă, dar se vor petrece în viitor, în relație directă cu 
viața lor, ca şi în cazul descris mai sus. 

lată cazul unei doamne, medic psihiatru, care are o 
EMC după un stop cardiac. Întâlnind „Fiinţa de 
Lumină”, i se spune că va fi trimisă înapoi pe Pământ, 
dar va trebui să suporte moartea fiului său, care îi va 
declanşa o depresie severă cu dorința de a se sinucide. 
Este sfătuită insistent să nu se sinucidă, să aştepte 
până când va veni timpul să plece de pe Pământ. Şi, ca 
s-o convingă, i se arată viitorul mormânt, cu toate datele 
scrise, dar care în realitate nu există, decât în 
dimensiunea de Dincolo. 

Literatura din domeniu relatează multe cazuri de 
EMC în care sunt anticipate evenimente ce vor urma să 
fie trăite de către respectivele persoane. 

lată o mărturie elocventă a unui medic psihiatru 
canadian, Richard M. Bucke, citat de Pierre Weil (1989): 
„Am văzut că toți oamenii sunt nemuritori, că ordinea 
cosmică există într-o asemenea manieră încât, 
neîndoielnic, toate lucrurile acționează împreună pentru 
binele fiecăruia şi al tuturor, că principiul fundamental 
al lumii... este ceea ce noi numim iubire şi că, în final, 
fericirea fiecăruia şi a tuturor este absolut certă”. 


Lecţia de iubire 

Deducem de aici că lecţia de iubire este calea pe care 
Inteligența Cosmică ne-a oferit-o prin Sine şi prin lisus 
pentru a realiza binele fiecăruia şi al tuturor. 

Dincolo de tunel, toţi subiecţii ajunşi acolo descriu 
un tărâm mirific, cu peisaje paradisiace şi o lumină 
continuă, nesupusă ciclurilor diurne şi nocturne de pe 
Pământ. 


Starea psihică a celor ajunşi prin EMC dincolo este 
descrisă ca fiind excelentă, cu sentimentele de fericire, 
de beatitudine şi de pace. Rar sunt persoane care vor să 
se mai întoarcă de acolo. Mai mult cei care au lăsat 
acasă copii mici sau părinți bolnavi şi care au nevoie de 
ajutorul lor. 

Tuturor celor care se întorc de dincolo li se spune de 
către cineva cunoscut - rude, părinţi sau chiar Fiinţa de 
Lumină - că nu au voie să depăşească o barieră formată 
dintr-o apă, un râu etc. Cei care trec această barieră nu 
se mai pot întoarce. 

Celor ce trebuie să se întoarcă la viața terestră li se 
spune de către rude decedate sau chiar de către o 
entitate divină că mai au „ceva de făcut”, că nu este 
timpul să rămână încă acolo. Uneori, ordinul de 
întoarcere este dat de lisus, care spune: „Mergi înapoi şi 
spune ce ţi s-a întâmplat”. 

Acest ultim ordin, de a fi trimişi înapoi cu îndemnul 
de a spune ce au văzut şi trăit, mi se pare plin de 
semnificaţie. Înseamnă că planul „de sus” doreşte să 
informeze despre existența sa planul „de jos”. Şi nu cred 
că este întâmplător ales acest moment în care tensiunea 
psihică a oamenilor de pretutindeni atinge cote maxime: 
proteste, terorism, războaie şi conflicte sociale. Alături 
de experiențele morții clinice sunt supuse atenției 
noastre o serie de alte noi elemente de cunoaştere pe 
care le abordăm şi noi în această expunere. 

Momentul dificil pe care îl parcurge omenirea 
impune o altă gândire şi o altă paradigmă cerută de 
noua cunoaştere. 


Vindecarea din „cer” 
Readuc în discuţie câteva cazuri citate în Mintea de 
dincolo. Sinteza şi semnificația experiențelor morții clinice 


deoarece mi se par ilustrative pentru tema pe care o 
comentăm. 

Sunt alte două elemente care fac parte din 
experiența morții clinice: vindecarea spontană de boli 
grave, unele fără o soluție terapeutică prin mijloacele de 
care dispunem, şi mutaţia care are loc în gândirea 
acestor subiecți. 

Profesorul neurochirurg, cercetător la Universitatea 
Harvard, Eben Alexander este recuperat total dintr-o 
comă profundă determinată de o meningoencefalită 
purulentă cu E. Coli. Vindecările în aceste cazuri sunt 
extrem de rare şi cu o mare probabilitate de sechele 
indelebile. Acest om, care a recunoscut că în materie de 
religie nu era un practicant şi avea o atitudine neutră, a 
mărturisit că, în timpul celor şapte zile de comă 
profundă, a traversat şi o experiență de moarte clinică în 
care a văzut grupuri de persoane aşezate în genunchi 
rugându-se pentru sănătatea sa. În acel timp simţea 
efluvii de energie benefică venind spre el şi care i-au dat 
încrederea că se va vindeca. A mai spus şi că în acelaşi 
timp a avut acces la o cunoaştere pe care nu a obținut-o 
prin şcolile pe care le-a urmat. După ieşirea din comă s- 
a întrebat derutat cum va împăca ceea ce a învăţat la 
Harvard cu ceea ce a cunoscut în dimensiunea de 
dincolo. 

Anita Moorjani a fost internată în spital în fază 
terminală cu un cancer limfatic. Medicii nu i-au dat 
nicio şansă de supraviețuire mai mult de câteva ore. 
Intrând în moarte clinică, are o serie de experiențe 
inedite. 

În starea de decorporalizare, conştiinţa sa se 
învesteşte cu capacitatea de ubicuitate, nu mai este 
limitată de spațiu şi timp, aidoma cum se întâmplă şi în 
câmpul cuantic. În consecință, îl aude pe medicul 


curant discutând cu soțul său pe coridor şi anunţându-l 
de finalul său inevitabil. 

Asigurată din planul „de sus”, Anita îi spune - 
bineînțeles, fără să fie auzită - din starea extracorporală 
în care se afla: „Sunt bine... Nu-l asculta pe medic!”. 

Convingerea sa, contrară medicilor săi, îi este 
inspirată de tatăl său, plecat cu 10 ani în urmă în lumea 
de dincolo. Îl vede apoi pe fratele său, care se grăbea să 
ajungă s-o mai prindă în viață, venind tocmai din India 
la Hong Kong, unde era internată. 

Este util şi tulburător să constatăm că, cel puţin în 
primele clipe, cei pe care îi credem morți continuă să fie 
lângă noi în starea de spirit, să ne vadă şi să ne audă. 

Ajungând în lumea de dincolo, îl vede pe tatăl său 
şi, surprinsă, exclamă: „lată, tu aici?” Acesta îi 
răspunde că a fost (cu sufletul, desigur) alături de 
familia sa în toți anii care au urmat morții sale, că a 
susținut-o şi a protejat-o pe mama, că a participat şi la 
nunta sa şi că a fost lângă ea şi în perioada anilor de 
boală (Anita Moorjani, Am murit şi m-am descoperit pe 
mine însămi..., Editura Adevăr Divin, 2012). 

Dacă, în numele convingerilor materialiste, cei 
sceptici neagă cu îndărătnicie realitatea experiențelor 
din moartea clinică, ei ar trebui să explice vindecarea 
spontană a unor boli grave survenită în starea din 
timpul suspendării conştiinţei. Mai mult, acolo sunt şi 
anunțați că sunt vindecați de suferința pe care o au. Ei 
capătă această convingere fermă în ciuda scepticismului 
medicilor curanţi. În toate cazurile comentate de noi s-a 
întâmplat aidoma. 

Anita Moorjani le spune medicilor că s-a vindecat, 
aşa cum s-a şi întâmplat în următoarele zile, spre 
stupefacția acestora. 


Aviatorul Kalkandis nu este crezut de către medicii 
săi că se va ridica din patul unde a zăcut 24 de ani cu 
paralizia tuturor membrelor, până ce nu au văzut 
„minunea”. 

Medicul cardiolog Gilbert, din Franţa, are o moarte 
clinică provocată de un infarct miocardic. Este internat 
de urgenţă în spital, i se face coronarografie, se constată 
afectarea gravă a arterelor coronare şi se decide 
intervenția chirurgicală. Dar, ca prin miracol, Gilbert se 
vede transportat într-o dimensiune în care o entitate, pe 
care el o crede a fi lisus, îi spune că este vindecat şi că 
va trebui să se întoarcă acasă. După o încercare 
nereuşită de a refuza, se trezeşte în patul de spital. Fiind 
ferm convins că a fost vindecat de lisus, solicită să fie 
externat imediat. Colegul său îl avertizează că trebuie 
operat de urgenţă, altfel inima sa nu mai rezistă, fiind 
grav afectată. Gilbert insistă că este vindecat şi trebuie 
să i se permită externarea. Aflat în această dilemă, îi 
cere medicului său să repete coronarografia pentru a se 
convinge. Şi, miracol! Reexaminarea coronarelor arată 
un cord normalizat instantaneu, contrar tuturor legilor 
fizice şi preceptelor medicinei actuale. 


Ce este Infernul? 

Atât comentatorii EMC, cât şi mulți cititori întreabă 
de ce se vorbeşte aşa de puțin despre Infern sau Iad. 

Ca şi pe Pământ, şi dincolo sunt mai multe niveluri 
ale conştiinţei. Fiecare dintre aceste niveluri reprezintă 
un strat în care mergem în lumea de dincolo, în funcție 
de efortul individual de spiritualizare. Iadul este doar 
nivelul cel mai de jos al ignoranței. Cu cât avem o 
conştiinţă mai evoluată, cu atât mergem mai sus în 
straturile de Lumină. 


S-ar părea că nu este o doar o afirmație menită să 
încurajeze efortul de spiritualizare, ci chiar o realitate. 

Contrar unor opinii, venite mai mult din anumite 
tradiții, mulți comentatori spun că nimeni nu este 
definitiv condamnat să rămână în straturile inferioare, 
ci, după un anumit timp de evoluție, îi este permis 
accesul spre lumile superioare. 

Raiul nu este decât calea desăvârşirii spirituale. 
Iadul este starea celor care îl neagă pe Dumnezeu până 
ce îi înțeleg existența. 

lată şi cel mai profund Adevăr venit de la 
Dumnezeu: „Am fost înțeles greşit”. 


Transformarea spirituală 

Un alt argument care vine în sprijinul realității 
experiențelor morţii clinice, alături de vindecările unor 
boli grave, îl constituie transformarea spirituală pe care 
o obțin aceste persoane. 

Probabil că şi Gilbert, ca şi mulți medici, era, 
anterior de ceea ce i s-a întâmplat, neutru în privința 
religiei. Să vedem acum ce spune după această 
experiență total neaşteptată: „De atunci am spus tuturor 
povestea mea. Bucuria de a fi vorbit cu lisus este cu 
mult mai mare decât reținerea de a nu vorbi”. 

Să ilustrăm şi prin alte câteva exemple, citate după 
Moody. 

O femeie a declarat că, după ieşirea din EMC, avea 
pulsiunea să-i îmbrăţțişeze pe toți oamenii întâlniți pe 
stradă şi să le declare că îi iubeşte, înțelegând acum că 
toți oamenii îi sunt ca şi frații, având aceeaşi Sursă. 

Un bărbat, om de afaceri, era vecin cu un profesor 
universitar, pe care îl vedea dimineaţa plecând de acasă 
îmbrăcat elegant, la costum şi cravată, cu o geantă 
diplomat în mână. Treptat s-a născut o ură pentru 


profesor, gândindu-se că el trudeşte şi pentru acesta, pe 
care îl vede ca pe un parazit plătit din munca lui. 

Se întâmplă ca şi omul nostru de afaceri să aibă o 
moarte clinică. Acolo „sus” are revelaţia sensului şi 
utilității tuturor oamenilor şi înțelege că vecinul său, 
profesorul, nu este un parazit, ci un om cu un rost bine 
determinat în viața societății. Din momentul revenirii la 
viață, începe să citească, spre amuzamentul soției, care 
nu îl văzuse până atunci cu o carte în mână, şi să aibă 
un sentiment de reală apreciere pentru vecinul său. 


Fizica cuantică din „cer” 

Este foarte greu să-i convingi pe sceptici că dincolo 
se discută şi despre fizica cuantică. Să recurgem la 
exemplul citat de Patrice Van Eersel (Izvorul negru. 
Revelaţii la porțile morţii, Editura Nemira, Bucureşti, 
1998). 

Tom Sawyer (SUA) este mecanic auto, cu liceul 
neterminat. Lucrând într-o zi sub o camionetă, cricul 
cedează şi pieptul îi este zdrobit de greutatea maşinii. 


Are o moarte clinică şi ajunge în fața Fiinţei de 
Lumină, care îl întâmpină cu o iubire infinită şi îl 
întreabă dacă a auzit de fizica cuantică, de Planck, Bohr, 
Einstein. „Nu, nu am auzit”, a fost răspunsul lui Tom. I 
s-a spus după aceea că va trebui să se întoarcă acasă şi 
că va avea misiunea de a se ocupa tocmai de fizica 
cuantică. După mai multe peripeții în care, din cauza 
lipsei sale de instruire, nu mai reţinuse corect nici 
termenul de fizică cuantică, îşi termină liceul şi se 
înscrie la facultatea de fizică. Povesteşte ulterior că în 
timpul studiilor a avut mereu impresia că ceea ce învăța 
îi era deja, într-un fel, cunoscut. 


Din istoria lui Tom Sawyer ar fi de reținut două 
aspecte. Ceea ce credem că este „cerul”, un spaţiu gol 
plin cu „eter”, este în realitate un univers spiritual, 
paralel cu cel fizic, iar ceea ce este aici este mai întâi 
acolo. Se şi spune că venim de acolo cu toate 
informațiile necesare pentru a ne putea îndeplini 
misiunea de aici. 


Un al doilea aspect pe care vreau să-l relev este 
acela că, pentru toți cei care primesc prin experiența 
morții clinice o misiune, aceasta devine „poruncă”, lege 
pe care nu o pot eluda sub nicio formă. 


Experienţe ale morţii împărtăşite 

Larry Dossey (2014) aduce noi informaţii în 
manifestarea experiențelor morţii clinice şi în trăirea 
spontană a acestor experienţe similare cu cele din 

EMC, dar apărute în plină stare de sănătate deci, 
evident, fără pierderea cunoștinței. 

Nancy Clark (SUA) este cercetătoare de laborator în 
domeniul cancerului. A avut o primă EMC prin anii '60, 
iar a doua s-a petrecut în condiţii foarte ciudate. 

Este rugată să ţină un discurs funebru la moartea 
unui prieten. În timp ce vorbea, efigia străvezie a 
defunctului o ţinea de mână şi-i spunea că este bine şi 
că nu regretă că a murit. În acest timp, toţi cei din jurul 
său i-au spus că era învăluită într-o lumină albă 
strălucitoare. 

Le-a mărturisit celor din anturaj că se afla 
concomitent în două planuri paralele - cel al realității 
concrete şi cel în care îl vedea pe defunct vorbind. 

Ar putea să surprindă această percepţie a două 
planuri paralele, dar sunt şi alte situații de acest gen 


întâlnite. În extazul mistic, persoanele trăiesc în acelaşi 
timp şi în planul divin, şi în cel real. 

Incitată de aceste evenimente, Nancy Clark a adunat 
102 cazuri de intrare spontană, în plină stare de 
sănătate, în experienţa trăită de cei care au EMC. În 
momentele respective se aflau în circumstanțele vieții 
cotidiene. Lucrau, priveau la TV, vorbeau la telefon, se 
odihneau etc. 

Este interesant că toate persoanele chestionate au 
avut aceeaşi transformare spirituală ca şi cei cu EMC. 

Raymond Moody aduce câteva istorii noi de EMC. De 
astă dată a numit-o Experienţa morții împărtăşite. 

O profesoară medic asista la decesul mamei sale, iar 
în clipa expierii a văzut-o pe aceasta plutind în lumină. 
Alături de mama sa le-a văzut în acea lumină şi pe 
prietenele decedate ale acesteia venite s-o întâmpine. 

Şi o altă poveste impresionantă petrecută chiar la 
moartea mamei lui Raymond Moody. În jurul patului 
muribundei erau 6 persoane - el, soția şi surorile cu soții 
lor. Înaintea ultimei clipe, mama sa şi-a scos masca cu 
oxigen, le-a spus că îi iubeşte pe toți şi a plecat. Toţi cei 
din jurul mamei se țineau de mână. În cameră a apărut 
o lumină blândă şi în interiorul acesteia l-au văzut pe 
tatăl lor, care plecase de mult dincolo şi venise acum să 
o întâmpine pe mama lor. 

Impresionat, Moody povesteşte că atunci a înțeles 
mesajul primit: de a scrie un nou capitol - cel al morții 
împărtăşite. 


Studiul ştiinţific al experienţei morţii clinice. 
Argumente pro şi contra 

Mai mulți comentatori sunt de părere că, fiind un 
domeniu nou, ne lipsesc cuvintele necesare pentru a 
reda tabloul complet al experienţelor morţii clinice şi mai 


ales pentru a reda sentimentele trăite. Personal, găsesc 
mari similitudini între dimensiunea de dincolo de lumea 
fizică şi câmpul cuantic. Sunt la fel de dificil de exprimat 
în logica termenilor de aici. 

La modul foarte realist vorbind, eu cred că ştiinţa 
noastră, bazată doar pe ideea materialității lumii, nu 
este pregătită să explice o realitate care are un 
fundament spiritual. Nu avem nici cuvintele şi nici 
ştiinţa necesare. Cel care a pus întotdeauna piciorul 
doar pe un sol solid rămâne derutat şi fără suport când 
trebuie să se orienteze într-un univers al lumilor 
invizibile, inaccesibile disponibilităţilor sale sensibile. 

La fel ca şi fizica cuantică, şi universul experiențelor 
morții clinice este greu de intuit, pentru că nu sunt 
noțiuni cu care să operăm în mod obişnuit. Avem nevoie 
de o altă logică, şi anume una care se suprapune, în 
opinia mea, până la identificare cu cea a fizicii cuantice. 
Voi încerca să disting elementele comune. 

Câmpul sau vidul cuantic are elemente identice cu 
ceea ce se defineşte prin „dincolo”. 

Continuitatea Spaţiu - Timp este exprimată printr- 
un continuu prezent în care sunt înscrise simultan cele 
trei momente ale timpului: trecut, prezent, viitor. 

Aceasta este explicația visului  anticipativ 
(premonitoriu) şi a profeției. Prezentul conţine în sine şi 
trecutul şi viitorul - aşa încât, prin contact cu prezentul, 
s-ar putea cunoaşte şi viitorul. Ar putea fi o explicație 
pentru darul profetic al unor personaje descrise în 
Biblie. 

Ubicuitatea este capacitatea de a fi în acelaşi timp în 
mai multe locuri. Ne amintim de Anita Moorjani care, în 
timp ce se afla în moarte clinică, l-a văzut pe fratele său 
aflat încă în India grăbit să ia avionul spre Hong Kong, 
unde era ea internată. 


În faţa fenomenului straniu în care legile biologiei 
actuale par să fie depăşite s-au încercat mai multe 
explicații. 

S-a pus întrebarea dacă experiența morții clinice nu 
s-ar datora unor momente în care creierul este încă 
funcțional şi conştiinţa nu este complet abolită, la 
începutul suspendării şi la reluarea sa. În psihiatrie se 
vorbeşte despre o conştiinţă crepusculară, cu un câmp 
de acțiune îngustat, dar nu total abolită. 

Monitorizarea acestor subiecți a evidenţiat însă că 
experiența se petrece în faza în care activitatea creierului 
este absentă, şi nu la începutul sau sfârşitul acesteia 
(Greyson, 2003; van Lommel, 2004 ş.a.). 

Încetarea activităţii creierului în EMC a fost testată 
prin  electroencefalografia (EEG) care înregistrează 
activitatea sa electrică şi prin reflexele de la nivelul 
trunchiului cerebral. 

La EEG a apărut o linie izoelectrică, de zero, 
semnificând o abolire a activităţii electrice cerebrale şi, 
ca urmare, şi o abolire a conştiinţei (H. Ciute şi col., 
1990; T.J. Lossaso, 1992). 

Încetarea activităţii creierului se face treptat şi în 
sens descendent - de la emisferele cerebrale spre 
trunchiul cerebral. Prin urmare, este posibil ca 
activitatea emisferelor cerebrale să fie încetată şi EEG să 
confirme prin linia izoelectrică a traseului, dar nu este 
suficient, pentru că în trunchiul cerebral, unde simt 
centrii nervoşi cardio-respiratori, funcționalitatea poate 
fi încă prezentă. Numai abolirea şi a reflexelor de trunchi 
cerebral confirmă încetarea completă şi a activităţii la 
acest nivel. În consecință, s-a efectuat şi controlul 
reflexelor de trunchi cerebral, care s-au dovedit a fi 
absente. 


Experienţa morții clinice, o experienţă a 
conştiinţei 

Conchidem deci că, prin testele descrise, activitatea 
creierului este abolită în timpul experienței din moartea 
clinică şi, ca urmare, această experiență nu mai poate fi 
a creierului, ci doar a conştiinţei care, în mod neaşteptat, 
aflăm că funcţionează şi în afara creierului - 
contrazicând toate legile biologiei clasice. 

S-a mers mai departe şi s-a incriminat în această 
experiență a morții clinice eliberarea de endorfine, 
dopamină, serotonină etc. 

Contraargumentul imediat este acela că un creier 
nefuncțional nu mai poate elibera nici endorfine, nici alți 
neuromediatori. 

Rolul endorfinelor în organism este acela de a 
combate durerea. Ele constituie „morfina internă” pe 
care o eliberează organismul când trebuie să se apere de 
durere. De ce le-am atribui atunci o funcție pe care nu o 
au, şi anume aceea de a determina halucinaţii cu 
vederea prin ziduri şi cu informaţii despre structura unei 
lumi invizibile, aşa cum a mărturisit medicul chirurg, 
instruit la Harvard, Eben Alexander? 

O altă întrebare simplă vizavi de rolul endorfinelor: 
de ce nu ar produce endorfinele aceste fenomene şi în 
afara morții clinice? Trebuie neapărat să murim pentru 
a afla ce rost avem pe lumea asta? 

Un alt comportament este oferit de cazurile de 
moarte clinică produse prin leziuni grave ale creierului 
cu comă profundă, situaţie în care din nou creierul nu 
mai poate susține funcția conştiinţei. 

Dacă conştiinţa la nivelul creierului este absentă 
prin leziunile grave suferite, cum explicăm manifestarea 
conştientă în planul de dincolo? 


Pe bună dreptate se întreabă Pim van Lommel, în 
articolul publicat împreună cu alți colegi olandezi în 
revista de mare prestigiu medical The Lancet (2001), ca 
şi în alte articole: cum poate funcționa conştiinţa fără 
creier? La fel ne întrebăm şi noi: cum poate un om aflat 
în comă profundă, deci cu funcţia conştiinţei absentă, ca 
în cazul profesorului neurochirurg Eben Alexander, să 
aibă acces, după mărturisirea sa, la o altă cunoaştere a 
ordinii universale decât cea însuşită la şcoala de la 
Harvard? Reamintesc ce a spus textual: cum ar putea să 
împace ceea ce a văzut şi cunoscut acolo cu ceea cea 
învățat la Harvard? (Eben Alexander, Dovada lumii de 
dincolo, Editura Trebuie să ştiu, Bucureşti, 2013) 

Este limpede să concluzionăm că experiența morții 
clinice aparține exclusiv conştiinţei, care este 
funcțională în afara creierului, având acces la o altă 
dimensiune a Universului, în ciuda a ceea ce ştim astăzi. 

Neurofiziologia actuală ne spune că un creier fără 
oxigen prin oprirea circulației sanguine mai mult de 3-4 
minute nu poate supraviețui. S-ar părea însă că în 
moartea clinică timpul are alte dimensiuni. Voi 
exemplifica prin istoria povestită de Stephane Allix în 
cartea sa Moartea, celălalt tărâm al vieții (Editura 
Philobia, 2011). Pamela Reynolds este operată pentru un 
anevrism cu localizare în sistemul arterial de la baza 
creierului. O astfel de intervenție pe arterele care fac 
parte din formațiunea numită „poligonul lui Willis” este 
însoțită de o mare hemoragie. Pentru a o evita, s-a 
practicat anestezia prin hipotermie cu suspendarea 
circulației sângelui pe durata unei ore. Odată cu 
suspendarea circulației se suspendă şi activitatea inimii 
şi a creierului. Riscul de sechele sau alt accident este 
foarte crescut. 


Intervenţia chirurgicală a fost însă fără niciun 
incident, iar pacienta şi-a reluat funcționalitatea inimii 
şi a creierului la parametrii normali. Curiozitatea acestui 
caz este nu numai în această operaţie, ci şi în faptul că, 
deşi creierul său a fost exclus funcțional timp de o oră, 
în toată această perioadă ea a văzut tot ce i s-a 
întâmplat. 

Din nou este vorba despre o conştiinţă fără creier, ca 
un computer decuplat de la sursa de energie, cum s-a 
exprimat van Lommel. Este de reținut că această 
intervenţie chirurgicală este relatată reporterului S. Allix 
cu respectarea detaliilor de specialitate de către 
profesorul Bruce Greyson. 

Ca şi în cazul nevăzătorilor din naştere, şi această 
pacientă a putut reda ceea ce a văzut în timpul 
intervenției, deşi creierul său era exclus funcțional. 

O opinie complet opusă celor care afirmă că 
experiența morții clinice este a conştiinţei care a 
transcens condiția fizică într-o altă dimensiune îi 
aparține lui Sam Harris. Deşi afirmă că nu înţelege cum 
poate fi generată conştiinţa de creierul uman, nu admite 
manifestarea sa în afara acestuia. Emite ipoteza că 
experiența din EMC se petrece probabil înainte de 
suspendarea conştiinţei sau la începutul reluării 
acesteia la revenirea din EMC. 

Ipoteza lui Sam Harris nu este validă, deoarece 
conținutul acestei experienţe este complet diferit de cel 
al realităţii în care se află persoana respectivă. Pe de altă 
parte, studiile efectuate cu mijloace moderne, inclusiv 
cele pe care le-a invocat Sam Harris, au indicat că, în 
momentul în care se petrece EMC, creierul celor care au 
avut stop cârd io-respirator sau grave traumatisme 
cranio-cerebrale nu mai era funcțional (H. Ciute ş.a., 


1990; T.J. Lossaso, 1992; S. Parnia şi col., 2001; B. 
Greyson, 2003; S. Grof, 2006). 

După cum s-a exprimat cardiologul olandez Pim van 
Lommel, creierul celor care au putut fi studiați în timpul 
morții clinice arată ca un computer scos din priză. 

Şi totuşi, ar fi fost interesant să aflăm cum ar fi 
explicat Sam Harris „vederea” celor 21 de subiecți 
nevăzători din naştere studiaţi de profesorul Kenneth 
Ring (SUA). 


Vederea prin spirit 

Revin la aceeaşi întrebare: cum văd aceşti oameni 
fără vedere?! Spuneam că profesorul Kenneth Ring 
aduce mărturia a 21 de cazuri pe care le-a avut în 
studiu. „Puteam să văd... Eram acolo sus la plafon... i- 
am auzit pe medici vorbind şi am văzut acest corp, 
nefiind sigur că este al meu”. Este mărturia unui 
nevăzător care a trăit o moarte clinică, citată de lan 
Wilson (1998). 

În comentariul meu reluat şi în alte lucrări pe care 
le-am publicat, făceam observația că vederea 
panoramică în unghi de 360° nu apare doar în 
experiențele morţii clinice. Este descrisă şi în extazul 
mistic şi în tehnicile folosite de marii maeştri din Orient. 

Efortul de a explica ştiinţific ceea ce nu poate fi 
explicat este lăudabil, dar fără succes. S-a încercat să se 
reducă întreaga experiență a morţii clinice la o simplă 
halucinație cu delir determinată de posibila ischemie a 
creierului aflat în suferință. 

Halucinaţia este o imagine falsă însoţită de 
interpretări delirante în unele boli psihotice. Nu are nicio 
relație cu realitatea. Gândirea din experiența morții 
clinice are o logică, un sens pentru bolnav, o coerenţă şi 
o semnificație pentru viața persoanei implicate, mereu 


cu trimiteri la religie, filosofie, spiritualitate şi chiar la 
ştiinţă. 

Halucinaţia poate apărea episodic, odată cu criza, şi 
în epilepsia temporală, care a fost de asemenea 
incriminată în experiența morții clinice. Dar gândirea în 
epilepsia temporală este perturbată,  incoerentă, 
polimorfă şi ilogică. Gândirea în EMC am spus că este 
logică, coerentă, cu idei referitoare la trecutul şi viitorul 
persoanei respective şi care au un ecou logic şi în viața 
sa ulterioară. 

Eticheta de „epilepsie” nu se poate pune printr-o 
singură criză, ci prin repetări ale acesteia cu simptome 
specifice şi cu modificări EEG de asemenea specifice. 

S-a mai spus, total eronat, că viața este un 
intermezzo între două crize de epilepsie, manifestate la 
naştere şi la moarte. O astfel de afirmaţie nu poate fi 
făcută de cineva care are un minimum de noțiuni despre 
epilepsie. 

Substanțele  anestezice au fost de asemenea 
incriminate în aceste experiențe din moartea clinică, 
pentru motivul că pot uneori genera la cei la care sunt 
folosite şi halucinații. Am precizat: halucinațţiile sunt 
excluse din moartea clinică şi apoi nici toate cazurile de 
EMC n-au fost precedate de anestezie. 

S-au incriminat încă două substanțe ca fiind 
responsabile de efectele din EMC: ketamina şi 
dimetiltriptamina (DMT). Circumstanţele în care se 
petrec cele mai multe dintre EMC nu implică anestezia 
cu ketamină, deci este exclusă acţiunea acesteia. 
Dimetiltriptamina se găseşte, într-adevăr, în creierul 
nostru. Studiile experimentale cu această substanţă au 
evidențiat apariția unor imagini cu lumini, dar ele nu au 
conținutul celor relatate în EMC. Pe de altă parte, după 
cum s-a demonstrat prin cercetările efectuate, creierul 


este exclus funcțional în majoritatea cazurilor şi, ca 
urmare, nici DMT nu mai poate fi incriminată în 
determinarea efectelor din timpul acestor stări. 

Melvin Morse (1992), pediatru, a studiat aceste 
aspecte şi a oferit un răspuns clar la întrebare. Acolo 
unde s-au folosit supradoze de narcotice, halucinațiile 
sunt total diferite de conţinutul experiențelor din 
moartea clinică, aşa cum de altfel am sesizat şi noi. 

Melvin Morse, care a studiat aceste experiențe din 
moartea clinică şi la copii, a făcut o remarcă deosebit de 
interesantă şi asupra căreia ar trebui să medităm mai 
mult. Copiii pot avea şi ei această experiență, cu o 
durată mai scurtă însă şi fără a li se prezenta filmul 
retrospectiv al vieţii. 

Şi asta pentru că nu au avut timpul necesar să-şi 
construiască o biografie, în timp ce adulții au parcurs o 
etapă de viață suficientă pentru o retrospectivă. Dacă 
este aici o logică venită din alt plan, mai putem discuta 
de o... halucinație? Poate că da, dar nu la cei care au 
avut aceste experienţe. 

S-a mai vorbit despre o particularitate a acestor 
experienţe la copii. Tunelul „dintre cele două lumi”, cum 
i se mai spune uneori, este înlocuit cu o punte sau un 
pod, peste care trebuie să treacă. Noţiunea de barieră în 
fața căreia sunt opriți toți cei care trebuie să se întoarcă 
este simbolizată într-o mulțime de forme: o apă, un râu, 
un alt obstacol. Cineva din acea dimensiune are 
întotdeauna grijă să-i prevină. 

Revenim la transformarea spirituală pe care o au 
toți cei care au traversat o astfel de experienţă. Este una 
profundă şi imperativă. Niciodată nu s-a întâmplat să fie 
neglijată în timp. Lommel spune că a intervievat multe 
persoane la distanță de mai mulți ani de la momentul în 
care au avut experiențele de moarte clinică şi a constatat 


că aveau aceeaşi motivare spirituală şi peste 8 ani. Să ne 
gândim câte cursuri de dezvoltare personală facem şi noi 
aici, câte cărți pe această temă nu citim şi câți 
perseverăm în ceea ce am învățat... Şi apoi, dacă această 
transformare este doar întâmplătoare, ţinând de 
motivații terestre, cum spun unii sceptici, de ce nu 
apare şi după o lipotimie, după o altă criză de pierdere a 
cunoştinței? Trebuie neapărat să murim, fie şi 
tranzitoriu, pentru a evolua spiritual? Uneori, s-ar părea 
că da! 

Există şi halucinaţii autoscopice în care persoanele 
se văd în dublu exemplar. Se întâmplă chiar să asiste 
cum dublura lor circulă printre alți oameni în timp ce 
exemplarul original este aşezat undeva. S-a precizat ca 
diagnostic în aceste cazuri migrena, tumori cerebrale, 
epilepsii temporale. 

Excitarea prin electrozi a unor zone din creier a 
condus de asemenea la dedublare prin ieşire din corp. Şi 
în cazul consumului de droguri s-a întâmplat uneori, 
dar experienţele morții clinice nu se limitează doar la 
ieşirea din propriul corp. Susan Blackmore (1993) a avut 
o astfel de experiență după ce a consumat canabis. 

Kenneth Ring relatează despre o persoană de gen 
feminin care, în timp ce se afla pe un câmp cu flori, a 
fost atât de emoționată de frumuseţile naturii, încât 
brusc s-a simțit transportată într-o altă dimensiune. Are 
o experiență completă aidoma celei din moartea clinică. 
În cazul relatat nu se mai poate vorbi de o suferință a 
creierului cu ischemie şi halucinaţii. Experiența pe care 
a trăit-o este aceeaşi. 


Cele două realităţi ale existentei 
Oricât ne-am încrâncena în căutarea unor explicații 
materialiste, trebuie să înțelegem că sunt prea multe 


argumentele, fie şi numai cele invocate aici, care 
pledează pentru existența a două realități paralele 
interdependente şi conectate. Una este realitatea fizică 
în care trăim temporar şi cealaltă este realitatea 
primordială, invizibilă şi eternă. La această ultimă 
realitate nu putem avea acces, atâta vreme cât trăim 
aici, decât prin stările modificate ale conştiinţei. Toţi 
comentatorii ne spun că această realitate invizibilă este 
la fel de reală ca şi cea de aici, dar nu avem 
instrumentele necesare ca să o percepem în condiția 
noastră fizică. 

Nu putem ignora la nesfârşit existența şi a altei 
realități şi perceperea ei reală în circumstanţe deosebite 
ale conştiinţei. Raymond Moody ne relatează cazul a 
două surori internate în acelaşi timp în spital. Una 
dintre ele are o moartea clinică şi îşi întâlneşte sora, 
care decedase fără ca ei să i se comunice. Am relatat mai 
înainte un alt caz impresionant al unei tinere care îşi 
întâlneşte verişoara plecată în lumea de dincolo fără ca 
ea să fi ştiut de moartea ei. 


Călătoriile extracorporale 

Un argument, aş spune, fără replică îl aduc 
călătoriile extracorporale (out of the body) voluntare. 

Robert A. Monroe a creat în SUA un Institut în care, 
în colaborare cu mai mulți oameni de ştiinţă, a elaborat 
o tehnică de control a ritmurilor cerebrale prin care se 
pot realiza călătorii extracorporale. Prin folosirea unor 
stimuli cu frecvență diferită pentru fiecare emisferă 
cerebrală s-a obținut o scădere a frecvenței ritmurilor 
cerebrale, propice atât extracorporalizării şi călătoriilor 
„astrale”, cât şi studiilor ştiinţifice. 


Monroe defineşte aceste experienţe extracorporale: o 
stare în care te afli în afara corpului fizic şi ai controlul 
conştient al propriilor acțiuni. 

În acea stare, subiectul se poate deplasa oriunde şi 
la mii de kilometri distanţă la simpla intenţie, la simplul 
gând. Deplasarea poate fi lentă sau aproape instantanee. 

Ca şi în experiența morții clinice, călătoria în spirit 
(conştiinţă) străbate orice mediu fizic - apă, ziduri, plăci 
de oţel, beton, pământ. 

Ca urmare a observaţiilor sale, Robert A. Monroe 
ajunge la câteva concluzii: toți oamenii pot avea ieşiri 
din corp în timpul somnului, conştiinţa umană este de 
natură non-fizică şi, ca urmare, poate străbate orice 
mediu fizic (Călătorii în afara corpului şi Călătorii 
îndepărtate, Editura For You, 2007, respectiv 2011). 

Redăm şi observaţiile ştiinţifice ale lui Stuart W. 
Twemlow, medic psihiatru, şeful Serviciului de Cercetare 
al Spitalului V.A. Topeka. 

Prin stimularea cu frecvente diferite în emisfera 
cerebrală dreaptă de cea stângă, se intră într-o stare 
profundă, cu ritm respirator foarte lent, alternând cu 
pauze respiratorii scurte şi cicluri de  respirațţii 
superficiale mai rapide. 

Electroencefalograma a relevat un ritm teta de 4-6 
Hz/sec., dominant, alternând cu un ritm alfa 8 Hz /sec., 
cu incidență mai redusă. 

Dintr-un lot de 339 de voluntari, 37 % au raportat 
întâlnirea cu Fiinţa de Lumină şi în EMC, 30 % au fost 
întâmpinați de ghizi spirituali. 

În cartea sa Aventuri dincolo de limitele corpului fizic 
(Editura Infinit, 2011), William Buhlman, observator de 
mare finețe şi foarte avizat în ştiinţele actuale, afirmă că 
în ambele ipostaze - călătoriile extracorporale şi 
experiențele morţii clinice - se petrec aproape aceleaşi 


experienţe, conchizând că cea care experimentează este 
propria noastră conştiinţă. 

Deoarece în experienţele extracorporale, întreprinse 
voluntar, conştiinţa este clară, aş numi-o experiență 
lucidă. 

Experimentele întreprinse la Institutul său de 
Robert A. Monroe, deşi nu sunt identice cu cele din 
moartea clinică, au totuşi şi câteva elemente comune cu 
acestea, care conduc la aceleaşi concluzii. 

Este interesant să oferim câteva date din istoria lui 
Monroe pentru a înțelege mai bine amplitudinea 
fenomenului descoperit de el. 

Prin anii '50 are primele ieşiri din corp spontane, 
începeau prin frisoane şi cefalee. 

Prima experiență s-a petrecut noaptea. S-a trezit 
brusc din somn cu contracturi musculare, după care s-a 
văzut proiectat în plafonul dormitorului. Privind spre 
pat, îşi vede soția dormind şi, lângă ea, încă o persoană. 
Intră mai întâi în panică, dar imediat realizează că este 
propriul corp, rămas în pat. 

Evident, se anxietează, îşi închipuie că trebuie să 
aibă ceva la creier, merge la mai mulți medici, este 
examinat şi ei ridică din umeri, spunând că nu-i găsesc 
nicio boală. În cele din urmă cineva mai informat îi 
spune să stea liniştit, pentru că în vechiul Egipt, în 
China, India şi Tibet, fenomenul era bine cunoscut. Se 
linişteşte şi începe să experimenteze posibilitățile noii 
sale capacități. 

Îşi vizitează în timpul nopţii un prieten la care nu 
fusese niciodată în casă. Pentru a-l convinge de această 
vizită, îi descrie interiorul locuinței, acesta rămânând 
uimit. Într-o altă experiență lasă acasă o lumânare 
aprinsă. După ce pleacă „în eter”, evocă imaginea 
lumânării aprinse şi o stinge. 


Dar la întoarcere lumânarea încă ardea. Deduce 
atunci că acasă sunt lăsate corpurile fizice, al său şi al 
lumânării, dar în călătorii sunt doar corpurile subtile, de 
natură non-fizică. 

Abia acum cred că înțelegem de ce în aceste călătorii 
voluntare se întâlnesc unele elemente comune. În 
dimensiunea în care se petrec fenomenele nu există o 
lume fizică, ci doar în forma lor eterică de energie subtilă 
sau cuantică. Întotdeauna am fost convins că energia 
viului nu este o energie fizică de tip electromagnetic, ci 
una de ordin subtil. Ceea ce măsurăm prin EEG, EKG 
etc. este energia câmpului electromagnetic, emisă de 
corpul nostru ca dublură, ca epifenomen al energiei 
viului pe care niciun aparat nu o poate produce. La fel, 
lumina fizică pe care o vedem este diferită de Lumina vie 
din care suntem creați. Este Lumina care apare la 
Sfântul Mormânt de la Ierusalim şi pe care am văzut-o 
cum în primele minute după apariţie se transformă în 
lumină fizică, schimbându-şi culoarea şi devenind 
incandescentă. Această idee am dezvoltat-o mai mult în 
capitolul „Fizica viului” din Inteligența materiei (Editura 
Eikon, 2009). 


Renaşterea spirituală 

Transformarea spirituală a celor care au traversat 
experiența morții clinice nu este o transformare 
biologică, ci în conştiinţă, care în planul de dincolo au 
învățat lecţia justiției divine ca model de urmat şi pentru 
justiția umană, atât de mult comentată pretutindeni. 

Lecţiile care ni se dau de dincolo, unde există 
autoritatea morală etalon, ne spun că este nevoie de o 
nouă gândire, o nouă paradigmă în acord cu Noua 
Ştiinţă. Este nevoie de o renaştere spirituală în care 
toate reperele acestei lumi trebuie revizuite. 


Am afirmat adesea că aducerea în discuția lumii 
actuale a fenomenului EMC nu este întâmplătoare. De 
aceeaşi părere este şi Kenneth Ring. Din dimensiunea de 
dincolo, ne spune el, ne sunt trimişi mesageri care, prin 
transformarea lor spirituală, pregătesc noua eră a celui 
pe care Teilhard de Chardin l-a numit „Homo Noeticus”. 
Acesta va dispune de o altă conştiinţă, una înaltă, 
spiritualizată. Va fi un om al cooperării, şi nu al 
concurenței, nu al agresivității şi violenței. Va fi un om 
cil valorificării tuturor valenţelor refulate, neutilizate. 

Dacă ştiinţa se vrea a fi ştiinţă, are obligaţia să 
integreze toate datele noi care vin şi din experiența 
umană, recunoscând că niciodată o experienţă ştiinţifică 
nu o poate reda până la nivel de ultim detaliu pe cea 
umană. 

O întrebare simplă pentru ştiinţa de astăzi: cum 
funcționează conştiinţa şi memoria fără suportul 
creierului? De unde vin toate aceste informații şi 
indiscutabile elemente de cunoaştere, cel puţin pentru 
acelea care s-au putut confirma documentar sau prin 
practica vieții? 

Medicul Larry Dossey, în cartea sa Singura minte, 
susține că EMC demonstrează ferm că există minte, 
gândire, conştiinţă şi în afara creierului, ideea că 
întreaga experiență se petrece numai în mintea 
persoanei care traversează EMC este contrazisă de multe 
argumente: întâlnirea în acea stare a părinților care nu 
au fost cunoscuți anterior de EMC; vederea celor care 
sunt nevăzători din naştere; vindecarea instantanee a 
unor boli grave aflate în stadiul terminal; excluderea 
funcțională a creierului etc. 


Scepticismul ştiinţei materialiste şi experienţa 
morţii clinice 


Andrew Greely (SUA), care prefațează ediția franceză 
a cărții lui Raymond Moody citată mai sus, scrie că 
experiența morţii clinice nu poate fi privită ca o dovadă a 
existenței vieții de după moarte, ci doar... ca „o 
experiență dulce şi reconfortantă” care are loc în timpul 
morții. Cu alte cuvinte, ar fi „dulce şi reconfortant” să 
mori! Prin această concesie, ştiinţa materialistă este 
salvată. Dar numai dacă rămânem la o sintagmă fără un 
suport real. 

Mai întâi, studiile efectuate până acum au relevat că 
EMC se petrece la nivelul conştiinţei, şi nu al creierului, 
pe care investigaţiile l-au demonstrat că este exclus 
funcțional, evident, atât cât testele actuale pot să ne 
informeze. 

Este imposibil să înțelegem cum un creier fără 
conştiinţă poate să gestioneze un conținut cognitiv şi 
afectiv care are o coerenţă logică, este în directă relaţie 
cu viața subiectului, căruia îi sunt aduse chiar 
informaţii noi referitoare la viitorul său, la trecutul său 
şi la prognosticul bolii care i-a determinat actuala EMC. 

Întreaga experiență ţine, indubitabil, de resortul 
conştiinţei, dar cum poate funcționa o conştiinţă fără 
suportul creierului, care este invalidat, nu poate fi 
înțeles decât dacă funcționalitatea sa are loc într-o altă 
dimensiune, detaşată de creier. 

Toţi subiecţii care au traversat o moarte clinică au 
beneficiat de o transformare spirituală majoră şi de 
durată, indiferent de nivelul de cultură, de profesie, dacă 
aparțineau sau nu unei religii. Mai mult, cei cu 
convingeri atee s-au schimbat. Au devenit mai buni, mai 
toleranți şi iubitori cu semenii, generoşi, calmi şi 
iertători. 


Seninătatea în fata tuturor evenimentelor vieții şi 
eliberarea de frica de moarte par să fie de asemenea 
printre beneficiile câştigate prin EMC. 

Se ştie că în mai mult de 3-4 minute fără oxigen 
creierul moare. Cum să explicăm revenirea la viață a 
celor care au stat ore întregi la morgă sau a acelor cazuri 
semnalate după un timp mult mai mare decât cel 
standard de câteva minute? 

Şi, în fine, prin ce miracol creierul ne informează, 
numai în această circumstanță, despre vindecarea 
instantanee a bolii şi despre întoarcerea... acasă? Ce ştie 
şi ce poate şti creierul nostru dacă numai în acea 
situație ne spune şi ne vindecă de boli pentru care 
medicina actuală nu are posibilități? 


Concluzii 

+ Experiența morții clinice este prima şi marea 
inițiere prin care putem avea acces direct la Regatul 
Lumii Divine. 

e Suntem cu totii făcuți din Lumina vie primară 
graţie verbului Divin: „Fiat lux!” 

e Fiecare dintre noi este un instrument în orchestra 
care trebuie să interpreteze marea simfonie a vieții. 
Partitura a fost scrisă pentru fiecare dintre noi de o altă 
mână, încă dinainte de a ne naşte. Revenim aici până 
când vom învăța corect propria partitură. 

+ Moartea, ca şi naşterea, nu este decât o trecere a 
Conştiinţei dintr-o formă în alta. Am putea spune că 
ambele stări nu sunt decât determinări ale Conştiinţei 
care, după cum susține Max Planck, generează diferitele 
forme existente ale materiei. 

«În universul imaterial, non-fizic, timpul nu există, 
ne spune Platon. Este exact aceeaşi mărturie a celor 
care au traversat o EMC. 


+ Moartea nu este decât trecerea din suportul fizic în 
forma sa spirituală. S-ar putea spune chiar mai mult. 
Moartea este trecerea conştiinţei de la Şcoala dură a 
Pământului în Regatul Spiritului, unde are loc întâlnirea 
cu Lumina, despre care vorbeşte inclusiv Mircea Eliade 
în scrierile sale. 

Acestea sunt lecţiile Experienţei Morţii Clinice. 


Cap. 10 - CREIERUL UMAN - MARELE MIRACOL AL 
UNIVERSULUI 


Creierul uman este una dintre structurile în care 
„natura” a făcut cea mai mare investiție de ştiinţă şi 
inteligență, realizând o adevărată capodoperă. 

Pentru ca un conglomerat de materie compusă din 
atomii prezenţi în jurul nostru să aibă o asemenea 
funcționalitate, un spirit, o rațiune, emoţii şi sentimente, 
a fost nevoie de o structurare extrem de complexă şi de 
sofisticată. 

În ignoranţa noastră, punem acest miracol pe seama 
întâmplării, eludând alcătuirea într-o logică infailibilă a 
elementelor, infinitatea de soluții imaginate pentru ca 
prin această unică formă, conştiinţa să se poată reflecta 
pe sine. Creaţia infinită a realizat o entitate finită 
capabilă să ne vorbească, să ne spună: „lată! Eu sunt!” 

În cele ce urmează îmi propun să merg pe firul logic 
şi provocator al construirii şi funcționării acestui „altar” 
al ființei umane. 

Mă voi referi mai întâi la consistenţa creierului. 

Fiind o structură prin excelență informațională, 
destinată receptării şi tratării informaţiilor cerute de 
fiziologia organismului şi de activitatea mentală, pentru 
a avea softul necesar s-a impus actualul hard. 

Consistenta creierului este foarte vulnerabilă la 
şocuri. Poate fi strivit doar cu un deget. Pentru a-l 
proteja, natura l-a închis într-o cutie osoasă, rezistentă 
la şocuri, evident, în anumite limite. În plus, creierul 
este înconjurat de o masă de lichid, dispusă atât la 
suprafața sa, cât şi în interiorul său, compus, în 
principal, din apă şi sare. 


O altă dovadă a inteligenței naturii: venim pe lume 
dotați doar cu acele funcții active de care avem imediată 
nevoie când ne naştem. Un exemplu: reflexul de supt 
pentru a ne hrăni. Am văzut că toți puii mamiferelor au 
această capacitate, dar, spre deosebire de puiul de om, 
pe care mama îl conduce cu gurița la sân, acestea ştiu 
să-l găsească singure. De unde?! De unde vine instinctul 
păsărilor care îşi hrănesc toată ziua puii flămânzi 
aducându-le insecte, fie în acelaşi timp, fie cu rândul cei 
doi părinți? 

Plânsul prin care comunică cu mama exprimându-şi 
nevoile, funcțiile de digestie, de eliminare, de respirație, 
deglutiția, motricitatea încă necoordonată - sunt toate 
atribute cu care venim pe lume. 

Reflexul de agăţare se înscrie în logica perfectă a 
prinderii de corpul mamei cu o forță pe care numai frica 
de a nu o pierde o poate da. 

Pe măsură ce copilul creşte, sunt activate toate 
celelalte funcții care definesc ființa umană, fie sub 
acțiunea semnalelor declanşatoare din mediu, fie prin 
învățare şi educare, în care mama are un rol 
determinant. 

Împărtăşim cu rudele noastre care ne preced 
filogenetic aproape toate structurile anatomice, deşi, 
desigur, cu diferențele specifice fiecărei specii. Avem 
aproape o biologie comună, dar ne numim ființe umane 
doar graţie creierului, care este diferit. 

Creierul uman este anume construit pentru a fi ceea 
ce suntem. 

Ca să putem evolua, învăța, raționa, crea o cultură 
şi o civilizaţie, să iubim, să suferim, să comunicăm, să 
creăm una dintre cele mai tumultoase istorii, a fost 
nevoie de un creier capabil de aceste performanțe. 


Condiţiile naşterii unui copil 

Dispunem astăzi de multe surse referitoare la 
pregătirea unui cuplu pentru aducerea pe lume a unui 
copil sănătos. 

Prima condiţie este aceea de a fi acceptat de ambii 
părinți, atât înainte, cât şi după naştere. 

Pregătirea pentru conceperea unui copil trebuie să 
înceapă cu cel puţin 6-8 luni înainte. 

Doi cercetători, Verny şi Kelly (1981), au constatat 
că influența părinţilor asupra viitorului lor copil începe 
cu mult timp înainte de concepere, cu cel puţin 6-8 luni. 
Nu este vorba despre influența directă asupra fătului, 
care încă nu a fost conceput, ci de purificarea 
organismului în acest interval de timp de o serie de 
noxe. 

Renunţarea la fumat, la alcool, evitarea stresului, 
adaptarea unei diete adecvate, îndepărtarea 
substanţelor toxice din locuinţă şi evitarea expunerii la 
acestea sunt măsuri de siguranță pentru viitorul 
sarcinii. 

Aceleaşi condiţii trebuie respectate şi în timpul 
sarcinii. Stresul sau conflictele dintre părinți îi sunt 
foarte dăunătoare fătului. Într-un film în care aceştia se 
ceartă, se vede ecografic cum copilul se contractă şi se 
agită în uterul mamei. Am scris în alte lucrări şi nu voi 
mai argumenta acum de ce este greşit să credem că în 
uterul mamei se află un copil cu creier incapabil să 
perceapă lumea dincolo de universul său. Spiritul celui 
care se întrupează este cel al unui adult, cu capacitatea 
de înțelegere a unui adult. Cartea Cele nouă trepte. O 
privire spirituală asupra genezei ființei umane scrisă de 
Anne Givaudan şi Daniel Meurois, publicată în 
traducere la Editura Şcoala Ardeleană (2018), ne oferă 
toate detaliile în acest sens. 


În aceeaşi ordine de idei se înscrie şi relația pe care 
o dezvoltă mama cu pruncul său abia născut. 

Primul contact al nou-născutului cu mama trebuie 
să se facă imediat după naştere, când se realizează 
impactul chimic mediat de oxitocină prin atingerea celor 
două corpuri. Abia după aceea ar trebui să urmeze 
celelalte manevre de toaletare a copilului. 


De la ostilitatea mamei la potenţialul infracţional 
al viitorului adult 

Repet, chiar dacă suntem înclinați să credem în 
incapacitatea copilului de a percepe în primii doi ani 
atitudinea adulților - dar îndeosebi a mamei - față de el, 
realitatea este complet alta. 

Atât puiul de om, cât şi cel al mamiferelor se 
ataşează de prima ființă pe care o văd sau o aud imediat 
după ce se nasc şi o urmează apoi până ce devin 
independenți. Are loc fenomenul de imprinting, descris 
de marele etolog Konrad Lorenz, deja discutat. 

În parcul său de studiu al comportamentului 
animalelor, aşezat pe malul Dunării, în Austria, Lorenz a 
ilustrat fenomenul de imprinting prezentând ura film cu 
bobocii de rață care îl urmau peste tot. 

În relaţie cu imprintingul este de semnalat, ca o 
consecință concretă, cazul copiilor crescuți de animale 
în prima copilărie, aşa-zişii copii-lupi. O serie de funcții 
esențiale au fost profund alterate: limbajul, mersul, 
modul de hrănire şi intelectul. 

Aceşti copii, găsiți în jurul vârstei de 6-7 ani, 
mâncau direct cu gura, fără ajutorul mâinilor, aşa cum 
au văzut că procedează animalele lângă care au crescut. 
Nu au mai putut folosi limbajul articulat, ci emiteau 
doar sunete nearticulate. Au învățat greu sau deloc 
mersul biped, iar intelectual erau complet nedezvoltati. 


Deducem din aceste exemple că omul este 
totalmente o ființă socială, iar dacă este izolat de 
societate înainte de a fi învățat să fie om, rămâne un biet 
animal, şi nici acela complet pentru că nu are suportul 
genetic al animalelor pe care le imită. 

Atenţia pe care o are mama începând din primele 
clipe ale naşterii față de nou-născut este extrem de 
importantă, din mai multe motive. 

S-a constatat, atât la om, cât şi la animale, că dacă 
mama se poartă distant, rece, fără căldură afectivă, sunt 
mari premise ca viitorii adulți să dezvolte un potenţial 
infracțional. Copilul va înţelege că a venit într-o lume 
ostilă, duşmănoasă şi neprietenoasă. Va avea mai târziu 
aceeaşi atitudine. Acelaşi lucru s-a observat şi la puii de 
şoareci sau la marmote. 

Puii de marmote, spre exemplu, au fost luaţi de la 
mama lor imediat după naştere şi dați la mame străine, 
care nu i-au tratat cu aceeaşi afecțiune. Au avut o 
dezvoltare dificilă şi, ulterior, un comportament de 
izolare de grup. 

Există ceea ce geneticienii au numit gene lungi şi 
gene scurte ale MAO (monoaminoxidaza). Gena scurtă 
este patogenă, gestionând violența. Gena lungă este 
metilată şi, ca urmare, nu este purtătoare de caractere 
patologice. Prin metilare, şi gena scurtă poate să nu îşi 
mai exprime caracterul patogen. 

În 1998, Michael Meaney a luat un lot de şoareci 
purtători de genă a violenţei şi i-a dat spre creştere unei 
mame ocrotitoare. Spre surpriza sa, gena violenței nu s- 
a mai exprimat. I s-a opus oxitocina eliberată prin 
ocrotirea oferită de mama adoptivă. La un al doilea lot de 
şoareci purtători de gena violenței, când au fost crescuți 
de o mamă ostilă, gena patogenă s-a exprimat. 


Acelaşi fenomen a fost demonstrat şi la oameni. Au 
fost studiați membrii unei familii care erau toți purtători 
de genă a violenței. Unii dintre copiii acelei familii au 
fost crescuți într-un mediu protector din punct de vedere 
psihologic. Rezultatul a fost unul foarte promițător 
pentru consecințele pragmatice: gena patogenă a 
violenței nu s-a mai exprimat la aceşti copii. 

Concluzia cercetătorilor este una foarte optimistă: 
cultura învinge destinul transmis prin genă. 

Şi o concluzie de ordin sociologic: experiența de 
viață pozitivă blochează gena violenței prin metilarea 
ADN-ului, iar experienţa de viață negativă activează gena 
violenței. 

Cu aceste observaţii suntem în plină epigenetică. 
Mediul ambiant modifică expresia genelor care 
condiționează temperamentul şi comportamentul. 
Rezultatul acestor constatări nu a fost uşor de acceptat 
de geneticieni la momentul când a fost sesizat deşi, după 
cum putem realiza uşor, este de o mare importanţă prin 
impactul social pe care îl are. 

O întrebare cu consecințe mai degrabă teoretice: 
până unde factorii de mediu pot modifica expresia 
genelor noastre? 

Am întâlnit opinii care susțineau că dezvoltarea 
intelectului este în mare parte dependentă de condiţiile 
de hrană şi de educaţie din prima parte a copilăriei. Eu 
nu sunt de acord total cu acest punct de vedere pentru 
bunul motiv că, dacă ar fi aşa, noi nu l-am mai fi avut 
pe Ion Creangă, pe Mihai Eminescu, iar omenirea nu l-ar 
mai fi avut pe Newton, care era fiu de fermier, nici pe 
Faraday, care era fiu de fierar şi legător de cărți, pe care, 
este adevărat, le citea. Lucra la început doar ca asistent 
la Davy, dar ştiinţa electricităţii îi datorează imens. 


Este motivul pentru care eu cred în gena care poartă 
geniul şi în circumstanțele sociale care permit sau nu 
manifestarea sa. Şi, evident, în destin. 

Îmi amintesc aici de versurile lui Baudelaire, tradus 
de Al. Philippide, care exprimă atât de sugestiv destinul: 
„Atâtea flori dau în zadar/ Parfumul lor subtil şi rar/ în 
taină şi-n singurătate”. 

Nu este adevărat că oamenii de geniu nu îşi 
conştientizează propriul lor potenţial. Ce înțelegem când 
Eminescu se defineşte astfel pe sine: „...eu sunt copilul 
nefericitei secte/ Cuprins de-adânca sete a formelor 
perfecte”? 

Şi, fiindcă sunt aici, vreau să spun că este foarte 
important să ştii că ai o scânteie de talent în ființa ta. A 
şti, a-ți atrage cumva atenția un pedagog, un părinte, 
înseamnă să ţi-o cultivi, să faci efortul de a-i spori 
lumina. Ce n-aş fi dat în anii de liceu, când eram mereu 
ascultat la compunerile care ni se cereau la limba 
română, fără să ştiu de ce! Foarte târziu am dedus că 
profesoara zărea în mine o frântură de talent, dar nu mi- 
a spus niciodată. Abia mai târziu am început să-mi „fac 
mâna la scris”, comunicând cu mulți tineri de vârsta 
mea în acest scop. Fără lipsă de modestie, la nivelul 
convingerilor mele foarte intime şi nemărturisite, 
simțeam că am alte preocupări şi alte gânduri decât 
majoritatea colegilor mei de generație. Restul a fost, 
probabil, destin. 


Cea mai mare parte a minţii se clădeşte în primii 
6-7 ani 

Primii 6-7 ani sunt decisivi pentru 90 % din 
conținutul ideativ cu care vom opera toată viața. Bruce 
Lipton spunea că chiar 95% din noţiunile cu care 


operăm sunt formate în această primă perioadă a 
copilăriei. 

Credinţe/ obiceiuri/ gusturi alimentare, preferinţe 
vestimentare, receptarea comportamentului celor din 
afara familiei comparativ cu al celor din familia în care 
creştem - sunt repere care ne rămân toată viaţa în minte 
şi ne formează stilul afectiv şi modul de gândire. 

Simt două mari pericole care planează asupra 
acestei vârste:  imaturitatea  discernământului cu 
dificultatea de a face distincţia între bine şi rău, motiv 
pentru care copilul îşi va însuşi toate experiențele trăite; 
în al doilea rând, creierul se modelează anatomic, 
biochimic şi funcţional după conţinutul experienţelor 
trăite. De aici rezultă în proporție importantă modelul de 
comportament psihologic, cognitiv, afectiv şi social. 

Dacă însă mediul social şi familial în care ne 
dezvoltăm şi-ar pune amprenta totală asupra noastră, ar 
trebui să fim toţi la fel, ceea ce ar însemna o monotonie 
deranjantă. Farmecul lumii îl dă diversitatea. Nu sunt 
identici nici toţi fraţii şi nici chiar gemenii univitelini. Ne 
diferențiază ereditatea, care ne poate aduce gene de la 
predecesori care au trăit probabil şi cu secole în urmă. 

Ereditatea este tiparul pe care îl umplem cu 
experienţele de viaţă, imprimându-ne temperamentul şi 
liniile generale ale caracterului. Dar nu înseamnă că 
vom rămâne şi la 50 de ani cu comportamentul copilului 
de 6 ani. 

Purtăm în noi şi cu noi în permanență amprenta şi 
amintirea celui care am fost în copilărie, dar, având un 
creier în continuă transformare, în funcție de 
sensibilitatea nativă, experienţele şi evenimentele trăite 
ulterior ne cizelează şi ne imprimă noi valențe 
personalității. 


Şinele nostru profund şi autentic, acel sentiment 
intim de a fi în fiecare clipă acelaşi, neschimbat, îl avem 
de la părinţii şi părinții părinților noştri. Acolo suntem 
unici ca destin şi simtire. Mereu vom schimba hainele pe 
care le purtăm, dar eul interior va fi etern acelaşi în 
toate peregrinările noastre pământene şi siderale. 


Neurogeneza şi neuroplasticitatea - fundamentul 
evoluţiei noastre 

Deşi am acordat atenţia necesară acestei proprietăți 
miraculoase a creierului nostru în alte lucrări, reiau 
subiectul pentru a revela noile sale posibilități de care 
putem uza. 

Neurogeneza presupune formarea de noi celule 
nervoase, numite mai simplu neuroni. 

Prin neuroplasticitate înțelegem formarea de noi 
conexiuni (sinapse), de noi ramuri, dendrite, prelungiri 
de axoni - ca răspuns la procesele de învățare, la diverse 
leziuni şi de preluare de noi funcţii în cazul unor 
neuroni invalidați sau absenți. 

Cercetările referitoare la suportul anatomic al 
activității conceptuale şi informaţionale a creierului sunt 
astăzi de o mare importanță pragmatică, nu doar 
teoretică. 

Reamintim acum că, exceptând neuronii din 
trunchiul cerebral care controlează respirația şi 
circulația, ceilalți, din creier, se pot reînnoi din celule de 
origine embrionară, precursoare, nediferenţiate, numite 
celule stemsau suşă. 

Zonele în care are loc procesul de neurogeneză se 
numesc nişe germinative. La om sunt descrise două zone 
- una situată sub ventricular şi cealaltă în hipocamp. În 
zona subventriculară se generează neuronii care sunt 


integrați în structura cerebrală numită striat, implicată 
în funcțiile de recompensă şi motivaţie. 

Hipocampului i se atribuie gestionarea culorii 
emoționale a gândirii şi memoria de lungă durată. 
Profesorul P.-M. Lledo (2017) ne spune că la acest nivel 
sunt reînnoiți circa 700 de neuroni pe zi şi că la vârsta 
de 50 de ani, cu excepția menţionată, nu am mai avea 
niciun neuron dintre cei cu care ne-am născut. Am avea 
deci un creier aproape complet nou. 

Revin la discuția anterioară. Deşi suportul anatomic 
al cunoaşterii pare a fi altul, noi rămânem aceiaşi. Unde 
este atunci memoria eternului nostru eu? Probabil că 
dincolo de neuroni... 

Timpul de transformare a celulelor stemîn neuroni 
se apreciază a fi de una până la trei luni. Din totalul 
acestor celule, 50 % mor. Şi aici iar ne întâlnim cu 
înțelepciunea naturii. Jumătate din neuronii nou formați 
devin glutamatergici, iar cealaltă jumătate devin GABA- 
ergici - corespunzând fiecare celor două procese 
fundamentale ale funcționării creierului: excitabilitatea 
şi inhibiția. Cine numără neuronii, cine îi împarte după 
nevoile funcționale ale creierului poate că ne spune 
„intâmplarea” de care se face atâta caz în explicarea 
evoluției biologice de către ştiinţa oficială. 

Toţi cercetătorii atrag atenţia că, dacă noii neuroni 
nu sunt stimulați prin învăţare, mor. 

Concluzie pragmatică aici: creierul este ca şi 
muşchii. Dacă nu este folosit, se atrofiază. Putem avea 
şansa unei minți bune prin naştere, dar dacă nu o 
întreținem prin activare continuă, o pierdem. Vom 
discuta mai departe condiţiile conservării unei minți 
sănătoase. 


La idei noi, sinapse noi 


Fiecare gând nou exprimat prin cuvinte, idei, 
concepte, emoţii, sentimente etc. are nevoie de o rețea 
proprie de neuroni - pentru a fi exprimat, memorat şi 
reprodus. 

Formarea unei rețele neuronale noi presupune 
realizarea de conexiuni (sinapse) noi, de neuroni noi. 

Se apreciază că avem 100 de miliarde de neuroni în 
creierul nostru. Un neuron se conectează cu circa 
10.000 de alți neuroni. 

Numărul de combinaţii (conexiuni) posibile din 
creierul uman se apreciază a fi de 10 la puterea un 
milion, comparativ cu numărul de stele din galaxie, care 
ar totaliza doar 10 la puterea 80. Abia acum înțelegem 
de ce folosim cuvântul „miracol” când vorbim despre 
creier. 

Sinapsa este o structură relativ complexă prin care 
influxul nervos se transmite de la un neuron la altul. Cu 
toate acestea, o sinapsă se formează într-un interval de 
timp de la 4 minute la 4 ore. Dar pentru a se consolida 
sinapsa are nevoie de 24 de ore. 

Pentru a înțelege ce dinamică are loc în creierul 
nostru este suficient să menţionăm că în două ore se 
formează două milioane de conexiuni: dispar unele 
vechi, nefolosite, se întăresc altele prin activare şi se 
formează alte sinapse noi. 

Neuronul are două prelungiri care pleacă din 
structura celulară propriu-zisă. Prelungirile de la un pol 
al celulei se numesc dendrite şi sunt mai scurte, iar de 
la polul opus pleacă axonul, cu o lungime mult mai 
mare. 

Dendritele se conectează cu circa 10.000 de alți 
neuroni. Învăţarea implică, după cum am subliniat, 
formarea de noi conexiuni, de noi neuroni şi de noi 


prelungiri. Altfel spus, sunt utilizate ambele procese de 
bază ale creierului - neurogeneza şi neuroplasticitatea. 

Repetarea noțiunilor întăreşte sinapsele, fiecare 
lăsând o „urmă” chimică şi creând astfel o „şosea”, o 
„autostradă”, cum o numeşte G. Lepusez, neurobiolog la 
Institutul Pasteur (2017). 

Repetarea informației consolidează rețeaua 
neuronală de suport anatomic, întăreşte memoria şi 
creşte viteza de circulație prin rețea în momentul 
evocării acesteia. 

Când informaţia ajunge în nucleul celulei nervoase, 
din dendrite, semnalul electric este analizat şi transmis 
apoi prin axon la sinapsele care îl conectează cu alți 
10.000 de neuroni. 

Este interesant de discutat ce fenomene au loc în 
creierul nostru într-o tăcere absolută din care noi nu 
ştim decât că gândim. Din acest unghi de vedere, 
creierul este cel mai „tăcut” organ. 

Semnalul electric din axon este trimis la sinapsă, 
unde este convertit în forma chimică prin eliberarea de 
vezicule pline cu neurotransmițători. Rolul lor este de a 
transmite influxul nervos la următorii neuroni, ajungând 
mai întâi în receptorii de pe versantul post sinaptic, 
unde, în funcţie de natura neurotransmițătorului, este 
transformat din nou în potenţial electric, fie excitator, cu 
suport glutamatergic, fie inhibitor, cu suport GABA- 
ergic. 

Spuneam mai sus că fiecare informație nouă creează 
sau uzează de noi şi vechi sinapse şi rețele neuronale cu 
o viteză incredibil de mare. Practic, se poate spune că 
fiecare efort de învățare îşi creează un creier nou. 

Acest mecanism de acțiune are o importanță 
pragmatică determinantă pentru sănătatea creierului 
nostru şi pentru evoluţia noastră spirituală. 


În creierul unui copil până la 2 ani are loc o 
adevărată explozie sinaptică. Zestrea lui neuronală la 
această vârstă este dublă fată de cea cu care va opera 
creierul copilului ajuns adult. 

Sunt două perioade de mari „revoluţii” în creierul 
nostru: în primii 2 ani şi la adolescenţă. 

Dacă în primii 2 ani copilul nu ştie decât să plângă 
şi este strict dependent de mamă, adolescentul ştie să 
riposteze şi îşi revendică independenţa față de părinți. 
Este momentul unor transformări deloc uşoare şi de 
aceea adolescentul trebuie înțeles şi tratat cu mult tact. 

Revenim la copilul din primii 2 ani de viaţă, în ciuda 
sentimentului părinților că el nu înțelege, copilul are 
propriul său model de comportament - de cele mai multe 
ori, egoist. El vrea să fie tratat cu atenţie, ca un mic 
prinț care crede că totul i se cuvine, mizând pe 
incapacitatea sa de acțiune. 

Dincolo de hrană, creierul acestui copil are nevoie 
organică de satisfacerea a două trebuinţe: de afectivitate 
şi de un mediu ambiant cu multiple surse de informații 
noi. Afectivitatea îi cultivă atitudinea socială de mai 
târziu. Mediul cu abundență de noi surse de informații îi 
antrenează şi dezvoltă creierul pentru o capacitate de 
sinaptogeneză cât mai performantă mai târziu. 

Constatăm că sinapsa - conexiunea dintre neuroni - 
este elementul esențial al învăţării. Trebuie spus că 
numărul astronomic de conexiuni dintre neuronii noştri 
ne diferențiază de rudele noastre fără grai articulat. Ne 
conferă atributul specific uman. De aceea, când aud că 
suntem rezultatul unei mutații absolut întâmplătoare a 
unei singure gene care s-a produs în creierul unei 
primate predecesoare, o iau ca pe o glumă, dar nu dintre 
cele bune. 


După ce am discutat bazele neurofiziologice şi 
neurobiologice ale funcționării creierului care se 
schimbă, se modelează încontinuu sub acțiunea 
învățării, a ceea ce gândim, simțim şi facem, vom aminti 
câteva dintre condițiile care sunt favorabile 
transformărilor pozitive care au loc în creierul nostru. 

Sunt enunțați ca factori favorabili ai proceselor care 
permit dezvoltarea şi întreținerea creierului: 

e iubirea (acceptarea semenilor); 

e învățarea continuă; 

+ noutatea informațiilor; 

+ calmul; 

e cultivarea frumosului; 

+ emoțiile pozitive moderate, şi nu excesive; 

e activitatea fizică; 

« întreținerea microbiomului; 

e iertarea; 

e generozitatea; 

+ meditaţia; 

e optimismul; 

e socializarea. 


Câteva detalii utile 

Am menționat importanța unui mediu ambiant cât 
mai variat şi cât mai bogat în informații, îndeosebi în 
prima copilărie, pentru formarea a cât mai multor rețele 
neuronale şi sinapse. Efectele asupra creierului sunt 
acum uşor de evidenţiat prin tehnicile de imagistică apte 
să vizualizeze densitatea noilor neuroni şi a rețelelor 
neuronale prin creşterea în volum (grosime) a ariilor 
corticale implicate. 

Şoarecii în a căror cuşcă s-au introdus diverse 
dispozitive noi, care le-au trezit interesul şi i-au atras 
prin folosirea lor, au beneficiat de aceste efecte 


evidenţiate imagistic spre deosebire de starea staționară 
la şoarecii în a căror cuşcă nu s-a întâmplat nimic 
deosebit. 

Profesorul Pierre-Marie Lledo a vorbit despre o 
creştere a densității neuronale de 4 ori mai mare la 
şoarecii care au beneficiat de un mediu variat față de 
lotul martor, care nu a fost implicat în experienţe noi. 
Putem concluziona de aici că monotonia din viața 
noastră nu ne bucură nici sufletul şi nici nu ne 
favorizează mintea. 

Plăcerea cu care învăţăm sau facem altceva util 
nouă şi celorlalți se însoţeşte de eliberarea de dopamină, 
având ca efect favorizarea sinaptogenezei. Nu spunem 
noi că monotonia ne oboseşte şi ne deprimă în timp ce o 
viață plină de elemente noi ne menţine interesul pentru 
viață? Nu întâmplător se recomandă pentru cei aflați la 
pensie excursii în locuri noi, participarea la spectacole 
care bine dispun, lecturi şi filme plăcute. 

Fred H. Gage, cel care a efectuat experimentul cu 
şoriceii cărora li s-a creat un mediu atractiv în habitatul 
lor, ca urmare a concluziilor extrase, recomandă 
schimbări periodice în viața noastră pentru menţinerea 
sănătăţii. Spre exemplu, să ne schimbăm mobila din 
casă, iar dacă nu avem posibilități materiale, să 
schimbăm cel puţin aranjarea ei. 


Efectele microbiomului asupra creierului 

În relaţie cu microbiomul, sunt două cauze esenţiale 
care afectează creierul: inflamaţia şi radicalii liberi (RL). 
Ambele sunt dependente de starea de funcționalitate a 
microbiomului. 

Cea mai eficientă cale de redresare a microbiomului 
o constituie o alimentaţie adecvată, constând, după 
neurologul american David Perlmutter (2015), în 


prebiotice, probiotice şi alimente fermentate şi în 
alimente cu conţinut redus de carbohidrați, fără gluten, 
fără grăsimi saturate sau procesate. 

Funcţiile microbiomului sunt multiple: 

+ facilitează digestia; 

+ apără organismul de flora patogenă, de virusuri şi 
paraziți; 

e are rol în detoxifierea organismului; 

e deține o structură imunitară proprie şi intervine în 
răspunsul imunologic al organismului; 

+ generează enzime, vitamine şi neurotransmițători 
pentru creier; peste 80 % din cantitatea de serotonină 
este produsă de microbiom; 

e contribuie la diminuarea efectelor stresului; 

e intervine în controlul inflamației; 

«intervine în asigurarea unui somn odihnitor. 
Aproape nu există suferință psihică şi neurologică în 
care microbiomul să nu poată fi afectat, direct sau 
indirect, de la tulburarea de atenţie la oboseala cronică, 
autism, depresie, anxietate, insomnie, psihoze, boala 
Alzheimer, boala Parkinson etc. 

Vom vorbi în alt capitol despre dezavantajul dietei 
moderne pentru microbiom, aceasta fiind săracă în fibre 
vegetale. 

Fibrele vegetale au rol de combustibil pentru 
bacteriile microbiomului. În absenţa lor vor fi mai puţine 
tipuri de bacterii şi de reziduuri benefice necesare 
metabolizării şi fermentării alimentelor. 

Un risc crescut pentru boala Alzheimer îl au ţările 
cu standard de viață ridicat, cum sunt Marea Britanie, 
Australia, SUA, Danemarca, Germania, față de Sudan, 
Etiopia, India, Angola etc. 

Cred că unul dintre motivele acestei discrepanțe în 
incidența bolii Alzheimer îl constituie alimentaţia de tip 


modern, bogată în carbohidrați şi săracă în fibre 
vegetale, specifică țărilor cu standard de viață ridicat. 

Un comentariu alarmant referitor la relația 
microbiom - obezitate - hiperglicemie şi patologia 
creierului îi aparține neurologului citat mai sus, David 
Perlmutter (SUA). 

Grăsimea aduce multe prejudicii sănătății noastre. 
Se depune în jurul viscerelor (ficat, inimă, rinichi, 
pancreas, intestine), provocând disfuncționalități la 
aceste niveluri. Un alt loc frecvent de depozitare a 
grăsimii este abdomenul. Uneori grăsimea poate fi 
depusă doar în jurul viscerelor, deci în interiorul 
organismului, şi faptul că nu apare abdominal nu este 
un criteriu de inexistentă a acesteia. 

Un alt impediment adus organismului constă în 
capacitatea țesutului adipos de a elibera molecule 
proinflamatorii numite citokine. Ştim acum ce înseamnă 
pentru organism inflamatia. 


Kilogramele în plus = creier cu volum redus 

Este citat un studiu (2005) efectuat de echipe de la 
Universitățile Berkeley, Davis şi Michigan. S-a măsurat 
raportul dintre talie şi şolduri şi s-a comparat cu 
modificările structurale survenite la creier, cu vârsta. 
Concluzia dură: cu cât abdomenul era mai proeminent, 
cu atât hipocampul devenea mai mic. Hipocampul fiind 
considerat centrul memoriei, avem şi explicația 
tulburărilor de memorie pe măsură ce trec anii. 

Deci, o asociere nefericită: obezitate, inflamație, boli 
vasculare, demenţă. HKilogramele în plus înseamnă un 
volum al creierului mai redus. 

Proteina C reactivă (CRP) cu valoare crescută este 
văzută ca un risc pentru boala Alzheimer de trei ori mai 
mare. 


Se spune că chiar şi dezechilibrele glicemiei ca o 
tendință  prediabetică pot constitui un risc pentru 
tulburările cognitive de mai târziu. Dezechilibrul 
glicemiei este apreciat a avea cauze şi la nivel de 
microbiom. 

O încercare reuşită de tratare a diabetului zaharat 
tip 2 este relatată la un congres de la Universitatea 
Harvard (2014) de către M. Nieuwdorp (Universitatea din 
Amsterdam). În 250 de cazuri, a efectuat transplant de 
microbiom de la aparţinători sănătoşi. 

Concluziile dr. D. Perlmutter conduc la ideea că în 
multe dintre bolile menţionate, mai ales în depresie, 
atacuri de panică, boli autoimune sau 
neurodegenerative, investigarea inclusiv a stării de 
funcționalitate a microbiomului şi corectarea la acest 
nivel pot oferi noi soluții terapeutice utile. 


Rolul activităţii fizice 

Activitatea fizică este unul dintre capitolele care nu 
lipseşte din nicio indicație care are ca obiectiv sănătatea 
creierului, dar şi a corpului, în general. În prevenirea 
bolilor cardiace, a cancerului, a deteriorării creierului, 
recomandarea mişcării sub orice formă este absolut 
utilă, mai ales într-o lume în care activitatea de birou ne 
obligă la sedentarism. 

În cartea sa Regulile creierului (Lifestyle Publishing, 
2017), John Mediiia ne avertizează că strămoşii mai 
îndepărtați mergeau pe jos 10-20 km pe zi, în timp ce 
astăzi sedentarismul în care ne complăcem ne lipseşte 
de avantajul activităţii fizice. 

Nu se mai pune în discuție astăzi un asemenea 
efort, dar majoritatea autorilor sunt de acord că 20-30 
de minute de mers pe jos în ritm uşor mai alert, de 2-3 
ori pe săptămână, ar fi benefic şi suficient. 


Se menționează de către alți autori că gimnastica 
aerobică efectuată de două ori pe săptămână ar putea 
reduce riscul bolii Alzheimer cu peste 60 %. Depresia şi 
anxietatea ar beneficia de activitatea fizică până la 
substituirea completă a medicațţiei. 

Mulţi copii de vârstă şcolară se scutesc, fără motive, 
de orele de educaţie fizică, săvârşind o mare greşeală. 
Unii se scutesc din comoditate, dar pierderea lor este 
indiscutabilă. De la creşterea performanțelor la 
învățătură până la construirea unui corp frumos şi 
sănătos, sunt numai avantaje pentru cei care fac sport. 

Sedentarismul este una dintre cauzele obezității, 
afectând sănătatea creierului şi a celorlalte viscere. 

Exerciţiul fizic îmbunătăţeşte memoria şi atenţia, 
crescând fluxul de sânge în hipocamp - structura care 
procesează memoria de lungă durată. 

Contracția musculară eliberează miokinele, care 
favorizează generarea factorului cu rol trofic pentru 
creier (BDNF). Sistemul imunitar este stimulat în 
aceleaşi condiții. 

O schemă simplă este foarte sugestivă pentru 
efectele discutate. 

Exerciţiile fizice 

Alte efecte ale activității fizice 

e creşte volumul de sânge la creier, îmbunătățind 
aportul de glucoză şi oxigen - hrana sa minut de minut; 

e activează nişele celulelor stern; 


e reduce riscul de cancer; 

e tonifică activitatea cardiacă; 

e reduce riscul de diabet zaharat şi de accidente 
vasculare; 

e menține volumul muscular şi densitatea osoasă, 
care sunt condiţii ale longevitățţii; 

e dacă vrem să fim inteligenți, să ne mişcăm - sună 
un sfat bun. 

Profesorul Pierre-Marie Lledo conchide că activitatea 
fizică este o adevărată „cură de întinerire a neuronilor”. 
Vom mai avea ocazia să ascultăm şi alte opinii 
pertinente în acest sens. 


Nevoia de socializare 

Socializarea este o cale de a întrerupe rutina, 
monotonia care grăbeşte involuţia creierului, dar nu este 
singura sa virtute. 

Socializarea cu cei cu care comunicăm pe aceeaşi 
lungime de undă are ca urmare un schimb reciproc de 
energie bună, benefică şi de chimie, prin eliberarea de 
oxitocină, care ne aduce pace, linişte, bucurie. 

Elizabeth Gould (2012) a injectat oxitocină la şoareci 
şi a obţinut o proliferare de neuroni în hipocamp. 

Oxitocină  mediază de asemenea empatia şi 
compasiunea, crescând spiritul de solidaritate, de 
colaborare şi de întrajutorare la nivelul grupului în care 
ne aflăm. 

Socializarea este remediul cel mai bun al depresiei 
de izolare la vârstele înaintate - cauză certă a grăbirii 
involuției. 

lată un sfat util şi nostim al profesorului Pierre- 
Marie Lledo: „leşiți, discutați, iubiții” 


O experienţă promițătoare pentru reîntinerirea 
creierului 

Lida Katsimpardi (SUA) a făcut o mare descoperire. 
A transferat sânge de la un şoarece tânăr la unul în 
vârstă. 

A obţinut o revascularizare a creierului, o creştere a 
neurogenezei la nivelul bulbului olfactiv cu ameliorarea 
mirosului. 

S-a izolat din sângele transferat un factor GDF-11 
care ar putea fi la originea acestor efecte. 


Sunt  viabili neuronii noi în grefele pentru 
regenerarea creierului? 

Medicina regenerativă îşi propune să transfere 
neuroni noi în repararea leziunilor produse de 
traumatisme, de accidentele vasculare cerebrale sau 
pentru înlocuirea neuronilor distruşi din bolile 
neurodegenerative. 

Încercările făcute până acum au eşuat. Neuronii 
transferați în alt loc din creier decât cel de origine au 
murit pentru că, spun cercetătorii din Poitiers, „nu 
vorbesc aceeaşi limbă moleculară” şi nu sunt programați 
pentru a funcționa acolo. 

Cu neuronii pregătiți genetic se speră să aibă succes 
în viitor. 


Condiţiile nefavorabile proceselor de 
neurogeneză şi neuroplasticitate 

+ absenta stimulării creierului; 

e rutina; 

e stresul; 

+ depresia şi anxietatea; 

+ uzul de benzodiazepine; 


e tratamentul de lungă durată cu antibioticele care 
afectează microbiomul; 

e hrana hipercalorică,; 

+ gândirea, emoțiile şi acțiunile negative. 

Majoritatea acestor condiții negative asupra 
sănătății au fost deja comentate la alte capitole, iar 
altele vor fi discutate în cele ce urmează. 


De ce dormim 

Pentru consolidarea proceselor de învățare şi 
memorare din timpul zilei, ne spun cercetătorii în 
domeniul somnului. 

În acelaşi timp, s-a constatat că privarea de somn 
afectează memoria, atenția, capacitatea de gândire. Dacă 
timpul de privare de somn se prelungeşte, apar 
halucinațiile şi delirul. 

Hipocampul are rolul de control al memoriei de 
lungă durată. Rețelele neuronale care sunt create în 
timpul stării de veghe în procesul de învățare şi 
memorare când dormim sunt reactivate. Înregistrările 
efectuate în timpul somnului arată uneori o activitate a 
creierului identică celei din timpul zilei. 

Un studiu efectuat pe studenţi a relevat că aceştia 
rețineau de două ori mai multe informații însuşite dacă 
dormeau imediat după ce învățau decât dacă rămâneau 
treji. Observaţia pledează deci pentru rolul somnului în 
procesul de învățare şi memorare. Este în acelaşi timp o 
sugestie utilă pentru practica învățării. 

Daniel Choquet (2017) aduce în discuţie ideea că 
hipocampul nu este destinaţia ultimă a memoriei, ci 
doar o staţie tranzitorie din care în circa 15 zile 
informaţiile sunt transferate în alte zone ale creierului 
spre menţinere. 


John Medina face o referire la nevoia de siestă, de 
un somn scurt după masa de prânz. 

În clinica profesorului Hiromi Shinya, după ora 
prânzului întregul personal avea la dispoziție 30 de 
minute pentru siestă. 

John Medina afirmă că 26 de minute de somn în 
acest moment cresc randamentul angajaţilor cu 36%. 

Să ne amintim că Al vin Toffler, în incitanta sa carte 
Șocul viitorului (Editura Politică, 1973), era de părere că, 
întrucât nu avem toți oamenii acelaşi bioritm şi deci nici 
capacitatea de randament maxim în acelaşi timp, ar 
trebui ca, în interesul eficienței optime şi al sănătății, să 
se admită ca ora de începere a programului de muncă să 
fie fixată în funcție de cronotipul diferit al fiecăruia 
dintre noi. 

Durata normală a somnului în 24 de ore este de 7-8 
ore. Copiii mici au nevoie de mult somn pentru că au 
creierul în plină organizare. Iniţial, au un număr dublu 
de neuroni față de adult. Au, de asemenea, o imensă 
capacitate de sinaptogeneză. 

Sunt totuşi diferențe mari în ceea ce priveşte 
numărul orelor de somn. Sunt persoane care nu dorm 
decât 5-6 ore pe noapte şi au o capacitate de activitate 
neschimbată. Se spune despre Napoleon că avea 
capacitatea de a adormi la simpla dorinţă şi nu dormea 
mai mult de 4-5 ore pe noapte. 

Cu vârsta, ritmul somn - veghe începe să se 
inverseze şi de aceea avem nevoie de tehnici de relaxare 
pentru a învinge somnolența diurnă. 

Circulă în prezent o mulțime de materiale cu tehnici 
de combatere a insomniei cu reuşite mai mult promise 
decât realizate. Răspunsul individual la aceste metode 
este extrem de variabil. Ceea ce ştim sigur este că 
niciunul dintre cei care prestau o activitate fizică nu s-a 


plâns vreodată de insomnie. Se spunea chiar anecdotic 
că, pe vremuri, psihiatrul le recomanda celor care 
acuzau insomnia să-şi sape grădina cu propria mână. Se 
şi discuta pe vremea studenţiei că acidul lactic rezultat 
din metabolismul anaerob implicat în efortul muscular 
ar fi cel mai bun somnifer. În orice caz, aflăm acum că 
benzodiazepinele de care se face uz în insomnie 
blochează capacitatea de  sinaptogeneză şi deci 
determină tulburări mnezice. În consecinţă, sunt de 
evitat mijloacele farmaco-chimice împotriva insomniei. 
Pierderea sau anularea somnului REM, cu rol major în 
recuperarea după stres şi oboseală, obligă la revenirea la 
somnul natural. 


Este bine de reamintit 

e Creierul uman nu este programat să execute mai 
multe lucruri în acelaşi timp. Atenţia nu funcționează 
eficient decât atunci când este orientată asupra unui 
singur lucru, ne spune John Medina (2017). 

Se atrage atenţia asupra pericolului de a vorbi la 
telefon în timp ce conducem un autovehicul. S-a calculat 
că la viteza de 112 km/oră se parcurg 15,5 m. Când 
vorbim la telefon în timp ce şofăm, se pierd 50 % din 
detaliile drumului! S-a constatat că 80 % din accidentele 
de circulaţie se produc în doar 3 secunde de neatentie. 

+ Ca părinți, dar în primul rând ca pedagogi care 
lucrează cu copiii de la vârsta de 6 ani, este obligatoriu 
să ştim: 

+ 3-5 % din copii au tulburări de atenţie şi necesită 
intervenție psihologică şi medicală; 

*3-5 % din copii au dificultăți de învățare a 
numerelor, de înțelegere a semnificației lor şi a logicii 
lor; 


«5-7 % sunt apraxici;, ei nu pot executa gesturi 
simple de îmbrăcat, de încheiere a nasturilor etc.; 

+ 8 % din copiii care învaţă greu au deficit cognitiv 
manifestat la scris şi citit. 

Aş risca o întrebare: de ce copiilor de 9-10 ani li se 
dau probleme de matematică cu o logică atât de 
sofisticată, încât nici părinţii lor nu pot să le rezolve? Ce 
facem cu cei care sunt dotați pentru alte domenii? Ştiţi 
ce se întâmplă? îi complexăm şi le creăm frica de şcoală, 
trăind cu impresia că nu sunt la nivelul celor care au 
disponibilități logico- matematice native. 

Îmi amintesc ce dramă a fost pentru unii dintre 
colegii mei de clasă când s-a învățat tabla înmulțirii. 
Câţiva am reuşit să o învăţăm toată în câteva ore, dar 
pentru mulți alți colegi s-a dovedit a fi o grea piatră de 
ridicat pentru puterea lor. Şi sancţiunile pe atunci erau 
foarte dure. Noi înşine, cei care învățam uşor, credeam, 
în ignoranța noastră, că cei care nu ştiu nu vor să 
învețe. Din nefericire, tot aşa credeau şi învățătorii 
noştri când îi pedepseau aspru. Nimeni nu ne spusese 
nici nouă, elevilor, şi nici învăţătorilor că 10 % din copii 
nu aveau la vârsta aceea creierul suficient de dezvoltat 
ca să rețină cifrele sau să poată citi corect. Atitudinea 
față de aceşti copii trebuie să fie foarte judicioasă pentru 
că altfel li se creează complexe de inferioritate la vârsta 
când au o mare nevoie de încredere în ei înşişi. 

Dincolo de cunoaşterea ritmului diferit de maturare 
a creierului la copii, este obligatoriu să ştim un alt 
element de psihologie a inteligenței. Mi s-a părut 
clasificarea lui Edward Lee Thorndike (SUA) cea mai 
utilă: inteligența abstractă, socială şi pragmatică. Când 
m-am întâlnit mai târziu cu colegii mei care aveau 
dificultăți la învăţarea tablei înmulțirii, mi-au stârnit 
întreaga admiraţie. Îşi rezolvaseră problemele de ordin 


practic (familia, casa, maşina) cu mult înaintea mea. Şi 
atunci am înțeles câtă dreptate a avut Thorndike! Ei 
aveau o inteligență de tip pragmatic, eu doar una de tip 
abstract. Şi iar mă simt obligat să repet: nimeni nu este 
nici superior, nici inferior. Fiecare suntem pe locul hotărât 
de destin. Numai aşa poate funcţiona normal o societate. 

Şi încă ceva. În fiecare dimineaţă o privesc pe 
nepoţica mea cum merge la şcoală cocoşată sub povara 
ghiozdanului şi mă întreb: chiar trebuie să deformăm 
sub greutatea ghiozdanului o coloană vertebrală care 
este vulnerabilă la această vârstă? 


Neuroeducaţia 

Neuroeducaţia este un termen nou, care înseamnă 
utilizarea ultimelor date din domeniul neuroştiinţelor în 
sprijinul învățării şi al educației. 

Memorăm mai bine ceea ce ne place, ne suscită 
interesul. Cu cât conştientizăm mai atent importanţa a 
ceva, cu atât îl reținem mai bine în minte. Personal am 
şi astăzi în memorie noțiuni din studenţie pe care mi le- 
am propus să nu le uit, având nevoie de ele toată viața 
în profesie. Cele mai multe informaţii se cer în 
intervenţia de urgenţă, unde nu ai timp de ezitări. 

Sunt crezut sau nu, dar vorbeam cu propriul creier, 
spunându-i clar şi ferm: „Să nu uiţi asta!”. Şi constat că, 
de cele mai multe ori, m-a ascultat! 

Reținem mai bine acele noţiuni la care conectăm o 
emoție sau acele evenimente care conţin prin sine o 
mare încărcătură emoțională. 

Le recomandam studenţilor mei să-şi facă scheme 
proprii când învață şi să uzeze de culori cât mai vii 
pentru a-i atrage. 

Emoţiile au un câmp mare de energie, capabil să 
materializeze gândul. l-am întrebat pe mulţi actori cum 


pot să memoreze rolurile. „Construind un discurs logic”, 
mi-a răspuns marele şi sensibilul actor Dorel Vişan. 

O lecție, un discurs, o conferință publică trebuie să 
aibă o înlănțuire logică a ideilor şi să nu depăşească 
posibilitatea de reţinere a creierului. Când vrem să 
comunicăm mult, nu se reține nimic. 

Rezumarea sintetică de la sfârşitul expunerii, 
repetarea cu voce fermă şi, de ce nu, cu forță emoţională 
a ideii esenţiale ori a mesajului ce trebuie reţinut - 
întregesc  „opera”. Latinii spuneau că „sfârşitul 
încoronează opera”, când se termină în notă optimistă, 
şi „la sfârşit se ascunde veninul”, când încheierea este 
sceptică. 

Fiecare informaţie lasă o urmă chimică, o engramă 
în rețeaua de neuroni. Pentru a o consolida - în sensul 
de a nu fi uitată - este nevoie de repetare. Intervalul 
dintre repetări nu trebuie să fie mai mare de 10-15 
minute. 

Am relatat în materialul de mai sus că sinapsele 
care nu sunt întărite prin repetare se slăbesc şi dispar. 
Aceasta este uitarea. 

Noţiunile profesionale trebuie repetate ori de câte ori 
este nevoie. Profesorul de Neurologie Al. Şofletea 
povestea într-o confesiune pe tema învățării că în fiecare 
an repeta noţiunile de anatomie a sistemului nervos. Era 
un om de aleasă cultură şi un eminent profesor la 
Clinica de Neurologie de la Timişoara. Prin anii 70, 
cartea sa Neurologie clinică era una dintre cele mai logice 
şi didactice scrieri, apreciată de noi pentru inițierea în 


profesie. 
* 

Emmanuel Monnier reia sintetic o parte din cele 
expuse cu scopul de a face câteva recomandări utile 
pedagogilor: 

+ Nevoia de expunere logică a materiei. 

e Corectarea în clasă a eventualelor erori în 
înțelegerea a ceea ce s-a predat. 

+ Evitarea suprasolicitării elevilor. Intervine 
fenomenul de saturare, de oboseală, iar copiii nu mai 
pot fi atenți. 

e Dincolo de recreaţia necesară la sfârşitul orelor, 
este recomandat atunci când apare oboseala să se 
comute expunerea pe un alt registru, eventual distractiv, 
sau de alt interes pentru elevi. Este metoda „odihnei 
active”. Mutarea atenţiei copiilor pe altă zonă din creier 
decât cea care a fost solicitată de lecție îi permite 
acesteia să se relaxeze. 

e Nevoia de înțelegere. Unii elevi şi studenți au 
tendința de a-şi însuşi mecanic noțiunile. Este cel mai 
păgubos mod de învățare. Solicită doar memoria, dar nu 
are avantajul şi calitatea înţelegerii logice. Este inutil de 
insistat. 

Sigur că nu se pot recomanda şabloane de învățare. 
Fiecare îşi poate găsi propriul său stil de a învăţa dincolo 
de aceste sugestii. 

Ideea esenţială care trebuie reținută este aceea că, 
pentru sănătatea creierului nostru, avem nevoie să 
învăţăm toată viaţa. 

Învăţarea şi activitatea fizică sunt cele două condiţii 
imperative ale sănătăţii şi longevităţii, alături de o hrană 
echilibrată. 


ABILITĂȚI GENIALE ALE CREIERULUI UMAN 
Doi cercetători în domeniul Ştiinţelor 
Neurocognitive, Berit Brogaard şi Kristian Marlow, au 


publicat relativ recent o carte despre abilități 
excepţionale ale creierului uman, intitulată Mintea 
supraumană (tradusă la Editura Humanitas, 2018, 
apărută în original în 2015). 

Berit Brogaard are el însuşi o abilitate ciudată: îşi 
concepe şi îşi scrie temele pentru a doua zi la laptop în 
timp ce... doarme! Tot ceea ce scrie este corect şi 
coerent. 

Sunt citate cazuri de copii şi chiar de adulți care pot 
citi cărți nedeschise, copii savanţi cu supermemorii şi 
capacităţi de calcul mental neobişnuite. 

Somnambulismul este un alt mister al posibilităților 
creierului. Sunt persoane care escaladează obstacole şi 
merg pe o cornişă foarte îngustă aflându-se într-o stare 
crepusculară, semiconştientă. Dacă sunt trezite de 
cineva în acel moment, cad de la acea înălțime. 

Larry Dossey (SUA) aduce în discuţie cazuri cu 
performanţe neobişnuite. Copil fără vedere, cu mare 
deficit fizic. A mers abia la vârsta de 15 ani. Într-o 
noapte s-a trezit şi a cântat la pian Concertul nr. 1 
pentru pian de P.I. Ceaikovski, fără să fi învățat vreodată 
pianul şi fără partitură. Îl auzise doar cântat de altă 
persoană. 

Un alt copil savant ştia pe de rost 7.600 de cărți 
citite. 

Reamintesc modul straniu în care un tânăr indian 
Srinivasa Ramanujan (secolul al XX-lea), primea în vis 
formule matematice de la cineva care se recomanda a fi 
o zeiță hindusă. A fost considerat un gigant al 
matematicii. 

Un tânăr nevăzător din naştere a ajuns să conducă 
vehicule pe străzi aglomerate, fără nicio abatere de la 
regulile de circulaţie. Obstacolele erau evitate prin 


fenomenul de ecolocaţie, grație căruia sunetele emise 
erau reflectate înapoi la sursă. 

Sunt printre noi persoane care pot să călătorească 
extracorporal în spațiu, numai prin spirit (conştiinţă), 
străbătând în această stare orice obstacole - ziduri, plăci 
metalice, ape etc. 

Călătoriile extracorporale („out of the body”) au făcut 
obiectul a numeroase cărți (Robert A. Monroe, Anne 
Givaudan, Daniel Meurois, William Buhlman). La noi în 
țară are acest privilegiu Maria Şandor din Cluj-Napoca. 

Cei doi autori citați, Brogaard şi Marlow, sunt de 
părere că aceste capacități excepţionale fie le avem din 
naştere, fie le dobândim ulterior. Când sunt moştenite, 
se crede că sunt dependente de emisfera cerebrală 
dreaptă, dar sunt rar manifestate pentru că ar fi 
inhibate de emisfera cerebrală stângă dominantă. Când 
aceste însuşiri apar secundar unor traumatisme 
cerebrale sau accidente vasculare, spre exemplu, s-ar 
putea explica prin eliberarea emisferei cerebrale drepte 
de sub dominanţa celei stângi. 

Sunt astăzi, în toată lumea, preocupări de stimulare 
a activității creierului printr-o largă diversitate de 
mijloace, începând de la cele care şi-au dovedit virtuțile 
încă de pe vremea Orientului antic, până la cele 
elaborate în lumea modernă. 

În sinteză, sunt două modalităţi distincte de a 
acționa asupra creierului: 

1. Stimularea prin mijloace tehnice care modifică 
frecventa ritmurilor cerebrale. 

2. Metode contemplative în care sunt implicate 
voința şi psihologia umană. 

În cele ce urmează vom discuta doar despre tehnicile 
contemplative, numite şi neuroştiințe contemplative sau 
practici contemplative. 


Realist vorbind, meditaţia se înscrie perfect în 
practica imageriei mentale, care se bazează pe ideea că 
subconştientul nostru nu face diferenţa între realitate şi 
imaginație şi îşi însuşeşte orice sugestie sau idee dorim 
să o materializăm, răspunzând aproape prin aceleaşi 
reacții biologice pe care le are în condiţiile realității. 

Subiectul meditaţiei poate avea un conţinut strict 
spiritual, ca lărgirea câmpului conştiinţei, amplificarea 
memoriei şi atenției, dezvoltarea unor deprinderi 
sportive, vindecarea unor suferințe, inclusiv în cazul 
bolii canceroase. 

Ştiu reticenţele specialiştilor față de ultima afirmaţie 
şi sunt de acord că sunt puţini cei care ating 
performanța vindecării de bolile grave doar prin propria 
minte, deşi Kazuo Murakami, un mare genetician 
japonez, spunea că boala începe din minte şi se vindecă 
tot prin minte. 

Voi reaminti totuşi, în sprijinul ideii enunțate, 
experiența publicată de Bernie S. Siegel, oncolog 
american, citată de noi în volumul în căutarea sensului 
pierdut. Învăţând un lot de bolnavi aflaţi în diferite stadii 
ale bolii canceroase cum să-şi imagineze vindecarea, a 
reuşit ca 40 % dintre bolnavi să-şi învingă această grea 
suferință. Profilul psihologic al celor care au reuşit a 
scos în evidență tonusul psihic ridicat, optimismul, 
încrederea în rezultate, calmul şi voința. Credinţa într-o 
forță capabilă să intervină a fost de asemenea invocată. 

Cea mai elocventă experienţă, de peste 30 de ani, în 
materie de meditație îi aparține profesorului 
neuroradiolog Andrew Newberg. El a studiat bazele 
neurofiziologice ale meditaţiei în cadrul Universităţii 
Pennsylvania (SUA). 

Împreună cu Mark Robert Waldman, Andrew 
Newberg a publicat cartea Cum ne schimbă Dumnezeu 


creierul (Editura Curtea Veche, 2008), în care sunt 
aduse, în baza studiilor efectuate, cele mai ample şi 
sistematizate observații. 

Contemplarea spirituală, spune Andrew Newberg, 
schimbă creierul mult mai profund decât cuvintele fără o 
semnificație deosebită. Aceasta consolidează un circuit 
neuronal ca suport pentru fenomenul conştiinţei şi al 
empatiei, anihilând în acelaşi timp emoţiile şi 
sentimentele distructive implicate în toate conflictele 
lumii actuale. 

Reamintim că resortul neurofiziologic al meditației îl 
constituie neuroplasticitatea, deci capacitatea creierului 
de a se modela anatomic, biochimic şi funcţional în 
funcție de semantica gândurilor noastre. 

Trebuie să avem încontinuu în minte că suntem aşa 
cum gândim, simţim şi ne comportăm - sănătoşi sau 
bolnavi, spiritualizați sau terni. 

Studiile efectelor meditaţiei asupra creierului prin 
tehnica imagistică au relevat o serie de modificări 
morfologice şi funcționale care constau în: 

e Creşterea în grosime a cortexului prefrontal şi 
cingular anterior, explicabilă prin formarea de noi 
neuroni. 

+ Scăderea în volum a amigdalei şi deci o reducere a 
procesării emoţiilor negative. 

e Îngroşarea cortexului prefrontal stâng ca urmare a 
cultivării unor gânduri pozitive. 

+ Influențarea pozitivă a talamusului şi lobului 
parietal. 

În plan funcțional, meditaţia întăreşte memoria, 
atenția, aduce în spirit sentimente de calm, pace, 
empatie şi compasiune. Previne de asemenea 
deteriorarea creierului, oferind protecția contra bolilor 
neurodegenerative, ca Alzheimer şi Parkinson. 


Prin chimia corespunzătoare gândirii pozitive pe 
care o aduce meditaţia (oxitocină, serotonină, dopamină) 
este favorizată eliberarea de către creier a factorului 
neurotrofic (BDNF), care stimulează formarea de noi 
neuroni, sinapse şi axoni. 

Creşterea capacității de apărare a sistemului 
imunitar este tot un efect al meditaţiei. 

Consolidarea prin meditație a cortexului cingular 
anterior influențează în mod benefic conştiinţa socială, 
empatia (compasiunea) şi intuiţia. Facem aici observația 
că, deşi ca definiție empatia şi compasiunea sunt uşor 
diferite, majoritatea autorilor preferă pentru ambii 
termeni unul singur, ales după inspirația momentului. 

Andrew Newberg defineşte compasiunea ca fiind 
capacitatea de a rezona cu suferința altei persoane, dar 
şi de a răspunde la durerile acesteia. Din alt studiu 
experimental a reieşit că, la indivizii care apăsau pe 
butonul roşu care însemna electrocutarea mortală a 
unor subiecți conectaţi fictiv la o rețea electrică, 
scanarea creierului a evidenţiat în unele cazuri leziuni în 
aceeaşi zonă cingulară anterioară care gestionează 
compasiunea. Să înțelegem că cei care nu au 
compasiune față de suferința semenilor lor pot avea un 
creier bolnav? 

În altă ordine de idei, de vreme ce compasiunea are o 
reprezentare anatomică în creier, înseamnă că este un 
atribut biologic, şi atunci de ce este reproşată religiei? 

Zona cingulară anterioară ni se spune că este foarte 
vulnerabilă la procesul de îmbătrânire. Aceeaşi zonă 
cerebrală fiind în relaţie şi cu memoria, învățarea şi 
emoțiile, este uşor de înțeles de ce cu vârsta devenim 
mai uşor iritabili şi de ce uităm mai mult. Devine însă la 
fel de inteligibil de ce meditaţia poate încetini fenomenul 
de senescenţă. 


După cum ştim, stresul accelerează fenomenul de 
senescență, dar, prin efectele meditaţiei la nivel 
prefrontal, cingular anterior şi amigdalian, acțiunea sa 
este neutralizată. În acelaşi timp, anxietatea, depresia, 
iritabilitatea îşi găsesc un remediu prin meditație şi 
indirect aceasta va avea o influență utilă în întârzierea 
senescenței. 

Studiile lui Eric Kandel, citate de A. Newberg, au 
relevat o stimulare intensă a corpului striat în timpul 
meditației cu eliberare abundentă de dopamină, 
explicând sentimentele de relaxare şi bună dispoziţie. 

Evolutiv se disting în structura creierului uman 
două compartimente - creierul vechi, reptilian, şi 
creierul nou, între care se dă o continuă luptă între nou 
şi vechi, între rațiune şi instincte. 


Marea mobilitate a creierului 

Spuneam că, dintre toate organele corpului uman, 
creierul are cea mai mare mobilitate. Neuronii sunt într- 
o continuă prefacere, naştere. Sinapse vechi dispar, iar 
altele se nasc într-un interval de timp foarte scurt, de 
ordinul minutelor. 

Cu toţii suntem de acord că există o inteligență în 
natură. Am mai comentat această idee. Diferența de 
opinie constă în răspunsul la întrebarea dacă inteligența 
este un efect al evoluţiei sau o cauză a acesteia. Unghiul 
de vedere metafizic consideră inteligența ca fiind cauza 
evoluției şi în acest sens se vorbeşte despre o evoluție 
creatoare (Bruce H. Lipton, David R. Hawkins). Adepții 
viziunii materialiste apreciază inteligența ca fiind doar 
un efect al evoluției materiei. Şi atunci se naşte 
întrebarea mereu adusă în discuție: cum poate genera o 
materie neinteligentă o inteligență? 


O observaţie inedită o face George Ojemann (citat de 
John Medina, 2017) prin metoda de cartografiere a 
stimulării electrice. Neuronii nu ar avea poziţii fixe în 
creier, ci şi le-ar schimba în funcție de modificările de 
mediu. George Ojemann a constatat că nu sunt două 
creiere care să funcționeze la fel. Diversele funcții îşi vor 
crea în consecinţă şi ele neuronii de suport şi vor adopta 
o topografie diferită. Se dă ca exemplu faptul că două 
limbi străine învățate nu ocupă acelaşi spaţiu cortical. 
Afirmă chiar că nici doi gemeni identici cu aceeaşi 
experiență nu au localizări identice în creier. 

John Medina, în cartea sa Regulile creierului 
(Lifestyle Publishing, 2017), mai face o observaţie demnă 
de remarcat. Ne spune că ceea ce ne diferențiază de 
celelalte animale este gândirea simbolică. Omul priveşte 
realul şi îi poate conferi şi o valoare simbolică. Este o 
extensie a gândirii într-o dimensiune metaforică. Dacă, 
spre exemplu, îi spunem cuiva supărat că „i s-au înecat 
corăbiile”, este evident că nu ne referim la corăbii, care 
nici nu mai există, ci la orice alt motiv de indispoziție. 


O posibilă explicație a dinamicii creierului 

Cred că cea mai plauzibilă explicație a dinamicii 
creierului uman este necesitatea de adaptare continuă şi 
rapidă la schimbările de mediu, îndeosebi ambiant. 

Fiecare experiență nouă, lectură nouă, trăire nouă 
obligă creierul să se remodeleze anatomic şi funcțional. 

Această proprietate de remodelare continuă a 
creierului în funcție de informații, experiențe, gânduri, 
sentimente, leziuni constituie fundamentul adaptării 
continue prin crearea de noi programe care ne permit 
evoluția mai întâi în dimensiunea noastră neuropsihică 
şi fizică, apoi în aceea a unei civilizații umane, a 
simțului civic şi social. 


Contagiunea emoţională negativă 

Este denumirea care s-a dat influenței nefaste 
asupra creierului uman exercitate de gândirea, emoțiile 
şi comportamentul violent. 

Din nefericire, ştirile negative au un impact mult 
mai mare asupra noastră decât cele pozitive. Se crede că 
avem mult mai multe conexiuni şi rețele de suport 
neuronal pentru informaţiile cu conținut negativ decât 
pentru cele cu caracter pozitiv. 

Explicaţia ar fi una de ordin darwinist. La 
începuturile umanizării, când s-au format programele de 
răspuns la factorii de mediu, se spune că după fiecare 
copac pe om îl aştepta un animal să-l devoreze. Deci 
apărarea de riscuri a primat şi creierul şi-a însuşit lecţia 
de imediată necesitate. 

Acum nu mai sunt nici copaci prea mulţi, nici 
animale devoratoare aşa de multe, sunt doar ganguri 
întunecate... 

În goana după audienţă, după câştig, cei mai mulți 
dintre creatorii de programe speculează această 
slăbiciune umană. 

Jurnalele de ştiri țin cu dinţii să ne implice mental 
în toate accidentele de pe mapamond, în toate crimele şi 
măsurile de austeritate - reale sau imaginare. 

Filmele cu violență sunt în top. Multe filme actuale 
pentru copii îi învață alfabetul agresivității... şi, după 
cum vedem, ei o aplică cu succes şi în şcoli. 

Rezultatul: incitarea la violenţă, la limbaj strident şi 
trăirea stresului de nesiguranţă socială şi personală. 

Reiau afirmația filosofului francez Jean-François 
Revel. Un adolescent american poate viziona într-un an 
40.000 de crime şi 200.000 de violuri. Am pus 
întrebarea: cum se cheamă țara care foloseşte în 


educație violența? Trebuie să spunem însă că acum 
adolescenţii de pretutindeni încep să fie „răsfățați” în 
acest mod. Nu este uşor să faci educație în aceste 
condiții. 

Nu numai prin chimia de stres care generează acest 
peisaj cotidian se contabilizează efectele în bolile de stres 
psihice şi fizice şi îmbătrânire prematură, ci şi în 
contagiunea emoţională care afectează o mare masă de 
oameni. Cu toții recunoaştem agresivitatea stradală, 
violența din trafic, nervozitatea generală, ura şi 
ostilitatea,  intoleranța şi dezbinarea atât de 
încrâncenată, încât pare să continue la nesfârşit. Cum 
poate să meargă înainte ţara în care este un război al 
tuturor contra tuturor şi fiecare parte trage în sens 
contrar? 


Ce este de făcut? 

În fața acestui dramatic peisaj, o armată de oameni 
de bună intenţie - psihologi, medici, profesori, educatori 
etc. - susțin cursuri de dezvoltare personală, scriu cărți 
în care oferă sfaturi şi metode menite să scoată lumea 
din acest moment nefericit şi plin de mari riscuri din 
care - în loc să ieşim - pare că ne scufundăm tot mai 
mult. 

Sunt pline cărţile cu sfaturi şi exemple de exerciţii, 
se fac peste tot cursuri, dar cele mai multe sunt repede 
abandonate. 

Eu însumi am recomandat unele exerciţii, dar multe 
persoane mi-au spus că nu au reuşit să le urmeze. Sunt 
convins că au dreptate pentru că, în ultimă instanţă, 
exercițiile reproduc experiența subiectivă a unei 
persoane, care nu se suprapune întotdeauna pe 
subiectivismul altor persoane. 


Voi încerca în cele ce urmează să fiu cât mai sintetic 
şi mai puţin complicat în expunere. 

Toate exerciţiile au ca obiect de acţiune creierul, 
care la rândul său ne gestionează întreaga fiziologie şi 
întreaga sănătate. 


Scopul propus 

Schimbarea modului de gândire şi de comportament 
care, prin intenția şi coloratura afectivă, ne 
îmbolnăveşte, ne otrăveşte viața, ne-o scurtează şi, în loc 
de pace şi fericire, de care avem nevoie, ne menţine în 
frică, depresie, iritare, în conflict cu noi înşine şi cu 
ceilalți semeni. Într-un cuvânt, ne face nefericiţi. 

Fericirea este idealul vieţii, iar mai puţin decât 
fericirea este sentimentul de mulțumire. 

Într-o anecdotă se spune că: „Dumnezeu a dorit să 
vadă ce fac supuşii săi de pe Pământ. 

Însoţit de Sfântul Petru, au ajuns şi la noi. Sfântul 
Petru organizează o mare adunare. 

- Ei, întreabă cu voce tare Dumnezeu, sunteţi voi 
fericiți? 

Tăcere... 

Dumnezeu întreabă din nou. În cele din urmă, 
cineva se ridică timid şi răspunde cu o voce joasă: 

- Ei... mulțumiți, Doamne, mulțumiți!” 

În sinteză, sunt trei mijloace de acţiune prin care se 
încearcă, în virtutea a ceea ce ştim astăzi, să obținem o 
schimbare fericită în viața noastră: 

1. Meditaţia; 

2. Activitatea fizică; 

3. Dieta alimentară. 

Le vom aborda pe rând. Asupra noţiunilor care au 
fost tratate în alte capitole, pentru că acolo se cereau a fi 


indicate, nu vom reveni cu amănunte deja expuse, ci 
doar vor fi menționate succint. 


MEDITAȚIA 

1. Etapa relaxării corpului 

Este prima condiție a intrării în starea propice 
meditaţiei. Orice tensiune psihică sau musculară este 
un obstacol. 

Poziția corpului este cea care ne conferă relaxarea 
cea mai bună. 

Andrew Newberg recomandă, pentru a intra în stare 
de relaxare, să imităm de câteva ori gestul de căscat, 
căruia el îi atribuie un rol deosebit în relaxarea şi 
descărcarea de anxietate. Vom reveni asupra acestui 
subiect. O altă cale de relaxare recomandată este 
contractura musculară progresivă pe grupe de muşchi, 
în ritm alternativ: contracție musculară câteva secunde, 
urmată de relaxare. 

2. Etapa interiorizării 

Realmente ne retragem în noi înşine, rupând, pe cât 
putem, legătura cu lumea exterioară. 

Aici, mai toată lumea recomandă axarea atenţiei pe 
respirație. Personal, prefer să rămân în tăcere până când 
ritmul respirator se reglează singur, cu un expir mai 
lung şi, cel puţin în cazul meu, are un efect de încărcare 
energetică şi de relaxare profundă. 

3. Etapa meditației propriu-zise 

Rămânem cu tema propusă în minte şi ne 
identificăm cu ea, trăindu-i propria realitate. 

Durata este variabilă, de la cel puţin 15 minute la 
20-30-40 de minute, o dată sau de două ori pe zi. 

Bernie S. Siegel, în experimentul citat, ne spune că 
a recomandat pacienţilor săi bolnavi cu cancer să 


mediteze dimineața, plus o oră seara, timp de 6 luni, 
după care a evaluat rezultatele. 

Este de reținut că, dată fiind mobilitatea rețelelor 
neuronale, dacă acestea nu sunt întreținute prin 
utilizare, sinapsele slăbesc şi dispar odată cu conţinutul 
ideativ. Intervine rapid mecanismul uitării. 

Este de menționat că noi putem să corectăm natura 
fizică şi chimică a organismului prin meditaţie, forțând 
modificarea expresiei unor gene, dar dacă nu o 
întreținem prin exerciții de meditaţie efectuate continuu, 
efectele se sting foarte repede. Din acest motiv foarte 
puţini oameni au voința să se reclădească din cauza 
dificultății de a învinge comoditatea, acea dolce far 
niente. A învinge boala şi bătrânețea, dincolo de dictatul 
natural al genelor, nu este de resortul voinţei oricui. Fără 
o voință asiduă, nimic nu se obţine. Toţi oamenii de 
seamă au fost mai întâi exemple de voinţă. 


Mintea este viitor, corpul este trecut 

În discuția despre câmpul cuantic am subliniat 
ideea că acesta este sursa, originea tuturor lucrurilor, 
inclusiv a Conştiinţei sau a Inteligenţei Universale. 

Este foarte important să realizăm conştient că prin 
meditație ne conectăm la acest câmp infinit de energie în 
care sălăşluieşte Conştiinţa, Inteligența primordială care 
dă formă şi conținut tuturor lucrurilor şi legilor din 
Univers. Suntem din nou atenţionaţi că pentru a reuşi 
este necesar să ne controlăm gândurile şi emoţiile, care 
vor deveni noi neuroni, gene activate, glande endocrine, 
sistem imunitar. lată aici o frumoasă formulă: „Să ne 
reprogramăm prin deprogramare”, spune Joe Dispenza. 

Am putea spune că suntem în prezența unei legi 
descoperite foarte recent, şi anume aceea a existenței 
unui dialog între creier şi gândurile noastre, tot aşa 


după cum am descoperit la fel de recent şi dialogul 
dintre creier şi periferie. 

Concret, graţie tehnicii de scanare imagistică, vedem 
că orice gând rostit sau nerostit activează o arie din 
creier. Dacă acelaşi gând este repetat suficient în zona 
de proiecție din creier, au loc modificări anatomice şi 
funcționale, menționate deja. 

Este un experiment citat frecvent. 

Unui pianist i se cere să cânte după partitură timp 
de 5 zile. După acest termen, se văd modificările 
anatomice care apar în aria de proiecție a mâinilor la 
nivelul creierului. 

În timpul următor, pianistul imita doar gestul de 
cântat la pian, dar la întâmplare. Fără să aibă în minte o 
partitură. În creier nu mai apare nicio modificare. Se 
reia gestul de a cânta la pian, fără să se atingă clapele, 
dar având de astă dată în minte o partitură. Creierul a 
receptat mesajul şi reacționează prin modificările pe care 
le are şi în timpul prestaţiei reale la pian. 

Acelaşi fenomen are loc şi în folosirea obişnuită a 
membrelor, spre exemplu. Fiecare segment din corpul 
nostru are o proiecție proprie în creier. S-a constatat 
ceva, neaşteptat, abia acum, când avem instrumente cu 
care putem vizualiza ce se întâmplă în creier în 
momentul unui gest motor, la fel ca şi în timp ce 
gândim. Mişcarea - sau doar intenţia de a o executa - 
activează aria de proiecţie corticală respectivă. Când 
accidental se pierde un membru (braț, picior), aria de 
proiecție din creier ori se atrofiază, ori migrează spre o 
altă arie vecină, dublându-i suprafața şi activitatea. 
Dacă se procedează la o grefare cu înlocuire a acelui 
segment corporal - spre exemplu, a unei mâini -, aşa 
cum am mai comentat în alte lucrări, aria corticală care 
a migrat va reveni la locul său. 


Nu este acesta un exemplu de extraordinară 
inteligenţă şi înțelepciune a organismului? 

Acelaşi fenomen are loc şi cu permutări de funcții 
ale unor lobi cerebrali întregi, nu numai de arii limitate. 
Am explicat pe larg în vol. II din cartea În căutarea 
sensului pierdut. La cei care sunt nevăzători din naştere, 
lobul occipital care gestiona percepţia vizuală 
împrumută funcția sa lobului parietal, dublându-i 
capacitatea de control a simțului tactil. Natura a găsit o 
cale de a-i ajuta pe cei nevăzători: folosirea alfabetului 
Braille. La fel se întâmplă cu cei cu surditate din naştere 
- lobul temporal care gestiona simțul auditiv îşi transferă 
funcția lobului occipital, amplificându-i capacitatea de 
vedere. Exemplu: folosirea limbajului semnelor, care 
sunt efectuate cu o viteză uimitoare, pe care noi, ceilalți, 
nu am putea să îl înțelegem. Şi pentru a activa astfel, 
creierul nu a aşteptat „întâmplarea”, ci a acționat prin 
propriile atribute biologice existente in situ. 

Aş mai face aici o observație nesesizată la modul 
comun. 

Eul conştient (eu, cel care gândesc) este identic cu 
creierul meu? Dacă da, de ce pot să-i comand ca şi cum 
am fi două entități separate? li spun creierului să-mi 
răspundă la o întrebare şi se execută. Îi spun creierului 
să tacă şi tace... 

Eu cred că suntem doi: eu şi creierul meu. Eu sunt 
conştiinţa, creierul este executantul... 

Este încă un argument că nu creierul generează 
conştiinţa, ci invers, creierul este creația conştiinţei, de 
care se foloseşte pentru a acumula cunoaştere în 
condițiile existenței terestre şi a se reproduce în alte 
corpuri fizice. 

Spuneam că pentru a emite un gând creierul 
consumă foarte multă energie. Consumul de energie este 


însă diferit cantitativ în funcție de conţinutul său. Cea 
mai mare cantitate de energie pe care o pierdem prin 
gândire se produce când urâm pe cineva, când ne 
înfuriem, când ruminăm, mocnind în noi necazuri, când 
invidiem, bârfim, ironizăm, denigrăm şi calomniem. Nu 
înțeleg de unde vine acest gust bizar al democraţiei 
pentru calomnie. Cei care o promovează nu au citit şi ei 
cel puţin o carte de ştiinţă să vadă că sunt în totală 
contradicție cu psihologia şi biologia umană, că prin 
chimia pe care o implică îi îmbolnăveşte şi pe ei, şi pe 
victimele lor, mergând până la cancer, accidente 
vasculare cerebrale şi cardiace? 

În ignoranța şi răutatea lor, vor da sigur vina pe 
medici că nu i-au înviat pe cei pe care ei i-au ucis... 

Dacă încă nu au aflat, trebuie să ştie că sunt şi 
cuvinte care ucid, iar în democraţie se face într-o veselie 
uz şi abuz de ele. 

În bavardajul cotidian (vorbăria necontenită, banală, 
fără rost) se pierde iarăşi multă energie. Ciudat, 
practicanțţii tehnicilor spirituale hinduse ştiau asta cu 
mult înaintea oamenilor de ştiinţă, de vreme ce 


recomandau atât de mult tăcerea. 
* 


* k 


lată recomandările lui Andrew Newberg: 

1. ZÂMBIȚI! 

Am comentat şi eu această ipostază psihică şi 
mimică. 

Simplul zâmbet, doar schițat, care i-a fost mai întâi 
atribuit lui Buddha („zâmbetul lui Buddha”), ne 
transferă din postura de încruntare a feței, dublată 
chimic de excesul hormonilor de stres - adrenalină şi 
cortizol, cu efectele nedorite -, în postura unei fețe 
relaxate, senine, luminate de un zâmbet abordat voit sau 


natural şi însoțit de hormoni benefici pentru sănătate - 
serotonină, dopamină, endorfine. 

Zâmbetul ne schimbă nouă starea de spirit şi a celor 
pe care îi întâmpinăm în calea noastră. 

2. RÂDEŢI! 

Kazuo Murakami a elaborat prin râs o metodă 
terapeutică cu care a obţinut efecte promițătoare în 
tratamentul diabetului zaharat tip II. 

Andrew Newberg menţionează ca efecte ale râsului 
eliberarea de tensiune psihică, creşterea rezilienței, 
reducerea activității amigdalei care gestionează emoțiile 
negative, întărirea sistemului imunitar, activarea genelor 
care acționează împotriva cancerului, a diabetului 
zaharat şi a bolii SIDA. 

Ni se dă, de asemenea, sfatul de a asculta muzică, 
de a contempla o operă de artă sau de a recurge la o 
lectură care ne provoacă o stare de fericire, de bine 
atunci când avem o boală grea. 

3. SUSȚINEŢI O ACTIVITATE INTELECTUALĂ 
PERMANENTĂ! 

Activitatea intelectuală permanentă menţine rețelele 
neuronale permeabile şi funcționale. 

Este foarte important ca în viață să evităm 
monotonia, care uzează şi îmbătrâneşte. Am exemplificat 
prin citarea experimentului efectuat de către Fred H. 
Gage, care a constatat o creştere în dimensiune 
semnificativă a hipocampului la un grup de şoareci 
menținuți într-un mediu atractiv, spre deosebire de 
congenerii lor lăsați într-un ambient monoton şi la care 
nu a apărut nicio modificare hipocampică. 

4. RELAXAȚI-VĂ! 

Când energia rezultată din metabolizarea 
alimentelor ingerate este epuizată în activitatea pe care o 
prestăm zilnic, dacă nu reuşim s-o recuperăm prin 


repaus, putem deveni vulnerabili la îmbolnăvire. Este 
motivul pentru care, dincolo de hrană şi repaus, s-au 
căutat şi alte metode pentru recuperarea rapidă a 
acestei energii. 

Relaxarea este o cale fiziologică de refacere a 
energiei epuizate, uşor de aplicat ori de câte ori avem 
nevoie. 

Aşezaţi comod pe pat sau în fotoliu, cu ochii închişi, 
ne inducem relaxarea controlând mental toate grupurile 
musculare. Diverşi autori recomandă şi adoptarea unui 
ritm respirator impus. În experiența mea, am constatat 
că are loc o modificare involuntară a acestui ritm, dar 
fiziologică, adică aceea de care are nevoie propriul 
organism. Am observat că expiraţia profundă este faza 
cea mai reconfortantă. După 20-30 de minute suntem 
complet refrişați şi binedispuşi. Ne vom mai întâlni cu 
această observaţie la psihiatrul David Servan-Schreiber. 

5. CĂSCAŢI! 

lată o recomandare bizară, de al cărei caracter 
insolit este conştient şi Andrew Newberg, dar pe care o 
găseşte a fi foarte relaxantă. 

Gestul nu este frumos, dar este sănătos, spune 
acesta. Nu se grăbesc să-l recomande autorii cărților 
despre manierele elegante... 

Cu toate astea, este uşor de sesizat că, în momentul 
când nu am dormit suficient, începem să căscăm. Este 
semn că avem nevoie de odihnă. 

Foarte entuziasmat de virtuțile căscatului, Andrew 
Newberg îi dedică o adevărată enciclopedie. 

Ne spune că îmbunătăţeşte capacitatea cognitivă, 
memoria, atenţia; scade ecoul stresului şi măreşte 
reziliența; relaxează; augmentează empatia şi conştiinţa 
socială. Inclusiv ar impulsiona intimitatea şi plăcerea 
senzuală, dacă nu cumva acest căscat ar putea fi 


interpretat, în virtutea înțelegerii comune, ca semn de 
plictiseală şi s-ar lăsa păgubaşi... 

Nu ştim din ce motiv căscatul este şi contagios. 
Imediat ce începe cineva să caşte într-un grup de 
persoane, altcineva răspunde prin imitație involuntară. 
Probabil este răspunsul neuronilor în oglindă. 

Suntem sfătuiți să căscăm, la început impus, apoi 
devenind habitual, când ne trezim, când ne culcăm 
pentru a dormi, când suntem sub stres în fața unui 
examen mai greu. 

Cert este că multe animale cască. Înseamnă că are 
un rost. 

6. MEDITAŢI! 

20-30 de minute de meditaţie zilnic au devenit un 
ritual recomandat în psihologia dezvoltării personale. 
Am discutat deja utilitatea acestei metode. 

7. SUSŢINEŢI O ACTIVITATE FIZICĂ! 

Am discutat despre importanţa activităţii fizice în 
alte capitole. 

8. SOCIALIZAȚI! 

Este absolut necesar. Nu pentru a-i bârfi şi critica 
pe alții, ci pentru a alunga singurătatea şi a face schimb 
de energie cu cei cu care comunicăm pe aceeaşi lungime 
de undă. Mai simplu spus: să ne întâlnim cu cei cu care 
gândim la fel. 

Trebuie să menționăm, în acelaşi timp, că, în 
virtutea faptului că suntem ființe cu structuri 
individualizate şi, ca urmare, cu un răspuns diferit la 
solicitările vieţii, şi eficacitatea meditaţiei va fi diferită. 
Se apreciază că 80 % dintre noi avem un răspuns 
pozitiv, iar 20 % nu obţinem rezultatele scontate. 

În concluzie la acest capitol, avem argumente 
experimentale şi teoretice care susțin ideea că prin 
creierul uman dispunem de cel mai complex şi 


performant organ, graţie căruia putem evolua spiritual, 
ne construim un destin şi ne împlinim un rost pe o 
planetă plutitoare printre nori şi stele. 


Cap. 11 - RELAȚIA DINTRE CREIER ŞI INIMĂ ÎNTR-O 
DISPUTĂ ŞI O ABORDARE MODERNĂ 


Ce este Institutul Inimii din California? Este un 
centru de studii care s-a creat în 1992 şi care are ca 
obiect utilizarea potenţialului real al Inimii. 

Dacă inima, prin structura sa, posedă, dincolo de 
rolul de pompă a sângelui atribuit clasic, şi o inteligență 
capabilă să restabilească un echilibru emoţional şi să 
optimizeze funcționalitatea noastră biologică, era de 
dorit să fie exploatat acest vast potențial în favoarea 
sănătății noastre. Este ceea ce au şi realizat cercetătorii 
acestui centru din California. 

În mod surprinzător, în 1991, soţii Beatrice şi John 
Lacey au reuşit să descrie circa 50.000 de neuroni la 
nivelul cordului. I s-a şi spus „micul creier” din inimă. S- 
a descris, de asemenea, comunicarea acestor neuroni cu 
cortexul prefrontal, despre care am mai vorbit deja, deci 
cu segmentul integrării raționale din creier şi cu 
talamusul şi amigdala. Inima devine astfel un 
intermediar între conştiinţă şi emoție, răspunzând la 
emoţiile intense. 

Sunt câteva noțiuni care se includ în ceea ce a fost 
numită inteligența inimii - intuiţia, coerenţa inimă-creier 
şi reziliența generată de perioada de contracție a 
cordului. 


Inteligența inimii sau amintirile inimii 

Deşi inima a fost numită la modul figurativ un „mic 
creier”, o observaţie venită din domeniul transplantării 
acesteia rămâne total inexplicabilă, contrarie întregii 
ştiinţe de până acum. 


Am citat la capitolul dedicat Religiei mai multe 
exemple de „memorie” a inimii manifestată după ce a 
fost transplantată la o altă persoană. 

Poate cel mai ciudat caz este acela al fetiţei de 8 ani 
care a primit inima altei fetițe, de 10 ani. După primirea 
transplantului a început să aibă coşmaruri în care i se 
spunea numele ucigaşului, locul şi modul în care a fost 
ucisă donatoarea. I se spunea şi să divulge organelor de 
resort cine este criminalul. Surpriza a fost că visul s-a 
dovedit a exprima exact cum s-au petrecut acele fapte. 

Alte exemple de manifestare a unei memorii a inimii 
transplantate au constat în reproducerea unor gesturi, 
preferințe alimentare şi muzicale, transmiterea mentală 
a numelui donatorului etc. 

Cum rămâne atunci cu ideea că memoria este 
localizată doar în creier, ca şi conştiinţa, care îi 
transmite date necunoscute receptorului de cord? Ceea 
ce ştim este numai atât cât trebuie să ştim? Pentru mine 
este necesar să înțeleg dacă inima se implică în memoria 
emoțiilor foarte intense, cel puţin din două motive. Mai 
întâi, dacă este adevărat, atunci e important ce le 
spunem studenților. Rămânem la afirmații 
convenționale? în al doilea rând, constat că ne pregătim 
asiduu să construim filosofia epocii transumaniste, 
postmoderniste, din care emoţiile sunt excluse. Vom 
gândi numai în algoritmi care nu au morală, nu au 
emoţii, nu au suflet. În cazul acesta, ce vom face? Vom 
arunca la coşul de gunoi şi inima, pentru că se trudeşte 
cu emoțiile noastre? Vor putea trăi oamenii fără inimă? 


Intuiţia 
Toată lumea vorbeşte despre intuiție. Unii o 
confundă cu instinctul, ceea ce este o mare eroare. 


Instinctul este un algoritm, o înşiruire de acțiuni 
inteligente, imprimate nativ în subconştient, cu scopul 
de a ne putea satisface trebuințele vieţii. Reproducerea 
este un instinct care, cel puţin la om implică şi sfera 
intențională, conştientă. Confecţionarea cuibului la 
păsări are o pregnantă participare instinctivă. Şi acolo 
este o implicare a unei înțelepciuni din altă dimensiune, 
să-i spunem a naturii, ca să ne salvăm ignoranța. lar 
argumentul că este o experiență a speciei mi se pare 
absurd. Învățarea prin experiență presupune o 
conştientizare, iar noi negăm existența unei conştiinţe 
dincolo de noi. La modul real, şi alte animale învaţă din 
experiență, ca şi omul, dar nu la nivelul nostru. 

Intuiţia este o informaţie care ne vine instantaneu în 
minte fără să fie însuşită pe o cale rațională. Am putea 
spune că este o „voce” venită de dincolo de noi. Eu o 
consider ca venind din aceeaşi sursă ca şi visele 
premonitorii şi descrierile de invenţii prin vis. Mie mi se 
pare că cel mai miraculos vis este cel pe care l-a avut 
Mendeleev referitor la ordinea elementelor chimice din 
Univers în funcție de greutatea lor atomică. 

Acum sunt bine codificate pentru mine cele două 
modalități de cunoaştere - rațională şi intuitivă, dar nu 
aveam această distincţie în copilărie şi adolescenţă. Cu 
toate astea, le-am sesizat efectele încă de pe atunci. În 
situațiile echivoce, când luam o decizie în funcție de 
circumstanțele raționale, adesea greşeam. Când îmi 
întrebam inima, rareori se întâmpla să mă înşel. 
Foloseam acest criteriu îndeosebi în cunoaşterea 
oamenilor. Doar de puţine ori am apreciat greşit pe 
cineva. Timpul ulterior îmi demonstra că n-am ales bine. 
Îndeosebi în materie de subalterni. 


Se spune că rațiunea îi aparţine creierului, care 
analizează circumstanţele pe care le-a experimentat şi 
informațiile memorate. 

Despre intuiție se spune în limbajul comun că este o 
rațiune divină, pentru că în inimă şi-ar avea sediul ceea 
ce aparține divinului. Tocmai din acest motiv inima nu 
ar greşi în transmiterea răspunsurilor ei. 


Coerenta inimă-creier 

Coerența inimă-creier se obține printr-o tehnică de 
meditație. Spre deosebire de alți autori pe care i-am citat 
în această carte, regretatul psihiatru David Servan- 
Schreiber, Joe Dispenza, Gregg Braden şi Andrew 
Newberg mi se pare că aduc informaţii mult mai extinse 
cu implicaţii practice concrete, dincolo de cele clasice 
care se cunosc despre cord. 

Conform noilor date ale Institutului de Matematică a 
Inimii din California sau, mai simplu spus, Institutul 
Inimii din California (IHM), inima ar avea un rang mai 
înalt decât creierul pentru că, gestionând emoțiile pe 
care le-ar trimite ulterior creierului, siguranța psihică a 
persoanei ar fi dată de inimă. 

Sunt conştient că tot ce scriu acum este contrar 
conceptelor medicinei clasice despre cord, dar discuția 
poate fi doar o ipoteză sau poate să aibă un substrat real 
confirmat ulterior. 

Din experienţa proprie pot afirma că, în situaţiile de 
mare stres, emoția pe care am simţit-o ca o durere 
bruscă de o intensitate extremă am receptat-o, cred, în 
acelaşi timp şi cu creierul, şi cu inima, dar a fost 
proiectată în epigastru; mai mult, simpla amintire a 
acelui moment (iminența unui accident de circulaţie, din 
fericire evitat, cu un vehicul în care se aflau membri ai 


familiei mele) era suficientă pentru a-mi trezi aceeaşi 
durere o vreme apreciabilă. 

După actualele canoane „neortodoxe”, inima i-ar 
trimite informaţii creierului pentru a-i spune cum 
trebuie să acţioneze. Emoţia bucuriei, spre exemplu, ar 
veni din inimă şi se înregistrează în creier prin mesajul 
chimic generat de neuropeptide. 

Cercetătorii de la IHM au precizat că pentru a folosi 
la maximum potenţialul nostru actual este nevoie ca 
inima şi creierul să lucreze coerent, sincronizat, stare pe 
care au numit-o coerenţa dintre inimă şi creier. Când cele 
două organe sunt în disonanţă, ipostaza în care se află a 
fost numită stare de haos. 

Starea de coerentă inimă-creier s-ar obține printr-o 
comunicare de la inimă spre creier pe o frecvenţă joasă 
de 0,1 Hz/sec. 

Se înțelege că starea de haos este nefavorabilă 
sănătăţii şi expune la toate bolile lumii moderne, în timp 
ce starea de coerenţă este o condiţie a sănătății noastre. 

Pentru a ilustra ce înseamnă coerenta dintre inimă 
şi creier, vom exemplifica prin două opinii 
complementare, aparținând regretatului psihiatru 
american David Servan-Schreiber şi lui Gregg Braden. 

David Servan-Schreiber şi-a descris propria 
experiență în timp ce i s-a efectuat o electrocardiografie 
(EKG). 

A sesizat mai întâi că ritmul cardiac varia în funcție 
de starea în care se afla. Intervalele dintre două pulsații 
ale cordului erau inegale. Când acest interval era mai 
mic, inima bătea mai repede, iar când intervalul era mai 
lung, inima bătea mai lent. Pulsul varia astfel, 
exemplificat ipotetic: 70, 63, 55, 76 etc. 

Era variaţia ritmului cardiac (VRC) înregistrată în 
stare spontană, normală. 


Când i s-a cerut însă ca la o nouă înregistrare să 
efectueze un calcul aritmetic cu voce tare, traseul EKG a 
devenit haotic, corespunzător unei stări de stres, de 
anxietate. Pulsul s-a ridicat la peste 70/ minut. 

Şi-a imaginat apoi o experiență plăcută, spre 
exemplu o plimbare într-un parc cu trandafiri înfloriți. 
Imediat traseul EKG a devenit în consonantă cu cel al 
creierului. 

IHM a descris acest prim aspect cu termenul de 
haos, pentru înregistrarea sub stres, între cord şi creier 
apărând o disonanţă, iar cea de a doua ipostază, de 
trăire a unei experiențe plăcute, chiar dacă doar 
mentalizată, a fost numită coerenţa inimă-creier. 

Imaginea de haos şi coerenţă în relaţia creier-cord 

(Toate drepturile asupra acestei imagini sunt 
rezervate O Guérir. Le stress, l'anxiété et la dépression 
sans medicaments ni psychanalyse de David Servan- 
Schreiber, publicată cu acordul Editions Robert Laffont, 
S.A., Paris, 2003) 

Este foarte important pentru fiziologia şi sănătatea 
noastră că aspectul de coerență a apărut chiar şi în 
trăirea imaginativă, nu neapărat în trăirea în realitate. 

Este interesant de observat că această variabilitate a 
ritmului cardiac, dependentă de starea noastră de bine 


sau de stres, este în sine un răspuns adaptativ la 
situaţiile de viață şi este cu atât mai prompt cu cât 
suntem mai tineri. Se apreciază că această capacitate a 
inimii scade cu 3 % pe an (K. Umetani et al., 1999). 

Variabilitatea ritmului cardiac este modificată şi de 
stres, de bolile cronice ca diabetul zaharat, 
hipertensiunea, insuficiența cardiacă etc. 

Studiile publicate în prestigioasa revistă The Lancet 
ne spun că, atunci când inima nu mai răspunde la 
emoție prin VRC, finalul este aproape (La Rovere et al., 
1998). 

Atât lipsa de antrenament, cât şi vârsta scad 
capacitatea de răspuns a cordului la solicitările de 
mediu fizic şi emoţional. 

Emoţiile negative, furia, depresia, ruminaţiile, chiar 
şi grijile mărunte scad variabilitatea ritmului cardiac, 
apărând starea de haos, vulnerabilizarea organismului 
prin pierderea de energie vitală (R. McCraty, M. Atkinson 
et al., 1995). 

Emoţiile pozitive, de gratitudine, bucurie, simpatie, 
dragoste, au un efect favorabil asupra acestei coerente. 

Avem nevoie în viață şi de momente fericite de 
coerență, de extaz, de încântare, ne-a spus cel care a 
fost un atent cercetător al spiritului uman şi un mare 
medic, David Servan-Schreiber. 

Un studiu pe copii ai căror părinți au divorțat a 
arătat coerenţa lor cardiacă foarte scăzută (L.F. Katz, 
J.M. Gottman,1997). 


Modalităţile de obţinere a coerentei inimă-creier 

Recomandările cercetătorilor de la IHM pentru 
realizarea acestei coerențe sunt aceleaşi în esența lor, 
dar cu mici diferențe, în funcție de comentatori. 


Având în vedere că orice informaţie în plus poate fi 
utilă, vom prezenta două din tehnicile comentate. 

În descrierea psihiatrului David Servan-Schreiber 
(2003), în prima etapă se concentrează atenția asupra 
sinelui, făcând abstracţie de exterior. Este un act de 
introspecție în care dorim să auzim şi să simțim muzica 
noastră interioară. 

Trecem apoi la o respiraţie lentă şi profundă care 
stimulează sistemul nervos parasimpatic, având un efect 
de liniştire şi de calm. 

În mod complet independent, şi David Servan- 
Schreiber, şi eu personal am remarcat că axarea atenției 
pe o expiraţie prelungită până la capătul său, urmată de 
o scurtă pauză, este nu doar relaxantă, ci se simte şi un 
evident aport de energie plăcută şi odihnitoare. 

Şi încă o observaţie. Ritmul respirației este cel 
impus involuntar de nevoia de oxigen a organismului, 
care este diferită şi specifică fiecărei persoane. Ritmul 
impus conştient, descris în diverse cărți, este, pentru 
mine cel puţin, obositor, nefiziologic şi fără efectul 
scontat. 

Ne concentrăm apoi pe aria cordului, imaginându- 
ne că respirăm fizic prin această zonă. Proiectăm 
mental, în această arie, un sentiment de gratitudine, de 
pace - emoţii pozitive care, după cum am văzut, 
antrenează foarte rapid starea de coerenţă. 

David Servan-Schreiber a utilizat această metodă 
pentru tratarea stărilor de panică, în anxietate, la cei cu 
teama de a vorbi în public, la cei surmenați de un 
serviciu stresant. 

Metoda recomandată de IHM este acum folosită în 
spitale şi universități americane, în numeroase 
întreprinderi cu mulți funcționari, în Hong Kong, 
Shanghai etc. 


După un antrenament în crearea coerenţei cardiace 
timp de 30 de zile, în şedinţe de 30 de minute pe zi, 5 
zile pe săptămână, s-a observat o creştere semnificativă 
a DHEA (Dihidroepiandrosteron), considerat „hormonul 
tinereţii” (E. Baulieu, G. Thomas et al., 2000). 

Un alt studiu a vizat sistemul imunitar prin 
determinarea imunoglobulinei A (Ig A). 

Ig A este prezentă pe mucoase - nas, gât, intestine, 
bronhii, vagin -, având rol de apărare contra virusurilor, 
bacteriilor şi micozelor. 

În experiment s-a cerut subiectului să se 
concentreze pe o experienţă care îl înfurie. Rezultatul a 
fost o creare a incoerenţei (stare de haos) cu scăderea Ig 
A timp de 6 ore. 

Invers, gândul la o scenă plăcută a determinat o 
stare de coerentă cardiacă însoțită de o secreție 
semnificativă de Ig A. (G. Rein, McCraty et al., 1995). 

La orice conflict, chiar minor - pe stradă, în familie 
etc. -, am sesizat şi noi o vulnerabilitate mai mare la 


răceli intercurente timp de câteva ore. 
* 

Gregg Braden (2017), în cartea Suntem creați cu 
intenție (Editura For You, 2018), aduce alte elemente 
utile în aplicarea metodei de obținere a coerenței inimă- 
creier. 

Se începe cu pasul 1: prin aplicarea a două degete 
sau a mâinii întregi pe aria inimii. El spune că deja prin 
acest gest s-a coborât conştiinţa la nivelul inimii. 

Al doilea pas îl constituie încetinirea ritmului 
respirator - 5 secunde inspir, 5 secunde expir. 

În al treilea pas se alege unul dintre sentimentele 
de: 

e recunoştinţă; 


e compasiune; 

e apreciere; 

e iubire. 

Am văzut că gândurile şi emoţiile pozitive realizează 
în foarte scurt timp coerenţa inimă-creier. 

Ca şi în studiile citate mai sus, şi Gregg Braden 
insistă inclusiv asupra efectului de întinerire pe care îl 
poate crea coerenţa inimă-creier. 

Explicaţia este uşor de înțeles. Inima gestionează 
emoțiile pozitive pe care le procesează şi creierul. 
Gândirea pozitivă înseamnă o chimie care îşi exercită 
efectele până la nivel de ADN (telomeri şi telomerază), 
inclusiv la mitocondriile din celule. 

În timpul coerenţei dintre inimă şi creier toate 
sistemele structurale şi funcționale sunt conectate şi 
beneficiază de efectele cu rol de optimizare a acestora, 
inclusiv efectele de autovindecare. 

Armonizarea funcțională inimă-creier activează şi 
amplifică memoria, percepţia, atenţia, funcţia cognitivă 
etc. 

O menţiune aparte se face la activarea enzimelor 
care acționează asupra ADN-ului şi influențează 
favorabil longevitatea şi chiar reîntinerirea (E. Baulieu et 
al., 2000). 

Joe Dispenza amintea de activarea a peste 1.500 de 
astfel de enzime în timpul unei şedinţe de meditaţie. 

Un efect despre care se vorbeşte prea puţin, din 
motive, aş putea să spun, mai mult ideologice, este acela 
al conectării corpului şi minţii nu numai la nivel de 
organism, ci şi cu câmpul informaţional universal, 
despre care am vorbit încă din prima ediţie a În 
inteligența materiei (1981). Creierul îşi conectează 
propriile ritmuri în consonanţă cu cele ale Universului. 


Se stabileşte astfel o conexiune nu numai de ordin 
energetic, ci şi informațional, de comunicare. 

Se ştie deja din studiile efectuate în laboratoarele 
modeme că marii maeştri tibetani, dar nu numai, şi cei 
inițiați în cultul tradițiilor spirituale din India, ating 
ritmuri cerebrale foarte înalte, inaccesibile neinițiaților, 
de tip Gamma (80-90 c/s) sau Hipergamma (90-100 
c/s). Aceste ritmuri nu se pot distinge cu ochiul liber pe 
o electroencefalogramă (EEG), ci doar cu dispozitive 
speciale de citit. 

Eu cred că aceasta este o frecvenţă foarte apropiată 
de cea a Conştiinţei Cosmice. Doar aşa ne putem explica 
performanțele lor neobişnuite, care transcend condiția 
fizică a posibilităților noastre. 

În relaţie cu realizarea coerentei inimă-creier se află 
şi eliberarea de emoţiile negative sau traumele afective 
care, nefiind eliminate, pot acţiona de-a lungul multor 
ani sau chiar toată viața. 

Explicaţia este foarte simplă: fiecare emoție negativă, 
pentru că acestea intră în discuţie ca ecou patologic, are 
o semnătură chimică, o amprentă numită neuropeptidă, 
care acționează asupra structurilor somatice ale 
corpului ca adevărate mesaje chimice. 

Neuropeptidele emoţiilor negative se fixează pe 
receptorii organelor din corp. Dacă nu sunt eliberate, pot 
rămâne cantonate acolo mulți ani sau chiar toată viața. 
Se înțelege că, acolo unde se fixează, produc 
disfuncționalități care pot merge până la atrofie, ca în 
cazul hipocampului, sau la o boală oncogenă. Din acest 
motiv, eliberarea emoţiilor negative prin psihoterapie sau 
prin meditaţia menită să genereze o coerență cardiacă 
este o condiție a păstrării propriei sănătăți. 

Bruce H. Lipton, în stilul foarte cunoscut al său, 
aduce un aer proaspăt în descrierea relației dintre inimă 


şi creier. Sentimentul de iubire evocat, ne spune el, este 
înălțător, vindecător, fericeşte şi iartă. Iubirea ne 
situează în rezonantă cu Cosmosul. 

Toţi cei care au avut o experiență a morții clinice 
afirmă că au trăit în „Cerul de Lumină” o iubire 
copleşitoare, necunoscută pe Pământ. 

Reamintim că prin tehnica coerenței inimă- creier 
este menţionată obţinerea mior beneficii, cum sunt: 
creşterea coeficientului de inteligență (IQ); amplificarea 
memoriei, reducerea activității sistemului nervos 
vegetativ simpatic - consumator de energie - şi creşterea 
activității parasimpatice - care amplifică energia 
organismului; reducerea hormonilor de stres; creşterea 
eliberării de DHEA. 

Sincronizarea sau coerenţa unor grupuri mari de 
persoane au realizat o Conştiintă Globală, despre ale 
cărei efecte am mai amintit: vindecări, anulări de 
conflicte sociale, controlul unor evenimente 
meteorologice etc. 


Rezilienţa prin inimă 

La capitolul dedicat Ştiinţelor Neurocognitive am 
discutat despre reziliență ca aptitudinea de revenire 
rapidă după o experienţă stresantă. Cu cât ne redresăm 
mai repede psihic, fizic şi emoţional, cu atât reziliența 
este mai mare. 

În alți termeni, capacitatea de a ne adapta continuu 
la inerentele schimbări din viață defineşte mai simplu 
reziliența. Şi mai apropiat de realitatea sa, reziliența este 
timpul necesar procesului de vindecare emoţională după 
un stres. 

Gregg Braden, în cartea citată mai sus, afirmă că 
există şi o nouă formă de reziliență, numită reziliență 


extinsă. Spune chiar că se vorbeşte puţin despre această 
formă, dar o apreciază ca fiind „perfect logică”. 

Găsind că este „logic” ceea ce spune Gregg Braden, o 
vom supune şi noi discuţiei. 

Reziliența extinsă, după cum şi denumirea o spune, 
este extinsă de la nivelul afectelor, în sensul capacității 
de reechilibrare emoţională, în diversele circumstanţe 
ale vieții, la capacitatea inimii de a se adapta rapid şi 
continuu la diversele solicitări ale existenței. Cel puţin 
aşa rezultă din exemplificarea prin graficul EKG 
prezentat şi din afirmaţia sa: „Există un aspect al 
ritmului inimii care este esențial pentru producerea 
rezilienței” (rezilienţei extinse - n.n.). 

Traseul electric al contracțiilor cardiace se exprimă 
printr-o succesiune de complexe, numite QRS, fiecărei 
inflexiuni de undă atribuindu-i-se o literă. 

Aspectul rezilienţei extinse. 
Fragment EKG cu evidenţierea timpului diferit, măsurat 
în milisecunde, între complexele QRS, marcate pe grafic 
prin Rı R2, Ra R4 


Distanţele dintre două vârfuri R ale traseului EKG 
însemnând distanța dintre două pulsații (bătăi) ale 
inimii, deşi par a fi egale, nu sunt. 

Această diferență, uneori infimă, pe care o măsurăm 
în milisecunde se numeşte reziliență. Cu cât această 
variabilitate a cordului este mai mare, cu atât reziliența 


este mai mare şi, ca urmare, suntem mai adaptați la 
stres şi la alte schimbări din viața noastră. 

Ce exprimă la modul concret această variabilitate a 
ritmului cardiac? Exprimă capacitatea inimii de a 
expedia cât mai repede sângele încărcat cu oxigen şi 
glucoză acolo unde organismul are nevoie. Este şi 
aceasta o consecință a coerenței inimă-creier. Ambele 
organe trebuie să-şi sincronizeze cât mai repede 
răspunsul. 

Un exemplu. Când ne ridicăm brusc din poziția 
şezândă în ortostatism, uneori amețim uşor, iar alte 
persoane pot avea o lipotimie. Se întâmplă uneori la 
tineri adolescenți şi mai înalți. Cauza: inima nu a 
răspuns prompt nevoilor de sânge la creier şi la 
structurile somatice care fac poziția verticală posibilă. 
Între momentul de trimitere a unui volum de sânge la 
creier şi cel de a ajunge acolo se naşte un interval mai 
mare. În acel „go/” de sânge putem ameţi sau leşina. 

Tinerii se sperie, dar nu au motive. Inima lor nu este 
încă suficient de puternică pentru a efectua efortul de a 
pompa sângele pe verticală, dar, pe măsură ce corpul se 
întremează fizic, fenomenul dispare. Se face uneori 
confuzia cu căderea dintr-o anumită formă de epilepsie, 
dar pot fi uşor diferențiate. 

Cu cât armonia (coerenţa) dintre inimă şi creier este 
mai stabilă şi mai amplă, cu atât reziliența, deci 
adaptarea la viață, este mai mare. 

Gregg Braden citează în cartea sa o tehnică de 
Transformare a stresului prin reziliență, elaborată de 
IHM din California, în 3 etape. 

I.În prima etapă ne identificăm starea sau 
sentimentul pe care vrem să-l schimbăm, într-un 
cuvânt, putem dori să schimbăm tot ceea ce ne tulbură. 


2. În timpul următor înlocuim emoția, sentimentul 
sau atitudinea cu contrariul lor pozitiv. Exemplu: în loc 
de furie adoptăm calmul, tristeţea o înlocuim cu o 
atitudine optimistă ş.a.m.d. 

3. Inspirăm apoi lent, traversând mental, în acelaşi 
timp, noua atitudine pe care ne-am propus-o prin zona 
inimii. 

Repetăm în etapele următoare acest exercițiu numit 
„Respirația Atitudinii” până când simțim că chiar ne-am 
creat o nouă atitudine. 

În capitolele dedicate anterior creierului aminteam 
că repetiţia necesară pentru adoptarea unei alte gândiri 
sau formarea unor noi însuşiri este necesară mai întâi 
pentru a crea o nouă rețea neuronală de suport cerebral, 
iar în al doilea rând, este necesar să nu mai revenim la 
vechile obiceiuri, emoții şi sentimente, adică să trăim 
numai în prezent, pentru a nu reactiva conexiunile 
neuronale formate în trecut. 

Inclusiv autovindecarea este posibilă concentrându- 
ne pe formele corespunzătoare stării de sănătate. 


Cap. 12 - DE LA GÂNDIRE LA REÎNTINERIRE. DE CE 
MOARTEA ÎNTR-UN UNIVERS CUANTIC? ARTA DE A 
FI 


Omul nu s-a împăcat niciodată cu ideea morții, 
voind să fie nemuritor asemenea zeilor. 

Dacă energia primară din câmpul cuantic, din care 
toate sunt făcute, este inepuizabilă, de ce există 
moartea? 


De ce moartea într-un univers cuantic? 

Şi dacă totuşi există moartea, de ce durata vieţii este 
atât de diferită pentru fiecare specie, de la efemeridele 
care trăiesc câteva zile până la copacii care trăiesc mai 
multe sute de ani? 

Ştim acum că durata vieţii este dată de ritmul 
biologic diferit înscris în ADN. Se apreciază că, dacă am 
trăi în acord cu legile biologiei specifice ființei umane, ar 
trebui să atingem vârsta de 120-130 de ani. 

Ne aflăm acum într-un moment în care, grație 
evoluției societății umane cu ameliorarea condiţiilor de 
existență, speranța de viață a crescut de la circa 25 de 
ani în lumea epocii tribale la o medie de 80 de ani în 
prezent. Dacă cineva la acea vreme ar fi făcut predicția 
creşterii cândva de trei ori a vârstei omului, nimeni nu 
ar fi crezut. 

Există, aşadar, premisa ştiinţifică şi istorică de 
prelungire a vieții umane în prezent. 

A fi este o ştiinţă, fără îndoială, şi o artă. Menţinerea 
cât mai mult timp a unei vieți active este unul dintre 
obiectivele ştiinţei actuale. 


Un alt obiectiv - care poate părea utopie - este acela 
al reîntineririi. După cum vom discuta în acest material, 
pare ideal, dar nu imposibil. 

Biblia ne spune că personaje ca Adam şi Noe au 
atins vârste matusalemice de 800-900 de ani. Nu ştim 
însă dacă anii de atunci erau egali cu cei de astăzi. 

Avem şi câteva precedente istorice de longevitate 
neobişnuită. 

Chinezul Li ar fi trăit 256 de ani, vârstă stabilită 
luând ca repere domniile împăraţilor cu care a fost 
contemporan. Alte surse ne spun că ar fi fost militar, 
ceea ce ar însemna că există o documentare mai certă a 
momentului naşterii sale. 

Shirali Muslimov (Azerbaidjan) avea 168 de ani când 
a murit în 1973. 

În România este menţionat cazul lui Maftei Pop 
(1804-1952), dintr-o comună de lângă Cluj, consemnat 
în studiul Anei Aslan. Se spune că era un singuratic 
ciudat care trăia în condiţii rudimentare, dormind afară 
sau în grajd, folosind în loc de pernă un trunchi de 
copac. Muncea cu ziua pe la oameni pentru o oală de 
ciorbă, oală pe care, realmente, o păstra în permanenţă 
la brâu. 


Teoriile actuale ale senescenţei 

Senescenţa (bătrânețea) este vârsta la care survine 
declinul tuturor funcţiilor organismului, chiar dacă nu 
toate în egală măsură. S-ar datora contractării de boli 
cronice şi degenerative prin scăderea, odată cu 
înaintarea în vârstă, a capacității de apărare a 
sistemului imunitar. 

Se apreciază că, din volumul timusului de care 
depinde imunitatea, în jurul vârstei de 60 de ani ar mai 
rămâne doar 5 %. 


Din motive de existentă a unei încărcături afective 
negative a termenului de „bătrâneţe”, îl vom folosi mai 
mult pe cel de senescența (ci. lat. senescere = a 
îmbătrâni). 

Sunt multe ipotezele şi teoriile prin care se încearcă 
explicarea procesului de senescenţă, dar vom pune mai 
mult accentul pe acelea care au o consecință pragmatică 
pentru noi, indicându-ne şi soluţiile pe care le avem la 
dispoziție pentru a ne menţine o durată de viaţă activă 
cât mai lungă şi chiar pentru a reuşi, în anumite limite, 
să încetinim „ceasul” ADN-ului. 

Într-o lume în care informaţia ştiinţifică circulă în 
câteva minute de la un capăt la altul al Pământului, este 
firesc să se ajungă la opinii similare asupra subiectelor 
dezbătute astăzi de către oamenii de ştiinţă, după cum 
pot fi şi opinii diferite, în funcție de experiența 
personală. 

Fără excepție, opinia generală în privința 
senescenței este aceea că se datorează degradării 
oxidative a proteinelor celulare. 


Rolul nefast al radicalilor liberi 

Radicalii liberi (RL) sunt molecule de oxigen care au 
pierdut un electron de pe orbita exterioară a unui atom. 
Devin astfel instabili şi vor capta electronul absent de la 
alte molecule de proteine, lipide, ADN pe care le 
transformă în alți RL modificându-le la modul patologic 
funcționalitatea. Pot determina astfel, pe lângă 
fenomenul de îmbătrânire, şi bolile cronice cunoscute. 
lau naştere în mod normal în mitocondriile celulelor, cu 
rol de apărare contra bacteriilor patogene şi a 
virusurilor. 


Când sunt produşi în exces şi depăşesc posibilitățile 
antioxidante ale organismului, dezvoltă efectele nocive 
menționate. 

Altă sursă a RL o constituie poluarea cu mulțimea 
de substanțe toxice care depăşesc posibilitățile de 
apărare ale organismului. 


Miroslav Radman (2011) este profesor de mare 
prestigiu şi cercetător în biologie moleculară la 
Facultatea de Medicină a Universităţii „Rene-Descartes” 
din Franţa. 

La întrebarea cu ce poate fi prevenită această 
degradare oxidativă a celulelor, Miroslav Radman oferă 
un răspuns care angajează mai mult viitorul decât 
prezentul. Obiectul cercetărilor sale îl constituie 
identificarea moleculelor care protejează speciile 
longevive. Aceasta este soluția reală a fenomenului de 
senescență: să-i înțelegem natura reală şi profundă 
pentru a ajunge să-l putem controla. 

Pe bună dreptate, ne spune Miroslav Radman, 
faptul că longevitatea a crescut, de la circa 24 de ani în 
epoca primară a omenirii, la media actuală de 75-80 ani 
este o premisă reală că putem avea şanse de a mări 
speranța de viață. 

În fiecare zi, spune el, ne prelungim viaţa cu 6 ore. 

Între factorii care au permis astăzi dublarea duratei 
vieții față de secolul al XIX-lea, aminteşte reducerea 
semnificativă a mortalităţii infantile datorată progreselor 
în alimentaţie, în dezvoltarea medicinei, în cunoaşterea 
regulilor de igienă. Ne spune că 10 % din copii mureau 
înainte de a ajunge la vârsta de 10 ani. Vaccinarea 
copiilor a avut un rol în reducerea mortalității infantile. 

Este interesantă opinia profesorului Miroslav 
Radman care spune că nu ADN-ul este stăpânul 


destinului nostru, nu mutațţiile din ADN, care sunt rare, 
ne determină senescență, ci degradarea oxidativă a 
proteinelor care, evident, afectează fiziologia celulelor. 

Enumeră toate proteinele care susțin viața şi care 
sunt degradate prin procesele oxidative: sirtuinele, 
telomeraza, Klotho - un hormon de care depinde viața, 
deficitul său însemnând o viață scurtă mitocondriile, 
proteinele care repară ADN-ul şi sistemele de eliminare a 
deşeurilor. 


O observaţie interesantă: viața unei specii este direct 
proporțională cu vârsta de reproducere. 

Aricii de mare trăiesc 200 de ani. Broasca ţestoasă, 
poate trăi până la 160 de ani. 

Măslinul poate ajunge la 5.000 de ani, ceea ce 
înseamnă că am putea vedea măslinii din Grădina 
Ghetsimani care au fost martori la ultimele clipe de 
libertate ale lui lisus. 

Calul este zburdalnic şi rapid. Şi trăieşte în jur de 
30 de ani. Măgarul este lent, „meditativ” şi trăieşte 80 de 
ani. Am putea oare învăţa ceva din asta?! 


Pot exista fiinţe nemuritoare? 

La discuţia despre plante am citat studiul efectuat 
de Miroslav Radman asupra bacteriei Deinococcus 
radiodurans. Scopul pentru care a fost citat acolo era 
acela de a sublinia inteligența bacteriei de a-şi 
reconstitui ADN-ul fragmentat prin radiațiile radioactive. 

Acum îi vom acorda atenţie aceleiaşi bacterii pentru 
capacitatea sa de a preveni, de a evita oxidarea 
proteinelor. 

Evitarea oxidării proteinelor înseamnă nemurire. 
Omul nu poate evita această oxidare a proteinelor şi 
moare. 


Miroslav Radman şi colectivul său studiază nişte 
crustacee numite rotifere şi tardigrade care dispun de 
sisteme de protecţie antioxidantă şi nu mai mor. 

Studiul pe bacteria Deinococcus radiodurans şi pe 
crustaceul de rotifer a condus la descoperirea 
moleculelor prezente în ambele cazuri şi care le 
protejează de procesele de oxidare, conferindu-le... 
nemurirea. 

Profesorul Miroslav Radman afirmă că a identificat 
cu colectivul său care sunt aceste molecule, găsite până 
acum la 15 specii şi care speră să poată fi utile în viitor 
şi omului... 

Sunt utile alte câteva amănunte din viața acestor 
bacterii: 

Rotiferele au fost primele microorganisme pe care le- 
a văzut la microscopul pe care l-a inventat şlefuitorul de 
lentile Antonie van Leeuwenhoek (1632-1723). 

Aceste bacterii se găsesc pretutindeni - în aer, pe 
plante, pe muşchii din pădure, în nisipul din deşert. 
Leeuwenhoek le-a găsit în praful de pe streaşină casei. 

Sunt foarte interesante explicaţiile oferite de 
Miroslav Radman, şi anume că aceste bacterii se găsesc 
în stare deshidratată în toate locurile menţionate mai 
sus, dar, în stare de desicaţie, adică de deshidratare, 
rămân aşa la infinit fără să se descompună sub acțiunea 
temperaturii mediului ambiant. Am redat acest amănunt 
pentru că, în mod straniu, dacă ajung în apă, îşi reiau 
viața, după ce în starea deshidratată erau ca şi moarte, 
fără metabolism, fără să se dividă. Sunt deci ca şi fără 
viață, dar reînvie când se rehidratează în mediul apos. 

Ni se aminteşte că semințe găsite în mormintele din 
vremea piramidelor, deci cu o vechime de câteva mii de 
ani, puse în condiții propice, au germinat. Am redat 
aceste amănunte asupra studiilor dintr- un laborator al 


zilelor noastre pentru orientarea asupra unor ființe care 
par a fi nemuritoare şi ne-ar putea oferi, pe lângă 
sugestiile pentru propria viaţă, şi înțelegerea unor 
secrete din misterele naturii. 


Teoria telomerilor. Telomerii tinereţii 

În ciuda aparentei stabilități temporale a imaginii 
corpului nostru, toate celulele şi atomii din structura 
noastră se reînnoiesc continuu, fiecare tip de celule 
având un ciclu de viată diferit. 

Leonard Hayflick, în 1961, a constatat că celulele 
noastre se reînnoiesc prin diviziune de circa 50 de ori, 
limită după care apare fenomenul de bătrâneţe sau 
senescență. 

În popor, cel puţin la noi, se spune că „aţa vieţii” se 
scurtează cu fiecare zi trăită. Am fost foarte surprins de 
această intuiție populară pentru că, la modul real, cu 
fiecare diviziune celulară „ața” care se scurtează este o 
structură care îmbracă asemenea unei mănuşi capetele 
cromozomilor din genom, numită telomer. 

Rolul său este acela de a proteja cromozomii şi de a 
menține stabilitatea ADN-ului în structura lor. 

S-a conturat astăzi o adevărată ştiinţă a telomerilor. 
Elizabeth Blackburn (SUA), împreună cu colectivul său, 
a studiat pe Tetrahymena, un microorganism 
monocelular, structura  telomerilor în procesul de 
senescenţă. În anul 2009 a primit Premiul Nobel pentru 
descoperirea telomerazei - enzima care produce şi reface 
telomerii. 


Telomer 


Cromozomi 





Telomerii situați la capetele cromozomilor 


Descoperirea  telomerilor şi a enzimei care îi 
generează şi-i controlează este de o excepţională 
importanță pentru tema adusă în discuţie, şi anume 
aceea a proceselor de senescenţă şi de „reîntinerire”. 

Spuneam că telomerii îmbracă asemenea unor 
mănuşi capetele cromozomilor. Cu fiecare diviziune a 
celulelor ei se scurtează şi, în momentul în care ajung la 
o anumită limită, opresc diviziunea celulară, iar acestea 
intră în senescenţă. În funcţie de oprirea procesului de 
diviziune celulară este şi durata vieţii. Unele celule îşi 
încetează diviziunea mai târziu şi viața este mai lungă, 
alte celule îşi opresc diviziunea mai devreme şi viața este 
mai scurtă. Elizabeth Blackburn a descoperit că limita 
de 50 de diviziuni celulare într-o viată, descrisă de 
Hayflick, nu este fixă, ci poate fi şi mai mare sau mai 
mică. 

Cercetătoarea spune că persoanele care au atins 
vârsta de 75 de ani au şansa să atingă 80-90 de ani, 
telomerii din celulele lor nemaiscurtându-se după 
această vârstă. Mi se pare a fi o observaţie complet nouă 
şi interesantă pentru ştiinţă, ca şi pentru viața noastră. 


Odată ce am stabilit că telomerii lungi înseamnă 
viață lungă, iar telomerii scurți induc o viață scurtă, să 
analizăm care sunt condiţiile favorabile şi care sunt cele 
nefavorabile pentru  telomeri şi enzima care îi 
controlează - telomeraza. 

Să mai semnalăm încă un fenomen foarte important. 
Colectivul cercetătorilor menţionaţi mai sus a descoperit 
metoda de determinare a lungimii telomerilor, necesară 
pentru a avea un criteriu de urmărire a efectului asupra 
lor, exercitat atât în condiţii de laborator, cât şi la nivelul 
organismului. 

Condiţiile favorabile au efect de menținere şi de 
refacere a lungimii telomerilor; cu alte cuvinte, prin 
refacerea lungimii vor relua şi diviziunea celulară, deci 
vor crea premisele de prelungire a vieții şi chiar de 
reîntinerire. 

Să luăm un exemplu concret: depresia. Are un efect 
negativ asupra organismului şi asupra telomerilor, 
reducându-le lungimea, ca şi asupra telomerazei, care 
devine insuficientă în celulă. 

La tratamentul antidepresiv, odată cu remisia 
depresiei, telomerii şi telomeraza se refac. Şi Elizabeth 
Blackburn, şi Daniel G. Amen, despre care vom discuta 
tot în acest capitol, au observat acelaşi fenomen: 
reversibilitatea procesului de senescență. Creierul pe cale 
de atrofie în anumite condiţii de boală sau vârstă, prin 
tratament, dietă şi exerciții fizice, se reface în limitele 
unei vieți normale, funcţionale. 

Suntem deci în prezența unui fenomen de 
reîntinerire. 

Să lămurim înțelesul dat aici termenului de 
reîntinerire. Nu este posibil sub nicio formă, poate doar 
în basme, să readucem viața de la 70 de ani, spre 
exemplu, la 20 de ani. Ar fi o utopie. Vorbim de un creier 


care prin vârstă şi condiţii de viață nefavorabile începe 
să dea semne de uzură cu pierdere de memorie, 
fatigabilitate, amețeli, disconfort psihic etc. La 
examinarea prin imagistica cerebrală apar de asemenea 
modificări organice, în aceste condiţii, terapia despre 
care vom discuta poate să oprească evoluția acestor 
fenomene atât în plan subiectiv, cât şi obiectiv. Mai clar 
vorbind, uzura prin boală sau prin efectul vârstei se 
exprimă, dincolo de fenomenele clinice descrise mai sus, 
şi prin atrofie corticală. Atât Elizabeth Blackburn, cât şi 
Daniel G. Amen, dar şi alții, în baza investigațiilor 
efectuate, vorbesc despre un proces de redresare a 
leziunilor corticale, fenomen pe care îl putem asimila cu 
o reală revitalizare sau  reîntinerire, sub acțiunea 
tratamentului pe care îl vom discuta. 

Dacă telomeraza este capabilă să refacă telomerii 
scurtați concomitent cu sănătatea organismului, nu ar fi 
posibil să venim cu procedee sau remedii care să 
augmenteze cantitatea de telomerază şi să devenim 
nemuritori? S-au şi grăbit mulți să intre pe piaţă cu 
produse care promit astfel de efecte. În replică, Elizabeth 
Blackburn le spune că o astfel de magie nu este încă 
posibilă. Peste o anumită limită a vieții, nici telomerii şi 
nici telomeraza nu mai sunt funcţionale. În plus, o 
telomerază în exces poate determina o hiperdiviziune 
celulară haotică, generând procesele oncogene, mai 
concret, boala canceroasă. 

În sinteză, cercetările ştiinţifice actuale referitoare la 
favorizarea longevității, a menţinerii unei vieți active şi a 
revitalizării asimilate cu o sugestie de reîntinerire au ca 
obiectiv - sănătatea creierului şi protejarea telomerilor. 

Sănătatea creierului înseamnă sănătatea minții şi a 
corpului. 


Lungimea telomerilor înseamnă viață lungă şi un corp 
sănătos. 

Toate remediile recomandate sunt absolut valabile 
în ambele situații. 

„Marea veste”, ştirea de importanţă excepţională cu 
consecințe practice, este aceea că atât creierul, cât şi 
telomerii se pot reface. 

Dacă vreodată prin intervenţie pe genom vom obţine 
un efect major de reîntinerire, cum s-a obținut deja pe un 
şoarece transgenic în laborator, acesta se va axa pe 
telomeri şi telomerază, care condiționează reîntinerirea 
celulelor, ni se spune de către Elizabeth Blackburn. 

Prima condiție de care depinde sănătatea creierului 
şi a telomerilor este cea de ordin psihic. 

Ceea ee este bun sau rău pentru creier şi psihic este 
la fel şi pentru telomeri şi invers, adică şi pentru 
longevitate. 

De reținut că toți factorii care acționează favorabil 
asupra creierului şi telomerilor depind în cea mai mare 
parte de voința şi dorința noastră. 


FACTORUL PSIHOLOGIC 


Gândirea pozitivă înseamnă viață lungă şi 
tinerețe 

În cea mai mare parte, acest factor a fost discutat la 
capitolul despre Codul etic al creierului şi Noua 
Spiritualitate. Aici vom aduce câteva elemente de 
orientare şi de detaliu. 

Spuneam că gândul este cea mai puternică forță din 
Univers deoarece prin câmpul de energie care îl însoţeşte 
este capabil să organizeze materia, atât la nivelul lumii 
vii, cât şi al celei fizice nevii. 


Ca funcție cognitivă distingem două compartimente 
- unul aparține conştiinţei, iar celălalt, subconştientului. 

Subconştientul este anticamera conştiinţei în care 
gândurile, ideile, sugestiile, emoţiile sunt recepționate şi 
materializate. 

Dacă la nivelul conştient al minţii noastre se 
realizează o cenzură de ordin etic a gândirii, în 
subconştient nu se petrece această cenzură şi, indiferent 
de semnificația gândurilor noastre, acestea sunt 
materializate ca atare. Este motivul pentru care trebuie 
să controlăm conştient tot ceea ce gândim, înainte ca 
prin persistența sau repetarea în mintea noastră 
gândurile să fie preluate de subconştient. 

Între cele două segmente ale sferei noastre psihice 
este o continuă reciprocitate, un continuu du-te-vino 
dintr-o parte în alta a unui flux de gânduri, imagini etc. 

În capitolele anterioare am discutat despre efectele 
nocive ale gândurilor cu conținut negativ. Reamintim 
efectele de blocare a neurogenezei la nivelul creierului 
exercitate de stres, depresie, anxietate, invidie, ură, 
violenţă, furie etc. Acelaşi efect nociv îl are şi asupra 
telomerilor prin scurtarea lor şi reducerea cantitativă a 
telomerazei, având ca efect, în ultimă instanţă, 
reducerea duratei de viaţă. 

Elissa Epel semnalează efectul de scurtare a 
telomerilor pe care îl au şi traumele psihice din timpul 
copilăriei, mai ales în prima parte a acesteia. Este 
interesant că experimentele pe şoareci şi marmote au 
relevat aceleaşi efecte nedorite ale lipsei de afecțiune 
manifestate de mamele lor în prima perioadă de creştere. 

În alte cărți am comentat rolul favorabil sau negativ 
al imaginii de sine şi relația cu bariera psihologică. 

Ideea de „bătrâneţe” poate deveni o obsesie mai ales 
pentru cei care nu sunt pregătiți psihologic pentru 


momentul pensionării. Ruperea bruscă a unei persoane 
de colectivul de activitate poate avea un efect deprimant, 
care atrage după sine deteriorarea morală, psihică şi 
intelectuală. 

Trăirea psihică a imaginii specifice bătrâneţii se 
imprimă în gesturi, mimică, mers, poziția flectată a 
corpului. Din nefericire, în aceste situații persoana pare 
mai în vârstă decât este în realitate. 

Implicarea socială în acțiuni voluntare după vârsta 
de pensionare nu este un beneficiu doar al persoanei 
respective, ci şi al societăţii. În multe ţări civilizate 
această grijă față de vârstnic nu este ignorată. 

Studiile statistice efectuate constată că nonagenarii 
sunt persoanele care şi-au păstrat umorul şi au o 
atitudine optimistă față de viaţă. 

Elissa Epel a studiat în cadrul doctoratului la 
Universitatea din San Francisco efectul de îmbătrânire 
prematură a mamelor care au copii cu suferinţe cronice, 
constatând o reducere a telomerilor cu 10 ani mai mult 
decât vârsta pe care o aveau. Grija şi stresul continuu 
au, după cum se vede, un efect nefavorabil asupra 
acestor mame. Îngrijirea îndelungată a unui adult 
imobilizat la pat poate avea acelaşi efect asupra 
telomerilor. 

Munca grea, epuizantă, insecuritatea locului de 
muncă, atmosfera tensionată de la serviciu, violențele de 
stradă, întreţinerea prin mass-media a unei anxietăți 
sociale continue - au aceleaşi efecte nedorite asupra 
creierului nostru, asupra telomerilor noştri, asupra vieții 
noastre. 

M-am întrebat adeseori dacă această stresare 
continuă prin media este programată de vreun for cinic, 
care vrea să extermine prin boală un întreg popor, sau 


este un moft, o dorinţă de a ieşi în relief a unor formatori 
de programe? 

Este interesant că între factorii stresanți sunt 
incluse şi anxietatea de cartier rău-famat, de hoți, 
atmosfera conflictuală din familie sau cu vecinii, dar şi 
lipsa de socializare. 

Am discutat deja că se disting acum două categorii 
de stres - cel de scurtă durată, care nu afectează 
telomerii, ci, dimpotrivă, este util pentru antrenarea 
adaptării organismului la diverse solicitări, şi stresul 
cronic. Această ultimă formă a stresului este cea care 
afectează la modul patologic organismul. 


Telomerii şi stresul 

Se discută şi despre stresul ca amenințare, cu efect 
de scurtare a telomerilor, şi stresul ca provocare, fără 
scurtarea telomerilor. 

Stresul ca provocare este considerat a fi benefic 
dacă se interpretează ca o pregătire a organismului 
pentru a învinge un obstacol prin reacţiile pe care le 
implică. Eliberarea de cortizol creşte cantitatea de 
energie a organismului, activând rata metabolică, 
stimulând o respirație mai profundă, care aduce oxigen 
mai mult în creier, creşterea volumului sanguin. În acest 
mod, organismul este pregătit pentru luptă. Telomerii nu 
sunt afectaţi, iar în plan psihologic, dacă în loc să 
interpretăm starea pe care o avem ca pe o frică, o teamă 
care ne dezarmează, ne blochează în fata unui obstacol, 
spre exemplu, a unui examen, a unui concurs, o vom 
vedea ca un impuls, o forță menită să învingem, o vom 
transforma într-un stimul, un imbold, o încurajare. 

Reuşim în acest mod să transformăm o stare ce 
părea negativă într-una benefică, utilă. Procedeul 
descris ar putea apărea ca o simplă teorie, dar literatura 


abundă în astfel de exemple în care amenințarea este 
transformată în provocare (M. Sarkar et al., 2005; A.L. 
Jefferson et al., 2010). 

Persoanele cărora le place să vorbească mult, dar 
sunt obligate la singurătate, au telomeri scurți. Chiar şi 
papagalii vorbitori, dacă sunt singuri în colivie, au 
telomeri scurți. 

Stresul cronic are ca urmare apariția bolilor cronice, 
care vulnerabilizează organismul.  Determină şi 
scurtarea  telomerilor, care deprimă la rândul lor 
sistemul imunitar. 

Relaţia devine reciprocă şi diminuarea capacităţii de 
apărare a sistemului imunitar are ca urmare scăderea 
telomerilor. 

De aceea descrierea şi a altor cauze de ordin psihic 
cu efect de scurtare a telomerilor şi de reducere a 
nivelului de telomerază este absolut necesară pentru 
acțiunea de prevenire a acestui fenomen. 

Nu există o egalitate între oameni, nici din punct de 
vedere psihologic, temperamental. Sunt persoane cu 
deschidere mai mare spre semeni, spre socializare şi 
beneficiază de o sănătate mai bună a telomerilor şi o 
protecție mai mare a creierului. Alte persoane sunt mai 
introvertite, timide, retrase, mai sensibile la stres şi la 
invectivele celorlalți şi, ca urmare, telomerii din celulele 
lor sunt mai vulnerabili. 

Suntem, fără îndoială, dependenţi de natura cu care 
ne-am născut, dar prin efort şi instruire există 
posibilitatea de a ne schimba. 

Ostilitatea,  pesimismul,  cinismul, răutatea ca 
modele mentale de comportament sunt nocive pentru 
creier şi pentru telomerii din celule, având ca rezultat o 
vulnerabilitate la o mulțime de suferințe, pe lângă 


durata de viață mai scurtă şi blocarea formării de noi 
neuroni. 

Ştiinţa psihologiei actuale ne spune că nimeni nu 
este nici prea tânăr şi nici prea în vârstă ca să nu se mai 
poată schimba, să-şi modereze şi să-şi redreseze 
comportamentul şi atitudinea față de viață. Ne stau la 
dispoziție o mulțime de cursuri de dezvoltare personală 
în care se predau o largă varietate de metode în acest 
sens. 

Din cele 65.000 de gânduri care se spune că ne trec 
prin minte, 90% ar fi repetări ale celor anterioare. 
Subconştientul nostru le preia şi le macină continuu, 
rătăcind pe drumuri care nu sunt obligatoriu ale 
noastre. Este încă o dovadă că emitem şi receptăm 
gânduri care ne conectează în starea mentală a altor 
creiere. Cu sau fără voie, ne implicăm şi suntem implicaţi 
în destinul lumii. Este o artă şi o ştiinţă să ne fixăm un 
loc util şi nouă, şi celorlalți. 

În ciuda unei filosofii postmoderniste nebuloase care 
neagă orice sens existenței şi îndeamnă doar la consum 
până la epuizarea prematură a ființei, o întreagă 
psihologie pozitivistă ne îndeamnă să avem un scop în 
viață. 

Studiile au relevat că persoanele care au un scop 
bine definit în viață trăiesc fericirea de a şti că au un loc 
important între oameni, că au ceva de făcut. 

Prin practica meditaţiei, T.I. lacobs (2011) a 
constatat că, după 3 luni de utilizare a acestei metode, 
telomeraza a crescut semnificativ în raport de martori. 

Daniel G. Amen şi alți autori vorbesc despre 
importanța pe care o are pentru sănătatea corpului şi a 
creierului conştiinciozitatea, citând mai multe studii cu 
acest subiect. 


Persoanele care dovedesc seriozitate şi 
conştiinciozitate în activitatea profesională, ca şi în 
viață, ar trăi mai mult cu 34% decât persoanele mai 
puţin tenace. 

Elevii mai conştiincioşi la şcoală dispuneau de o 
protecție mai bună a telomerilor (G.W. Edmonds ş.a., 
2015). 

lată un studiu foarte interesant şi demn de reținut 
de către toate persoanele ajunse în pragul pensiei. Un 
grup de pensionari care s-au oferit să supravegheze 
voluntar copii din familii paupere din şcolile publice, 
după doi ani de activitate, examinaţți prin imagistica 
cerebrală, s-a constatat la nivel de cortex prefrontal şi 
hipocamp o netă creştere în volum, ca şi o stare de 
mulțumire (T.L. Gruenewald et al., 2015). 

O observaţie utilă tuturor: cei care se trezesc 
dimineața bucuroşi au mai multă telomerază şi o 
cantitate de cortizol redusă în comparaţie cu cei care se 
trezesc dimineața indispuşi. 

Numeroasele sfaturi ca dimineața să mulțumim 
pentru o nouă zi în care ne trezim vedem că nu sunt 
inutile. 

Depresia şi anxietatea acţionează ca o otravă asupra 
neuronilor şi asupra telomerilor. Cu cât intensitatea 
suferinței este mai mare, cu atât efectele patologice sunt 
mai accentuate. 

Partea bună, pusă în evidenţă de studii, este aceea 
că tratamentul depresiei are efect de redresare şi la nivel 
de creier şi de telomeri. 

Studiile au evidenţiat că efectele depresiei sunt 
localizate la nivel de hipocamp şi sunt exprimate prin 
scurtarea  telomerilor din celule şi prin blocarea 
neurogenezei. Atrofia hipocampului este asociată, după 
cum ştim, cu boala Alzheimer, în care, între alte 


simptome, are loc şi o afectare profundă a memoriei de 
lungă durată. 

Aceste efecte nu apar însă în depresii cu durata 
scurtă sub 10 luni, după cum arată un studiu olandez, 
ci în cele cu o durată mai mare (J.E. Verhoeven et al., 
2014). 

Sedentarismul se însoţeşte, pe lângă alte efecte 
nedorite, şi cu acela de scurtare a telomerilor. Un studiu 
pe gemeni a constatat că cei care făceau mişcare, deşi 
cu aceeaşi ereditate, aveau telomeri mai bine protejaţi 
decât apăreau la geamănul sedentar (L.F. Cherkas et al., 
2008). 

Imunosenescența este procesul de îmbătrânire a 
celulelor imunitare, proces care are loc concomitent cu 
înaintarea în vârstă. 


După cum s-a mai menţionat, senescența celulelor 
determină eliberarea de citokine  proinflamatorii, 
accentuând procesul de inflamație în organism. Când se 
acumulează un număr mare de celule imunosenescente, 
vaccinul antigripal nu mai este eficient. 

Se face însă observația foarte importantă că 
mişcarea - prin mers, gimnastică etc. - poate să întârzie 
fenomenul de imunosenescenţță (R.J. Simpson et al., 
2012). 


Constatăm că exercițiile fizice sunt extrem de 
importante pentru imunitate, pentru telomerii din celule 
şi pentru păstrarea sănătății creierului. Efectul mişcării 
se materializează prin autoliza (autofagia) celulelor 
deteriorate (senescente) care generează şi întrețin 
inflamația. 

Un alt beneficiu al exerciţiilor fizice îl constituie 
efectul asupra mitocondriilor, care ştim că îşi 


diminuează numărul şi calitatea funcțională odată cu 
vârsta, generând în acelaşi timp tot mai mulți radicali 
liberi (D.A. Hood et al., 2015). 

lată un exemplu comod de urmat: mersul alert sau 
alergat uşor timp de 30-45 de minute de 3 ori pe 
săptămână - constituie un beneficiu imens pentru 
sănătatea noastră. 


Creierul şi telomerii au nevoie de somn 

Am comentat importanța somnului la capitolul 
dedicat creierului. 

Un somn bun înseamnă telomeri lungi. Un somn 
scurt înseamnă telomeri scurți şi creier în suferință. 

Se apreciază că un adult are nevoie de minimum 7 
ore de somn. Dar la 15 % dintre oameni le este suficient 
un somn de 5-6 ore. 

O lectură plăcută, liniştitoare, o meditaţie axată pe 
relaxare - se pot solda cu un somn liniştit. 


Fricile, ruminațţiile dinainte de culcare pot deveni o 
sursă de coşmar, de somn agitat, neodihnitor. 

Sunt înregistrări speciale pentru inducerea 
somnului cu muzică sedativă sau cu diferite sunete din 
natură, cum ar fi zgomotul monoton al ploii, cântecul 
păsărilor etc. 


Alţi factori implicați în senescență 

Complexitatea structurală şi funcțională a 
organismului uman reclamă, fără îndoială, participarea 
multor factori în procesele de afectare patologică a sa. 

Vom discuta în cele ce urmează o parte din aceşti 
factori apelând la opiniile mai multor autori care, după 
cum vom vedea, se completează adesea la modul cel mai 
util. 


Inflamatia - este culoarul pe care se inserează cea 
mai mare parte a bolilor cronice. 

Inflamaţia apare ca răspuns de apărare a 
organismului la atacul unor factori patogeni prin 
mobilizarea sistemului imunitar. 

Coralie Hancok (2018) descrie două modalități de 
răspuns ale organismului: 

a) Una acută şi intensă, care se finalizează cu 
remiterea stării de sănătate. 

b) O alta de mare amploare, cu evoluţie cronică 
persistentă, continuă şi care generează terenul 
vulnerabil propice tuturor bolilor cronice. 

Răspunsul imunitar de tip cronic, persistent este 
condiționat, am văzut deja, de involuția timusului care 
se produce concomitent cu avansarea în vârstă. 

Când survin şi alți factori favorizanți - ca alcoolul, 
fumatul, poluarea, stresul, o dietă hipercalorică - se 
întrunesc condiții de agravare în plus a incidenței bolilor 
cronice. 

Răspunsul ficatului la inflamație îl constituie 
creşterea Proteinei C Reactive care ar implica un risc de 
trei ori mai mare de infarct decât la cei cu Proteina C 
Reactivă normală. 

Timusul involuat va trimite în circulaţie mai puţine 
limfocite T (L.T.) instruite, diminuând capacitatea de 
apărare a organismului. Diminuează de asemenea 
proliferarea limfocitară policlonală, ceea ce înseamnă că 
nu mai poate răspunde unei populaţii cu o mare 
varietate de antigene. 

Scurtarea  telomerilor creşte numărul celulelor 
imunosenescente care emit citokine proinflamatorii. 
Efectele citokinelor proinflamatorii sunt multiple. Se 
activează microglia din sistemul nervos şi va genera un 
proces neuroinflamator cu distrugeri de neuroni. 


Afectarea creierului cu blocarea neuro- 
transmițătorilor poate conduce la depresie. Este 
interesant că depresia care apare în aceste condiţii de 
afectare a creierului prin inflamație poate fi tratată cu 
aspirină, după cum ne spune Coralie Hancok. 

Suzanne Somers enumeră o serie de alte cauze care 
creează  disfuncționalitățile, mai ales ale vârstei, 
documentându-se, după propria mărturie, prin 
interviuri luate unor somități. 

Metilarea ADN-ului este o temă cu care neam mai 
întâlnit la discuția despre gena violenței. 

Metilarea conferă ADN-ului o funcționalitate 
normală, dar prin înaintarea în vârstă devine deficitară. 
Ca urmare, ADN-ul poate suferi leziuni care determină 
boli ale ficatului, cancer, creşterea nivelului 
homocisteinei în sânge etc. 

Hipercisteinemia poate genera la rândul său 
accidente vasculare cerebrale. 

În corectarea metilării ADN-ului se recurge la donori 
de grupări  metilice de gen acid  alfalipoic, 
Sadenilmetionina. 

Glicarea sau glicozilarea - constă în procesul de 
legare a glucozei de proteine şi lipide anulându-le 
funcționalitatea. 

Riscul major îl constituie glicarea LDL (colesterolul 
de joasă densitate), pentru că se depune în pereții 
vaselor de sânge. 

În prevenirea fenomenului de glicare se înscriu 
restricțiile la alimente cu indice glicemic crescut. Ca 
terapie a glicării se recomandă vitaminele Bl, B6, 
carnosina şi cromul. 

Deficitul circulației  sanghine prin  îngustarea 
lumenului vaselor de sânge are o recomandare 
terapeutică inedită, citată de Suzanne Somers: extractul 


de roşii. Se precizează că este diferit de sucul de roşii, iar 
administrarea sa ar aduce o creştere a volumului de 
sânge semnificativă în următoarele 90 de minute, cu 
durata de circa 12 ore. 

Sunt de asemenea recomandate cu acelaşi efect 
vasodilatator şi extractele de rodie, de portocale şi uleiul 
de peşte. 

Calcifierea excesivă în valvele cardiace şi în artere, 
care poate apărea cu înaintarea în vârstă, prezintă riscul 
de accidente vasculare. Remediul acestor depuneri este 
indicat de mai mulți autori: vitaminele D, K1 şi K2. 

Stresul oxidativ este acuzat, după cum observăm, de 
către toți comentatorii domeniului pe care îl discutăm, 
fiind în relaţie directă cu funcția mitocondrială. 

Centrala energetică pe care o moştenim de la mamă 
este mitocondria, sursa energiei noastre vitale, cea care 
ne asigură vigoarea fizică şi activitatea mentală. 

În 2009, prof. J. Chang, de la Universitatea 
Wisconsin - Madison, a descris împreună cu colectivul 
său de cercetare 52 de gene care sunt corelate cu 
activitatea mitocondriilor. Fiecare genă, ni se spune, îşi 
are rolul său în „partitura tinereții”. Imaginea noastră ne 
arată mai tineri sau mai în vârstă, în funcție de expresia 
acestor gene. 

Sunt descrise de către prof. J. Chang atât condiţiile 
care favorizează, cât şi cele care defavorizează aceste 
gene, pe care le putem numi „genele tinereții”. 

Favorizează expresia acestor gene: 

e Dieta hipocalorică. Ar creşte durata vieții cu 30- 
40%. Constatăm că această dietă şi anumite forme de 
post, pe care le vom comenta, sunt indicații întâlnite la 
toți autorii consultată. 

«Activitatea fizică - de asemenea o indicație 
permanentă. 


+ Gândirea pozitivă (optimismul, blândeţea, 
generozitatea). 

e Substanțele antioxidante. 

Defavorizează expresia acestor gene: 

e Dieta hipercalorică. 

+ Absenta activităţii fizice. 

e Radicalii liberi. 

e Aditivii alimentari. 

+ Depresia, anxietatea, frica. 

e Fumatul şi alcoolul. 

e Gândirea negativă (ura, agresivitatea, furia, 
aviditatea, ruminațiile). 

Prin studii proprii de laborator, Lester Packer a 
ajuns la concluzia că există 5 tipuri de substanțe 
antioxidante care constituie o rețea prin care sunt 
controlate toate aspectele implicate de gene, inclusiv 
protecția mitocondriei: acidul alfalipoic, coenzima Q10, 
vitaminele C şi E, glutationul. 


În jurul acestor produse, numite suplimente 
alimentare, sunt mai multe discuții şi nu toate în 
concordanță. Una dintre vocile cele mai competente în 
materie de nutriție din țara noastră, prof. 

Gheorghe Mencinicopschi, recomandă prudență în 
administrarea acestor suplimente. 


REÎNTINERIREA ESTE POSIBILĂ 

Reîntinerirea - visul de aur al omenirii, găsirea 
elixirului tinereţii, atât de mult visat de către alchimiştii 
Evului Mediu, începe să devină o realitate în zilele 
noastre. 

Ne propunem să trecem în revistă câteva dintre 
aceste experiențe şi succesele înregistrate până în 
prezent. 


Experiente promițătoare 

Daniel G. Amen este un medic neuropsihiatru din 
SUA care a creat şi condus mai multe clinici al căror 
obiectiv îl constituie studiul sănătății şi terapia 
creierului. 

Cărţile sale, cu titluri foarte sugestive, Foloseşte- ţi 
mintea ca să  întinereşti (Editura Curtea Veche, 
Bucureşti, 2014) şi Puterea creierului (în colaborare cu 
Tana Amen, Editura Litera, Bucureşti, 2018), reprezintă 
chintesența succesului pe care l-a repurtat în activitatea 
sa. 

Experienţa obţinută de Daniel G. Amen în 
activitatea profesională, confirmată prin imagistica 
cerebrală, rezultatele studiilor din alte clinici şi 
laboratoare constituie premisele unei ere noi, aducătoare 
de speranţe în menţinerea sănătății organismului şi a 
creierului în mod special. 

Asemenea întregului organism, şi creierul suferă 
procesul de uzură odată cu înaintarea în vârstă. 

Distingem doi factori esenţiali de care depinde 
procesul de îmbătrânire sau de senescenţță, cum l-a 
numit Leonard Hayflick: ereditatea şi atenţia pe care o 

Din fericire, experiența acumulată până acum este 
încurajatoare, demonstrând că posibilitatea de a ne 
gestiona sănătatea are o pondere mult mai mare decât 
fenomenul ereditar. În consecință, stă în posibilităţile 
noastre să reducem şi chiar să accelerăm acest proces 
dacă nu ignorăm condiţiile necesare protejării propriei 
sănătăți. 

Atât Daniel G. Amen, cât şi mulți alți comentatori, 
ca John Medina, Elizabeth Blackburn, Elissa Epel şi 
Joseph Mercola, supun analizei aceşti factori implicați în 


sănătatea organismului şi îndeosebi a creierului, care 
face obiectul acestei discuții. 


Hrana longevității 

Se susține de către mulți medici că actuala dietă 
recomandată poate fi numită „hrana longevității”. 

Prima condiţie este aceea ca toate alimentele să fie 
nepoluate chimic, prin cultivare în condiții ecologice. 

Este obligatoriu să conţină toți nutriențţii necesari şi 
să aibă un conținut caloric redus. 

Pentru efectul antioxidant şi antiinflamator se 
recomandă ca fructele şi legumele să fie combinate într- 
o varietate cât mai largă de culori. 

Lista alimentelor permise este lungă şi aproape 
unanim recomandată: linte, spanac, broccoli, alune 
crude, cereale integrale, fulgi de ovăz, nuci, semințe, 
brânză Tofu. 

O Directivă OMS (2008) menționează restricționarea 
cărnii roşii procesată sub diverse forme, având un risc 
cancerigen mai crescut. Cel puţin în tratamentul 
alternativ al bolii canceroase este contraindicată. 

Şi alte alimente sunt restricționate din dieta 
longevității: margarina,  biscuiţii, chipsurile, cartofii 
prăjiți, prăjiturile. 

Daniel G. Amen este adeptul ierburilor aromatice în 
proporție de o linguriţă adăugată la mâncare. 

Turmericul este indicat pentru prevenirea plăcilor 
ateromatoase - preludiu al accidentelor vasculare şi al 
bolii Alzheimer. 

Salvia ar avea proprietăți curative în ameliorarea 
memoriei. 

Scorțişoara are un gust plăcut, servind ca un bun 
antioxidant şi un uşor afrodiziac. 


Busuiocul - numit şi „iarba Bazileului” - este indicat 
pentru mirosul foarte plăcut. 

Cimbrul este bine cunoscut în bucătăria noastră. 

Oregano ar fi reputat printre cele mai bune 
protectoare pentru creier. Se face o comparaţie a 
activității AO a oreganoului: ar fi de 30 de ori mai activ 
decât afinele, de 46 ori mai activ decât merele, de 56 de 
ori mai activ decât căpşunile. 

Usturoiul conţine substanţe cu efect antioncogen şi 
antiviral. Activează de asemenea circulația sanghină. 

Ghimbirul este larg recomandat în prezent pentru 
sănătatea creierului. 

Rozmarinului i se face reclamă pentru virtuți în 
ameliorarea memoriei şi a funcției cognitive. 

Sunt opinii contradictorii pentru uzul de cafea. 
Opiniile sunt unanime în limitarea la două- trei cafele pe 
zi. 

Sarea face parte din grupul celor trei prafuri albe 
restricționate, alături de zahăr şi făină albă. 

Toată lumea recomandă consumul de apă de cel 
puţin 8 pahare pe zi, din care unu-două pahare să se 
bea înainte de micul dejun cu circa 20 de minute. 

În privinţa micului dejun sunt două opinii opuse: cei 
mai mulți comentatori consideră că ar trebui să fie cât 
mai consistent, alții îl recomandă să fie luat la ore cât 
mai târzii, după cum vom discuta în acest capitol. 

Francois Mariotti (2017) este mai drastic în privința 
consumului de carne. El consideră că există un risc de 
cancer de colon dacă se consumă carne mai mult de 50 
g/ zi, iar cea roşie de porc şi vită ar trebui total evitată 
când această boală este prezentă. Este de părere că 
peştele şi ouăle pot înlocui carnea roşie. Limitează la un 
pahar pe zi sucul de fructe, nectarul şi apa minerală. Îi 
citează pe autorii americani care au relevat rolul nefast 


al fructozei în dezvoltarea diabetului zaharat şi face 
observaţia că fructele au o cantitate mică de fructoză, 
dar în siropuri se află în exces. 

Indicele  glicemic (IG) reprezintă cantitatea de 
glucoză pe care o conţine un aliment. Glicemia crescută 
este nocivă pentru creier şi de aceea trebuie ţinut seama 
de acest aspect în alegerea alimentelor. 

Spre exemplu, fructul de ananas şi pepenele roşu au 
IG crescut. 

Pâinea neagră este preferată celei albe pentru 
aportul de fibre necesar, dar IG dat de conţinutul bogat 
în amidon o recomandă să fie consumată în limite 
reduse, de una-două felii. 

Prăjiturile, brioşele, biscuiţii, băuturile acidulate din 
comerț, ketchupul, sosurile pentru salate, care conțin 
sorbitol, maltoză, galactoză, au un IG crescut dat de 
carbohidrații din conţinutul lor. 

Atât de mult dorita înghețată oferită ca desert în mai 
toate restaurantele conține mult zahăr, favorizând 
obezitatea. 


EXPERIENȚA LUI HIROMI SHINYA 

Un punct de vedere interesant, confirmat printr-o 
viață întreagă în cele două clinici pe care le-a condus 
alternativ, în Japonia şi în SUA, îl are Hiromi Shinya. El 
consideră că reziduurile alimentare neeliminate din colon 
constituie cauza îmbătrânirii premature. 

Carnea şi lactatele, în opinia sa, sunt mai greu 
digerate, nu sunt metabolizate în totalitate şi, ca 
urmare, ceea ce nu se digeră generează o mare cantitate 
de reziduuri. Prin acumulare în intestine, fermentează, 
devin toxice şi au ca efect local inflamarea mucoasei 
intestinale, care favorizează toate suferințele cronice 


discutate, inclusiv cancere, iar prin absorbţie în sânge 
vor genera efectele specifice oricărei intoxicații. 

Hiromi Shinya s-a specializat în chirurgia tubului 
digestiv. Fiind obligat să deschidă abdomenul pentru a 
exciza polipii care sângerau şi implicau riscul 
malignizării, împreună cu alți conaționali, a inventat 
colonoscopul mobil, capabil să scaneze întregul colon şi 
să îndepărteze aceste excrescențe anatomice nedorite 
prin  cauterizare sau  excizie, evitându-se astfel 
intervenția chirurgicală, care este mult mai laborioasă. 

Văzând pe viu ce se întâmplă în intestinele noastre 
de-a lungul unei întregi cariere profesionale, opiniile lui 
Hiromi Shinya devin cu atât mai credibile şi mai 
importante. 

Soluția propusă este aceea de a produce foamea 
prin mini-dejun (mini-post sau micul post). 

Foamea provocată în acest mod declanşează 
procesul de autofagie, ca mijloc de detoxifiere, de 
neutralizare a reziduurilor. Organitele celulare degradate 
(mitocondrii etc.) sunt descompuse în elementele lor 
componente prin intervenţia lizozomilor care conțin 
hidrolaze acide şi apoi sunt resintetizate în alte 
substanțe utile organismului. Hiromi Shinya numeşte 
aceste enzime care intervin în descompunere şi 
resinteză, apreciate ca fiind în număr de circa 60, 
enzime ale întineririi. 

Sunt astfel recuperate din „deşeuri” noi celule în 
perioada de foame. 

Postul înlătură deşeurile şi întinereşte, spune Hiromi 
Shinya. Mini-postul descris de acesta se poate repeta de 
mai multe ori pe lună. 

Ca beneficii, autorul ne spune că tranzitul intestinal 
se reglează şi de asemenea glicemia, acidul uric şi alți 
parametri sanghini se normalizează. 


Este interesant că şi alți autori, după cum am văzut, 
s-au orientat asupra dejunului ca mijloc de reglare a 
echilibrului metabolic şi energetic din organism. 

Joseph Mercola (2015) vorbeşte despre ajunările 
intermitente. Recomandă ori să se sară peste dejun, ori 
să fie amânat după ora 10.00 dimineaţa. 

Dacă ultima oră a cinei o acceptăm ca fiind 18.00, 
până la ora 10.00 a doua zi se scurg 16 ore. Acest 
interval de timp fără aport de hrană se consideră a fi util 
pentru scăderea ponderală. 

Hiromi Shinya spune că organismul nostru nu are 
suficiente enzime pentru a digera complet carnea, 
îndeosebi roşie, şi lactatele şi de aceea avem nevoie de 
aport extern prin fructe şi legume proaspete. Recomandă 
să se evite fructele cu pete negre - semn al începutului 
de oxidare, de degradare - sau legumele ofilite, care sunt 
deja devitalizate, fără nutrienţii necesari. Hrana fără 
enzime este o hrană moartă, ni se spune. 

Cu mici excepții, toate recomandările oferite de 
diverşi autori consultați sunt aceleaşi. 

Voi aminti doar ceea ce mi se pare că aduce 
informaţii noi sau utile care merită a fi repetate. 

În dieta sa, Hiromi Shinya recomandă ca 85 % din 
alimente să fie de origine vegetală, iar 15 % să fie de 
origine animală. 

În ordinea logicii enunțată la îmbinarea alimentelor, 
fiecare masă trebuie să conţină şi legume proaspete. 

O menţiune subliniază pericolul animalelor îngrăşate 
cu hormoni estrogeni, care sunt prezenți şi în carne şi în 
lapte. Copiii care sunt hrăniți cu acest lapte praf şi mai 
ales băieții aflaţi la prepubertate este uşor de înţeles ce 
riscuri au. 

Se atrage atenția inclusiv asupra prăjiturilor, 
fursecurilor, iaurtului şi cafelei care includ acest lapte. 


Circa 70 % din celulele sistemului imunitar se află 
în ceea ce au fost numite „plăcile lui Payer” din 
intestinul subţire. Într-o suferință la acest nivel, prin 
consum excesiv de carne, lactate, grăsimi şi zahăr 
rafinat, va fi afectat şi sistemul imunitar - având drept 
consecinţe răcelile frecvente, gripa etc. 

Hiromi Shinya este adeptul adausului de suplimente 
alimentare - vitamine, minerale, polen, propolis, drojdia 
de bere. 

Întâlnim aceleaşi recomandări ca activitatea fizică, 
respirația abdominală profundă de 4-5 ori pe oră. 

Reţinem, în plus, gândirea pozitivă, meditaţia, 
recunoştinţa față de Divinitate. Ne mai spune să fim 
blânzi şi buni cu semenii. 

„Râzi, cântă, dansează, iubeşte viața şi semenii”, ne 
îndeamnă Hiromi Shinya. 

Avem astfel două îndemnuri venite din două zone 
îndepărtate ale Terrei: unul japonez şi altul francez. 

Într-o lucrare mai nouă (Factorul microbian. 
Imunitatea înnăscută şi revoluția din domeniul sănătății, 
Lifestyle Publishing, Bucureşti, 2016), Hiromi Shinya 
aduce câteva elemente mai detaliate. 

Având experiența celor două ţări în care a lucrat 
alternativ - Japonia, țara sa natală, şi Statele Unite ale 
Americii - şi fiind specializat în chirurgia bolilor 
digestive, Hirorni Shinya face o serie de considerații 
asupra a două mari tipuri de alimentaţie - cea japoneză 
până la sfârşitul celui de al Doilea Război Mondial, 
bazată prevalent pe „fructele de mare”, şi cea de tip 
modern consumată în SUA, dar şi în Europa de Vest şi 
de Est. 


Prima observaţie: aspectul curat al mucoasei 
colonului la japonezi şi aspectul murdar şi bolnav al 


colonului la cei care consumă alimentaţia clasică. Starea 
de sănătate a japonezilor era infinit mai puţin afectată 
decât a celor din SUA. 

Dar această situație s-a schimbat dramatic, spune 
Hirorni Shinya, după încheierea războiului, când s-a 
trecut de la orez ca hrană principală la pâinea de grâu, 
la carne de vită şi lactate. 

Consumând carne, spune Hirorni Shinya, japonezii 
au crescut mai mult în înălțime, dar şi-au pierdut 
sănătatea pe care o aveau trăind după stilul lor 
tradițional. Modificările genetice ale alimentelor nu sunt 
uşor recunoscute de genele lor native. 

Chimizarea cu pesticide şi alte îngrăşăminte, 
hormoni şi antibioticele din hrana nenaturală a vitelor, 
grăsimile procesate, îndulcitorii artificiali, coloranții 
atrăgători etc. sunt cauzele întregii patologii a lumii 
actuale - cancer, diabet zaharat, obezitate, boli 
cardiovasculare, boala Alzheimer etc. 

Aceste boli, care erau rare în Japonia tradițională, 
acum fac ravagii şi acolo. 

Reamintim că alimentația modernă, fiind săracă în 
fructe şi legume proaspete, nu aduce suficiente enzime 
pentru a digera carnea care stagnează în colon şi 
generează substanţe toxice. 

Pe de altă parte, aminoacizii din carne sunt folosiți 
la noi sinteze de proteine, proces din care se adună şi 
foarte multe deşeuri de celule moarte, pe care Hiromi 
Shinya le numeşte „gunoi”. 

Pentru eliminarea acestui „gsunoi”, Hiromi Shinya 
recomandă simularea foamei prin „micul post”. Se 
determină astfel autofagia deşeurilor cu sinteza de noi 
proteine. lată în ce constă acesta: 

1. Punctul de plecare îl constituie seara zilei 
precedente. Cina să nu fie luată mai târziu de ora 18.00. 


După cină nu se mai consumă nimic, decât apă cu pH în 
jur de 8.5. Ne spune că el foloseşte apa Kangen şi îmi 
închipui că nu din considerente patriotice face asta, ci 
din motive ştiinţifice. Ne sfătuieşte ca apa să nu fie rece, 
pentru că ne atacă imunitatea. 

2. La trezire, în ziua propusă a micului post, se vor 
bea două-trei căni de apă. După 20 de minute se 
consumă doar un fruct. Până la ora prânzului nu se mai 
consumă nimic. Dacă ni se face foame în acest interval, 
mai bem apă, dar încetăm să mai consumăm apă cu cel 
puţin o oră înainte de ora prânzului. 

3. Se realizează 16-17 ore de post între cele două 
momente de hrănire. Sunt orele în care organismul este 
obligat să- şi sintetizeze din „deşeuri” celule noi. 

Ne atrage atenţia că micul post nu înseamnă o 
înfometare exagerată. Nu trebuie aplicat zilnic, ci doar 
din când în când. 


Dacă în acest timp ne este foame, înseamnă că 
organismul recurge la propriile resurse — autofagia 
deşeurilor — detoxifiere — sănătate. De aceea 
recomandă să acceptăm acest moment de foame util, 
fără să mâncăm ceva. 

Hiromi Shinya recomandă ca masticarea alimentelor 
să se facă de 30-50 de ori pentru fiecare bol alimentar. 

Am citit într-un articol despre un deținut într- un 
lagăr nazist care a povestit că şi-a salvat viața 
mestecând de 100 de ori apa în gură înainte de ao 
înghiți. Sfătuind un alt deţinut să facă acelaşi lucru, şi 
acesta şi-a salvat viața. Ambii erau obligați să 
muncească într-o fabrică de armament construită în 
subteran. 

Această recomandare am întâlnit-o şi în Medicina 
Tradițională Chineză, dar nu cu toate explicațiile 


interesante ale lui Hiromi Shinya, motiv pentru care mi 
se pare a fi utilă tuturor cititorilor. 

e Glandele salivare conțin hormoni utili revitalizării 
şi întârzierii senescențţei. 

e Saliva conține enzime care încep digestia 
alimentelor deja de la segmentul nostru oral şi pentru 
acest motiv o reținere îndelungată la acest nivel 
înseamnă şi o digestie mai bună. 

e Generează un echilibru mental bun şi activează 
circulația cerebrală. 

e În Medicina Tradițională Chineză i se disting două 
calități esențiale unui aliment: aroma sa, care hrăneşte 
spiritul, şi partea fizică, necesară corpului. Menţinerea 
un timp suficient a bolului alimentar în gură permite 
absorbţia acestei arome, pe care o numeşte „partea 
eterată”, mai ales dacă o şi conştientizăm. 


Sfaturile lui Joseph Mercola 

Un suflu nou în acțiunile de ordin fizic pe care 
trebuie să le întreprindem în scopul păstrării sănătății 
fizice şi intelectuale aduce dr. Joan Vernikos, expert 
NASA, citată de dr. Joseph Mercola (2016). 

Experienţa dr. Joan Vernikos este realizată relativ 
de puțină vreme prin observarea  cosmonauților 
americani. 

S-a constatat că în condiţiile de şedere îndelungată 
pe scaun şi de microgravitaţie pot apărea dureri lombare 
şi articulare. 

S-a găsit ca remediu recomandarea de a se recurge 
la ridicarea de pe scaun la un interval de 15 minute şi 
să se adopte o poziţie de şedere pe scaun în ax vertical 
cu gravitația. 

Poziția şederii pe scaun ar genera forțe electrice 
Mici, grație cărora s-ar menţine calciul în oase, iar 


gravitația ar facilita circulaţia energiei şi a sângelui în 
cap. 

Se spune, de asemenea, că activitatea în ortostatism 
(poziția în picioare) ar fi foarte benefică pentru sănătate. 
O activitate în această poziție de 3 ore pe zi ar aduce un 
plus de 2 ani de viaţă. 


SINTEZA 

Asemenea oricărui vehicul în mişcare, şi organismul 
uman funcționează prin consum de energie. 

Sunt două tipuri de „combustibili” de care face uz 
organismul uman: glucoza şi lipidele (grăsimile). Glucoza 
(zahărul) este prima opţiune de consum a organismului, 
fiind cel mai uşor de metabolizat. 

A doua opţiune pentru consum este grăsimea, care 
are o capacitate dublă de eliberare de energie față de 
glucoză şi se face apel la ea în condiții de mare consum 
de energie, cum se întâmplă în rezistența la ger. 

Acesta este motivul pentru care în țările apropiate 
de polul frigului este preferată grăsimea, iar în cele cu 
climă caldă este acceptată glucoza. 

Este interesant cum o funcţie metabolică a căpătat o 
exprimare metafizică în religie, ca de altfel şi 
recomandarea postului, care astăzi face obiectul ştiinţei. 
Carnea de porc este admisă în religia ţărilor nordice, dar 
nu şi în a celor cu clima caldă. 

Formularea mea din cartea Inteligența materiei, care 
suna: „religia a ţinut loc de lege şi ştiinţă în vremea fără 
lege şi ştiinţă”, mi se pare a avea o explicaţie plauzibilă. 

Revenim la consumul de glucoză. 

Am discutat despre toate alimentele care conțin 
glucoza, vorbind de indicele lor glicetnic (capacitatea de a 
elibera glucoza în organism). 


Au indice glicemic mare: cerealele integrale (pâinea 
integrală), orezul, pastele făinoase, prăjiturile, zahărul, 
cartofii, ananasul, pepenele roşu, biscuiţii, băuturile 
răcoritoare, ketchupul, sosurile pentru salate. 

Glucoza din alimente care nu se consumă este 
depozitată sub forma de glicogen în ficat şi în celule, în 
momentul saturației cu glicogen, celulele nu mai pot 
primi în plus - fenomen numit rezistenţă la insulina. 
Continuând să aducem glucoză prin alimente, 
pancreasul eliberează insulină pentru a o metaboliza, 
celulele o refuză şi, ca urmare, glucoza va fi convertită în 
lipide (grăsime care se depune în jurul organelor interne 
şi în abdomen sub forma de panicul adipos). 

Se atrage atenţia că aceste depuneri de grăsime 
periviscerale pot uneori să nu se însoțească de creştere 
supraponderală sau de panicul adipos, dar efectul lor 
negativ este acelaşi. 


Grăsimea este preludiul tuturor bolilor cronice 

S-au descris peste 100 de gene care ar gestiona 
obezitatea, ceea ce ne-ar putea spune că nu întotdeauna 
este vina celor supraponderali. Este de asemenea 
incriminată o genă prezentă în creier şi care ar 
determina o foame exagerată. 

Când cei supraponderali sunt întrebaţi, ei spun că 
nu mănâncă mult, dar s-a constatat că atunci când au 
atins senzația de sațietate, este deja prea mult. De aici 
vine şi îndemnul, care are mai multe explicaţii, de a ne 
ridica de la masă înainte de a atinge această senzație de 
sațietate. 

Cercetătorii de la Cambridge spun că obezitatea ne 
răpeşte 10 ani din viaţă. 

Prin emiterea de citokine proinflamatorii de către 
țesutul gras, obezitatea creează, cum deja s-a spus, 


premisele pentru dezvoltarea tuturor bolilor cronice care 
ne scurtează viața, inclusiv boala canceroasă. 

Cercetătorii de la Cambridge au elaborat şi o metodă 
necesară determinării indicelui de masă corporală (IMC) 
extrem de simplă şi de practică, pe care o redăm tocmai 
pentru că fiecare dintre noi o putem folosi acasă ori de 
câte ori avem nevoie. 

Se ia o sfoară care să fie egală cu distanța de la 
vârful degetelor de la picioare până la nivelul vertexului 
(punctul cel mai înalt al capului). 

Se apropie apoi cele două capete ale sforii şi cu ea 
redusă astfel la jumătate se cuprinde abdomenul în 
dreptul ombilicului. Dacă cele două capete ale sforii se 
ating, înseamnă că avem o masă corporală normală şi 
nu avem grăsime viscerală periculoasă. Dacă cele două 
capete ale sforii nu se ating, înseamnă că avem o 
obezitate periculoasă, chiar dacă nu aparentă, şi este 
necesar să recurgem la o dietă adecvată. 

La ora actuală sunt o mulțime de centre de studiu al 
longevităţii care au o mare audienţă la public. Deoarece 
fac subiectul unor studii amănunțite şi de specialitate, 
vom reda aici doar cu titlu de informare generală tehnica 
de apreciere a stării de sănătate în aceste centre. 

Sunt doi parametri esenţiali care se determină: 

1. Vârsta cronologică, egală cu numărul anilor de 
viată. 

2. Vârsta biologică, egală cu numărul anilor de 
uzură a organismului, exprimați prin alți doi parametri: 

a) Testul stării fizice 

e Cantitatea țesutului adipos 

e Volumul muşchilor. 

b) Teste cognitive care vizează determinarea indicilor 
de uzură a capacităţii intelectuale. 


Ce este de făcut pentru a respecta condiţiile 
favorabile sănătății şi longevității? 

În general, opiniile mai multor autori asupra acestui 
subiect rezonează. 

Prima atitudine logică constă în reducerea aportului 
de glucoză prin alimentele ingerate şi obligarea 
organismului să consume grăsimi nesaturate. 

Joseph Mercola (2015) propune şi aplică în practica 
sa medicală renunțarea la micul dejun pentru perioade 
scurte pe care le numeşte ajunări intermitente. El spune 
că micul dejun constând din pâine prăjită, brioşe, chifle, 
gogoşi, sendvişuri are un aport de glucoză crescut 
provenind din cereale. 

În locul acestor alimente cu conţinut crescut de 
glucoză se propune consumul de grăsimi nesaturate 
constând în măsline, unt, ouă, legume verzi, ulei de 
cocos. 

Hiromi Shinya propune micul post dimineața, aplicat 
de asemenea intermitent, o dată, de două ori pe 
săptămână, până la realizarea scopului propus. 
Mentionez că, în experiența mea, micul dejun propus de 
Shinya mi s-a părut a fi uşor de suportat. 

Indiferent de soluția acceptată - fie ajunarea 
intermitentă (Mercola), fie micul post (Shinya) -, ambii 
autori pledează pentru respectarea unui interval de 14- 
16 ore între cină, în jurul orei 18.00, şi micul dejun de a 
doua zi, în jurul orei 10.00 dimineața. Acest interval este 
menit să oblige organismul să consume lipide în loc de 
glucoză. 

Joseph Mercola combate cu argumente ideea în vogă 
că micul dejun trebuie să constituie o masă principală şi 
face un comentariu interesant referitor la modul de 
hrănire al strămoşilor îndepărtați. 


În acele vremuri, hrana nu era uşor de obţinut şi 
atunci, involuntar, aveau perioade de îndestulare cu 
hrană şi perioade de foame, când se consuma rezerva de 
lipide. Această alternanță, spune el, avea un efect de 
echilibrare asupra organismului. 

Joseph Mercola mai face o observaţie interesantă: 
nu trebuie să te înfometezi pentru a pierde din greutate, 
ci să consumi alimente sărace în zaharuri şi cu conținut 
crescut de grăsimi nesaturate. 

A doua cale obligatorie de menţinere a sănătăţii o 
constituie efectuarea de activitate fizică, în orice 
modalitate deja descrisă, concomitent cu dieta 
recomandată. Logica activității fizice este simplă: efortul 
muscular solicită nu numai anularea efectelor 
sedentarismului, ci şi consumul de energie prin arderea 
grăsimilor. 


Decalogul sănătății şi longevitătii 

1. Consumaţi numai alimente cu conținut scăzut de 
glucoză (zahăr) şi de grăsimi saturate. Restricţii la: paste 
făinoase, pâine, orez, înghețată, carne (îndeosebi roşie), 
grăsimi saturate şi procesate. 

Legumele şi fructele proaspete îndeplinesc, de 
obicei, aceste condiții. 

2. Beţi apă suficientă: 6-8 pahare pe zi. 

3. Desfăşuraţi o activitate fizică: fie mersul pe jos 
circa 5 km de trei ori pe săptămână, fie gimnastică sau 
excursii în aer liber etc. 

4. Gândiţi pozitiv, evitând: furia, ura, frica, tristețea, 
calomnierea altor persoane, care au efect de stres 
asupra organismului. 

Antrenaţi-vă continuu creierul: lecturi, dezlegare de 
cuvinte încrucişate, depunerea unui efort intelectual etc. 


5. Păstraţi-vă igiena colonului. Sfaturile oferite H. 
Shinya, unul dintre marii specialişti în chirurgia tubului 
digestiv, par a fi foarte utile. 

6. Socializaţi cu acele persoane cu care vă agreați şi 
comunicaţi pe aceeaşi lungime de undă. Singurătatea 
deprimă. 

7. Masajul corpului, cu includerea coloanei 
vertebrale, săptămânal, este o necesitate. 

8. Evitaţi factorii toxici: fumat, alcool, pesticide, 
toxice de uz casnic. 

9. Refaceți-vă schema corporală în fiecare dimineață 
la trezire, prin: tapotajul şi mişcarea tuturor 
segmentelor. 

10. Exprimați-vă recunoştinţa în fiecare dimineață 
pentru o nouă zi. 

Addenda: dejunul intermitent recomandat de J. 
Mercola sau micul-post descris de Hiromi Shinya pot fi 
soluții uşor accesibile pentru persoanele 


supraponderale. 
* 


* k 


Am încercat în acest capitol să fac o sinteză a 
literaturii care se referă la riscurile pe care le putem 
întâmpina în societatea modernă. 

Paradoxul este acela că, în timp ce bunurile de 
consum s-au diversificat enorm, trebuie să învăţăm şi 
lecţia că nu tot ceea ce ni se oferă este şi util pentru 
sănătate. „Non multa, sed multum”, spuneau latinii. 

Nu mulțimea lucrurilor contează, ci calitatea lor. 

Un alt paradox al zilelor noastre este acela că în 
ciuda eforturilor care se fac pentru a ne îmbunătăți 
viața, din cauza stresului sub toate formele discutate, a 
efectelor poluării chimice şi electromagnetice, a epuizării 


prin suprasolicitare, viața ne este scurtată prin bolile pe 
care acestea le provoacă. 

M-am străduit, prin cele ce am scris, să găsesc o 
cale de a ne strecura printre aceste paradoxuri, 
împlinindu-ne rosturile pentru care am venit aici, pe 
mica noastră „planetă albastră”. 


Cap 13 - ŞTIINŢA ÎNFRUMUSEȚEAZĂ FEMEIA 


Refacerea frumuseţii feminine - şi, mai mult, 
reîntinerirea corpului feminin - este o certitudine, scrie 
Roxy Dillon, psiholog, neurofiziolog şi specialist în ceea 
ce aş numi farmaco-chimia cosmetică, în cartea sa 
Secretul  întineririi. Cum să îți menții energia, 
frumusețea şi starea de bine prin metode naturale 
(traducere de Ana Daniela Micu, Lifestyle Publishing, 
2017). 

Având în vedere că în această carte am tratat pe larg 
ceea ce s-ar putea numi „arta şi ştiinţa de a fi”, vizând 
diversele aspecte implicate, am gândit că ar fi necesară 
şi o abordare a unei teme care se referă la frumusețea 
feminină şi la căile de menţinere şi, de ce nu, şi de 
refacere a tinereţii celei care a fost întotdeauna în 
centrul istoriei umane. 

Mobilul preocupărilor acestei autoare îl constituie 
găsirea şi utilizarea tuturor căilor de refacere a 
frumuseții feminine prin mijloace naturale. 

Două cauze esențiale umbresc în timp frumuseţea 
femeii: încetinirea funcționării celulelor şi scăderea 
secreției hormonilor sexuali feminini. 

Scade în acelaşi ritm şi hormonul de creştere care 
protejează muşchii şi oasele. 

Vârsta este doar un număr, îşi consolează Roxy 
Dillon cititoarele şi, de ce nu, şi viitoarele paciente. 

Procesul îmbătrânirii nu este inevitabil, spune 
autoarea. Dar ritmul său de curgere poate fi chiar 
reversibil uneori şi încetinit de cele mai multe ori. 


Roxy Dillon, în ciuda pregătirii sale în farmaco- 
chimie sau poate tocmai de aceea, este adepta folosirii 
ca tratament a remediilor puse la dispoziţie de natură. 

Frumuseţea femeii îşi începe declinul după vârsta de 
30 de ani, iar scopul terapiei este acela de a readuce 
corpul la starea de la acei ani prin ceea ce Roxy Dillon 
numeşte acțiunea de bio-întinerire. 

Bună cunoscătoare a fenomenului de îmbătrânire, 
autoarea îl analizează secvență cu secvență, 
recomandând pentru fiecare dintre acestea, bineînțeles, 
cele cunoscute la data când şi-a publicat cartea (2016). 

În general, se admite că în fenomenul de 
îmbătrânire intervin procese de oxidare a celulelor cu 
generarea de deşeuri organice acide, concomitent cu 
scăderea capacităţii de apărare a sistemului imunitar şi 
cu scăderea activității mitocondriale. 

Este evident că sunt vizate consecinţele celor două 
procese principale în afectarea frumuseţii feminine - 
reducerea funcționalității celulelor prin procesele de 
oxidare şi scăderea secreției îndeosebi a hormonilor 
sexuali. 

Se vorbeşte în prezent şi despre rolul sirtuinelor, 
care sunt proteine implicate în procesul de îmbătrânire, 
reglând ritmul şi durata vieţii. Au şi fost numite „gene 
ale longevității”. 

Dintre cele 7 sirtuine descrise până acum, un rol 
aparte îi este atribuit celei care a fost numită SIRTI. 

Ca remediu al reducerii funcției celulare, Roxy 
Dillon recomandă coaja de lămâie şi afinele. Conţin 
bioflavonoide care au capacitatea de a activa 
metabolismul la acest nivel, ca şi un efect favorabil 
asupra peretelui vascular. 


Pentru reactivarea secreției hormonilor estrogeni 
este recomandat uleiul esențial de mărar, util şi în 
prevenirea cancerului şi a bolilor cardiace. 

Sirtuina SIRTI este prezentă în usturoi şi în ginseng. 
Se spune că acestea au intrat şi în hrana chinezului Li 
Ching-Yuen, care ar fi trăit 256 de ani (1677-1933). 
Cum toată lumea este curioasă să afle secretul acestei 
longevităţi, el a răspuns că a avut tot timpul „inima 
liniştită”. 

Sirtuinele se găsesc de asemenea într-o serie de 
alimente cum sunt: strugurii negri, merişorul, rodia, 
ceaiul verde, cacaua, ceapa, tomatele şi căpşunile. 

Sunt 3 alimente de bază din care putem lua 
sirtuinele („genele longevităţii”): 

e usturoiul; 

e ceaiul verde; 

e strugurii negri. 

Strugurii negri conţin resveratrol, care este unul 
dintre cei mai puternici antioxidanți. 

Ceaiului verde i se atribuie foarte multe virtuți: 

e activator de sirtuine; 

e lungeşte telomerii din celulele cordului; 

e previne alterarea colagenului; 

e reduce lipidele din adipocite; 

e stimulează activitatea cerebrală. 

Usturoiul este antibacterian, întăreşte sistemul 
imunitar şi, după cum s-a spus, prin activarea SIRTI, 
favorizează longevitatea. 

Ridurile din jurul ochilor sunt cauzate de afectarea 
colagenului, iar cele din jurul gurii sunt puse pe seama 
pierderii de elastină. Ambele elemente componente ale 
pielii feței sunt deteriorate de radicali liberi. 


Remediile utile indicate de Roxy Dillon în aceste 
impedimente sunt o serie de substanțe antioxidante 
constituite din vitaminele C şi E. 

Ca sursă de vitamina C este indicat coacăzul. 

Vitamina E are efect asupra sferei sexuale atât la 
femei, cât şi la bărbați. La femei îşi exercită efectele atât 
asupra funcţiilor celulare, cât şi asupra hormonilor 
estrogeni. La bărbaţi are o influență asupra vitalității 
spermatozoizilor şi de aceea se recomandă şi de către 
mulți alți autori în pregătirea pentru conceperea unui 
copil. 

Vitamina E are însă o poveste. În stare naturală - 
forma sa eficientă -, conţine 4 tocoferoli şi 4 tocotrienoli. 
Vitamina E obținută pe cale sintetică conţine doar 
tocoferoli. Ambele componente care îi conferă eficiență se 
găsesc în germenii de grâu. De aici derivă şi indicația 
sursei eficiente. 

Alte surse de vitamina E sunt rodiile, spanacul, 
căpşunile, broccoli, prunele uscate, ceaiul verde, goji. 

Fibroblastele şi elastina din structura pielii sunt 
stimulate de către uleiul esenţial obținut din sămânța de 
mărar. Uleiul de imortele şi cel de hibiscus redau de 
asemenea aspectul tineresc al tegumentului feței. 

Pungile de sub ochi beneficiază de acelaşi ulei 
esențial din semințele de mărar, combinat cu ulei de 
cocos sau de palmier roşu. 

Rozmarinul este apreciat de mulți autori, în primul 
rând pentru efectele de stimulare asupra sistemului 
nervos - memorie, atenție, capacitate de învățare. Se 
pare că şi Shakespeare cunoştea efectele asupra 
memoriei de vreme ce o pune pe Ofelia să-i ofere 
rozmarin lui Hamlet pentru „aducerea aminte”. 


Acidul rozmarinic pe care îl conţine este anxiolitic şi 
calmant prin accentuarea efectului inhibitor al GABA 
(acid gamma-aminobutiric). 

Prin activarea SIRTI, rozmarinul exercită şi un efect 
de antiimbătrânire. 

În cosmetică, uleiul de rozmarin, diluat, aplicat pe 
piele stimulează fibroblastele şi redresează cutele făcute 
de pielea lăsată. 

Pasta de tomate, bogată în licopen, combinată cu 
uleiul de măsline şi de asemenea cu tărâțe de orz, în 
aplicaţie cutanată, are un efect apreciabil. 

Intrând în componența celulelor, proteazomii au 
rolul de a înlătura celulele uzate. Sunt un fel de 
măturători ai celulelor moarte, care trebuie eliminate din 
corp pentru a nu altera populaţia sănătoasă a acestora. 
Ca şi alte elemente structurale ale corpului, cu vârsta şi 
ele îşi reduc capacitatea de funcționare. Se înțelege că 
pentru păstrarea sănătăţii este nevoie şi de reactivarea 
proteazomilor, care antrenează în acelaşi timp şi 
stimularea mitocondriilor responsabile cu asigurarea 
energiei organismului. 

Ne întâlnim din nou cu rolul antioxidant al 
resveratrolului şi al quercitinei. Un sfat bun dat de toți 
nutriționiştii: să avem în fiecare zi la masă cel puţin 
unul dintre aceste elemente: broccoli, varză, ulei de 
măsline sau extras din frunza de măsline, inclusiv 
măsline. 

Roxy Dillon sfătuieşte să se aplice uleiul de măsline 
şi direct pe față şi pe păr. Protejează de stresul oxidativ 
şi conferă frumuseţe tenului şi părului. 

Pentru pungile de sub ochi, pe care le vedem frecvent 
apărând odată cu înaintarea în vârstă, Roxy Dillon 
recomandă şi alte soluții de tratament. La 500 ml ulei de 
măsline se adaugă 100 g coajă de stejar pulbere. Se 


fierbe la foc mic 30 de minute, se strecoară şi se 
păstrează |ntr-un recipient de sticlă. Se aplică în 
comprese pe față şi pe gât. 


Progerina 

Este o proteină prezentă în toate celulele, implicată 
în procesul de îmbătrânire. 

Boala numită progerie se manifestă prin îmbătrânire 
precoce, la vârstă foarte tânără, şi se moare în 
adolescenţă sau în jur de 20 de ani. 

Expunerea prelungită la soare, prin radiația 
ultravioletă (RUV), activează  metaloproteazele care 
afectează colagenul. 

Ca remediu de prevenire a acestor efecte sunt 
indicaţi resveratrolul şi acidul ferulic. 

Acidul ferulic este conţinut în tărâţele de grâu, de 
orz, de ovăz şi în căpşuni. 

Uleiul de tărâțe de orez conține, în plus de acid 
ferulic, şi tocotrienoli, care intră în componența 
vitaminei E şi au capacitatea de a îndepărta depunerile 
ateromatoase. 

La capitolul dedicat telomerilor spuneam că 
grăsimile saturate sunt asociate cu telomerii scurți, iar 
cele nesaturate, cu telomerii lungi, care condiționează 
longevitatea. 

În context, uleiul de peşte, de primula, din tărâţele 
de orez şi de avocado favorizează telomerii lungi. 

Frumuseţea feței tinere este dată şi de grăsimea 
profundă a obrazului, care îi imprimă conturul şi 
creează un aspect plăcut. Pentru refacerea acestui strat 
de grăsime profundă se recomandă în aplicare externă 
uleiul de squalen, untul de cacao şi lanolină. 

O recomandare insolită pentru toți insomniacii - un 
pahar de suc de vişine băut seara, la culcare. 


Conţine hormonul somnului - melatonina. 

Consumul de banane, portocale, ananas, pastă de 
tomate, fulgi de ovăz, ulei de cedru ar putea avea un 
efect favorabil şi asupra somnului. 

Se constată adeseori că neoplasmul de sân apare la 
femeile cu hiperestrogenism. Mulţi autori susțin că orice 
tip de cancer apare ca urmare a incapacității 
organismului de a neutraliza excesul de RL. 

Ginsengul este numit şi „planta om”, după 
asemănarea cu corpul omenesc. Este considerat a fi cel 
mai puternic remediu anticancer şi antisenescentă, mai 
ales soiul crescut în condiţii naturale. Este renumit în 
acest sens ginsengul cules din munții Coreei. 

Se spune că reface în numai câteva zile fenomenele 
de involuţie ale aparatului genital feminin. 


Ashwagandha 

Remediul Ashwagandha, venit din India, este acum 
comercializat şi la noi. Cognomenul de „parfum de 
armăsar” îi deconspiră imediat efectul afrodiziac şi la 
femei, şi la bărbaţi - având o proprietate ambivalenţă de 
a creşte secreția de estrogeni la femei şi de testosteron la 
bărbați. 

Se spune că are şi virtutea de a înnegri părul albit, 
de a combate insomnia, de a stimula activitatea 
creierului şi de a preveni cancerul ovarian. 

Rodia 

Este reputată pentru conţinutul de estradiol 
natural, care poate preveni toate tipurile de cancer, 
având şi o mare capacitate antioxidantă, de blocare aRL. 

Este indicată, de asemenea, în prevenirea bolilor de 
inimă şi a formării de plăci ateromatoase. 

Vitamina D 


În ultima vreme se insistă asupra importanţei 
vitaminei D pentru sănătatea organismului. 

Are un rol în geneza hormonilor sexuali şi în 
prevenirea bolii canceroase. 

Din cauza riscului oncogen al radiaţiilor solare în 
timpul intensității maxime, pentru a crea condiţii 
propice formării de vitamina D la nivelul pielii, se 
recomandă ca expunerea să se facă toamna şi iarna, 
când acest risc este redus. 

Vitaminei D i se atribuie capacitatea de prevenire a 
bolilor cardiace, a diabetului zaharat, a sclerozei în 
plăci, a cancerului. Tonifică, de asemenea, sistemul 
imunitar. 

Pentru anularea efectelor nocive ale radiaţiei solare 
intense este recomandat squalenul. Protejează, se 
spune, ochii de cataracta provocată de lumina naturală 
şi artificială. 

Se reaminteşte că îl găsim în scorţişoară, care este 
un apreciat AO, în rozmarin, ghimbir, ulei de măsline şi 
de amarant. 

Mierea de albine 

Este apreciată şi ca protector de RUV, şi ca bun 
reparator al arsurilor solare. 

Aloe vera 

I se mai spune şi „îngerul păzitor al pielii”. Poate fi 
aplicată deci şi ca protecție de RUV pe piele, în 
administrare internă, neutralizează RL, creşte nivelul de 
colagen şi elastină. 


Terapia cu Celule Stem 

Deoarece mi se par a fi foarte interesante 
observaţiile pe care le face Roxy Dillon (în 2016) referitor 
la celulele stem(CS), doresc să insist ceva mai mult 
asupra lor. 


Celulele Stern sunt celule cap de serie, inițiale din 
care provin toate celelalte din corpul nostru. 

Se cunosc două tipuri de CS - embrionare şi adulte. 

CS embrionare sunt polivalente, nediferenţiate şi pot 
deveni orice tip de celule, dar pot dezvolta şi cancer, 
pentru că nu stăpânim încă suficient dirijarea lor spre o 
finalitate sau alta. 

Alt impediment îl reprezintă recoltarea lor de la 
fetuşi umani - punând probleme de ordin medico-legal. 

CS adulte se găsesc la nivelul întregului corp. Ele 
pot fi activate cu mijloace naturale, fără pericol, prin 
plante medicinale, alimente şi suplimente. Se poate 
controla şi durata lor de viaţă. 

Trebuie spus că toate tipurile de celule adulte - din 
piele, muşchi, creier etc. - când îmbătrânesc sunt 
înlocuite de CS, care devin noi celule în locul celor care 
au murit. Ştim bine acum că toate celulele corpului 
nostru au o durată de viață mult mai scurtă decât cea a 
corpului ca ansamblu. Se spune că într-un an toate 
celulele corpului şi toți atomii din structura noastră 
sunt noi. Misterul stă în identitatea noastră, care pare să 
fie aproape aceeaşi, deşi în fiecare clipă este alta. 

O cale de a evita evoluția CS spre transformarea în 
celule oncogene este aceea de a le stimula prin mijloace 
naturale. Ashwagandha (Withania somnifera) are această 
proprietate de a stimula CS şi de a inhiba evoluția 
celulelor canceroase. Blochează procesul de metastazare 
şi toate formele de cancer. Este contraindicată la 
persoanele care fac uz în acelaşi timp de opiacee. 

Este subliniată din nou forma naturală a vitaminei 
C, spre exemplu aceea din sucul de lămâie - utilă în 
stimularea fibroblastelor. 


În repararea leziunilor cutanate intervin CS 
mezenhimale care, prin transformarea în fibroblaste, 
generează elementele necesare vindecării. 

Cu înaintarea în vârstă, CS mezenhimale scad 
cantitativ, oferind o explicație pentru timpul mai 
îndelungat de vindecare a unei leziuni cutanate față de 
vârstele tinere. 

Acest timp de vindecare mai îndelungat poate fi însă 
scurtat prin stimularea CS mezenhimale cu Aloe, 
vitamina C, uleiul de migdale şi de avocado. 

Efectele benefice ale acestor remedii naturale sunt 
citate şi în estomparea ridurilor şi a cearcănelor, 
acționând prin stimularea fibroblastelor. 

Cu rol de stimulare a CS sunt invocate mai multe 
remedii. 

Vitamina C 

Este reputată pentru mai multe acţiuni terapeutice. 

e Stimulează fibroblastele, a căror funcție nu o mai 
repetăm. 

e Distruge celulele canceroase, dar, după cum a 
semnalat Albert Szent-György, privind utilizarea 
vitaminei C, efectul optim nu îl are forma sa sintetică, ci 
aceea naturală din sucul de lămâie, acționând sinergie 
cu bioflavonoidele conţinute de aceeaşi sursă. 

Pentru a evita eventualul efect iritant pe piele al 
sucului de lămâie, se preferă şi alte surse de vitamina C. 

Resveratrolul 

Este considerat în prezent unul dintre cei mai activi 
AO. 

Am discutat mai sus că un rol de menţinere a 
tinereții corpului îl au proteinele numite sirtuine, cea mai 
cunoscută fiind SIRTI, scrisă cu majuscule. 

În procesul de îmbătrânire, un rol determinat îl are 
şi proteina numită progerina, care acționează prin 


inactivarea  sirtuinelor care, după cum am spus, 
reacționează în sens contrar, menținând starea specifică 
tinereții prin stimularea CS din piele. Aici intervine 
Resveratrolul care protejează CS generatoare de sirtuine. 
Resveratrolul activează îndeosebi principala genă a 
longevităţii - sirtuina SIRTI. 

Sursa principală de Resveratrol o constituie 
extractul din semințe de struguri negri. Afinele sunt şi 
ele frecvent recomandate în acest sens. 

Tătăneasa (Symphytum) 

Stimulează CS epidermale când este aplicată extern. 
Dubiile în efectele patologice pe care le-ar putea avea cu 
administrarea internă impun prudența de a se folosi 
doar extern, în recomandarea autoarei, în aceeaşi formă 
de aplicare are un efect apreciabil în vindecarea rănilor. 


Implicarea telomerilor în fenomenul frumuseţii 
feminine 

La capitolul destinat telomerilor am definit pe larg 
rolul lor în organism. Aici ne vom referi doar strict la 
subiectul supus discuţiei. 

Substanțele naturale folosite în aplicaţii externe, 
deci pe piele, pentru activarea CS au efect protector şi 
asupra telomerilor. Efectul de alungire a telomerilor ştim 
că înseamnă ani de viată în plus. Am amintit deja de 
relația între CS, telomeri, hormoni estrogeni şi 
antioxidanți. 

Hormonii estrogeni au efect important în protecţia 
telomerilor şi asta ar putea fi o explicaţie posibilă de ce 
femeile trăiesc mai mult decât bărbații. 

Antioxidanţii, am văzut, au rol favorabil asupra 
lungimii telomerilor. Este o listă lungă a substanţelor cu 
virtuți protectoare pentru telomeri: uleiul de peşte, uleiul 
de palmier roşu, vitamina D, administrată sub formă de 


D3, în doză de 800 U.I./ zi, proteina din zer, rozmarinul, 
cacaua, afinele, acidul folie, ceaiul verde, fructele de 
pădure, uleiul de măsline, uleiul de avocado etc. 

Au efect nociv, de scurtare a telomerilor şi deci a 
vieții: carnea procesată, şunca, zahărul rafinat etc. 

Planta Astragalus, folosită în medicina chineză de 
peste 2.000 de ani, este reputată ca având un efect 
marcant asupra lungimii telomerilor. Este folosită de 
asemenea în refacerea sistemului imunitar deprimat de 
medicaţia citotoxică din cancer. 

În ecuaţia relaţiei dintre CS - estrogeni - telomeri a 
rămas de amintit rolul hormonilor estrogeni. 

Hormonii estrogeni au rolul de a stimula CS, de a 
repara leziunile cutanate şi de a prelungi telomerii. 

În experiența autoarei, pentru refacerea secreției de 
estrogeni au eficiență uleiurile esenţiale din seminţe de 
mărar şi de fenicul, plantele lemnul-dulce şi schinduful. 

Mierea este de asemenea recomandată pentru 
efectul de redresare a secreției de hormoni estrogeni, de 
activare a factorilor de creştere din piele şi de stimulare 
a CS de la acest nivel. 

Pentru dozele şi modul de preparare a diverse soluții 
de uz terapeutic, trimitem cititorul la sursa consultată şi 
citată de noi. 


Protejarea sistemului osos 

Îmbătrânirea înseamnă şi prejudiciul suferit de 
sistemul osos. 

Zilnic oasele se rarefiază şi se reformează, se 
destructurează şi se restructurează. La vârsta tânără se 
restructurează mai mult decât ceea ce se pierde. Mai 
târziu, fenomenul se inversează. Are loc producerea a 
ceea ce numim osteoporoză. Oasele se subțţiază, 


densitatea lor se diminuează şi constituie cauza 
fracturilor frecvente. 

Este uşor de memorat formularea autoarei: când 
apar ridurile, este semn că îmbătrâneşti;, când apar 
bufeurile, înseamnă că hormonii estrogeni şi-au redus 
activitatea; când apar durerile de spate, înseamnă că 
oasele au probleme. 

În optimismul său, Roxy Dillon ne asigură că 
remediile naturale recomandate pot îndrepta aceste 
deficiențe provocate de numărul anilor. 

La apariția osteoporozei odată cu menopauza trebuie 
recurs la remedii capabile să stimuleze hormonii 
estrogeni: schinduful, lemnul-dulce, uleiul de primula. 
Acestea au capacitatea de a reface masa osoasă. 

Diosgenina din schinduf şi lemnul-dulce reface masa 
osoasă, ca şi estrogenii, dar nu are riscul cancerigen al 
acestora. Diosgenina stimulează construcția de ţesut 
osos, inclusiv la nivelul mandibulei şi al dinţilor. 

Este de reţinut că şi unele medicamente pot reduce 
masa osoasă, deci dincolo de motivarea prin vârstă. Cu 
acest efect de afectare a structurii osoase sunt citate 
anticonvulsivantele,  benzodiazepinele şi  medicația 
steroidă. 


Remediile necesare refacerii structurii oaselor 

Se includ aici calciul, magneziu!, borul, vitamina D, 
vitamina K, vitamina C, Omega 3, manganul, cuprul, 
zincul, sulful, iodul şi siliciul. 

Sunt utile, de asemenea, ceaiul verde, orzul, 
cicoarea şi cacaua. 

Maca 

Are multiple efecte inclusiv în refacerea țesutului 
osos. Sunt citate efecte asupra memoriei şi a energiei 
fizice şi psihice. Este antidepresiv şi antioxidant. 


Stimulează foliculii ovarieni, creşterea părului, previne 
cancerul hepatic. 

Bond 

Creşte concentrația de estradiol la persoanele care 
au ieşit din  menopauză.  Stimulează eliberarea 
hormonului paratiroidian implicat în reglarea ciclului 
menstrual.  Stimulează celulele  osteoblaste care 
generează ţesut osos. Previne căderea dinţilor prin 
fixarea solidă în gingii şi în structurile osoase. 

O indicație la îndemâna tuturor: prunele uscate. Au 
conținut bogat în bor. O porţie de 10 prune uscate pe zi 
modifică în bine densitatea osoasă. 

Merele 

În stare naturală conţin florizina - utilă pentru 
țesutul osos - şi polifenoli. Se pot administra şi sub 
formă de suc sau oţet. 

Prunele uscate consumate împreună cu bananele, 
ceapa şi cafeaua de cicoare stimulează flora intestinală 
(microbiană), care creşte capacitatea de apărare a 
organismului, reduc depresia şi cresc energia vitală. 

Ceapa, îndeosebi cea roşie, conține quercitină, care 
are multe aplicaţii - antiriduri, echimoze, articulații 
rigide, creşterea părului. Previne, de asemenea, 
metastazele din cancer. 

Quercitină mai poate fi luată din ceaiul negru, vinul 
roşu, fructele de pădure, cacaua, ardei iute, capere. 

Şi o lecție utilă pentru mulți consumatori se referă 
la zahărul rafinat. Zahărul în general cunoscut este o 
sucroză, format din două molecule - o glucoză şi o 
fructoză. Indiferent că este alb sau brun, structura este 
aceeaşi. 

Zahărul alb îmbătrâneşte în ritm accelerat pielea şi 
oasele, pentru că nu conține niciun mineral care, prin 
alcalinitatea sa, să echilibreze aciditatea dată de zahăr şi 


proteine. Chiar şi fără a avea diabet zaharat, zahărul din 
alimente poate fi nociv pentru oase dacă se află în 
cantitate mare. 

Este bine de ştiut că scorțişoara, schinduful şi 
ovăzul au capacitatea de a menţine în limite normale 
zahărul din sânge. 

Există şi un zahăr aflat în alimente şi care este 
folositor pentru organism. Acesta este trehaloza. Se 
găseşte în miere şi în ciuperci, făcându-le utile în 
păstrarea unui ten frumos şi sănătos. 


Nocivitatea sedentarismului pentru sistemul osos 

Inactivitatea conduce la subţierea oaselor, dar şi a 
muşchilor. Am mai scris aici despre consecințele 
sedentarismului şi despre lecţia învățată din experiența 
cosmonauților. Absența gravitaţiei afectează oasele. 

Exerciţiul fizic sub diferite forme - alergat, mers pe 
jos, haltere - este absolut necesar sănătății la modul 
general şi nu doar pentru o singură structură sau 
funcție din organism. 

În plus de procedeele discutate deja în alte capitole, 
se recomandă şi tehnica tapotajului. Cu degetele făcute 
pumn se bate uşor pe toate zonele fetei de câteva ori 
zilnic. Se realizează în acest mod o uşoară stimulare a 
tuturor țesuturilor feței. Procedeul tapotării şi al masării 
uşoare se poate extinde la întregul corp, efectuându-se 
mai ales dimineața, la trezire. 

Mica gimnastică de dimineaţă are funcţia de a-ţi lua 
în primire corpul, refăcându-i schema structurală, şi de 
a-ți trezi toți centrii motori după somnul de noapte. 
Acesta era unul dintre sfaturile date de Edgar Cayce, 
considerat a fi fost cel mai mare oracol al Americii. 


Roxy Dillon redă în cartea sa şi modul de dozare a 
remediilor naturale şi voi face o excepţie indicându-le, 
pentru că mi se par a fi mult prea importante. 

Din lista recomandată, ni se spune că este de dorit 
să alegem cel puţin două remedii pe zi, unul singur 
având un efect poate incomplet. 

e Schinduf şi fenicul - două linguri de pudră/zi; de 
amestecă cu apă sau cu suc de mere să se bea o dată 
sau împărțit în două-trei reprize. 

e Bor - 3-9 mg/ zi; 

e Maca - 4 lingurițe/zi; se poate bea cu suc sau cu 
iaurt; 

e Prune uscate - 10 pe zi; 

e Banane - una/zi. 

e Se recomandă, de asemenea, o ceapă pe zi, sub 
formă de pudră sau în forma sa naturală; 

e Sucul de mere - pentru conţinutul în florizină, 250 
ml; 

e Vitamina D3 - 400-1000 UI/zi; 

e Magneziu - 200-400 mg/zi; 

e Laptele de capră sau iaurtul sunt bune surse de 
calciu. 


Bătrâneţea - o inversare a raportului 
muşchi/grăsime 

Cu înaintarea în vârstă, masa musculară scade şi 
cea de grăsime creşte, având nu doar dezavantajul 
schimbării nedorite a aspectului fizic, ci şi 
vulnerabilitatea la boli inflamatorii cronice. 

În stilul său optimist, autoarea ne spune că putem, 
prin mijloace naturale, să corectăm aceste transformări 
nedorite. 


Cu timpul, grăsimea începe să ia locul muşchilor. 
Fenomenul a fost numit sarcopenie (I.H. Rosenberg, 
1988). 

Ştim că țesutul muscular este şi un organ rezervor 
pentru glucoză. În absenţa sa, incidenţa diabetului 
zaharat tip II creşte. 


Hormonul de creştere reface şi muşchii 

Din nou ne întâlnim cu acelaşi avertisment lucid: 
hormonul de creştere reface masa musculară pierdută, 
dar numai în formă naturală. 

După încetarea creşterii în înălțime, când se închid 
cartilajele de creştere, hormonul somatotrop gestionează 
masa musculară, pe cea osoasă şi sănătatea pielii. 

Muşchii sunt influențați de hormonul somatotrop 
prin acțiunea asupra sarcomerilor, care sunt unități 
bazale ale acestora. 

Este bine de ştiut de către amatori că hormonul 
somatotrop poate fi stimulat de către glutamină, care 
poate avea însă în acelaşi timp şi risc oncogen. 

Stimularea fără risc a hormonului de creştere este 
dată de proteina din zer şi ginkgo biloba. 

Ginkgo stabileşte un echilibru armonios între 
grăsime şi muşchi. Atrofiile musculare la vârstnici sunt 
efectul scăderii secreției de hormon somatotrop. Un 
studiu asupra tratamentului cu Ginkgo a găsit o 
creştere semnificativă a masei musculare. 

Proteina din zer s-a dovedit a fi de asemenea un 
stimulent al hormonului de creştere cu refacerea masei 
musculare inclusiv la oamenii foarte vârstnici. 

Ni se reaminteşte efectul favorabil al zerului şi 
asupra telomerilor. 

Acidul ursolic 


Este un alt stimulent foarte puternic al creşterii 
masei musculare şi inhibitor al atrofiei musculare. 

Acidul ursolic este prezent în coaja de măr, în afine, 
în prunele uscate, în oregano, în salvie, în cimbru şi în 
rozmarin. 

Pentru reducerea grăsimii corporale s-a dovedit a fi 
util acidul clorogenic din boabele verzi de cafea, din 
prunele uscate şi din zmeură. 

Idealul terapeutic al unui remediu natural este acela 
de a reduce grăsimea şi a o transforma în muşchi - 
capacitatea care li se atribuie fructelor descrise mai sus 
şi altor fructe în general. La modul doar enunțţiativ, fără 
să redea argumente ştiinţifice doveditoare, Roxy Dillon, 
în baza experienței proprii, relatează despre efectul 
semnificativ a două produse,  acetil-L-carnitină, 
prescurtat ALCAR, şi DMAE  (dimetilaminoetanol), 
administrate împreună, în boala Alzheimer, în oboseala 
cronică şi în atrofia musculară. O aduc în discuţie 
pentru afirmarea efectului terapeutic îndeosebi în boala 
Alzheimer, atât de răspândită astăzi. 


Neplăcerile celulitei 

Este aspectul de „coajă de portocală” generat de 
celulele pline de grăsime, arătând ca nişte globule. În 
jurul lor se formează gropițe vizibile. Cauza este 
atribuită estrogenilor. 

Masajul cu o mănuşă aspră exfoliantă înainte de 
duş lasă pielea proaspătă şi stimulează producerea de 
colagen. 

Crema cu extract de castane, în experiența autoarei, 
ar reduce satisfăcător acumulările de grăsime. 

Din alte recomandări în tratamentul celulitei face 
parte uleiul de mărar. 


Cafeaua rece conține AMPc, care stimulează 
hormonul de creştere. Rolul de stimulare a AMPc este 
atribuit compuşilor numiți metilxantine, care sunt 
prezente şi în ceaiul verde şi negru şi în cacao. Este 
motivul pentru care, în loc de cafea, se poate folosi 
oricare dintre produsele descrise. 


Rolul aquaporinelor în procesul de slăbire 

Aquaporinele sunt proteine cu rol de pori care 
traversează membrana celulelor. Prin aceşti pori se 
elimină excesul de apă şi grăsimi din celule. 

Asemenea altor componente, şi aquaporinele îşi 
diminuează funcționalitatea cu vârsta. 

Servind ca un fel de robinet celular pentru 
eliminarea excesului de grăsimi, s-a constatat că fenolii 
din coaja de mere „deschid” la nevoie acest „robinet”. 

Oţetul de mere, care conţine aceşti fenoli, este de 
multă vreme folosit în medicina populară pentru 
scăderea în greutate. Polifenolii pe care îi conține oţetul 
diminuează depozitul de grăsime şi stimulează masa 
musculară. 

Oţetul de mere este indicat atât în administrare 
internă, cât şi externă, în forma diluată cu apă. 

Se repetă recomandările pentru menţinerea unui 
corp suplu cu remedii naturale: uleiul de măsline, prin 
care se evită depunerile de grăsime; uleiul de primula, 
aplicat în acelaşi scop pe față; oţetul de mere, aplicat 
sub formă de masaj pe zonele în care se depune 
grăsimea. 

În administrarea internă, oţetul de mere poate fi luat 
câte două lingurite diluat cu apă, înainte de masă sau în 
timpul mesei. 


Remedierea căderii părului 


Există o diferenţă între căderea părului la femei, în 
mod difuz, şi la bărbaţi, localizat în zone de calvitie. 

Cele două mecanisme implicate în fenomenul de 
îmbătrânire - reducerea funcțiilor celulare şi cea a 
secreției hormonilor - sunt invocate şi în căderea 
părului. Spre deosebire de bărbați, femeile sunt mai 
favorizate în recuperarea acestei pierderi. 

Se creează un dezechilibru între hormonii estrogeni, 
a căror secreție scade, şi hormonul masculin 
dihidrotestosteron, care va domina funcțional, crescând 
în loc să scadă odată cu vârsta la ambele sexe şi 
determinând acelaşi efect al pierderii podoabei capilare. 

Se atrage atenția că ceea ce stimulează foliculii 
părului de pe cap are inconvenientul de a determina 
apariția părului şi pe față, ceea ce evident că nu se 
doreşte. Folosirea externă, de pildă a cafelei, are acest 
neajuns de a stimula apariția părului în zona pe care 
este aplicată. 

Cofeina stimulează foliculii părului, având uşoară 
acțiune antitestosteronică, dar trebuie aplicată strict 
local, numai pe pielea capului. 

Băutul cafelei, ni se spune, nu are nicio legătură cu 
creşterea părului. 

Lista produselor recomandate de autoare este 
generoasă: cofeina, rozmarinul şi eucaliptul, untura, 
oţetul de mere, ceapa, mierea, uleiul din germeni de 
grâu, crema cu uree, lanolina şi lemnul-dulce. 

Lăsăm privilegiul autoarei să destăinuie modalitatea 
de aplicare, având la dispoziție cartea amintită, 
publicată de Lifestyle Publishing din Bucureşti. 

Mi se pare însă interesant să explic - ceea ce este, 
cred, mai degrabă rolul meu - un fenomen ştiinţific care 
are legătură cu îngrijirea tenului. 


S-a discutat mai sus despre aquaporine, la a căror 
descoperire românii au contribuit graţie lucrărilor 
profesorului Gheorghe Benga de la Cluj. 

Aquaporinele sunt pori transmembranari (mici 
canale) prin care celulele îşi reglează transportul de apă 
şi grăsime.  Polifenolii din mere stimulează acest 
transport. Alte  aquaporine sunt specializate în 
transportul de uree şi glicerol. Ambele substanţe au un 
rol şi în metabolismul bulbului de păr, şi în cel al 
tenului. Reducerea cantitativă şi funcțională a acestor 
aquaporine odată cu vârsta are consecințe şi pentru 
căderea părului, şi pentru uscarea tenului. De aici vine 
şi indicaţia utilizării cremelor cu uree şi glicerină pentru 
stimularea creşterii părului şi îngrijirea pielii care se 
usucă şi se ridează. 

Din multitudinea de probleme patologice care sunt 
proprii sexului feminin vom relua rezumativ doar câteva. 

1. Acneea 

Este neplăcerea cu care se întâlnesc frecvent 
adolescenții, generată de intrarea excesivă în activitate a 
hormonilor androgeni. 

Remedii: 

e O linguriţă de pulbere de turmeric dizolvată în apă 
sau în ceai de mentă, de 3 ori pe zi. 

e Se poate aplica local şi ulei de mentă. 

e Aloe vera gel aplicată pe față. 

2. Cearcănele 

e Ulei din seminţe de mărar, 30 de picături în 100 
ml ulei de cocos în aplicaţie locală, în jurul ochilor. 

e Uleiul de migdale este o alternativă. 

e Ulei de  lemn-dulce, 4 lingurite de pudră 
amestecate cu 200 ml ulei de avocado - în aplicaţie 
locală. 

3. Petele de pe față 


e Două lingurite de vitamina C se dizolvă în 100 ml 
glicerină. Se aplică pe toate zonele cu pete - față, mâini 
etc. pentru circa 5 minute după care se clăteşte şi se 
usucă prin tamponare. 

e Loţiune cu ceapă: o jumătate de ceapă pusă în 250 
ml apă, se amestecă şi se strecoară. După 5 minute de 
aplicare, se spală. Mirosul de ceapă se îndepărtează cu 
oțet de mere, ni se spune. 

e Pasta de tomate aplicată timp de 5 minute este o 
altă soluție. 

e Alte surse indică sucul de lămâie aplicat pe 
tegumente în acelaşi scop. 

4. Celulita 

e Oţetul de mere în aplicaţie locală. 

e Masajul cu o mănuşă. 

e Cafea aplicată local. 

e Tinctură de castane aplicată local. 

5. Părul alb 

Culoarea părului este dată de melanocitele din firul 
de păr, care cu timpul scad cantitativ. 

e Sucul de ceapă stimulează aceste melanocite. 

e Uleiul de eucalipt, uleiul de palmier, uleiul de 
avocado şi untura au acelaşi efect de redare a culorii 
părului dacă sunt aplicate în strat subțire pe scalp, cu 
cel puţin 30 de minute înainte de spălare. 

6. Căderea părului 

e Ulei de rozmarin, câteva picături, apoi câteva 
picături de ulei de eucalipt, aplicate pe pielea capului. 
După 3 luni de tratament aplicat seara, se dau asigurări 
de reapariție a părului. 

7. Pungile de sub ochi 

e Aplicarea de ulei de nucă de cocos sau de jojoba. 


e Afinele şi alte fructe de pădure au rolul de a activa 
gena SIRTI care, la rândul său, stimulează producerea 
de colagen şi elastină. 

8. Ridurile de pe frunte şi din jurul gurii 

e Uleiul de jojoba, aplicat în strat subţire, ni se 


spune că este foarte eficient. 
* 


* k 


Miroslav Radman, profesor de biologie celulară la 
Facultatea de Medicină a Universității „ Rene-Descartes” 
din Paris, îşi exprimă îndoiala în mulțimea de substanțe 
care sunt comercializate cu promisiunea că pot să 
întoarcă ceasul biologic. 

Fiecare dintre noi are de ales între propria 
experiență, propria gândire şi oferta timpului într-o 
societate de consum. 

Experienţa este cel mai bun învățător. 


Cap. 14 - TIMPUL ALTFEL VĂZUT 


Într-una dintre celebrele sale ziceri, Emil Cioran 
spunea: „Misiunea mea este să îmi omor timpul, a lui - 
să mă omoare pe mine. Ne înțelegem bine, ca între 
asasini”. 


Ce este Timpul? 

Dicționarele ne spun că este o dimensiune a 
Universului exprimată prin intervalul dintre două 
evenimente care se desfăşoară succesiv. 

Timpul este o curgere dinspre cauză spre efect, după 
cum apreciază clasicii latini. Mai târziu, în viziunea 
fizicii clasice newtoniene, Timpul este văzut ca fiind 
absolut, liniar şi univectorial. 

Astrofizica ne spune că Timpul a început odată cu 
Big-Bang-ul. 

Până atunci nu au existat nici Timp (T), nici Spaţiu 
(S). 

După cum ne spune Eminescu versificând Imnul 
cosmogonic din Vede, înainte de începuturile lumii: 

„N-a fost lume pricepută şi nici minte s-o priceapă,/ 
Căci era un întuneric ca o mare fără-o rază”. 

În „Rugăciunea unui Dac” redă aceeaşi imagine a 
Momentului zero al Universului: 

„Pe când nu era moarte, nimic nemuritor, 

Nici sâmburul luminii de viată dătător, 


Nu era azi, nici mâne, nici ieri, nici totdeauna, Căci 
unul erau toate şi totul era una..”. 
In poemul „Luceafărul”, ca şi în alte creaţii, 


Mihai Eminescu oferă un sens inedit noţiunilor de T 
şi S, anticipând cu peste 30 de ani concepte ale fizicii 
moderne, într-o formă artistică, desigur, dar cu o intuiție 
uimitoare pentru vremea sa şi cu o originalitate care şi 
astăzi ne tulbură, demnă de geniul său. 

„Porni luceafărul. Creşteau în cer a lui aripe, 

Şi căi de mii de ani treceau în tot atâtea clipe. 

[++] 

Căci unde-ajunge nu-i hotar, 

Nici ochi spre a cunoaşte, 

Şi vremea-ncearcă în zadar 

Din goluri a se naşte. 

[eee] 

Ei doar au stele cu noroc Şi prigoniri de soarte, 

Noi nu avem nici timp, nici loc 

Şi nu cunoaştem moarte”. 


Începuturile T şi S rămân încă un mister pentru 
ştiinţe. Dacă T nu era înainte de Big-Bang, de unde a 
apărut S, dacă până atunci nu exista? Nu ne putem 
imagina nici ce era dacă nu ar fi ceea ce este. 

Arthur Eddington vorbeşte despre Săgeata T care 
curge dinspre trecut spre viitor, linear şi ireversibil. 

„Fugit irreparabile tempus” spunea Vergiliu în a sa 
Georgica III. 

Stephen Hawking a descris trei săgeți ale T. 

I. Săgeata termodinamică 

T curge odată cu entropia oricărui sistem. 

II. Săgeata psihologică 

Este sensul în care ni se pare că se scurge T din 
trecut spre viitor. 

III. Săgeata cosmologică a Timpului 


De la momentul Big-Bang, în care începe extensia 
Universului, T curge ireversibil odată cu ordonarea sa în 
formule cunoscute. 

Odată ajuns la limita extensiei, când se vorbeşte de 
o posibilă contractare a Universului, T ar parcurge 
drumul invers, spre momentul zero. În acest caz, T nu ar 
mai fi ireversibil, ci reversibil. 

Un pahar de apă spart s-ar recompune la loc din 
cioburile proprii. 

T cosmologic ar contraveni T termodinamic, pentru 
că acesta ar curge de la ordine spre dezordine (entropie). 

Dacă T ar curge invers, oamenii aflați la sfârşitul 
vieţii ar relua-o invers. Ar muri înainte de a se naşte şi ar 
reîntineri. 

În virtutea principiului funcționării şi structurării 
holografice a Universului, David Bohm spunea că în 
fiecare atom este înscrisă istoria lumii. Dacă am da T 
înapoi, l-am putea vedea pe Napoleon trecând curajos de 
unul singur podul de la Arcole să-i înfrunte pe austrieci. 

Plecând de la Teoria lui Einstein, este acum de 
domeniul informației comune că T se reduce într-un 
vehicul care ar merge cu viteza luminii. Un cosmonaut 
care s-ar întoarce din adâncul Universului, el încă tânăr, 
nu i-ar mai găsi pe nimeni, dintre cei lăsați pe Pământ, în 
viață. 

Solomon Marcus vorbea despre o mulțime de forme 
ale T: 

e T real; 

e T solar (astronomic); 

e T atomic; 

e T cuantic; 

e T relativist; 

e T biologic; 

e T medical; 


e T subiectiv; 

e T geologic; 

e T social; 

e T semiotic; 

e T circular; 

e T spiralat etc. 

Este interesant de ştiut că împărțirea timpului în 
cele 60 de secunde ale minutului şi în cele 60 de minute 
ale orei este o invenţie mesopotamiană. 


Timpul newtonian 

Este un T liniar, curge uniform pe o axă dinspre 
trecut spre viitor. 

Deşi vorbim de un T liniar, suntem înconjurați de 
elemente neliniare, cum sunt conştiinţa şi visul. 

T din vis nu este egal ca durată cu T trăit conştient. 
În stare de veghe trăim cu T clasic, solar, în stare de vis, 
T şi S sunt complet sfidate. În fracțiuni de secundă 
putem trăi ore. 

În experienţa morţii clinice T nu este egal cu cel real. 
În minute, ore se pot derula secole. 

Marea surpriză şi întrebare este aceea că, deşi 
această experiență a morţii clinice poate dura cu mult 
mai mult decât timpul în care creierul poate fi resuscitat 
fără sechele, respectiv circa 3 minute, în momentul 
ieşirii din această experiență, nu se constată niciun 
impediment adus acestuia. 

Să explicăm altfel. Creierul nu îşi mai poate reveni la 
starea de funcţionare normală dacă sunt depăşite 3 
minute fără oxigen. 

În EMC, când creierul este debranşat de la circulaţia 
sanghină, s-a văzut că acest T nu mai contează. Am 
comentat la capitolul respectiv cazul în care pentru a se 
opera un anevrism situat la baza creierului a trebuit să 


se recurgă la scoaterea din circulația sanghină a 
creierului şi a cordului circa o oră. În tot acest timp, 
pacienta a trăit o experienţă de tip EMC, asistând la tot 
ce s-a întâmplat în jurul său. A fost deci o păstrare a 
conştiinţei într-un moment în care creierul era 
nefuncțional timp de circa o oră. 

Alte exemple de durată a EMC dincolo de 3 minute: 
Dannion Brinkley (28 de minute); George G. Ritchie (9 
minute). 

T din universul spiritual este total altul decât cel 
terestru. Anii noştri, dincolo, sunt clipe. 

T de vindecare în universul spiritual al unor boli 
grave - ca infarctul miocardic, encefalitele grave, 
dezastrele fizice generate de cancer - durează de la 
câteva clipe la câteva zile. A se vedea cazul Anitei 
Moorjani, cu cancer limfatic vechi de 4 ani. Vindecarea a 
durat o săptămână. Encefalita purulentă a medicului 
Eben Alexander a durat 7 zile. 

T medical de vindecare a acestor boli durează însă 
incomparabil mai mult. 

Prima abordare obiectivă în care T este independent 
de orice influență exterioară i-a aparținut lui Aristotel. 

T văzut subiectiv, dependent de conştiinţă, îi este 
atribuit Sfântului Augustin (sec. IV d. Hr.). Este citată 
spre ilustrare cartea sa Confesiuni. În concepţia sa, T 
este definit ca T al aşteptării, care este în atenția 
prezentului şi devine apoi subiectul amintirilor (T 
trecut). 

După Kant, T şi S sunt percepute subiectiv şi au un 
caracter aprioric. Nu sunt deci inerente lumii reale, ci 
sunt forme conceptuale subiective. 

La Newton, T are caracter absolut, după cum s-a 
mai spus. 


T circular şi illo tempore (Constantin Noica, Mircea 
Eliade) sunt forme arhetipale aduse într-o repetiție 
ritualică din timpurile primare, de început. 

T profan este cel comun, obişnuit. 

Este necesar să menționăm că vechile tradiții din 
satele româneşti aveau o dublă finalitate. Pe de o parte, 
era nevoia pioasă de a cinsti străbunii, amintind de 
vechile lor legături venite de peste timp, de a nu uita de 
datoria morală de a rămâne uniţi, iar pe de altă parte, 
era momentul de socializare şi de descătuşare de obida 
acumulată în robia muncii de la câmp. 

Există şi T biologic al organismului: 

e ritmul cardiac; 

e ritmul respirator; 

e ritmul circadian, lunar, anual; 

e ritmul ovarian (lunar); 

e ritmurile cerebrale; 

e ritmul endocrin; 

e ceasul biologic din ADN. 

Cea mai minuțioasă descriere a ritmurilor biologice 
în consonanță cu cele cosmice o găsim în doxologia 
medicinei tradiționale (antice) chineze. 

Fiecare organ şi fiecare funcție din corpul omenesc 
îşi are ritmul propriu de activitate, pe ore, cu maximum 
şi minimum. 

Este interesant că cercetările de fiziologie în scopul 
corelării ritmurilor biologice cu cele cosmice au 
confirmat descrierea din medicina tradițională chineză. 

Există un T de formare a sinapselor dintre neuroni - 
de la 4 minute la 4 ore. 

În câteva luni avem un nou ADN, dar tiparul genetic 
rămâne acelaşi. 

Şi totuşi, mă întreb, care tipar genetic, al cărei clipe, 
de vreme ce cu fiecare clipă suntem deja alții? 


Tegumentul se schimbă într-o lună. Ficatul este 
altul după 6 săptămâni. 

Într-un an, nici un atom din cei de anul trecut nu 
mai este în corpul nostru. 

Totul se schimbă în noi, dar numai noi părem să 
rămânem aceiaşi, de vreme ce ne legitimăm ani de zile 
cu aceeaşi fotografie din cartea de identitate. 

Suntem aidoma unui copac, cu frunza mereu 
schimbată în fiecare primăvară, până când şi trunchiul 
său falnic se prăbuşeşte. 

Un timp despre care se vorbeşte rar este cel 
perceput diferit la vârsta copilăriei şi la cea de adult. 

T din copilărie este foarte dilatat, pentru că la vârsta 
primei confruntări cu viața totul este nou, mintea 
observă şi contabilizează în memorie. Această memorare 
a evenimentelor trăite creează impresia de zile lungi, 
care se scurg lent. Îmi amintesc foarte bine de această 
impresie din copilărie. 

Copilul atent află mereu lucruri noi. 

La vârsta maturității, puţine evenimente ne mai 
surprind. Pe cele banale nici nu le mai observăm, pentru 
că nu li se mai dă nicio atenţie de către creierul care le 
înregistrează mai mult mecanic şi sunt prea puțin 
conştientizate. 

În acest fel, ziua ni se pare a fi foarte scurtă şi ne 
întrebăm când a trecut. 

După ce că de la o anumită vârstă mai rămân 
puţine zile de trăit, ni se par şi acelea prea scurte. 

Acesta este T psihologic, cu o apreciere foarte 
subiectivă, în funcție de numărul anilor şi de 
intensitatea trăirii evenimentelor. 

Tocmai pentru influența nefavorabilă asupra 
psihicului, sunt opinii care sfătuiesc să nu ne serbăm 


decât zilele onomastice, şi nu aniversările, după 40 de 
ani. 

Reiau din cartea Inteligența materiei alte modalităţi 
ale T - cel fiziologic şi formele subiective ale T trăite în 
stări de extaz. 

Pierre Lecomte du Nouiy a studiat T de cicatrizare a 
unei plăgi (rană) la diferite vârste. 

Timpul de cicatrizare a plăgii l-a numit T fiziologic. 
La vârsta de 10 ani, acest T este de 5 ori mai mic decât 
la vârsta de 60 de ani. Altfel spus: un copil de 10 ani 
trăieşte în 60 de minute cât un adult de 60 de ani în 5 
ore. 

Trăirea între 16 şi 20 de ani nu este egală, spre 
exemplu, cu cea dintre 50 şi 54 de ani. 

Concluzii aici: părinţii şi profesorii trăiesc în lumi 
temporale diferite de cele ale copiilor. 

Ceasul fiecăruia dintre noi bate diferit în funcţie de 
vârstă şi destin. 


EXTAZUL 

Este o stare modificată a conştiinţei în care T este 
perceput în mod distorsionat. 

Descrierea făcută de Alan Watts, farmacolog, redată 
cu mai multe detalii în Inteligența materiei decât aici, mi 
se pare a fi cel mai bine fundamentată ştiinţific. 

Alan Watts a provocat farmaco-chimic o stare 
extatică sub observaţia a două Clinici de Neurologie din 
California. 

În TI se observa o încetinire a scurgerii timpului 
sau, mai exact, cel care experimentează rămâne axat 
doar pe momentul prezent, având impresia că nu mai 
există alt timp. 

În T2 se pierde simţul polarităţii spaţiului: sus/jos; 
dreapta/stânga; Est/Vest; Nord/Sud; afară /înăuntru. 


Totul este perceput într-o altă logică. 

În T3 se percepe o continuitate S/T. Vederea este 
panoramică, în unghi de 360 de grade. 

Deplasarea în orice loc şi la orice distanţă se face 
aproape instantaneu la simpla exprimare a dorinței. 

În T4 se experimentează simțul relativităţii. Toate 
formele apar ca variaţii ale aceleiaşi energii, aşa cum şi 
sunt, de altfel. 

Un alt aspect, nedescris de Alan Watts, este cel al 
simultaneităţii dispunerii lucrurilor, şi nu în succesiune, 
cum ne apar în dimensiunea noastră. 

Descrierea de mai sus mie îmi spune că subiectul 
supus voluntar acestui studiu a experimentat, a trecut 
prin conştiinţa modificată în dimensiunea universului 
spiritual, descris în EMC şi la nivelul câmpului cuantic. 
Am suficiente argumente pentru a susține această 
afirmație, analizate deja în cartea Mintea de dincolo. 
Sinteza şi semnificația experiențelor morții clinice. 


TIMPUL PARALEL 

Într-o după-amiază de primăvară a anului 1974, în 
timp ce eram într-o conversaţie cu cineva, am avut 
brusc imaginea unei scene la care vor participa mai 
multe personaje, în dimineața zilei următoare. A fost o 
ieşire din T prezent, o trăire în două momente de timp 
diferite şi paralele - aici şi acolo. 

Sentimentul de realitate era obsesiv şi irepresibil 
trăit până a doua zi, când totul s-a întâmplat aidoma. 

Îmi este imposibil să explic ce se petrece în creier în 
acest timp, am înțeles doar semnificaţia cu efecte pentru 
viitor. 


EXTAZUL MISTIC 


Este, de asemenea, o trăire în două realități paralele. 
Conştiința este păstrată şi înregistrează lucid realitatea 
de aici şi pe cea de dincolo, unde au loc alte evenimente 
sau li se transmit mesaje cu conţinut religios. 

Asistarea părintelui Arsenie Boca la înmormântarea 
mamei sale în timp ce se afla închis, confirmată prin 
informațiile cerute de autorități de la fața locului, cum 
se spune, este un exemplu de trăire în două realități 
paralele. 

Toate profeţiile marilor sfinți sunt exemple de 
anticipare a unui timp ce nu s-a produs încă, dar deja 
prezent în altă dimensiune. 

Visele premonitorii sau anticipative sunt alte exemple 
de trăire în doi timpi paraleli. Am scris deja despre visele 
de acest gen pe care le-am avut în foarte multe situații 
de limită în existenta mea. 

De vreme ce aceste vise mi-au fost date doar în 
momente dramatice din viață, şi nu la întâmplare, deduc 
că există o dimensiune din care suntem supravegheați, 
cineva ştie foarte bine ce ni se întâmplă, urmăreşte 
cursul evenimentelor sau chiar le determină cu un 
anumit scop şi la momentul oportun ne spune prin vis 
ce se va întâmpla în final. 

Dacă este aşa, cum se poate implica altcineva în 
visele noastre? Dacă există, şi asta este dovada, şi o altă 
realitate, o altă dimensiune în care se ştie totul despre 
noi, de ce continuăm să o negăm în ciuda unei evidente 
clare? 


Timpul oniric 

În cartea Mintea de dincolo. Sinteza şi semnificaţia 
experiențelor morții clinice am reluat, după scriitorul 
englez Anthony Peake, un exemplu de vis petrecut în 


1870, la aproape un secol după Revoluţia franceză din 
1789. 

Vreau să subliniez, prin acest vis, diferența dintre 
timpul real în care se petrec evenimentele şi timpul din 
vis, incomparabil de scurt. 


Un om este judecat în timpul acelei revoluții, este 
condamnat la moarte prin ghilotină, este condus la 
eşafod prin mulțimea agitată, apoi este urcat pe eşafod 
şi legat de către călău, care lasă ghilotina să cadă, 
despărțindu-i capul de corp. După tot acest calvar, vine 
şi momentul culminant al visului. Condamnatul simte 
cum fierul rece al ghilotinei îi cade pe gât exact în clipa în 
care bara rece de fier a patului i-a căzut pe ceafă... şi s-a 
trezit îngrozit de acest coşmar. 


Timpul anticipativ (premonitoriu) 

Este cea mai stranie formă de T. Este un T venit din 
altă dimensiune, fie sub formă de vis, fie în stare de 
veghe, de luciditate când, brusc, ai o reprezentare 
mentală a unui eveniment viitor, pe care îl vezi până în 
cele mai mici detalii şi la o dată şi oră riguros exacte. 

Am trăit ambele forme ale T anticipativ, 
întotdeauna, pentru cel căruia i se transmit anticipat 
aceste evenimente, au o semnificație, au o funcție 
revelatorie. 

Astfel de anticipări ale unui timp ce nu s-a petrecut 
încă, după cum am scris în alte lucrări, ne pun într-o 
contradicție totală cu concepțiile noastre materialiste. 
Dacă viitorul este deja prescris în fața noastră, cine 
suntem în realitate? Ce valoare mai au secolele de 
gândire materialistă şi toate pretenţiile noastre de a 
stăpâni Pământul? 


TimeWaver 

TimeWaver sau TimeWaver Frequency este un 
concept nou, creat de Marcus Schmieke, un om de 
aleasă cultură şi un cercetător de excepție. 

Tradus complet, conceptul se referă la Timpul în 
care s-a inaugurat o nouă formă de medicină, şi anume 
aceea a utilizării frecvenței undelor care sunt specifice 
tuturor formelor existente în natură, inclusiv, deci, 
tuturor structurilor şi funcțiilor corpului uman. 

Principiul, cu o fundamentare cuantică, este foarte 
simplu: sănătatea corpului înseamnă funcționarea în 
toți parametrii de frecvență normală şi sincronizați, 
boala înseamnă pierderea frecvenţei fiziologice, o 
disritmie deci, la nivelul unor funcţii şi structuri ale 
organismului uman. 

Remediul terapeutic presupune resetarea 
frecvențelor modificate patologic cu ajutorul unor 
dispozitive tehnologice existente deja sau create prin 
cercetări în laboratoarele proprii din Berlin. 

În perioada 18-20 ianuarie a avut loc la Berlin o 
întâlnire internațională pe această temă (TimeWaver 
World, 2019). Abordarea holistică a ființei umane, 
integrată în contextul său firesc - cosmologic, biologic şi 
psihologic -, deschide mari perspective pentru medicina 
viitorului. 


Concluzie 

Trăim cu toţii paradoxul unui timp de care depinde 
întreaga noastră viață fără să ştim, în final, ce este acest 
T! 

T real este singurul T trăit acum, în prezent Trecutul 
este amintire. Viitorul este speranţă, aşteptare. 


Viața este un intermezzo între trecut şi viitor până 
când ceasul de aici ni se opreşte odată cu Timpul. Emil 
Cioran pare să fi avut dreptate... 


Cap. 15 - CITINDU-L PE HARARI 


Motto: „Şi în acea zi, oamenii vor fi plictisiți de viață 
şi vor înceta să mai considere Universul demn de mirare 
respectuoasă şi de venerare... Nu vor mai iubi această 
lume... această structură glorioasă. Cât despre suflet şi 
credinţa că este nemuritor... vor râde şi se vor convinge 
pe ei înşişi că sunt false”. 

Yuval Noah Harari ne-a oferit, relativ recent, două 
volume la care doresc să fac un comentariu, intitulate 
Sapiens. Scurtă istorie a omenirii (2011) şi Homo deus. 
Scurtă istorie a viitorului (2015), ambele traduse la 
Editura Polirom, în 2017 şi, respectiv, în 2018. 

Harari scrie o operă exhaustivă, originală, doctă, 
într-un stil aparent simplu, larg accesibil, dar nuanțţat şi 
antrenant. Opera sa este mai degrabă o istorie-eseu, cu 
opinii şi interpretări proprii, surprinzătoare şi cel mai 
adesea paradoxale, care în mod cert face „valuri”, fiind 
deja tradusă în peste 40 de limbi. Harari nu s-a 
mulțumit să scrie doar o istorie a lumii ca o simplă 
înşiruire de date, ci a dorit şi a reuşit să sublinieze 
lecţiile pe care le-am avea de reținut din tumultoasa 
noastră existentă trecută şi prezentă. 

Dotat cu o vie acuratețe intelectuală, autorul 
surprinde ineditul şi esența ideilor tratate, dar în acelaşi 
timp pune la îndoială existența unor teritorii sacre, 
consfințite prin vechi tradiții, înlocuindu-le cu noii zei ai 
unei lumi aflate în derută, grăbită spre niciunde, 
însetată de nou, de consumism şi de senzaționalul 
incitant al unei clipe. O lume care are fobia statuilor 
veşnice, demolându-le cu frenezie pentru a ridica altele 
cu durata efemeridelor. 


S-ar putea spune că Harari a scris o nouă „Biblie”, 
una a omului cibernetic, omul confecţionat tehnic, 
postmodernist, devenit el însuşi pentru sine un 
Dumnezeu cu puteri creatoare şi distrugătoare. 

Provocat de multitudinea de idei în vogă astăzi, 
abordată într-o manieră personală de Harari, voi supune 
discuţiei câteva dintre acestea. 


Religia şi ştiinţa 

Harari afirmă că religia şi ştiinţa sunt incompatibile. 

Da, este adevărat, dar numai pentru timpul în care 
ştiinţa nu era suficient de evoluată ca să poată explica 
fundamentele religiei. 

Harari spune că religia a apărut în timpul Revoluţiei 
Agricole, apreciat la circa 12.000 de ani. Totuşi, religiile 
considerate a fi clasice - mozaică, creştină şi islamică - 
se constituie mult mai târziu, după cum ştim. 

Termenul de religie vine de la cuvintele religo, 
religare - însemnând a lega. Religia este un liant social, 
stabileşte o legătură între oamenii adepți ai unei 
credințe. Are astfel un efect opus individualismului 
cultivat în lumea modernă şi care îi separă pe oameni, 
înstrăinându-i. Exprimă în acelaşi timp o relație, o 
legătură cu o forță unică supranaturală căreia i se 
atribuie puterea de a-l scoate pe om din dificultățile 
vieții. Ideea de ajutor divin este atât de înrădăcinată în 
mintea umană, încât, înaintea aproape oricărei inițiative, 
se spune „Doamne, ajută!”. 

Circulă şi o butadă în acest sens. Toţi călătorii care 
s-au urcat într-un avion erau atei. Parcurgând o zonă cu 
furtună, avionul este puternic zguduit. La coborârea din 
avion, toți călătorii erau credincioşi... 

Harari ne spune că vârsta omului Sapiens, dotat cu 
rațiune, se apreciază a fi de circa 70.000 de ani. Deci, ca 


ființă rațională, nu putea să nu se întrebe cărei forțe din 
natură îi datorează existența. Având în vedere psihologia 
umană, sunt convins că omul se naşte cu sentimentul 
existenței unei entități supranaturale. Nevoia de o forță 
Absolută, atotputernică nu o poate oferi omului decât 
religia. Motivarea religiei ca fiind opiu pentru nefericiții 
supuşi exploatării, cum scria Marx, nu poate explica 
apariția religiilor. A discuta în aceşti termeni înseamnă a 
ignora, după opinia mea, conştient sau nu, două 
circumstanțe. Prima se referă la existența unor 
experiențe spirituale care, cu toate că nu le au decât un 
număr redus de persoane, sunt reale. A doua 
circumstanță o constituie evoluția ştiinţei până la 
stadiul în care să poată să susțină teoretic şi 
experimental realitatea unei surse transcendente a 
lumii. 

Este plină literatura de mărturii ale experiențelor 
spirituale, studiate şi atestate de numeroşi oameni de 
ştiinţă, cum sunt Stanislav Grof, Larry Dossey, Pim van 
Lommel, Dean Radin, Kenneth Ring, Raymond Moody, 
Herbert Benson, Michael Sabom etc. Am citat doar 
câteva nume de persoane care au titluri universitare. 

Dacă nu aş fi avut eu însumi astfel de experiențe 
care transcend condiția fizică a realității senzitive, unele 
dintre acestea deja publicate în cărțile mele, probabil că 
mă limitam la mărturiile găsite în literatură. Este 
indiscutabil că certitudinea nu o poate oferi decât 
experiența trăită direct de tine însuți şi în acest sens 
înțeleg bine îndoiala celor care nu au avut şansa să le 
experimenteze. 

Afirm în acelaşi timp, cu toată onestitatea, că a 
experimenta nu înseamnă a motiva întreaga filosofie 
tesută în jurul fenomenului religios. Înseamnă doar a 
sesiza existența a „ceva” ca esenţă inteligentă dincolo de 


condiția noastră fizică. Şi dincolo de noi ce poate fi 
altceva decât Spiritul, o entitate de altă natură decât 
noi? 

Istoria evoluției ştiinţei este una la fel de sinuoasă 
pe cât este şi cea a evoluției societății umane în 
ansamblul său. 

Ştim că Aristotel (384-322 î. Hr.) - nume de referință 
în filosofia antică - era convins că Pământul este plat şi 
imobil, iar Soarele se roteşte în jurul său. 

Deşi filosofia lui Platon se apropie mult mai mult de 
cea a religiei, este luat ca model Aristotel, şi nu Platon. 
Este posibil să avem astfel o explicație a concepției 
geocentrice susținută de Biserica creştină. Au trebuit să 
treacă peste două secole până ce slujitorii Bisericii 
catolice să admită concepția heliocentrică a lui Copernic. 

Dacă pentru acest adevăr nu ar fi plătit cu viața 
Hypatia şi Giordano Bruno, iar Galileo Galilei nu ar fi 
fost condamnat, se putea găsi o scuză pentru Biserică. 
Atât se putea şti în acel moment. Crimele ei sunt 
justificate însă prin referirea la Sfânta Scriptură, de 
parcă Dumnezeu, care „a făcut Cerul şi Pământul”, nu 
ştia cum funcționează tot ceea ce a creat. Nicăieri nu 
găsim o astfel de revelație. Şi atunci, de ce 
încrâncenarea care a costat vieți? 

Kepler, care a stabilit legea mişcărilor planetare, era 
încă convins că acestea sunt „împinse de îngeri” pe 
orbitele lor. 

Adevărata revoluție în ştiinţă o declanşează Isaac 
Newton (1642-1727) prin opera sa monumentală 
Principiile matematice ale filosofici naturale, publicată în 
anul 1687. Axe loc atunci un adevărat reviriment 
intelectual, stârnind un amplu interes pentru ştiinţă în 
întreaga Europă. 


Newton aşază ştiinţa în termeni proprii, adecvați. 
Legile divine, prin exprimarea în formule matematice, 
devin legi ale naturii. 

Universul este descris acum ca un ceasornic riguros 
exact, previzibil şi determinist. Aşa cum deja s-a spus şi 
am şi menţionat în acest material, Newton a „luminat” 
dintr-odată lumea, creând un fundal solid pentru 
dezvoltarea ştiinţelor ulterioare. 

Prin explicarea ştiinţifică a fenomenelor din natură, 
religia pierde mult din aria sa de extensie şi concepția 
materialistă despre lume devine o alternativă cu un 
mare potenţial de credibilitate la cea creaționistă. 

Sunt convins că progresul în cunoaşterea ştiinţifică 
şi reacția de ripostă a oamenilor de ştiinţă la atitudinea 
ostilă a Bisericii față de ştiinţă au motivat formarea unei 
viziuni materialiste despre lume. 

În virtutea acesteia, suportul ultim structural al 
tuturor lucrurilor îl constituie substanța accesibilă 
sensibilităţii noastre. Dincolo de atomi nu este decât 
nimicul, o Terra incognita. Atomul părea să fie ultima 
ratio când, începând din 1895, odată cu descoperirea 
radiației X de către Rontgen, apoi a radioactivităţii 
(1896) de către Becquerel şi soții Curie, se aduc dovezi 
concrete că dincolo de atomi mai există şi o altă lume. 

La jumătatea ultimei luni din anul 1900, Max 
Planck creează termenul de cuantă, anunțând începutul 
unei noi ştiinţe - fizica cuantică. 

Principiile noii fizici, formulate în primul sfert al 
secolului al XX-lea prin cercetările unor fizicieni onorați 
cu Premiul Nobel, pun în mare dificultate concepția 
materialistă despre lume, creând un abis epistemologic 
în cunoaştere. Prin implicarea activă a conştiinţei în 
acțiunea de convertire a undei non-fizice, non- 
gravitaționale şi invizibile din câmpul cuantic în 


particulă fizică, gravitațională şi accesibilă percepției 
noastre, se face un salt fundamental spre o altă 
dimensiune de Univers, inclusiv spirituală, după cum 
rezultă şi din Manifestul pentru o ştiinţă postmaterialistă 
elaborat la întâlnirea oamenilor din diverse domenii ale 
ştiinţei de la Canyon Ranch din Tucson, Arizona, în 
zilele de 7-9 februarie 2014. 

Eminentul filosof Jean Guitton, referindu-se la fizica 
cuantică (1991), vorbea de relevarea unui „univers care 
intră în conflict violent cu rațiunea comună”. Principiul 
certitudinii din fizica clasică îşi pierde validitatea, acolo 
funcționând cel al incertitudinii formulat de Werner 
Heisenberg. 

În opinia mea, fizica cuantică poate fi văzută ca o 
ştiinţă cu potențial explicativ pentru dimensiunea 
spirituală a universului, pentru esența religiilor, a 
nucleului lor fundamental, cel puţin în viziunea Noii 
Ştiinţe, în care se includ fizica modernă, experiența 
morții clinice, experiențele  extracorporale atestate 
ştiinţific de către Institutul „Monroe” (SUA), psihologia 
transpersonală, al cărei mentor principal este Stanislav 
Grof, profesor universitar (SUA). 

Din nefericire, noţiunile fizicii cuantice nu sunt uşor 
de înțeles şi din acest motiv foarte puţini comentatori o 
aduc în discuţie ca argument în favoarea dimensiunii 
spirituale a Universului. 

Aceste două circumstanţe invocate mai sus alături 
de argumentele comentate în capitolul dedicat religiei în 
lumea modernă constituie suficiente dovezi că la ora 
actuală între religie şi ştiinţă nu sunt contradicții. 


O lume fără Dumnezeu 
Harari pledează pentru o lume fără Dumnezeu, fără 
vechiul umanism, formată din ființe fără suflet, fără 


conştiinţă, fără emoţii - constituită doar din algoritmi, 
non-conştienți, care acționează mecanic, întocmai ca o 
maşină. 

După cum spuneam, Harari consideră că religia, ca 
şi alte sisteme de gândire ideologice, politice, tradiții 
spirituale etc., este doar un mit, o creație umană menită 
să servească interesele de grup. 

Este o viziune a unei mode postmoderniste apărută 
în Occident. De la ateismul pasiv, constituit paralel cu 
laicizarea societății umane, generată de succesul ştiinţei 
materialiste şi al tehnologiei, s-a trecut la un ateism 
activ, chiar furibund. Catedralele monumentale sunt 
acum închiriate pentru mărunte utilități comerciale din 
lipsă de susținători. Istoria se repetă. La instalarea 
comunismului în Rusia, clădirile bisericeşti au devenit 
depozite de cereale, grajduri de vite, localuri de petrecere 
etc. Unele biserici din Rusia erau reale frumuseți 
arhitectonice şi, pentru a le rezerva o soartă mai bună, 
au fost transformate în muzee. 

Ar trebui să fiu în total de acord cu această viziune 
asupra religiei pentru că, nu-i aşa, nu este frumos să fii 
retrograd, anacronic, depăşit de evenimente, ci este 
corect politic să fii modern, să respiri aerul timpului tău. 
Se spune că tinerii sunt cei care dau tonul la modă sau 
o adoptă cu uşurinţă. Eu nu cred însă că adaptarea la o 
modă este o simplă chestiune de mimare, ci şi de 
raționament. Şi iată ce întrebări îmi pune mie rațiunea 
vizavi de existența unei alte rațiuni la nivel de Univers. 

De unde vine ordinea din Univers? Care este sursa 
Big Bang-ului, lumina cu care astrofizica ne spune că a 
început Universul? Cum a fost posibil să se ordoneze în 
forme atât de inteligente - mai întâi nevii, apoi întreaga 
diversitate de forme a lumii vii? 


De unde vine structurarea inteligentă, funcțională a 
lumii, dacă înainte nu a existat nicio inteligență? Cum 
poate o materie moartă, inconştientă să genereze o 
conştiinţă autoreflexivă în Univers? Care este sursa 
experiențelor spirituale? Ce sunt experiențele morții 
clinice? Cum să explicăm vindecarea instantanee de boli 
incurabile, grave, cu un trecut îndelung, nerezolvate de 
medicina ştiinţifică? 

Poate cineva explica vederea din timpul morţii 
clinice a celor nevăzători din naştere? După cum vedem, 
experiențele morții clinice şi concluziile fizicii cuantice 
pun în dificultate ştiinţa materialistă. 

Andrew Greely (SUA), în prefața la ediția franceză a 
cărții lui Raymond Moody Lumina vieții de dincolo (La 
Lumiere de l'au-delà), afirmă că întreaga experienţă a 
morții clinice relatată de către cei care au traversat-o are 
loc numai în creierul lor şi nicidecum într-o altă 
dimensiune, chipurile spirituală. 

Ştiu că este o afirmaţie în acord cu concepţia 
materialistă actuală despre lume, dar se ignoră nişte 
adevăruri extrem de evidente. 

Mai întâi, investigaţiile de ultimă oră au relevat că în 
timpul morții clinice creierul este exclus funcțional. Este 
ca un aparat electric deconectat de la priză, după cum 
spune Pim van Lommel. În al doilea rând, cum putem 
explica vindecarea acelor cazuri citate şi de noi - 
tetraplegia veche de 24 de ani a aviatorului grec Stavros 
Kalkandis, cancerul limfatic al Anitei Moorjani sau 
meningoencefalita acută cu E. coli a medicului 
neurochirurg de la Universitatea Harvard, Eben 
Alexander, fără sechele şi în timp de o săptămână? Este 
exclus să punem pe seama unui creier nefuncțional 
aceste vindecări fără explicație. 


Când voi avea un răspuns doct, convingător la toate 
aceste întrebări din partea ştiinţei, voi deveni un fervent 
apărător al ei. 

Când nu pot explica, savanții expediază la capitolul 
„singularități” apariția Big Bang-ului, a ARN şi ADN, 
adică au apărut o singură dată, la începutul lumii... Şi? 
Puteau să apară de mii de ori, întrebarea este: de unde a 
venit primul impuls? Ştiinţa oficială foloseşte încontinuu 
sintagma „materia evoluează”, a evoluat de la forme 
simple la formele complexe pe care le vedem astăzi. Cum 
poate evolua o materie fără minte, fără viață? A evolua 
înseamnă a avea o conştiinţă, o rațiune care e capabilă 
să ştie ce face. Evoluţia biologică prin simpla întâmplare 
şi selecție, cum spunea Darwin, nu poate explica enorm 
de mulți paşi ai acesteia, cum ar fi de ce să meargă 
numai înainte şi nu şi înapoi, că doar asta face o 
întâmplare. Are un efect haotic. Dacă suntem rezultatul 
unei întâmplări, de ce, din întâmplare, un cuplu uman 
nu ar putea reveni la primatele din care se spune că ne 
tragem obârşia? Şi primatele sunt forme viabile ca şi 
omul, de vreme ce trăiesc alături de om, chiar dacă în 
pădure. 

Pentru mine, plusul şi minusul din chimie, forţele 
de atracție de la nivel uman care, categoric, sunt 
selective, şi nu oarbe, întâmplătoare, îşi au o logică 
fermă - sunt un mare mister - şi veți fi de acord cu mine 
că nu sunt un mit, o creație a minții noastre, ci 
transcend voința umană, determinând funcționalitatea 
şi frumusețea lumii. 


UNICITATEA SAU DUALITATEA CONŞTIINŢEI 

Ştiinţa actuală atribuie conştiinţa exclusiv creierului 
uman, considerând că este generată de procesele 
electro-chimice de la acest nivel. 


Ca şi cum s-ar îndoi - şi pe bună dreptate Harari 
afirmă onest că atât se ştie în momentul scrierii notelor 
sale, în 2011. 

Sunt multe argumente pentru care personal nu pot 
fi de acord cu reducerea conştiinţei la chimia din 
creierul nostru. Fie şi numai pentru că există 
manifestări de tipul conştiinţei şi la alte niveluri ale 
lumii vii şi chiar nevii. 

Fără excepție, toți comentatorii afirmă că nu avem 
încă o teorie satisfăcătoare a conştiinţei. Nu ştim, cum 
spune şi Harari, în ce mod sunt create senzațiile 
subiective de bucurie, de iubire, de plăcere, de durere 
etc., prin simple reacții biochimice şi biocurenți. 

Nu ştim cum din atomii fără conştiinţă se naşte o 
conştiinţă. 

Transplantul de cord a relevat în mod foarte ciudat 
idei, vicii, obiceiuri sau chiar talente care îi aparțineau 
donatorului şi care au fost transferate odată cu organul 
respectiv la persoana receptoare. 

Se face adesea confuzia între minte şi conştiinţă. 
Mintea este expresia impactului dintre conştiinţă şi 
creier. Procesele biochimice şi bioelectrice din creier sunt 
într-adevăr cele care explică funcționalitatea mintii. 

Mie mi se pare a fi un mare mister capacitatea 
cortexului nostru de a codifica în senzaţii biocurenții 
modelați în frecvență şi transmişi de la receptorii 
existenți în tegument şi mucoase. Structura acestor 
receptori este relativ simplă, redusă la nişte filete 
nervoase şi, cu toate acestea, ele sunt capabile să 
traducă (codifice) în biocurenţi senzațiile de cald, rece, 
durere, presiune, tact, plăcere. De la aceşti receptori la 
creier nu circulă niciuna din aceste senzații prin nervii 
noştri, ci doar nişte biocurenţi traduşi de cortex în ceea 
ce simțim. Şi, atenţie! Cortexul cerebral nu simte 


durerea, doar o traduce pentru mintea noastră. Să 
decodifici nişte biocurenți modulați în frecventă în toate 
nuanțele senzațţiilor trăite este un adevărat miracol al 
creierului. Mi se pare de asemenea o mare victorie a 
minții umane modul în care a reuşit să codifice şi să 
decodifice sunetul şi imaginea transmise sub formă de 
unde ale câmpului electromagnetic. 

Wolfgang Pauli, laureat al Premiului Nobel pentru 
cercetări în Fizica cuantică, îşi exprima mirarea cum o 
moleculă de glucoză aplicată pe limbă, în sânge, este 
doar glucoză, dar când este trimisă la creier, devine 
conştiinţă. 

Fluxul de experiențe subiective, spune Harari, 
constituie conştiinţa. Nici robotul şi nici computerul nu 
au conştiinţă. Maşinile autonome, care deja pot circula 
pe drumurile publice, au senzori, dar nu au dorințe şi 
conştiinţă. 

Computerele sunt doar o sumă de algoritmi fără 
minte şi se întreabă dacă vor avea vreodată. Eu cred că, 
oricât de performante vor fi în viitor, pot imita 
mecanismele minții umane, dar nu vor avea niciodată 
suflet. 

Harari spune că ştiinţa actuală a căutat prin toate 
cotloanele corpului omenesc şi nu a găsit sufletul. 
Concluzia sa: înseamnă că nu există. La acest răspuns, 
eu pun următoarea întrebare: când un om moare, în 
primele 3 minute toate celulele sunt încă vii. Primele 
care mor după 3 minute sunt celulele nervoase. Ce 
element a dispărut în momentul morţii? De ce nu mai 
funcționează corpul în cele 3 minute în care toate 
celulele sunt încă vii? Ce a dispărut din corp? 

În experiența morţii clinice, explorările funcţionale 
ale creierului evidențiază că, în momentul în care 
conştiinţa este prezentă, creierul nu mai este funcțional. 


Pim van Lommel, cardiolog olandez, într-un articol 
publicat în prestigioasa revistă de medicină The Lancet 
(2001), subliniază, în baza acestor studii, că în timpul 
morții clinice creierul nu mai este funcțional, ceea ce 
înseamnă că nu creierul este cel care experimentează, ci 
conştiinţa. Stanislav Grof (2006), Raymond Moody 
(1975), Bruce Greyson (1980) şi mulți alții exprimă 
aceleaşi concluzii. 

Cum poate să fie cineva conştient când creierul este 
mort?, se întreabă Lommel, referindu-se la experiența 
din timpul morţii clinice. Trebuie să renunțăm la 
concepția tradițională că sediul conştiinţei este în creier, 
continuă el. Conştiinţța are conexiuni universale, fiind 
văzută ca un ram al marii Conştiințe Cosmice. Numai 
astfel putem înțelege diferența între minte, care este 
dependentă de funcţionarea creierului, şi conştiinţă, care 
se poate manifesta şi independent de creierul uman. 

Fiind aici, aş vrea să răspund şi la întrebarea lui 
Harari referitoare la diferența dintre conştiinţă şi 
inteligenţă. 

Conştiința implică o rațiune, o cunoaştere (cum 
scientia), în timp ce inteligența poate fi şi artificială, ca o 
succesiune de algoritmi, de operațiuni non-conştiente. 
Conştiința are o origine primordială, în timp ce 
inteligența artificială este o creație umană. Din acest 
motiv cred că se pot crea roboți superinteligenţi, dar nu 
şi conştienţi. 

Inteligența nu implică obligatoriu şi criterii etice în 
funcționalitatea sa, dar conştiinţa le poate implica - 
desigur, nu obligatoriu, de vreme ce există oameni care 
comit răul fiind conştienţi de ceea ce fac. 


Precaritatea partidelor politice 


Apropo de gândirea fără conştiinţă. Harari apreciază 
că toate partidele politice mint pentru a fi urmate de 
mase. Altfel liderii lor nu se pot afirma. Ne amintim că 
încă Francois Rabelais, la vremea sa, spunea că ştiinţa 
fără conştiinţă este o ruină. 


Karl Popper opina că ar trebui să înlocuim acest 
oribil sistem al partidelor (politice). El era dezamăgit de 
sloganurile lor politicianiste prin care proferau fără jenă 
că adversarii sunt întotdeauna răi, iar ei sunt 
întotdeauna buni şi, ca urmare, trebuie să fie votaţi. 

Karl Popper afirma, vizavi de aceste sloganuri, că 
omul este acelaşi în toate timpurile şi în toate geografiile, 
şi dacă este aşa, de unde vine pretenţia unora că sunt 
mai buni decât alții? Menţionează de asemenea şi - 
surprinzător, în acord cu cele mai recente descoperiri 
din neurofiziologie - că o asemenea atitudine de ostilitate 
naşte ura şi ura nu clădeşte, ci duce la ruină. 


Reiau succint câteva din opiniile vizavi de acest 
subiect abordate în alte lucrări proprii, exprimate de 
mari personalități în domeniul ştiinţelor politice şi 
economice. 

John Kenneth Galbraith, fost profesor la 
Universitatea Harvard şi consilier al preşedintelui J.F. 
Kennedy, în cartea sa Societatea perfectă (1997) 
menționează că principiul dominant al unei societăți 
eficiente trebuie să fie rațiunea pragmatică, şi nu cea 
doctrinară. Nu doctrinele politice trebuie să subordoneze o 
societate rațională şi sănătoasă. Adică ar trebui să fie 
invers decât se întâmplă astăzi în lumea noastră. 

O societate nu poate fi funcţională atâta vreme cât 
există o clasă pauperă, redusă la condiția minimă de 


existență şi care va fi o continuă sursă de violenţă, 
revoltă, vicii şi crime. 

John Locke, Karl Popper şi alți comentatori afirmă 
că o societate care admite sărăcia ca pe o stare firească 
este imorală şi antiumană. 


Premisele viitorului 

Harari ne spune că, oricât am fi de conştienţi, de 
raționali şi de prevăzători, nu putem să spunem cu 
certitudine ce soartă va avea omenirea în viitor. 

Eu aş aduce altfel discuţia: va mai avea omenirea un 
viitor dacă avem în vedere această criză morală, criză de 
sens care se face simțită la nivelul întregii lumi? 

Pretutindeni, lumea se agită, protestează şi se 
revoltă, pretutindeni este nemulțumită şi se consumă în 
conflicte inclusiv armate. Focarele de război locale care 
au pus lumea în băjenie, rătăcind înfometată şi fără 
adăpost în căutarea unui loc unde să poată trăi mai 
liniştită, se pot oricând transforma într-un incendiu 
mondial. 

S-a spus de multă vreme că, din cauză că lumea se 
înrăieşte şi acumulează prea multe contrarietăți care 
generează dezechilibre majore, are loc periodic o 
purificare prin mijloace de proporții catastrofale. Prima 
acțiune de purificare a fost prin apă, aşa-zisul Potop al 
lui Noe. Următoarea purificare este prezisă să se 
întâmple prin foc. 

Apa şi focul - cele două soluţii de purificare a lumii 
cu care deja ne confruntăm încă din zilele noastre. 
Lăsând mitologia la o parte, astăzi, chiar la ora la care 
scriu, lumea se confruntă la nivel catastrofal cu apa şi 
focul, care au distrus totul în calea lor, şi nu la 
întâmplare, ci metodic, afectând pe rând toate zonele 
geografice şi aproape toate ţările. Distrugerile iau 


proporții apocaliptice, iar noi continuăm nonşalant să ne 
urâm, să ne ucidem, să ne insultăm şi să ne denigrăm, 
să tăiem pădurile, care sunt un obstacol în calea apelor 
şi un factor esenţial de păstrare a echilibrului climatic al 
planetei. 

Impresia tuturor celor care se referă la tabloul lumii 
actuale este aceea că lumea nu se află pe un drum bun, 
ci, dimpotrivă, dacă se continuă în acelaşi mod, va 
merge spre autodizolvare. 

O analiză simplă ne arată că trăim într-o lume care 
se îndepărtează de toate standardele unei existenţe 
normale, mergând împotriva biologiei şi psihologiei 
umane, împotriva rațiunii, a moralei şi a naturii. 

Viaţa nu are niciun sens, spune Harari. Sensul vieții 
era de ordin divin, spun eu, dar Dumnezeu a fost izgonit 
din lumea postmodernistă. Înlăturându-l pe Dumnezeu, 
omul devine propriul său stăpân, propriul său idol. Fiind 
în adorația sinelui, oferindu-şi toate bunurile puse la 
dispoziție de o societate axată doar pe consum şi pe 
obținerea de senzaţii îmbătătoare, omul de astăzi ar 
trebui să fie foarte fericit, foarte mulțumit de sine. 
Înconjurat de atâtea oferte, de ce este totuşi nemulțumit, 
nefericit, agitat, revoltat? Ce îi lipseşte? 

Ar fi de aşteptat ca măcar în ţările cu economie 
dezvoltată numărul celor care se sinucid, refuzând 
lumea în care trăiesc, să fie mai mic decât în ţările slab 
dezvoltate, după cum însuşi Harari ne spune. După 
cifrele pe care le notează, în ţările în curs de dezvoltare, 
o persoană din 100.000 se sinucide într-un an. În ţările 
cu nivel de trai ridicat se sinucid 25 de persoane din 
100.000 într-un an. 

Harari încearcă să explice acest fenomen prin aceea 
că fericirea este determinată mai mult de biochimia din 
creier decât de oferta socială. Este adevărat că şi un 


drog care modifică biochimia din creier poate induce o 
stare de fericire sau de alt ordin, dar ca psihiatru pot să 
spun că şi invers este adevărat, o anumită stare psihică 
va induce o biochimie proprie. În cele mai multe cazuri 
de suicid, a fost mai 

Întâi starea psihică de nemulțumire, de anxietate 
sau de depresie care s-a însoțit de tulburarea 
biochimică. Sunt, desigur, şi cazuri în care drogurile 
induc, odată cu modificarea biochimică, şi acea 
tulburare psihică propice suicidului. 

Dacă sentimentul de fericire poate fi indus numai 
prin mijloace de modificare a biochimiei, independent de 
condițiile sociale, economice şi personale, atunci de ce s- 
ar strădui lumea să schimbe aceste condiții şi n-ar 
recurge la determinarea artificială a biochimiei celor 
nefericiți sau a celor care caută să trăiască într-o 
continuă fericire? 

Dar se poate trăi oare numai cu procurarea de 
plăceri? Şoriceii lui Miller au murit în cele din urmă de 
foame, pentru că, având la dispoziţia lor pedala 
aducătoare de plăcere, prin electrozi introduşi în creier, 
au acționat-o încontinuu. 

Nu cred că trebuie să aşteptăm acea societate care 
doar prin asigurarea mijloacelor chimice necesare 
procurării fericirii va rezolva toate problemele 
conflictuale ale omenirii, instalând o pace eternă şi o 
viață fără sfârşit. 

Dacă vrem să fim sinceri şi să vedem realitatea 
zilelor noastre aşa cum este, atunci realizăm că, în 
pofida consumului extins de droguri „aducătoare de 
fericire”, lumea continuă să fie, după cum şi Harari 
recunoaşte, într-o mare dezordine şi în haos. Aşadar, 
realitatea pe care o trăim contrazice ideea rezolvării 


tuturor conflictelor lumii prin biochimie, inginerie genetică 
sau hibridizare. 

În fine, omul este o ființă mult mai complexă, care 
are nevoie de mult mai multe valori decât cea a plăcerii, 
cum sunt sensul existenţei, împlinirea pe multiple alte 
planuri, inclusiv cel spiritual. 

Harari afirmă că viaţa nu are sens pentru că acesta 
este dat de dimensiunea transcendentală, iar într-o lume 
laicizată divinitatea este exclusă. Afirmația trebuie 
nuanțată. În afară de ipoteze nu există nicio 
demonstraţie ştiinţifică suficientă pentru a explica totul, 
de la originea universului la înțelegerea rostului pentru 
care există. Nu ştim şi nici nu vom şti vreodată. Fiind un 
adevăr absolut, nu-i va fi niciodată accesibil mintii 
noastre. 

Filosoful Jean-François Revel atribuie actuala criză 
morală eşecului filosofiei occidentale, care neagă sensul 
existenței umane. Această negare a sensului vieţii este 
extinsă şi la Univers, Jacques Monod afirmând că 
universul este indiferent la speranțele omului, ca şi la 
crimele sale (Le hasard et la necessite, 1970). 

Fizica cuantică, Experienţa Morţii Clinice, Psihologia 
transpersonală, ultimele studii de Neurofiziologie, o serie 
de reuniuni ştiinţifice internaţionale impun ideea unei 
origini spirituale a omului şi Universului. 

„Istoria omului şi a Universului pare să fie scrisă de 
o singură mână” - spune profesorul universitar Stanislav 
Grof. 

Într-un capitol anterior am discutat despre existenţa 
unui cod etic al creierului, pe care l-am descris în 2008. 
Nu am intenţia de a repeta ceea ce deja am scris, dar, 
obligat de context, voi reda doar esența a ceea ce am 
numit cod etic al creierului. 


Gândurile, exprimate prin idei, sentimente, emoții şi 
acțiuni, au un efect favorabil sau nociv asupra 
propriului organism şi a lumii exterioare în funcție de 
conținutul lor semantic. Mai mult, Richard J. Davidson, 
de la Universitatea Wisconsin - Madison, a demonstrat 
prin studii efectuate în perioada 1999-2011 că, în 
funcție de conţinutul cu semnificație pozitivă sau 
negativă pentru organism, sunt procesate în arii diferite 
din creier. 

Studiul prin RMNf a relevat că gândirea pozitivă 
acționează prevalent o arie prefrontală stângă, în timp ce 
gândirea negativă activează o arie prefrontală dreaptă. 

În formularea concluziilor la acest studiu vine un 
argument de excepţională importanţă, relevat prin fizica 
cuantică. 

Unul dintre marii mentori ai fizicii cuantice, Werner 
Heisenberg, citat deja, afirmă că cel mai neînsemnat 
gând emis de noi se propagă până în cel mai îndepărtat 
„colț? de univers. 

Ştim acum că toate gândurile noastre sunt emisii de 
câmpuri fizice de energie care, ca orice câmp fizic, se 
propagă în spaţiu. Acesta este sensul afirmației lui 
Heisenberg. Studiile efectuate îndeosebi în SUA au 
demonstrat, de asemenea, efectul la distanţă, pozitiv sau 
negativ, asupra omului, asupra vremii sau a diverse 
evenimente, în funcție de semnificația acestora. 

Concluzia care se impune din aceste observaţii este 
aceea că există un cod etic al creierului, similar tuturor 
codurilor de comportament, indiferent de sorgintea lor. 

Gândurile, emoţiile, sentimentele şi comportamentul 
nostru au efecte favorabile sau nocive, în funcţie de 
caracterul lor, asupra organismului propriu, asupra 
semenilor noştri şi asupra mediului ambiant şi cosmic. 


Lumea ne apare acum ca o unitate coerentă în care 
fiecare parte este conectată la celelalte. Tot ce i se 
întâmplă unui om, se întâmplă şi Universului. Aceasta 
este, în opinia mea, esenţa funcţionării întregului univers. 

O mulțime de comentatori afirmă că gândurile şi 
acțiunile noastre negative se înalță în spaţiu ca nişte 
câmpuri de energie întunecate, având efecte 
dezastruoase asupra persoanelor receptive (agresivitate, 
violență, consum de droguri şi chiar războaie), asupra 
naturii înconjurătoare. Perturbările grave ale echilibrului 
climatic nu sunt străine, se spune, de aceste efecte 
nefericite. 

Este uşor de înțeles acum că revărsările de ură, de 
violență, de ostilitate la care se asistă zi de zi şi în toată 
lumea sunt responsabile de consecinţele nefaste pe care 
le trăim cu toții. 

Nicio soluție de modificare artificială a biochimiei 
creierului nu poate aduce pacea şi liniştea în lume, dacă 
nu înțelegem că schimbarea modului de gândire şi 
comportament, de la omul simplu de pe stradă până la 
politicieni, este vital necesară. 

Dacă până acum normele de comportament etic 
erau văzute ca o convenție necesară stabilității sociale, 
noile progrese în cunoaştere ni le relevă ca fiind impuse 
de însăşi existența noastră, de biologia şi fiziologia 
noastră şi de nevoia de armonie într-o lume a diversității 
etnice, economice, psihologice şi îndeosebi religioase. 

Repet: este acum nevoie de o nouă paradigmă, o 
Nouă Spiritualitate, în con textul unei Noi Conştiinţe. 


ANIMALELE AU EMOTII ŞI SUFLET? 
Este interesantă observaţia lui Harari referitoare la 
animale, cu care coabităm planeta. 


Studiile de antropologie ne spun că în perioada 
comunităților tribale se manifestau deja forme primare 
de religie prin credinţele animiste. 

Toate lucrurile erau văzute ca fiind însuflețite de 
spirite invizibile cu puteri supranaturale pe care aveau 
mare grijă să nu le supere. Le cereau iertare când le 
foloseau ca hrană sau le implorau să le vină în ajutor în 
caz de nevoie. 

Mai târziu, în epoca Revoluţiei Agricole, religia a 
negat existența sufletului şi a minţii la animalele 
necuvântătoare, acestea fiind privite ca simple 
dobitoace. 

Negându-li-se existența unei conştiinţe, a emoțiilor 
şi a suferinței la durere, animalele au devenit uşor 
obiectul distracţiei în spectacole publice şi au fost ucise 
pentru hrană sau vânate din plăcere. 

Aceste opinii despre animale s-au perpetuat o 
îndelungată vreme, dar iată că o serie de noi surse aduc 
un unghi de vedere complet nou pe care l-aş numi 
profund umanizant şi lucid. 

Astăzi, oamenii de ştiinţă recunosc trăirea de către 
animale a unor emoţii, dar ei spun că acestea, ca şi 
comportamentul, nu sunt decât algoritmi care nu au 
nevoie de o conştiinţă ca să fie funcționali. Dar testele 
făcute pe animale de laborator sugerează existența unor 
structuri nervoase care pot fi suportul unor emoții şi 
atitudini conştiente, chiar dacă sunt limitate ca 
amplitudine la nivelul propriu lor. 

În 7 iulie 2012, specialişti în neurobiologie şi în 
ştiinţele neurocognitive, reuniți la Universitatea 
Cambridge, au semnat „Declarația Cambridge privind 
Conştiința”, afirmând că „Dovezi convergente arată că 
animalele din afara speciei umane au substraturile 
neuroanatomice, neurochimice şi neurofiziologice ale 


stărilor de conştiinţă, precum şi capacitatea de a 
manifesta comportamente gândite, în consecință, 
cercetările ştiinţifice indică din ce în ce mai convingător 
că oamenii nu sunt singurii care posedă substraturile 
neurologice care generează conştiinţa. Animalele din 
afara speciei umane, inclusiv mamiferele şi păsările, şi 
multe alte creaturi, inclusiv caracatițele, posedă de 
asemenea aceste substraturi neurologice” (The 
Cambridge Declaration on Consciousness - 7 iulie 2012). 

În 2015, Noua Zeelandă a fost prima țară care a 
admis prin lege că şi animalele sunt ființe conştiente. 

Dintr-un egoism greu de înțeles, deşi li se recunosc 
rudimente de conştiinţă, li se reproşează totuşi 
animalelor că nu au conştiinţa de sine, adică nu sunt 
conştiente de propriul eu. 

Sfântul Augustin spunea că, deşi câinele pare să 
gândească, el nu ştie că gândeşte. Mă întreb oare în ce 
limbă l-o fi întrebat pe câine Sfântul Augustin... 

Să analizăm cum este cu conştiinţa de sine! înțepațţi 
uşor cu un ac orice vietate găsiți. Imediat va reacționa 
prin retracția corpului sau va încerca să muşte sau să 
înțepe dacă sunt albine ori viespi. Toate viețuitoarele se 
hrănesc, se apără sau evită pericolele, se reproduc şi se 
îngrijesc de „casa” (cuibul) pentru pui, pe care unele 
specii şi-l construiesc extrem de minuțios. Unele păsări, 
cum sunt masculii păsării- grădinar  violaceu, 
construiesc un adevărat „palat” pentru a-şi atrage 
femela în vederea reproducerii. 

Ni se spune că celelalte animale sunt inconştiente, 
că trăiesc într-un continuu prezent, nu în trecut, nu în 
viitor. Dar, Doamne, tot ce fac în prezent nu devine 
trecutul de care se folosesc - cuibul, spre exemplu - la 
viitoarea generație? Berzele şi alte păsări călătoare nu 
revin de la distanță de multe mii de kilometri la acelaşi 


cuib, construit pe acelaşi stâlp sau în acelaşi copac? 
Când revin la vechiul cuib, sunt inconştiente, nu îl 
gândesc deja? 

Altă observație. Se susține că întregul lor 
comportament n-ar fi decât expresia unui simplu 
impuls. Să admitem că este aşa, deşi nu este. Acel 
impuls sau instinct nu serveşte prin sine unei nevoi 
raționale - de hrănire, de apărare etc.? Nu reprezintă, în 
consecință, un act inteligent? Eu am numit instinctele 
ca fiind tezaurizări de inteligență. Biologii le-au numit 
reflexe necondiționate, înnăscute. Ştiu teoria. Le-a creat 
evoluția, „a văzut că e bine” şi le-a păstrat... Dacă sunt 
acte inteligente, înseamnă că şi evoluţia este un demers 
inteligent şi nu se prea potriveşte cu ce ne-a spus 
Darwin. Dar să trecem peste şi să vedem ce este un 
impuls. Vecinul meu de la Sinaia, dl Petrovici, este un 
om foarte harnic şi foarte priceput în confecționarea a 
tot ce are nevoie în gospodărie. Mi-a povestit că într-o 
seară, la întoarcerea de la serviciu, şi-a uitat borseta cu 
toate actele pe capota maşinii. Târziu în noapte, câinele 
său a început să latre şi să zgârie cu ghearele uşa de la 
intrarea în casă. Mergând să vadă ce s-a întâmplat, 
constată că inteligentul animal se afla pe pragul uşii cu 
borseta sa în gură. A văzut-o pe maşină, a înțeles că nu 
este locul acesteia acolo şi a adus-o stăpânului. A fost 
un simplu impuls, nu-i aşa? 

Am înțeles că unii oameni de ştiinţă l-au desființat 
pe Dumnezeu din orgoliul de a nu admite existenţa unei 
entități superioare lor. Dar pe  bietele animale 
necuvântătoare ce motiv au să le invidieze, negându-le 
statutul real? Oare nici astăzi, nici cel puţin cât în epoca 
animistă, nu înțelegem că nimeni nu este nici superior, 
nici inferior, ci îşi ocupă doar locul său în ierarhia lumii, 


că fiecare îşi ajunge sieşi ca nivel de inteligență în raport 
de propria finalitate? 

Am văzut o gorilă mamă primipară care îşi 
dezmierda puiul abia născut cu o tandreţe care depăşea 
orice aşteptare. Acolo nu mai era doar instinct, era o 
adorare conştientă! 

Am văzut o antilopă gnu cum susținea cu capul 
puiul abia născut să se ridice în picioare, sprijinindu-l 
exact în partea în care, firav, se clătina gata să cadă. 
Dacă era doar un impuls, de ce nu a făcut gestul la 
întâmplare, fără logica solicitată de situaţie? 

Un copil în jurul vârstei de 9 ani se pierde într-o 
pădure. La căderea nopții se culcă lângă un copac. Era 
toamnă târziu şi peste frunzişul uscat se aşterne bruma. 
Copilului îi era frig şi nu era îmbrăcat corespunzător. 
Adoarme totuşi. Se trezeşte apoi cu un cerb care s-a 
culcat de-a lungul lângă copil, încălzindu-l. Aşa l-a găsit 
tatăl în zorii zilei următoare. 

Cerbul a făcut gestul, aşa, dintr-un simplu impuls! 
Sau, mai ştii, poate i-o fi fost şi lui frig şi a voit, invers, 
să se încălzească el stând lângă copil! 

Scenă filmată la noi, relativ recent. Un om cade cu 
bicicleta şi îşi pierde cunoştinţa. Un câine maidanez, 
apărut întâmplător, se aşază lângă rănit până ce este 
găsit şi se face apel la salvare. În mod ciudat, câinele 
rămâne pe loc, liniştit, şi îi lasă pe salvatori să intervină. 
Impresionat de gestul câinelui, un martor îl adoptă. 

Într-un sat din Moldova, un câine aflat întâmplător 
pe malul unui râu sare în apă şi salvează de la înec un 
copil. L-a salvat... dintr-un simplu impuls, nu este aşa? 

Exemplele de comportament inteligent la animale 
sunt multe, o parte dintre ele fiind citate în capitolele 
anterioare. 


Impulsurile nu sunt implicate decât în reproducere, 
dar şi atunci sunt semiconştiente. Se pot deci controla 
prin voinţă, cel puţin la Homo sapiens, cum îi place lui 
Harari să ne spună. Chiar şi la celelalte animale, să 
observăm că masculul învins în lupta pentru femelele 
dintr-o turmă, oricât l-ar potopi impulsul de 
reproducere, renunță la intenţie şi fuge, salvându-şi 
viața! 

Sunt total de acord că animalele au şi impulsuri 
instinctive, că nu toate au un comportament de tip 
uman, ci unele, dimpotrivă, îşi ucid propriul stăpân sau 
fac ravagii, cum se întâmplă uneori într-o stână unde 
lupii nu se mulțumesc doar să ucidă atât cât este 
necesar pentru a se hrăni, ci lasă în urmă o mulțime de 
victime. 

Ca şi oamenii, şi celelalte animale au caractere 
diferite şi o inteligență diferită. Asemenea oamenilor, 
unele pot comite răul, altele săvârşesc binele. 

Oricât de mare ar fi autoritatea ştiinţifică a celor pe 
care îi citează Harari, nu pot fi de acord cu explicaţia 
dată de următorul exemplu: „Un câine care sare în sus 
de bucurie când stăpânul vine acasă nu o face din 
recunoştinţă pentru cel care îl hrăneşte, ci dintr-un 
simplu extaz inexplicabil” (Nicola Clayton and col., 
2003). 

Există, după cum vedem, în Occident, la ora 
actuală, două atitudini contrare fată de lumea 
animalelor cu care coabităm pe Terra: una distantă, rece 
şi lipsită de înțelegerea necesară şi alta empatică, de 
înțelegere umană, respect şi înțelepciune. 

Nu este vorba de a antropomorfiza lumea lor, 
exagerând, ci de a realiza că trăim într-un Univers 
inteligent, în care fiecare ființă - de la firul de iarbă şi 
copac, de la animalele care ne preced evolutiv până la 


om - îşi are rostul său bine determinat. Conştient sau 
neconştient, întreaga natură este traversată de o rațiune 
pe care avem datoria de a o cunoaşte şi respecta. Totul 
este interconectat, interdependent şi propria noastră 
existență este înscrisă în această fiziologie cosmică. Om 
şi animal, avem un destin comun. Cel care ucide din 
răutate sau pentru distracție mai devreme sau mai 
târziu se ucide pe sine însuşi. 

Există deja acum o mişcare globală care consideră 
cauza lumii animale ca fiind una a umanității însăşi. 
Este o nouă istorie pe cale să o scriem, spune Corine 
Pelluchon într-un interviu publicat în Le Nouveau 
Magazine Littéraire (nr. 6,2018). 


CUM VEDE HARARI LIBERTATEA 

Ca orice bun istoric, Harari aminteşte mai întâi de 
Codul lui Hammurabi. 

După Codul lui Hammurabi, oamenii nu sunt egali: 
unii sunt superiori, iar alții sunt „de rând”. Şi pedepsele 
erau diferite în funcție de clasa la care aparțineau. Poate 
că de aici ni se trage şi distincția din vremea noastră 
între „ai noştri şi ai lor”. 

După trei milenii şi jumătate însă, în Declaraţia de 
Independenţă a SUA se precizează că toţi oamenii sunt 
creați egali şi sunt înzestrați de Creator cu anumite 
drepturi inalienabile. Între acestea sunt şi dreptul la 
libertate şi căutarea fericirii. 

Harari ne spune însă, într-o logică nu chiar 
neîntemeiată dacă o abordăm dintr-un anumit punct de 
vedere, că libertatea, ca şi egalitatea, nu există decât în 
imaginația oamenilor. Privită din unghiul libertăţii 
totale, cum o revendică unii, înseamnă haos, dacă se 
încalcă la modul grosolan dreptul la libertate şi la viață 
al altora. Ştim că o astfel de libertate fără limite poate 


însemna şi manifestarea violentă şi suprimarea vieţii 
altor persoane, dar „ne-o asumăm”, spun susținătorii de 
ocazie ai acestor idei absurde. Mă întreb: tot aşa ar 
gândi dacă ei sau cineva din familiile lor ar fi victime?! 

„Libertate, câte crime s-au comis în numele tău!” - 
este o crudă constatare de pe vremea Revoluţiei franceze 
din 1789, dar este valabilă în toată istoria omenirii. 

Nimeni nu poate fi liber în toate privințele, scrie 
Antony Flew, în Dicţionar de Filosofie şi Logică (1984). În 
mod foarte temerar, Harari afirmă că este un nonsens să 
spui că în societatea democratică oamenii sunt liberi, iar 
în cea comunistă nu sunt liberi. Doar cu multe nuanţări 
s-ar putea discuta şi aşa, pentru că era categoric 
interzisă abaterea de la sloganurile partidului unic. În 
economia liberală nu există doar un singur partid 
politic, dar obligația de a fi corect politic (politically 
correct) este impusă indiferent de coloratura partidelor 
aflate la putere. Ca şi în comunism. 

Mark Twain se amuza spunând: „în țara noastră 
(SUA - n.n.) avem cele trei lucruri nespus de preţioase: 
libertatea cuvântului, libertatea conştiinţei şi prudenţa 
de a nu ne folosi de niciuna dintre ele”. 

Homo sapiens nu are drepturi naturale, zice Harari, 
aşa cum nici păianjenii, hienele şi cimpanzeii nu au 
drepturi naturale. Drepturile omului, continuă el, sunt 
un mit existent doar în imaginaţie pentru a păstra o 
ordine socială. 

A nu avea drepturi naturale înseamnă să punem 
existența unei ființe la voia hazardului, în virtutea 
căruia nimic nu are sens, nici viața, nici moartea. 
Apropo, dacă nu are sens, de ce ne naştem, de ce 
murim? Dacă totul este doar întâmplare, de ce moartea 
este obligatorie, fiind înscrisă în ADN-ul nostru ca lege, 
şi nu ca întâmplare? 


De ce curba vieţii unui om se înscrie obligatoriu 
după un tipar absolut: naştere, maturitate sexuală şi 
cerebrală cu posibilitatea de a se reproduce, urmată de 
declinul lent spre extincţie? Nu este un sens bine 
precizat aici? Constatăm că funcția de reproducere este 
exprimată doar odată cu maturitatea psihică pentru ca 
mama (părinţii) să aibă capacitatea de a creşte copiii. 
Procesul de lactaţie se manifestă exact când copilul este 
total neajutorat şi trebuie hrănit de mamă, inclusiv să-i 
transmită elementele de apărare imunitară. Este doar o 
întâmplare sau este ecoul unei necesități? 

Aud mereu lozinca asta, cu care ne pisează 
încontinuu ştiinţa, că aşa s-au adaptat ființele care nasc 
urmaşi. Dar păsările au altă modalitate de reproducere - 
le aduc puilor apă şi hrană în cioc până ce pot zbura. 
Totul are o rațiune, iar adaptarea este doar un cuvânt 
care ne acoperă ignoranța. Priviţi cum se schimbă 
morfologia unor păsări care se „imbracă” pentru „nuntă” 
şi apoi revin la forma obişnuită. Tot voinţa lor intră în 
joc? Chiar suntem naivi sau doar facem pe naivii, ca şi 
politicienii când vor să-şi apere interesele de orgoliu sau 
de alt ordin? 

Ei bine, dacă există un sens al tuturor lucrurilor 
care sunt funcționale dincolo de voința noastră, 
înseamnă că toți venim pe lume cu un rost şi, în 
consecință, avem dreptul natural de a fi prin însuşi 
faptul că ne-am născut, inclusiv dreptul la demnitate, 
despre care democraţia noastră se face că nu a auzit. 

Cuvântul egalitate este confuz înțeles, atribuindu-i- 
se mai mult un sens politic decât real. Egalitatea ca 
opțiune socială şi politică trebuie să aibă o singură 
semnificație - aceea ca societatea să le ofere tuturor 
membrilor şanse egale fără nicio discriminare de sex, 
culoare, religie, stare materială etc. În fața şanselor 


egale, fiecare va evolua însă după capacitatea de 
sustentație a aripilor sale, ca să mă exprim aşa. Aici 
intervine inegalitatea. Biologia ne diferențiază. Nu toți 
putem fi un Shakespeare, un Balzac, un Hugo sau un 
Einstein, oricâtă bunăvoință am avea, deşi efortul 
propriu de a ne înălța, în mod categoric, nu este de 
ignorat.  Intervin aici însuşirile psihologice şi 
intelectuale, care la rândul lor operează o selecție. 

Participarea la o olimpiadă le oferă tuturor şanse 
egale. Suntem deci în fața şanselor cu toţii egali, dar 
rezultatele ne diferențiază. Nu toţi oamenii pot fi, mai 
ales astăzi, nişte da Vinci sau enciclopedişti. Fiecare om 
îşi are dotarea sa specifică, o predispoziție, o înclinaţie 
pentru ceva care îi conferă o valoare şi o utilitate socială. 
Tocmai această dotare naturală diferită face frumusețea 
vieții şi ne conferă fiecăruia dintre noi o şansă în 
existență. Constituie în acelaşi timp o premisă fericită 
pentru nevoile diferite ale unei societăți umane. Din 
acest motiv am spus că este nevoie de teste psihologice 
de orientare capabile să releve vocația diferită a tinerilor 
aflați la vârsta opțiunii pentru o profesie. Nu numai 
individul, care nu întotdeauna se cunoaşte suficient pe 
sine, ar trebui să fie interesat de posibilităţile sale, ci şi 
societatea, căreia nu ar trebui să-i fie indiferent pe ce 
forțe umane ar trebui să mizeze în evoluția sa. Ştim bine 
că adesea aceste opţiuni se fac după modelele în vogă la 
vremea respectivă, şi nu după posibilitățile native. 

Eu cred că, aşa cum, prin Tabelul său, Mendeleev a 
descoperit că există o ordine a atomilor în natură, fiecare 
avându-şi locul său bine precizat, după anumite criterii, 
tot astfel, fiecare dintre noi am fost trimişi aici, pe Terra, 
cu un rost bine determinat, în funcție de nevoile naturii 
şi ale societății umane. Tocmai de aceea, mă repet, avem 
toți oamenii dreptul natural la demnitate şi la egalitate 


de şanse. Nu există superior şi inferior, mare şi mic. Toţi 
am venit aici pentru a experimenta larga diversitate de 
ipostaze ale existenței în forma fizică şi într-o realitate 
sensibilă. Suntem doar efectul - şi nu cauza - lucrurilor şi 
din acest motiv nu putem şti de ce alături de noi s-a 
creat şi o diversitate imensă de alte forme de viaţă. 
Putem doar să intuim că şi acestea, de vreme ce s-au 
născut, au dreptul de a fi. Sarcina noastră, ca ființe 
care, prin inteligență şi putere, am fost înălțate 
deasupra tuturor vieţuitoarelor, este aceea de a respecta 
ordinea din natură de care depinde şi propria existenţă. 
Civilizaţia trebuie să ne înveţe cum să ne împrietenim cu 
natura, respectând-o, şi nu distrugând-o. Dacă tot 
vorbim de începuturile umanității ca vânători şi 
culegători, înseamnă că datorăm naturii recunoştinţă 
pentru tot ceea ce ne-a dat, mai ales la vremea când 
agricultura nu fusese inventată. 


GLOBALIZAREA ARE UN VIITOR? 

Harari crede că viitorul omenirii este cel al 
globalizării, ca o alternativă opusă naționalismului 
actual. Dacă avem în vedere un naționalism exaltant şi 
separatist în atitudinea față de alte naționalități, este 
fără îndoială că istoria nu îl mai agreează. O ignorare a 
tuturor valorilor naţionale, de istorie, cultură, tradiţii, 
care sunt inofensive şi deschise spre toate celelalte valori 
ale lumii de pretutindeni, nu mi se pare a fi de dorit. 
Când natura - sau Dumnezeu - ne-a înzestrat atât de 
diferit cu haruri creatoare, tocmai pentru o diversitate 
culturală fecundă, cine vrea să ne reducă la o 
plictisitoare monotonie aculturală? 

Şi de ce un om fără identitate, fără istorie, fără 
cultură, doar cu stomac şi creier reptilian, redus la 
stadiul de robot consumator, dotat doar cu instincte? 


Oricât de mult entuziasm i-ar anima pe susținătorii 
acestei idei, având în vedere complexitatea şi diversitatea 
psihicului uman, niciodată nu se vor putea uniformiza 
în acelaşi demers miliardele de locuitori ai Terrei, aşa 
cum nu au reuşit nici religiile să-i facă pe toți sfinți şi 
nici comunismul să-i cucerească pe toți pământenii. 

Un argument neurofiziologic de necontestat îl aduce 
neurochirurgul american George Ojemann, care a reuşit 
să cartografieze prin stimulare electrică creierul uman. 

Prin această metodă, Ojemann a constatat că 
fiecăruia dintre noi îi este specifică o dezvoltare diferită a 
creierului în timp şi o structurare de asemenea diferită. 
Nu avem acelaşi ritm al dezvoltării intelectuale, fapt ce 
ar trebui să fie luat în considerare în procesul pedagogic. 
Se apreciază că circa 10 % din copii nu pot citi înainte 
de vârsta de 6 ani. (John Medina, 2014). Ca topografie, 
învățarea mai multor limbi străine are alte zone de 
localizare în creier. 

Fenomenul este valabil şi pentru adulți, care, din 
acest motiv, au ritmuri de funcționare optimă diferite şi 
o capacitate de înțelegere şi de reținere diferită. Nu este 
deci posibil să-i aducem pe toți oamenii la un numitor 
comun. 

Umanitatea ar avea nevoie mai mult de o autoritate 
politică decât de apartenenţa la o naţionalitate, spune 
Harari. La cât de compromisă este astăzi politica în ochii 
lumii, cine mai crede în ea? Şi apoi Harari însuşi ne 
spune că politica este un mit, ca şi religia, credinţele, 
tradițiile, legile umane, create de imaginaţia noastră cu 
scopul de a oferi un conținut şi, dacă este posibil, şi o 
oarecare stabilitate societății umane. 

Scopul principal al globalizării ar fi acela de a 
rezolva problemele de interes comun ale lumii - cum ar fi 


încălzirea globală, respectarea drepturilor omului, pacea 
etc. 

Experienţa socială la care asistăm nu oferă niciun 
motiv de încurajare. Modul în care se comportă unii 
dintre politicieni cu cei pe care vor cu orice preț să-i 
păstorească arată mai degrabă a globalizare prin 
incultură, trivialitate decât ca un demers onest şi sincer, 
încurajator pentru o reală globalizare a lumii. Nu toţi vor 
să adere la măsurile globale de reducere a poluării, de 
control al înarmării nucleare etc. Acordurile comerciale 
pentru unele țări mici sunt mai mult poveri decât 
avantaje. 

Da, accesul la tehnica de vârf este o necesitate şi 
globalizarea oferă o astfel posibilitate, dar, să fim sinceri, 
nu din dorința de emancipare a cuiva, ci pentru purul 
interes comercial. Este un simplu business. 

Imperiul global făurit sub ochii noştri nu este 
guvernat de niciun stat sau grup etnic determinat, zice 
Harari. Oare? Este chiar aşa...? Chiar nu mai suntem în 
stare să vedem realitatea? 

În urma celor discutate, sunt de părere că, atâta 
vreme cât omul va mai dăinui cu statutul biologic şi 
psihologic individualizat, diferit, şi nu standardizat, nu 
va renunța niciodată la propriul sine pentru a se supune 
abulic unui interes global, indiferent de la ce autoritate 
ar emana. Aş spune că transparența prin care orice gest 
uman devine public i-a vindecat pe oameni de idealism. 
Experienţa trăită în comunism şi în celelalte sisteme 
politice s-a dovedit a fi dezamăgitoare. 

Aducerea la un numitor comun a tuturor oamenilor 
nu este posibilă decât atunci când toţi se vor naşte 
perfecţi - ceea ce nu se va întâmpla niciodată, sau doar 
prin forță, adică prin dictatură, iar în veacul actual nu 
va fi posibil. Modul cum au fost demolate unele dictaturi 


din Orientul Mijlociu este o lecţie dură, prin rezultatele 
pe care le vedem cu totii, sau nu chiar toți! 

Da, când omul biologic va fi înlocuit cu roboți. 
Atunci subiectul rămâne fără obiect. 


DATAISMUL 

Universul şi orice fenomen pot fi exprimate printr- 
un flux de date specifice. Mulțimea acestor date poate fi 
procesată sub forma de algoritmi în omniprezentul 
computer.  Entităţilor vii le corespund algoritmi 
biochimici care pot fi redați în algoritmi electronici. 

Dataismul, spune Harari, se transformă într-o religie 
care stabileşte ce este bine şi ce este rău în orice 
fenomen supus procesării. 

Redugşi la algoritmi electronici, oamenii devin „simple 
unelte pentru crearea  Internetului-Tuturor-Lucrurilor... 
care ar putea cuprinde întreaga galaxie şi chiar întregul 
univers”, ne spune autorul. 

Computerul va controla totul, fiind asemănat cu 
Dumnezeul atotputernic şi atotştiutor. 

Entuziasmul celor care văd în perspectivă evoluția 
inteligenței artificiale este de neoprit. Homo sapiens este 
un algoritm deja depăşit. Emoţiile şi inteligenţa nu sunt 
decât nişte algoritmi, adică o succesiune de operații 
mecanice, pe care, eventual, le-ar putea reproduce şi un 
computer. 

Între un om şi o găină, ni se spune că nu este decât 
diferența de complexitate şi de superioritate a 
algoritmilor umani. 

Este interesant cum se întoarce istoria. Şi în vremea 
lui Descartes se credea că omul este aidoma unei maşini 
cu resorturi mecanice. „Nu este nicio diferență între 
maşina făcută de om şi cea făcută de natură”, spunea 
Descartes, fiind într-o eroare scuzabilă pentru timpul 


său. Astăzi, o astfel de eroare nu poate fi însă scuzabilă, 
decât admițând că în era postumanistă vom vorbi de 
roboți la care umanismul, care l-a definit pe om, va fi 
exclus. Eu nu cred că viața poate fi redusă la o înşiruire 
de algoritmi structurați mecanic, fără nicio implicare 
psihică sau conştientă. 

Dacă la nivel de subconştient se poate vorbi de 
procesări, în majoritatea lor inconştiente, dar în esența 
lor având o origine şi o finalitate rațională, la nivelul 
conştiinţei sunt excluse. Liberul arbitru ar fi total 
anulat. 

În definitiv, prezenţa conştiinţei şi religia i-au întors 
pe mulți congeneri din drumul spre crimă. Ce se va 
întâmpla cu omenirea în clipa în care se vor inventa 
roboți suprainteligenţi, capabili să se reproducă, dar 
lipsiți de conştiinţă şi morală? 

Harari este de părere că dataismul poate îndeplini 
idealurile omului din viitor - nemurirea, fericirea şi 
obținerea puterilor divine. Aceasta vrea să ne spună prin 
Homo deus, titlul unuia dintre cele două volume 
comentate. Acesta este paradoxul care ni se propune. 
Dumnezeu este doar un mit creat de om, ni se spune, 
dar puterea atribuită acestui „mit” o vrem şi pentru noi. 
Cu alte cuvinte, dacă tot nu există Dumnezeu, să-i luăm 
noi locul. Dar când acest ideal va fi împlinit, adică 
niciodată, spun eu, omul va fi redus de la statutul de 
ființă umană la un simplu cp, la un simplu număr. 
Aceasta este perspectiva Internetului-Tuturor-Lucrurilor. 

Prudent, Harari ne spune că mai degrabă vrea să 
avertizeze asupra riscului posibil în viitor decât să facă o 
profeție. 


De o singură certitudine ne asigură: „în haosul lumii 
actuale, orice se poate întâmpla”. Cu asta sunt total de 


acord. Din acest motiv avem şi aceste discuţii: să 
atragem atenţia asupra pericolului la care ne expunem. 
Conştiința, după ce şi-a revendicat locul primordial în 
Univers, se vede detronată de inteligența operaţională, şi 
nu de cea decizională, spun eu. 

Harari îşi încheie opera  întrebându-se şi 
întrebându-ne retoric: care este mai valoroasă, 
inteligența sau conştiinţa? 


„SĂ DĂM SENS UNEI LUMI FĂRĂ SENS” 

Harari spune că umanismul a constituit o nouă 
revoluție, apărută cu câteva secole în urmă. 

Istoric vorbind, umanismul este o doctrină care 
subliniază virtuțile morale ale ființei umane. În sens mai 
larg, a fi uman, a fi bun, generos, iertător, demn. Dacă 
modelul din Renaştere era simbolizat prin Dumnezeu, în 
lumea modernă, afirmă Harari, obiectul adorării nu mai 
este Dumnezeu, ci omul. Nu se precizează însă care om - 
cel care urăşte, ucide, violează, denigrează, face războaie 
sau omul ideal, pe care îl aşteptăm încă să apară. 

Darwinist convins, Harari afirmă că porunca primă 
a umanismului este aceea de „a da sens unei lumi fără 
sens”. 

Am comentat în altă secțiune a acestui material 
opinia mea despre sensul existenței noastre şi, în 
consecință, nu voi mai reveni aici. 


Ce este rău şi ce este bine 

lată un punct de vedere al lui Harari cu care sunt 
parțial de acord. 

Criteriul în funcție de care face această diferențiere, 
spune el, nu este cel divin, binecunoscut de altfel, ci cel 
uman. 


Dacă ceva ne place şi nu producem niciun rău 
nimănui şi nici nouă, atunci suntem în limitele binelui şi 
nimeni nu are dreptul să se opună. Sunt total de acord. 

Dacă cineva ucide un om, nu porunca „să nu ucizi” 
este criteriul răului pentru Harari, ci suferința provocată 
victimei. Acelaşi criteriu de apreciere îl are în vedere şi 
pentru interdicția morală „să nu furi” şi putem continua 
cu toate restricţiile înscrise în codurile de sorginte 
socială sau religioasă. 

Acest criteriu al plăcerii nu este însă fericit folosit în 
multe alte situaţii. În opinia lui Harari, dacă unui om îi 
face plăcere să consume produse modificate genetic sau 
alimente cu aditivi, înseamnă că pentru el este bine. Nu, 
în acest caz, criteriul plăcerii nu poate funcţiona ca 
expresie a binelui, decât dacă este informat corect de 
comerciant asupra riscului pe care şi-l asumă. În 
definitiv, oricum ar fi privite lucrurile, moartea unui om 
este şi o pierdere pentru societate, nu numai pentru 
individ, şi de aceea el trebuie să ştie la ce se expune. 


HOMO DEUS 

Homo deus este titlul celui de-al doilea volum al 
istoriei omenirii scris de Yuval Noah Harari, cu subtitlul 
„Scurtă istorie a viitorului”. 

Țintele pentru viitor ale omenirii, spune Harari, sunt 
nemurirea, fericirea şi îndumnezeirea. 

Niciuna dintre aceste opţiuni nu sunt de ordin 
comun, exceptând fericirea, pe care cu toţii ne-o dorim. 
A dori să devenim nemuritori şi îndumnezeiţi frizează 
supranaturalul, fiind un atribut al zeilor. Şi totuşi, sunt 
opțiuni discutate la Institutul Nemuririi din SUA de către 
oameni  onorați cu numeroase diplome şi titluri 
academice obţinute de la universități de mare prestigiu 
din lumea occidentală. 


Subiectul este pe larg prezentat în cartea Clubul 
nemuritorilor. Orizonturi în expansiune, scrisă de Mircea 
Opriță, inclusă în Colecţia noastră, Noua Spiritualitate, 
şi publicată, cu o introducere semnată de noi, la Editura 
Şcoala Ardeleană din Cluj-Napoca, în anul 2016. 

În această intervenţie, voi discuta opinia foarte 
interesantă a lui Harari despre viitorul omenirii. 

Deşi la Institutul Nemuririi din SUA este angajată în 
studiul acestei teme o armată de cercetători, formată din 
criobiologi, nanotehnologi, gerontologi, medici, psihologi, 
filosofi, informaticieni etc., Harari îi citează pe doi mari 
visători ai nemuririi - Ray Kurzweil şi Aubrey de Grey. 

Ei îşi propun ca până în anul 2100 oamenii să 
devină nemuritori. Oricât ni s-ar părea de bizară această 
idee, anumite premise pot fi invocate. 

Omul din epoca primitivă trăia în jur de 24-25 de 
ani. Dacă cineva cu o fantezie bogată ar fi spus că va 
veni vremea când omul va trăi de 3-4 ori mai mult, aşa 
cum se întâmplă în vremea noastră, ar fi fost crezut? 
Era exclus. Şi totuşi, una este să ameliorăm legile 
naturii, cum s-a întâmplat cu longevitatea, care a 
beneficiat de condiţiile de hrană mult îmbunătățite şi de 
evoluția ştiinţei medicale, şi este cu totul altceva să se 
înfrângă legile naturii înscrise în celulele noastre. Avem 
însă voie să visăm... 

În cartea Clubul nemuritorilor, citată mai sus, sunt 
menționate o serie de cercetări de laborator care au 
permis experimental prelungirea vieţii, în limite modeste, 
desigur, prin mijloace biologice. Acum se propun în 
acest scop soluții de ordin tehnologic. 

În prima fază se începe printr-o restructurare 
somatică, înlocuindu-se segmentele naturale defecte cu 
altele artificiale. Din 10 în 10 ani, întocmai ca la maşini, 


va avea loc o revizie generală pentru a se înlocui 
structurile uzate. 

Într-o fază ulterioară se vor fabrica roboți 
superinteligenţi, capabili să se autoreproducă. Având 
independență şi inteligență superioară, li se atribuie 
acestora capacități de creaţie şi distrugere ieşite din 
comun. Vor fi, altfel spus, asemănați cu zeii, de unde şi 
termenul de îndumnezeire. 

Cum se vor comporta aceştia cu oamenii? Părerile 
sunt împărțite. Unii spun că vor fi inofensivi, blânzi 
precum mieii! Alţii spun că îşi vor impune supremația 
asupra omului, pe care îl vor trata aşa cum am tratat şi 
noi animalele, considerate a fi dobitoace inferioare nouă. 

Momentul acestei confruntări este deocamdată doar 
imaginație. Nimeni nu ştie cum va fi atunci, dar 
posibilitatea ca specia umană să fie exterminată de 
roboți capabili să-şi impună dominaţia nu este deloc 
încântătoare. 

Sunt însă multe alte utilități care ar putea să fie 
îndeplinite de roboţi, ca efectuarea unor munci grele sau 
în locuri periculoase - tuneluri, incinte cu 
radioactivitatea crescută etc. 

În medicină este aşteptată o gamă largă de utilități 
în care mai ales nanotehnologia ar putea să aibă un 
aport deosebit. 

Dacă robotul sau Homo ciberneticus, cum îl numeşte 
Harari, va fi dotat cu o voinţă proprie, el poate fi paşnic, 
dar, la fel de bine, şi agresiv. Cu acelaşi cuțit se poate şi 
felia pâinea, dar şi ucide. 

Când s-a creat prin inginerie genetică oaia Dolly, 
unii au jubilat în speranța că de acum se poate crea şi 
un Einstein. Şi Harari speră în această reuşită prin 
intervenție genetică direct pe embrion. 


Eu am fost reticent, temându-mă că în acelaşi mod 
se va putea crea şi un Hitler. Fie din distracție, fie 
intenționat, fie doar din motiv de gusturi diferite. 

În goana după putere, oamenii pot deveni neoameni, 
voind să fie supraoameni. Harari vrea o îndumnezeire a 
omului, dar fără Dumnezeu, crezând că este posibil. 
Iluzie! 

Există în acest substantiv verbalizat o afirmație şi o 
negație. Afirmă calitatea de Dumnezeu, dar îi neagă 
existența pentru că omenirea nu ar fi rezultatul unei 
cauze divine, ci al unui program cibernetic. 

A atinge nemurirea şi fericirea eternă prin voința 
umană este un obiectiv contranatural, însemnând o 
contracarare a legilor naturii. 

Murim spre a ne naşte în forme superioare, 
desăvârşite, dar nu aici, în dimensiunea terestră, ci în 
transcendența spirituală. A-l eterniza pe om aici, pe 
Terra, înseamnă a te opune proiectului divin de evoluție 
spirituală în dimensiunea non-materială şi a-l transfera 
într-o dimensiune strict tehnologică, în această 
competiție dintre om şi Dumnezeu, oare cine va învinge? 
Va fi o victorie a ateismului sau a Spiritului? 

Dacă vom reuşi, având deja premise, să ameliorăm 
ființa umană prin mijloace electronice sau tehnici de 
regenerare, înlocuind, spre exemplu, membrele pierdute 
accidental, ochii, alte organe distruse prin boli, va fi 
minunat, va fi o victorie a mintii umane. Dar să reținem: 
noi nu le inventăm, ci imităm doar natura, care a 
investit în structura şi fiziologia noastră o altă 
inteligență, mult mai fiabilă. Noi doar facem efortul să 
citim lecțiile naturii pentru a le imita, nu creăm natura 
ale cărei taine sunt infinite. 

Ray Kurzweil vorbeşte despre nanoroboţi cu rol de 
curățare periodică a vaselor noastre de sânge, asemenea 


coşarilor care înlătură funinginea depusă pe coşurile 
caselor. El afirmă că secolul al XXI-lea va fi al 
inteligenței artificiale, în care creierul uman va fi total 
înlocuit. Va fi epoca numită a singularității sau a 
transumanismului. 

Prin propriile eforturi, în mod paradoxal, omul se 
anulează pe sine însuşi, spune Dean Radin. În noua 
istorie, victoria roboților îl va exclude, probabil, pe cel 
care i-a creat - omul. 

Sigur, este o viziune apocaliptică şi, după cum 
spune şi Harari, nu este obligatoriu să se întâmple. 

Sunt însă multe alte beneficii ale progreselor în 
tehnologie şi în  nanotehnologie. Am amintit de 
eliminarea trombilor din vasele sangvine, la fel se speră 
şi în înlăturarea ateroamelor, care se depun odată cu 
înaintarea în vârstă, generând suferințe vasculare. 
Intervenţia asupra genomului încă din faza embrionară 
se speră să prevină bolile cronice care ne scurtează 
viața, optimizând sistemul imunitar. 

Intervenţia asupra ovulului fertilizat pentru a 
corecta defectele genetice este salutară. Dar dacă va 
exista şi posibilitatea de a crea în scopuri militare 
bacterii şi virusuri ucigaşe, unde vom ajunge? 

Ştiinţa nu are morală. Este la discreția celui care o 
finanţează. Pe vremuri, profesorul Victor Săhleanu 
vorbea despre necesitatea existenței unui cod etic 
internațional al oamenilor de ştiinţă. 

Sigur că nu este uşor de realizat şi poate nici nu ar 
fi posibil, dacă avem în vedere cum este susținută acum 
cercetarea ştiinţifică. 

Istoria este plină de erori, spune Harari, şi este 
posibil ca oamenii să încerce să obțină nemurirea, chiar 
dacă sunt conştienţi că pot fi ucişi. 


Este admirabil cum Harari revine mereu şi îşi 
avertizează cititorii. Înţelept şi reticent, el spune că nu 
este obligatoriu ca lucrurile să se întâmple aşa. „A căuta 
nu înseamnă şi a obține”, continuă el. 

Când Harari îşi scria cărțile pe care le comentăm, 
afirma că nu putea să prevadă cum va arăta Europa în 
anul 2050. Atunci, de ce mai studiem istoria, dacă nu îi 
putem anticipa evoluția? Superb răspunsul său: „Istoria 
studiază trecutul nu ca să-l repete, ci ca să se elibereze 
de el”. Şi, într-o efuziune optimistă, adaugă: „Dacă 
acționăm cu înțelepciune, putem să schimbăm această 
lume şi să creăm una mai bună”. 

Aceasta este şi pledoaria noastră şi motivarea 
acestui comentariu. 


In loc de concluzii 


VIITORUL OMENIRII PRIVIT DIN PERSPECTIVA 
ŞTIINŢIFICĂ 

Motto: 

„Discreditaţi tot ceea ce merge bine în ţară! 

Subminaţi-le reputaţia, supuneți-i disprețului! 

Implicați conducătorii în acţiuni ilegale! 

Întărâtaţi-i pe tineri contra bătrânilor! 

Răspândiți discordia între cetățeni! 

Ridiculizați tradițiile!” 


Vladimir Volkoff, Tratat de dezinformare, Editura 
Antet, Bucureşti, 2000, despre Arta războiului de Sun 
Tzu (sec. VI î. Hr.). 


În textul care urmează ne vom axa pe întrebarea: 
Omenirea, încotro? 

Cred că cea mai bună sinteză asupra perspectivei pe 
care o are omenirea în viitor este formulată de Corine 
Pelluchon, licenţiată în Filosofie, în dialogul cu Alexis 
Brocas, citat deja anterior şi din care nu voi reaminti 
decât unele elemente necesare în acest context. 

Sunt aduse în discuţie două şcoli de gândire cu 
două tendinţe contrarii: una umanistă, constructivă, şi o 
alta transumanistă, cu o finalitate îndoielnică. 

Gândirea umanistă vizează o transformare a omului 
prin cultivarea valorilor umane, visate încă din timpul 
Renaşterii. 

Manifestarea respectului şi a compasiunii față de 
semeni, schimbarea atitudinii agresive față de mediu şi 
față de întreaga lume vie, de care suntem vital 


dependenți, constituie singura cale de ieşire din impasul 
unei lumi pline de contradicții şi de violenţă. 

Ştiinţele de ultimă achiziție pledează pentru 
existența unor resorturi comune la toate nivelurile vieții, 
inclusiv la plante şi animale. 


Gândirea transumanistă pledează pentru o 
transformare a ființei umane prin tehnologie şi 
nanotehnologie. Din faza omului hibrid, se doreşte 
trecerea la omul-robot, capabil să se reproducă pe sine. 

Lumea postmodernistă şi transumanistă vrea să fie 
fără frontiere, fără legi, fără guverne, fără nicio restricție 
de ordin etic. Se vrea, de asemenea, să fie închinată 
unui singur zeu - cel corporatist. 

În lumea tehnoumanistă, cum o numeşte Harari, 
conştiinţa va deveni inutilă. Singurul ghid al 
comportamentului va fi superinteligenta bazată pe 
algoritmi mecanici, la fel de inteligenți ca şi „clanța unei 
uşi”, după cum s-a exprimat un comentator. 


Din cât se poate prevedea, în era roboților omul va fi 
exclus pentru că, apărând roboții ca „rasă” superioară, 
ne vor trata cum am făcut şi noi cu celelalte animale şi 
îşi vor revendica toate drepturile, cum, din nefericire, s-a 
mai întâmplat în istorie. 


Omul privit din perspectiva noilor ştiinţe 

În opinia mea, sfârşitul secolului al XX-lea ne-a 
adus câteva mari progrese în cunoaştere. Dacă nu vom 
avea înțelepciunea să beneficiem de ele, nu vom avea 
nici şanse de a ne continua istoria pe această planetă. 

Acestea sunt: 

e lecţiile fizicii cuantice; 


e descoperirile din domeniul ştiinţelor 
neurocognitive; 

e concluziile experiențelor morţii clinice efectuate cu 
mijloace ştiinţifice moderne; 

e descoperirea telomerilor şi a telomerazelor. 

Fiecare dintre aceste ştiinţe ne relevă aspecte inedite 
şi de o importanță fundamentală pentru viața noastră. 
Sunt, în acelaşi timp, o excepţională pledoarie pentru o 
gândire şi transformare umanistă. 


Lectiile fizicii cuantice 

Numeroasele experienţe efectuate în domeniul fizicii 
cuantice au relevat că nu suntem separați, ci 
interconectați şi interdependenţi la nivelul profund al 
materiei. 

Într-o lume interconectată nu este loc de întâmplare 
şi de separare. Cu sau fără voia noastră, suntem 
dependenţi de tot ceea ce ne înconjoară. Noi suntem 
efectul celor ce ne preced şi cauza celor ce ne succed. Să 
nu uităm asta când duhul rău ne îndeamnă să ne 
revoltăm contra propriilor părinți! 

Universul este o imensă hologramă, în virtutea 
căreia orice acțiune exercitată într-un punct se 
răsfrânge asupra întregului. Binele sau răul provocat 
unei ființe se reflectă asupra tuturor. 

Formulate astfel, aceste legități pot rămâne simple 
afirmații abstracte. Să le analizăm altfel. Exceptând ceea 
ce face fiecare dintre noi pentru ceilalți, toate bunurile 
de care uzăm reprezintă munca altor semeni. Am mai 
spus că, în ignoranţa şi răutatea noastră, omul pe care îl 
agresăm pe stradă poate fi cel care ne-a copt pâinea pe 
care am consumat-o la micul dejun. 

Aspectul pe care l-am relatat mai sus se referă doar 
la datoria noastră morală fată de ceilalți semeni, dar nu 


poate fi redusă existența noastră doar la atât. Prin forța 
câmpului nostru biologic, emis de organism şi în care se 
include şi energia gândurilor şi emoţiilor noastre, noi 
influențăm întregul existent şi suntem în acelaşi timp 
influențați de toate câmpurile emise în univers. L-am 
citat frecvent în acest context pe Werner Heisenberg, 
unul dintre marii mentori ai fizicii cuantice care a 
afirmat că cel mai neînsemnat gând al nostru se 
transmite până în cel mai îndepărtat „colț? de Univers. 

Aşadar, chiar şi atunci când credem că suntem 
singuri, în realitate nu suntem singuri. Suntem mereu 
conectaţi cu Universul care ne aude şi pe care îl auzim. 
V-aţi întrebat vreodată de unde ne vin gândurile 
negândite de noi...? 


Mintea din materie 

L-am citat adesea pe Max Planck, cel care a creat 
termenul de cuantă, preluat în fizica cuantică. 

Reiterez că la o întâlnire ştiinţifică de la Florența 
(1944) a spus că mişcarea continuă a particulelor din 
universul atomilor, situat la fundamentul întregii lumi, 
este întreținută de o Mare minte, Mintea materiei (The 
Mind of matter). 


Există, în consecinţă, o rațiune, un sens al tuturor 
lucrurilor, chiar dacă nu le putem înţelege în totalitate. 

De la macrounivers la microunivers, de la astre 
până la firul de iarbă şi bobul de nisip, întâlnim aceleaşi 
legități. 

De „sus” şi până „jos”, un singur fir străbate şi 
Lumina Mintii Cosmice conectează totul. 

„Şi pe toţi ce-n astă lume sunt supuşi puterii sorții 

Deopotrivă-i stăpâneşte raza ta şi geniul morţii!” 


Deşi poetul se referea în aceste versuri la raza Lunii, 
am dorit să extind metaforic raza Lunii la cea a Luminii 
Cosmice, înscrisă în acelaşi destin. 


Universul spiritual atestat de experiențele 
mortii clinice 

Experiențele morţii clinice ne spun că nu suntem 
doar un corp fizic efemer, ci şi entități spirituale venite 
din altă dimensiune a Universului. 


Moartea nu este decât o transcendere a Conştiinţei 
din universul fizic în cel spiritual. Din efemeritatea fizică 
transcendem în eternitatea non-fizică. 


Lecţia neuro ştiinţelor 

În jurul anului 2000, Richard J. Davidson, de la 
Universitatea Wisconsin - Madison (SUA), a făcut, în 
opinia mea, o descoperire epocală. Creierul uman pare 
să respecte în funcţionalitatea sa un cod etic, făcând 
diferența între gândirea exprimată prin cuvinte, idei, 
emoții, sentimente şi gândirea cu semnificație negativă, 
în funcţie de semantica termenilor. 

Mai mult, prelucrează în arii diferite din creier, în 
funcţie de conţinutul etic, tot ceea ce gândim. 

Aşa după cum am descris la capitolul respectiv, 
gândirea cu semnificație negativă, prin chimia sa, 
specifică stresului, va avea un ecou nociv asupra 
propriului corp, ca şi asupra mediului ambiant şi 
Cosmic, iar gândirea cu semnificație pozitivă va avea un 
efect favorabil la toate nivelurile menționate. 

Am spus că acest mod de funcționare a creierului 
nostru sugerează respectarea unui cod etic. Aparent, 
este un simplu act neurofiziologic, în realitate, are 


implicaţii profunde în înțelegerea întregii existențe 
umane. 

Înseamnă că ceea ce gândim, simțim şi facem nu 
este lipsit de consecințele care au marcat întreaga istorie 
a omului. 

Dacă, până la această descoperire, recomandarea 
mior norme de comportament civic în relațiile 
interumane părea a fi doar o convenţie socială, necesară 
menţinem unei armonii şi a unei ordini într-o 
comunitate umană, acum, cultivarea şi respectarea 
acestor valori etice - constatăm că sunt înscrise în 
structura noastră biologică, psihologică, în ADN-ul 
nostru, ca o condiţie vitală a păstrării propriei sănătăți 
şi a conviețuirii în pace într-o lume a diversității 
economice, sociale, psihologice, etnice, politice şi, mai 
ales, religioase. 

Mai pe înţelesul tuturor, vom spune că ura pe care o 
nutrim față de alții, ostilitatea, agresivitatea şi violența 
sunt manifestări cu efecte distructive mai întâi asupra 
noastră înşine şi apoi asupra tuturor celor cu care 
conviețuim pe această planetă. 


Ura este cancerul fiinţei 

Ura este iarna lumii, spunea Victor Hugo. 

Ura este opusă iubirii şi stimei pentru semeni. 

În timp ce iubirea este nu doar un sentiment, ci şi 
un câmp de energie emis de creier care unifică, împacă 
şi fericeşte, ura dezbină, răneşte şi, prin forța şi chimia 
sa, poate determina o întreagă patologie, de la cancer 
până la boala Alzheimer. Universul are oroare de 
dezechilibre şi, ca urmare, legea prin care se 
reechilibrează este ineluctabilă. 


Lanţul ucigaş al urii pentru ură 


Există un demers foarte periculos al urii, care 
dezbină, înrăieşte şi ucide. 

Ura se naşte, de obicei, la cei care sunt oprimați, 
discriminați şi respinşi din varii motive - etnice, politice, 
religioase etc. Mai întâi, cei oprimațţi se luptă să obţină 
dreptul la libera exprimare a opţiunilor lor. În momentul 
în care îl obțin însă, nu se opresc acolo, ci intervine 
spiritul de răzbunare şi devin agresivi şi exageraţi în 
pretenții, sau agasanți prin insistenţă, transformându- 
se, din oprimaţi, în opresori. Se naşte un nou conflict 
care va persista până ce se va obține o moderare decentă 
a furiei nou-veniților pe scena socială. Dar până atunci 
conflictul dintre preopinenţi va genera victime, războaie 
şi suferință. 

Voi lua un exemplu cunoscut de toată lumea. 

Creştinismul a fost primit la începuturile sale cu ură 
şi cu reacții foarte dure ale autorităţilor din Imperiul 
Roman. 

Să ne imaginăm numai acele cuie confecționate la 
modul artizanal din ciocan care erau înfipte în 
articulațiile celor răstigniți pentru credinţa lor şi ce 
dureri cumplite trebuie să fi suportat aceştia. Când 
creştinismul a fost apoi admis ca religie oficială, 
reprezentanții Bisericii au fost la fel de inumani şi de 
cruzi cu cei pe care îi considerau eretici sau erau doar 
denunțați de către oameni rataţi, fără caracter, numai 
pentru că îi urau sau le reveneau şi lor câteva firimituri 
din tainul averii confiscate de Inchiziţie. 

Metodele Inchiziției erau barbare şi este suficient să 
vezi instrumente de tortură în muzeele din Occident ca 
să te cutremuri. Introducerea picioarelor în cizme cu 
plumb topit, culcarea pe scânduri cu vârfurile cuielor 
ieşite în afară erau menite să smulgă orice mărturii 
doreau inchizitorii. 


Excesele de o parte nasc excese de cealaltă parte. 

Formarea unei atitudini de respingere a religiei nu 
cred că era străină de cruzimea Inchiziției şi de reacția 
acesteia față de ştiinţă. 


De ce un război provoacă un alt război ca ripostă? 

Răspunsul dat de ştiinţă la această întrebare ar 
trebui să fie memorat de către toți care sunt doritori de 
răzbunare. 

Gândul nu este doar un simbol abstract al unui 
cuvânt sau al unei acţiuni, ci este un câmp de energie 
care poartă în sine sensul pe care i-l imprimăm. Ura are 
cea mai mare încărcătură de energie negativă. Odată 
exprimată, ea nu se pierde, ci rămâne în spațiu şi nu se 
epuizează decât prin determinarea altei minți să o 
consume prin altă răzbunare. Ex ossibus ultor, spunea 
Vergiliu în Eneida. Din oase se ridică răzbunătorul. 

De ce ne răzbunăm? Pentru că suntem pătimaşi, 
dominați de creierul reptilian, de emoţii, de instincte, 
pentru că simțim că „fierbe sângele în noi” să ne 
descărcăm de ură când vedem victima suferind. 


Da, sunt şi oameni care îşi hrănesc sufletul cu 
umilința şi suferința pe care le provoacă altora. Din 
nefericire, democraţia este o poartă larg deschisă pentru 
astfel de manifestări. Trebuie spus însă că nimic nu este 
etern pe pământ şi pentru toate există o plată. Nu 
contează când. Universul nu uită. Aceasta este lecţia 
istoriei. 


Longevitatea şi telomerii 

O altă descoperire epocală a timpului nostru este 
cea a telomerazei - enzima care produce şi regenerează 
telomerii. Am precizat deja la capitolul respectiv că 


telomerii sunt segmente situate la capetele 
cromozomilor, ca nişte mănuşi, având rolul de a proteja 
cromozomii şi de a menține stabilitatea structurală a 
ADN-ului în procesul de diviziune celulară. 

Marea surpriză constă în aceea că telomerii şi 
telomeraza, de care depinde longevitatea, sunt 
vulnerabile la stres şi, dimpotrivă, sunt protejate de 
gândirea şi emoţiile pozitive. 

Cu alte cuvinte, încă o constatare extraordinară 
venită recent din laboratoarele oamenilor de ştiinţă, 
consonantă cu descoperirea din aria neuroștiințelor: 
gândurile negre (depresia şi frica) şi rele (furia, 
ostilitatea, ruminația, invidia, denigrarea, agresivitatea 
etc.) ne scurtează viața, iar cele pozitive (calmul, iubirea, 
compasiunea, generozitatea,  blândeţțea etc.) ne 
prelungesc viața. 

Sub denumirea de „stres societal”, cum îl numesc 
Elizabeth Blackburn şi Elissa Epel în cartea citată, sunt 
analizate cu multă luciditate condiţiile din societatea 
modernă generatoare de stres. Discrepanţa dintre cei 
avuți şi cei pauperi generează, în opinia lor, conflicte 
sociale, violenţă şi suferință. 

Reducerea acestui decalaj trebuie să constituie 
„combustibilul care să alimenteze viața”. 


Copiii-lupi 

Experiențele triste ale copiilor pierduţi sau 
abandonaţi în pădure şi crescuţi de lupi, de unde şi 
denumirea de „copii-lupi”, au demonstrat că, deşi 
dispunem de zestrea genetică necesară devenirii umane, 
absența mediului social, care condiționează această 
devenire la începutul dezvoltării unui copil, îl blochează 
la un stadiu animalic primar, specific animalelor pe care 
le imită. 


Devenim deci ființe umane dacă ne dezvoltăm într- 
un mediu uman şi rămânem la stadiul de animale fără 
aceste atribute dacă ne dezvoltăm în afara societății 
proprie omului. 

Avem în creierul nostru toate programele evoluției 
spre ființa umană, dar declanşarea lor aşteaptă stimulii 
necesari din mediul familial care trebuie să intervină 
numai într-un interval de timp bine precizat de etologul 
Konrad Lorenz. 

Deducem astfel rolul fundamental al societății 
umane în existența noastră. 


Toţi oamenii funcționează pe două registre: unul 
cognitiv, rațional - dependent de neocortexul apărut 
ulterior în evoluția biologică - şi un altul afectiv, 
emoțional - dependent de creierul limbic, sediu inclusiv 
al instinctelor, venit de la lumea care ne precede 
filogenetic. 

Ne definim ca ființe umane prin rațiune, conştiinţă, 
extensia inteligenței care ne-a permis crearea unei 
civilizații. 

Deducem, de asemenea, că suntem cu toţii datori, şi 
biologic, şi psihologic, şi moral, societăţii în care am 
crescut şi pe care nu întotdeauna o respectăm în 
măsura obligaţiilor pe care le avem. 

Nimeni nu se poate construi pe sine singur, fără să 
beneficieze de ceea ce societatea îi pune la dispoziție - 
informația, instrucția care îi modelează şi înnobilează 
creierul. Nu mai reamintesc de celelalte bunuri de care 
dispunem şi care sunt rezultatul gândirii şi activității 
altor semeni. 

Această realitate ar trebui să fie primul obiectiv al 
educaţiei civice pe care să o dăm copiilor noştri. Ei 
trebuie să ştie că nimic din ceea ce li se oferă nu s-a 


făcut fără trudă şi adeseori cu sacrificiul vieţii altora şi 
că au datoria ca la rândul lor, prin profesia aleasă, în 
funcție de capacitatea şi pasiunile lor, să-şi valorifice 
priceperea şi efortul în ceea ce creează pentru semenii 
lor. Nimic nu înaltă mai mult decât demnitatea de a fi 
util lumii în care te-ai născut. Asta trebuie să-i înveţe 
istoria, nu câte iubite sau câte aventuri de alcov au avut 
nu ştiu care rege sau regină. 


Societatea nu trebuie să încurajeze parazitismul 
celor care vor doar să profite de truda altora. Încă 
Platon, cu 2.300 de ani înaintea noastră, spunea că o 
societate nu poate fi eficientă dacă unii muncesc, iar 
alții doar se distrează pe seama muncii lor. 


Inegalitatea umană şi nevoia de o societate 
echitabilă 

De-a lungul istoriei s-au perindat multe modele 
sociale. Toate sunt în acelaşi timp şi experiențe umane 
din care trebuie să învăţăm ceva. Să eliminăm răul şi să 
păstrăm ceea ce este benefic tuturor oamenilor. 

Îmi este greu să înțeleg marile sacrificii umane care 
s-au săvârşit în timpul Inchiziției, al Revoluţiei franceze 
din 1789, în timpul regimurilor comuniste şi al dictaturii 
naziste, altfel decât prin răutatea şi cruzimea umană. 

Cred în caracterul istoric al tuturor modelelor 
sociale şi al tuturor imperiilor, pentru că toate au un 
început şi un sfârşit, dar mi-e greu să cred în voința 
istoriei de a sacrifica mii şi milioane de oameni, când 
toate aceste sacrificii au fost zadarnice, nu au folosit 
nimănui. 

Şi totuşi, vreau să cred că rațiunea va învinge în cele 
din urmă răutatea din noi şi vom reuşi să creăm o 


societate armonioasă, echitabilă, care să ofere şanse 
egale în fața vieţii tuturor membrilor săi. 

Nu poate exista egalitate atâta vreme cât nu suntem 
egali de la natură, dar într-o lume echitabilă, toți 
oamenii, prin faptul că s-au născut, au dreptul natural 
de a li se respecta demnitatea, de a evolua social şi 
spiritual în funcţie de posibilitățile native ale fiecăruia. 

Trebuie să fim de mici educați în ideea că nimeni nu 
este nici superior, nici inferior. Ocupăm doar poziții 
diferite în societate pentru că este nevoie de noi toți. 
Îndeplinim cu toţii un singur rol - acela de a fi utili acolo 
unde suntem şi, în consecință, trebuie să arătăm acelaşi 
respect tuturor semenilor noştri. 

Dacă găsim puterea de a renunța la orgolii, putem 
construi o lume nouă, în acord cu legile propriei biologii 
şi propriei psihologii, relevate de cele mai recente 
progrese în cunoaşterea ştiinţifică. 

Există în noi posibilitatea de a construi un destin 
convenabil pentru toți, respectând valorile fundamentale 
ale omului. 

De ce să continuăm să ne urâm, când fizica 
modernă ne spune că suntem cu toții dependenți unii de 
alții, deci avem nevoie unii de alții pentru a exista? 

De ce să ne concurăm, în loc să cooperăm, când 
constatăm că marile opere sunt rezultatul conlucrării 
uneori chiar a mai multor generații? Să privim aspectul 
unei păduri în care au loc şi parte de soare atât copacii 
înalți, cât şi alții mai mici, când fiecare trăieşte în 
armonie prin simbioză cu alte ființe, ajutându-se 
reciproc. 

Priviţi acel film cu un grup de tineri cu dizabilități 
fizice de grade diferite care s-au înscris într-o cursă de 
alergare de viteză. Când majoritatea tinerilor din grup s- 
au apropiat de linia de sosire, au privit înapoia lor şi au 


văzut un singur om rămas la mare distanţă de ei, 
şchiopătând din greu să-şi termine şi el cursa. Şi atunci 
a urmat unul dintre cele mai impresionante şi 
zguduitoare momente pentru orice suflet sensibil. În loc 
să continue cursa şi să-şi atribuie laurii de învingători, 
s-au întors cu toţii la colegul lor, au mers în ritm cu el şi 
au atins cu toții, în acelaşi timp, linia de sosire. Victoria 
a fost a tuturor, inclusiv a celui mai nefericit dintre ei. 

Încă o dată: priviți şi luaţi aminte! Acolo a fost 
Dumnezeu, care a voit să îi facă pe toți fericiți. Nu cred 
că există o definiție mai elocventă a ideii de Dumnezeu. 

De ce să ne ucidem unii pe alţii, când ştim că nu 
suntem rezultatul întâmplării, ci al miei rațiuni 
transcendente, care ne-a trimis aici cu scopul de a 
evolua, şi nu de a fi ucişi de nimicnicia celor involuaţi? 

Avem cu toţii loc pe planeta noastră albastră dacă, 
în loc să o exploatăm, s-o agresăm, o vom trata civilizat, 
aşa cum noi înşine dorim să fim tratați de către cei 
lângă care trăim. 

Avem nevoie de un model social care să nu fie în 
contradicţie, aşa cum a fost în întreaga istorie a omenirii 
şi continuă să fie, cu biologia noastră, cu psihologia 
noastră, cu pământul care ne este leagăn şi cu universul 
care ne-a creat, dacă vrem să mai avem un viitor. 

Am speranța că, aşa cum omenirea a creat căile de 
autodistrugere, va găsi şi înțelepciunea de a se salva. 

